
A Mu moores eas on nad mind suurde 
kitsikusse ajanud, kuid ometi ep ole - 
i nad suutnud mu üle võimust võtta. 

' Psalm 129, 2. 


ESIMENE PEATÜKK. 


Nelipühal Anno Domini 1575, millal juba nelja- 
teistkümnendat aastat oli Harjus ning Tallinnas maa- 
isandaks Rootsi kuningas, toodi Tallinnasse rõõ- 
mustav sõnum, et kuninga komissarid olevat sõit- 
nud Viiburisse moskoviitidega rahu sobitama. 

Neilsinastel rahupäevadel jõudsid Breemeni ja 
Lüübeki kaupmeeste laevad täie lastiga Tallinna rei- 
dile, kus hakkasid maha laadima soola, rauda, vaske, 
tina, lõuendit, damasti, kamlotti, atlassi, sametit, 
kalevit ja muud tarbevara, aga samuti ka Kreeta 
viina, nimetusega Malvaasia vein, millest nimekamad 
tallinlased olid tundnud kibedat puudust. .Kauba- 
koormate vedamisel tekkis nüüd sadama pulvärkidel, 
naelakoja ümbruses ja laastatud Roosiaia kõrval 
rüselemine ning armetu möll, nagu oleks tige mosko- 
viit tulnud jällegi kiusama Tallinnat. Aga seda nuht- 
lust ning rasket katsumist ei mõtelnud Jumal tallin- 
lastega veel mitte ette võtta, vaid tema armust ning 
tahtmisest kandis meri ikka uusi rikkusi ning imesid 
Eestimaa randa. 


Koos kaubalastiga tõid Lüübeki laevad seekord 
Tallinna reidile palju meretaguseid leigareid, silma- 
moondajaid, tuntseldajaid, tilpajaid, tantsutare, tule- 
õgijaid, ratsutajaid, loomataltsutajaid, pillimehi ja 
palju muid sarnaseid vigurivänti, kes oma telgid, 
palaganipalakad ja loomakuudid lõid Gertrudi kal- 
mistu ja Papagoi aia vahekohta otse Renteni torni 
alla üles ning asutasid sinna oma kireva laagri. 
Veiderdamisega tahtsid nad juba kohe pihta alata, 
kuid et parajasti oli kolmainu jumala päev, mida 
tõsisel kristlasel ei kõlba tühise töö ja veiderdamise 
vahtimisega hukka saata, siis raat ei andnud neile 
selleks luba. Nüüd valisid nad oma etenduse alga- 
miseks ühe argipäeva, millega ka raat oli lahkesti 
nõus, sest siis olid sellid ning ametimehed oma töö 
juures kinni ega pääsenud tulema seesugust patutee- 
nistust vahtima. 

Säärast kommejanti ning maailmaimet ep olnud 
tallinlased näinud enam ammu — viimati õndsa 
ordumeistri Hermann von Brügenei valitsemise lõpp- 
aastail, millal Itaalia köietantsijad olid käinud näi- 
tamas oma kunsti. Seepärast ei tihanud nüüd kodus 
ja töötubades püsida enam keegi: paljud meistrid 
ning magistrid jätsid oma tööd ning toimetused sel- 
lide hoolde, võtsid oma emanda ja tütred, et rutata 
nendega "Rannavärava poole; sellid usaldasid töö 
terasemaile õpipoistele ja tõttasid tagant järele; need 
aga, visanud tööd ning toimetused nurka, pistsid 
salaja plehku, millest hiljem tekkis palju pahandust 
ning tüli, nii et peaaegu kõik töökojad olid täis kole- 
dat kisa ning nuttu, kui õpipoisse valjusti nuheldi. 

Ja ruttas nüüd mööda Pikka tänavat kasimatuid 


ning kriimsilmseid õpipoisse, nõetunud sepaselle, 
elaja verega määrdunud lihunikmeistreid, jahuseid 
pagaripoisse, käratsevaid magistreid ja palju teisi 
auväärseid tallinlasi oma emandate, tütarde ja 
mamslitega. Aga ka magistraat ja isegi palju kuulsa 
päritoluga aadlikke, kellele Tallinn oli andnud ajutist 
või pikemaajalist peavarju, ei tihanud jääda komme- 
jandist eemale. 

Gertrudi kalmistu ääres tegid veiderdajad koos 
oma elukatega seesugust lärmi, et tuleb tõsiselt imes- 
tuda, miks surnud oma haudades ei ärganud. Kuid 
mitte ainuüksi veiderdajad, vaid ka neid vahtima tul- 
nud auväärsed kodanikud ep olnud seekord sugugi 
targemad: rüselesid seal meistrid omavahel, sellid 
tülitsesid sellidega, kuna õpipoisid sikutasid ükstei- 
sel tigedasti karvu, et kiskuda teist eluka puuri juu- 
rest eemale ja astuda ise asemele. Ja oli sinna kokku 
kantud igasuguseid maailma elukaid: karusid, lõu- 
koeri, pärdikuid, paabulinde, sarvikuid, raipekulle, 
lendmadusid ja palju kõike muud, millele ristiini- 
mese keel ei oska anda õiget nime. 

Nüüd oli kodanike emandail paslik juhus kolli- 
tada nende elukatega oma sõnakuulmatuid lapsi, kel- 
lele nad ütlesid, et sarnaseid peletisi vedavat Peltse- 
buul põrgus oma lõa otsas ja et sealt olevatki nad 
inimeste karistamiseks lahti lastud. Kuid seesugune 
jutt kollitas emandaid enam kui nende lapsi, sest elu- 
kad, tehes jäledaid hääli, ajasid neil endil ihukar- 
vad jubedusest püsti. 

Kuskil möirgas tserberitaoline lõukoer, keda 
purjus lihunikusellid malgaga torkides õrritasid; tei- 
sal narrisid õpipoisid pärdikuid, pildudes neid kivi- 

dega ja näidates neile keelt. Linnud — küll rohe- 
lised, punased ja sinised, sädistades ja tehes mitme- 
suguseid hääli, laulsid igaüks omal viisil. 


Teisel pool loomapuure kisendas väntorel, keerle- 
val karussellil kiljatas mamsleid ja kilkas neitseid, 
kuna puuhobuseil ratsutas õpipoisse ja selle, aga ka 
mõni hakkajam meister ei pidanud seda lõbutsemist 
paljuks ja näitas oma ratsutamiskunsti. 


— Kunstratsutajad! karjus kuldvõrelitega ilusta- 
tud sametkuueline veiderdaja palagani lävel, kuna ta 
paklaga täidetud punase torukübara küljes rippusid 
hõbedased kuljused, mis igal pearaputusel aina tili- 
sesid. 


— Kunstratsutajad, akrobaadid ja köietantsijad, 
kelle sarnast tervel Liivimaal varem kunagi ep ole 
nähtud! karjus ta oma kanges võõramaises murrakus. 
— Astuge sisse, kodanikud, astuge julgesti, ainult üks 
killing, ainult üks...! 


— Näitame tuleõgijat, kodanikud! karjus teisal 
tilpaja; — tuleneelajat, kes õgib Peltsebuuli väävli- 
tuld, ilma et see suudaks kõrvetada ta suulage. 
Tulge, vaadake ja aidake imestada, missuguseid asju 
sünnib patuses maailmas! 


— Seitsmepäine lendmadu! kostis kuskilt palaga- 
nide ja loomakuutide vahelt. 


— Näitame põrgut, kui maksate ainult ühe 
krossi! karjus rändmunk võidu kommejanditajatega 
oma telgi lävel. — Näete, kuis põrgukatel tossates 
keeb, näete oma silmaga, kuidas karvane Petse- 
buul tõstab ahingiga väävlipajast patuseid ja õgib..! 

Selles inimrüsinas sammus auväärse mündimeistri 
ehk rae rahataguja Christoffer Schenkenbergi noo- 
rem poeg Ivo, keda vastlateks oli löödud selliks. 
Säärane keigarlik imede-maailm oli Ivole, kes kas- 
vanud kristlikus karskuses ning vagaduses, uudi- 
seks; peletislike põrguloomade, vigastatud värdjate 
ja rabelevate raisalindude nägemine täitis ta vagase 
südame jahmatava värinaga. 

Praegu, millal Ivo oli astunud tuleneelaja telgist, 
oli ta pea täis segaseid ja kentsakaid arutlusi ning 
mõtteid: seesugune tuleneelamine on ainult tühipal- 
jas vigur, sest kuidas suudab ristiinimene võtta elu- 
sat tuld suhu? Aga vahest ep olegi ta ristiinimene, 
vaid on pagan?! mõtles ta siis kohmetudes. Kuid kes 
ta ka ep oleks, siiski pidi ta nõustuma, et näidendi 
vaatlemine oli päris huvitav ning mõnus, nii et ta 
ei tundnud siis isegi oma rosettkrae ebamugavat 
hõõrumist kuklal. 

Olgugi, et täna oli ainult argipäev, oli Ivo kui 
meistri poeg tulnud kodunt oma tuliuues sellikuues, 
mille hõlmu palistasid ülekullatud vasksed nööbid. 

— Loomataltsutajad! kodanikud, tulge oma ihu- 
silmaga imestama! 

Ivo astuski loomataltsutaja palagani, mis punase 
vaheriidega oli jagatud kaheks. Ja oli sellesse pala- 
gani uudishimu kokku kandnud palju logelejaid rae- 
sõdureid, aga ka auväärseid ametimehi, mamsleid, 
tüdrukuid ning neitsisid, aadlikke ja mitteaadlikke, 
ühtekokku nii palju, kui sellesse suurde telki mahtus. 

Kui siis punane eesriie nihkus kõrvale, nägi Ivo 
karja pärdikuid, kes olles rõivastatud karratatud 
kuubedesse, astusid nagu inimesed; kui neil pahareti 

tunnusena taga ep oleks olnud vibelevat hända ja 
jalgadel nii ohtrat karvakasvu, siis oleks kindlasti 
võidud pidada neid Mooramaa lasteks. Nad jõid 
peekrist viina, vaidlesid pärdikute keeles, millest 
ristiinimene ei suutnud aru saada, virutasid ükstei- 
sele vastu vahtimist ja näitasid irvitades keelt. Nii 
tegid pärdikud kodanikele palju mõnusat nalja, pak- 
kusid sündsat ajaviidet ning lahutasid nende meelt. 

Kui pärdikud kõik oma vigurid ning tembutused 
olid teinud, siis pidi tulema Hommikumaa tantsutar, 
nagu sellest teatas üks mooramaalasest heerold. 

Esmalt ilmusid kaks kriimsilmalist mustlaspoissi, 
kes maha istudes najatusid vastu telgi tugiposti ja 
hakkasid punnis põsi puhuma pikki peenikesi viles- 
pille, mis kiunusid ja vingusid, kui puhujate sõrmed 
nende augukesil nobedasti sibasid. Üks kiprasnäo- 
line roheliste kaatsadega küürakas värdjas, võtnud 
vilepuhujate jalgade juures aset, hakkas lusikatao- 
liste puunuiakestega põristama väikest vasikanahkset 
trummi. Kui siis jällegi nihkus laest rippuv punane 
vaip, nähti tippamisi astuvat tantsutari, kelle ilmu- 
mine ajas raesõdurid kihama. Ta mustad juukse- 
kiharad olid kardpaelaga kuklasse kokku köidetud ja 
jalataldade all olid tal hõbekõredega ilustatud ser- 
vadeta kingad; ta reisi katva punase narmasrüü üle- 
mine serv küündis vaevu varjama ta tõmmunahkset 
kõhtu, kuna rindu katsid tal kaks vaskset kausikest, 
mis peente ahelatega olid osavasti kinnitatud keha 
külge. 

Et Ivo ep olnud varem kunagi näinud nii katma- 
tut naist, siis hakkas tal nüüd selle vahtimisest häbi 
ja ta langetas laud. Kuid ka auväärsete kodanike 

emandad pidid selle liiderlikkusele ahvatleva tüdruku 
ilmumisel põlastades pöörama oma silmnäo, sest sää- 
rast katmatust tuua päise päeva ajal vooruslike -abi- 
elumeeste silmade alla, see on ju südamerõõmuks 
saadanale enesele! 

Ka raatmanid ning pürjermeistrid, langetanud 
kombekohaselt pea, tihkasid ainult kübara serva alt 
piiluda mustlastüdruku patuseid ahvatlusi. 

Kui vilepuhujate sõrmed hakkasid väledamini 
sibama, trumminahk ikka ägedamini põrisema küü- 
raka puuvasarate hoopide all, ja kõrisema hõbedasi 
kuljuseid, siis hakkas tõmmunahkse tantsutari ihu 
äkki värisema, ta puusad väänlema, kuna ta ise pai- 
nutas ennast maani; ja ep olnud tal seejuures ei 
mingit häbi, vaid tal näis isegi olevat tahtmine ning 
himu enese katmatust näidata. 

Olgugi, et seesuguse liiderlikkuse üle kuuldus 
palju nurinat, ei läinud ükski raatmanest näidendi 
jätkamist keelama ega tulnud ka keegi kodanikest 
sellest palaganist välja, vaid raesõdurid hakkasid 
koguni säärast himuorjusele ahvatlevat etendust 
nähes hirnudes naerma. 

Segastunud tunnetega vahtis nüüd Ivogi; olgugi 
et ta oli algul langetanud laud, kuid pärast kerkisid 
need nagu iseenesest ja ta põlev pilk kiindus ikka 
enam ja enam sellesse väänlevasse tüdrukusse, nagu 
oleks see oma silmalaugude moonutamisega kisku- 
nud teda enese külge. 

Tasaseks, pikaldaselt tasaseks jäi lõpuks tantsu- 
tari väledasti-tippiv samm, mis viis teda aeglaselt 
seina äärde, kus ta jäi ühe värviliste viguritega ilus- 
tatud kirstu juurde seisma; samas soikus trummi- 

põrin ja ainult viled vingusid edasi. Nüüd kummar- 
dus tantsutar kirstu kohale, kergitas sellelt kaane ja 
venitas sealt välja ilge eluka — jäledalt suure juti- 
lise mao, kes oli jämedam kui härja pärasoolikast 
tehtud verimauk. Edevasti naeratades tõstis tantsu- 
tar selle latsutava roomaja oma õlgadele ja andis 
talle suud! Karjahtas emandaid, kiljahtas mamsleid, 
kuna Saiakangi-aluse auväärse pagari Teigelmülleri 
emand pidi jahmatusest saama enneaegse sünnituse, 
sest nii jube oli ristiinimesel säärast jõledat etendust 
näha. 

Tahestahtmata pidid nüüd raatmanid Hans 
Vangersen ja Jakob Bochdan koos linna pütteliga 
katkestama etenduse, sest muidu oleksid vihale õrri- 
tatud meistrite emandad selle õudse ja hirmuorju- 
sele ahvatleva tüdruku koos ta ilge elukaga lõhki 
kiskunud. 

Maole — sellele jumalast äraneetud elukale tih- 
kas see noor paganatüdruk suud anda, mõtles Ivo 
põlgusega; kuid samas tekkis temas hirmus kahtlus, 
et vahest ep olegi see madu, vaid ainult nõiduse 
väega uinutatud ja siis roomajaks moondatud ini- 
mene, sest sääraseid jubedaid lugusid juhtuvat maa- 
ilmas küllalt. 

Aga veel ep olnud täitunud Ivo imetlemise mõõt, 
veel kõlises tal kukrus münte, mida ei prassinud ta 
kunagi maha, nagu tegid seda ammumeistri sellid; 
pidades karskust ei juhtunud müntijail kunagi selli- 
päevi, pealegi nõudis nende amet kainust, ja Ivo isa, 
rae mündimeister Christoffer Schenkenberg ei salli- 
nud joomareid omas majas. Nüüd aga ei teadnud 
Ivo, millest tekkis tal seesugune rahuldumatu uudis- 

himu, mis kiskus teda ühest palaganist teise; oli see 
salajane ning põgus lootus. näha veelgi kuskil mõnda 
pooleldi katmatut neitsit? Kuid ei, sääraseid tüdru- 
kuid ei taha ta enam näha... 


— Näitame põrgut! katkestas Ivo mõtisklust röö- 
kiv munk, kelle peakoti alt ahnesti piilusid tumedad 
silmad. — Ainult üks kross, ja te pääsete põrgusse, 
kus kuulete hirmsat hammaste kiristamist, oigamist 
ja tunnete kõrbeva inimliha haisu. Teie näete põrgu- 
valu, millest võite jutustada veel oma lastelastele, ja 
seda kõike ainult ühe krossi ehk kahe killingi eest! 


Ja Tallinna auväärt kodanikke koos nende eman- 
datega trügis põrguuksel, et oma ihusilmaga näha 
seda ristiinimesele nii jubedat paika, mida neid juba 
lapsepõlves oli vitsahirmuga õpetatud kartma. Nüüd 
aga oli võimalus kõike seda näha ainult tühise krossi 
eest, ilma et oleks tarvitsenud seejuures kõrvetada 
enesel * näppugi, nagu kinnitas seda põrgupalagani 
uksel seisev munk. Ja paljud emandad viisid sinna 
isegi oma lapsi, et nad teades, millised kannatused 
neid ootamas, ei eksiks ristiinimese teelt. 


Ka Ivol tekkis tahtmine minna põrgupalagani; 
seejuures puperdas ta süda üsna valjusti, sest temagi 
oli teinud oma eluajal pattu, jootes õndsa kaalu- 
meistri Brünni emanda kirju kuke õllepäraga purju 
ja viilides siis teravaks ta kannused, millega see sõ- 
gestunud kukk tegi linna kanakarjas suurt laastamist 
ning kahju. Olgugi et seesugune patt lasus Ivo hin- 
gel, ometi kinnitas ta süda, et ega säärast õpipoisi 
tempu ei arvestata ikkagi pärispatuks. Nii surudes 
oma südamekartuse vaprasti maha, astus Ivo põrgu- 

telki, kus ta tundis vänget väävli haisu ja kuhu val- 
gus pääses ainult läbi laesoleva kitsa pilu. 

Nüüd kuhjus sinna rahvast — nii selle, meistreid, 
õpipoisse, emandaid, mamsleid ja neitsisid, aadlikke 
ja mitteaadlikke. Vaatamata seisusele ja ametile 
tõugati ning suruti neid külg-külje kõrval tihedasti 
kokku ja pandi seisma silmnäoga vastu punaseid 
klaasruudukesi, mis olid keset palagani asetsevas 
tumedas seinas. Ja kodanikel tuli seada koonud 
hästi lähestikku kokku, et läbi klaasi piiluda kas või 
ühe silmaga, sest põrguvalu nähatahtjaid oli liialt 
palju, nii et telgiseinad suruti väljapoole punni; see- 
juures kolksatas vaatamishimuliste päid tihtigi kokku, 
kuid nüüd ei võetud seda teps mitte hädaks. Ivol 
kukkus peast kübar, kuid seda ep olnud tal mahti 
hakata otsima, sest seina tagant kostiski juba 
hirmus hammaste kiristamine, röökimine, oigamine 
ja ahelate kõlin.. Pikkamisi muutus klaasitagune 
valgemaks, nii et võidi näha lõõmavat tuld, millel 
vaevlesid pilkajad; suure väävlipaja kohal rippusid 
aga abielurikkujad — naised juukseid- ja mehed 
jalgupidi, kuna raisalinnud nokkisid neil silmi peast. 
See põrgu näis olevat küll ainult pilt, nagu neid 
müütas isa Christoffer Ebling oma raamatukaupluses, 
kuid palju suurem ja mitmeti jubedam: kolm suurt 
tserberit ehk põrgukoera purelesid lõa otsas ühe 
varga sääreluu pärast ning kiskusid seda igaüks 
enese poole, kuna sarvikud oma pikkade küüntega 
uuristasid vale ning pettusega elanud inimeste reie- 
luudest üdi. 

Ivo tundis, kuis kellegi pehme käsi haaras hirmu- 
nult ta randme ja surus seda tugevasti, nii tugevasti, 

nagu oleks põrgupiin hakanud sellele kartlikule ini- 
mesele külge. 

Põrgutules oli näha palju mehi ja naisi, kellest 
mõrtsukaid aeti piitsadega suurde madudega täide- 
tud koopasse. Autute ja petjate inimeste silmadesse 
valati vedelat väävlit, kuna valetunnistajad, põlvi- 
tades kuumal tuhal, pidid lakkuma tuliseid põrgu- 
kive. Rikkaid ja jumalakartmatuid sunniti palja 
ihuga püherdama teravatel ränikividel; liigkasuvõt- 
jad asusid aga põlvini järves, mis oli täidetud keeva 
pori, vere ja mädaga. Himude orje pilluti kõrgen- 
dikult alla kuristikku, kust neid piinajad viisid jäl- 
legi üles ja viskasid siis uuesti alla; selle mäe kõrval 
asetses tulejärv, milles ahastasid ebajumalate kum- 
mardajad. = Jumalateotajaid aga praeti pannil ja 
küpsetati varrastel, kust neid karvase kõhuga Peltse- 
buu! ehk põrguvürst ise aplasti õgis. 

Seesuguste põrgujubeduste nägemine oli ristiini- 
mesele vägagi vajalik, sest see kosutas ta hinge ning 
kinnitas usku. Härdameelsemad emandad ei suut- 
nud rahulikult vaadata kõiki neid jubedaid kanna- 
tusi ja nad puhkesid kuuldavalt nutma. 

Kui põrgupiinad uuesti kadusid pimedusse ja 
kodanikud hakkasid rüsinal liikuma ukse poole, siis 
kummardus Ivo, et tõsta oma mahasõtkutud küba- 
rat; kuid samas ta tundis, et ikkagi veel hoiab kellegi 
pehme käsi ta randmest kinni. Nüüd pöördus Ivo 
ümber ja nägi imestudes, et temast kinnihoidja on 
keegi neitsi, keda ta Tallinnas varem kunagi ep olnud 
näinud. 

— Ah, ep olegi isa..! kogeles tundmatu ja vallan- 
das Ivo käe. 

Juhmilt põrnitsenud, pöördus Ivo kähku, et üles 
tõsta oma kägaraks-tallatud kübara, kuna palaganist 
väljuv inimrüsin kandis neitsi tema silmist eemale. 


Kui lõpuks Ivo palaganist pääses, siis nägi ta. 
et toosama tundmatu neitsi seisis loomakuutide va- 
hel ja vahtis otsides ringi. Tahtmatult jäi Ivo sei- 
satama ja hakkas teda salamahti piiluma; ta pani 
tähele, et neitsi rühtjas keha oli ülalt kaetud sinise 
sametpihikuga, kuna ta puusade ümber laotus rohe- 
line hõlmik, mille parempoolne külg oli sõltustega 
sõlmitud. Tuulepuhangud sasisid ta kokkuköitmata 
tumedaid juukseid, mis aeg-ajalt langesid ta pooleldi- 
suletud laugudele; veel pani Ivo tähele ta huuli, mis 
olid ütlematu väikesed. Tõesti — see neitsi ja isegi ta 
kummaline rõivastis oli Tallinnas tundmatu, nii et 
Ivo ei suutnud ka välimuse järgi määrata ta seisust. 


Vahest mõne Lüübeki kaupmehe tütar, arvas ta 
lõpuks. 


Kuid imelik, et Ivo, kes kunagi ei tihanud ühelegi 
neitsile tõsiselt otsa vaadata, tegi seda nüüd. 
Isegi auväärse kuldseppmeistri Burchard Crameri 
tütart Gertrudi, keda Ivo vanemad olevat sobitanud 
talle tulevaseks mõrsjaks, ep olnud ta oma lihalike 
silmiga veel päris hästi näinud. Kuid ometi jäi ta 
nüüd oma silmalaugudega selle tundmatu neitsi 
külge nii kinni, et ei suutnud oma pilku teisale pöö- 
rata ega tast mööda minna. Ja Ivo, kes ühegi neit- 
siga ep olnud kunagi pidanud pikka kõnelust, ei tead- 
nud nüüd isegi, kust tuli talle säärane tahtmine ning 
julgus, et ta astus sellele neitsile juurde, tõstis oma 
kübara ja küsis vaikse häälega nõnda: 

— Kas auväärne neitsi on enese küljest midagi 
kaotanud? 

Seejuures tundis Ivo, et ta hääl ep ole endiselt 
puhas ja julgesti voolav, vaid et see tuleb ta kurgu- 
põhjast kuidagi hädiselt, vaevaliselt surutuna ja et 
sõnad värisedes katkevad tal suus. 

Lahkesti võttis tundmatu neitsi teda kuulda ega 
pööranud mitte oma nägu teisale, nagu see ühele 
vooruslikule neitsile oleks olnud kombeks, vaid ta 
isegi kostis temale vastu: 

— Enese küljest ep ole ma kaotanud midagi, vaid 
olen kaotanud silmist oma isa. 

Ivo pidi juba kostma, et äraeksimist ei tarvitse 
neitsil karta, sest püha Olavi pikk torn hakkab igale 
nägijale juba kaugelt silmi, ja pealegi on suur Ran- 
navärav siinsamas; kuid ta tundis, et temast ep ole 
nende sõnade ütlejat, sest selle neitsi ees ei painduks 
ta keel ning sõnad oleksid tal armetult puised. 

Piiludes teineteist, sattusid nende pilgud aeg-ajalt 
kokku, ja siis tundus Ivole, nagu oleks see neitsi 
võinud näha ta salajasimaid südamesoove ning mõt- 
teid; tal hakkas enesest nii häbi, et ta enam ei jul- 
genudki tõsta pilku. Nii seisid nad langetatud lau- 
gudega vastamisi ja uuristasid oma kinganinaga 
maad. 

Kui siis Ivo söandas uuesti tõsta pea, nägi ta 
jällegi neitsi naeratelevaid silmi, mis tegid ta hinge 
araks. 

Lõpuks hakkasid nad teineteise kõrval inimrüsinas 
edasi sammuma, kusjuures nende õlad puutusid aeg- 
ajalt kokku. Nüüd märkas Ivo, et roosilõhn, mis 
juba ammugi tungib ta sõõrmetesse, tuleb selle neitsi 

rõivaste küljest. . Roosilõhna tunti Tallinnas aga 
harva, seda jätsid enestest ainult kõrgaadlikud ja 
väga harva ka mõne üksiku suurgildi kaupmehe 
emand. 

Nad lähenesid karussellile, millel ühe killingi 
tasumisel võis puuhobuse turjal ringi kihutada ja 
kuulata väntorelit, mis kogu ratsutamise kestel kisen- 
das lõbusaid lugusid. Seisatades jäid nad vahtima 
tormavaid punaste sõõrmetega puuhobuseid, millel 
istus rõõmsaid õpipoisse, lõbusaid selle ja isegi au- 
väärne raatman Hinrich Cloet tegi seda pöörast 
ratsasõitu vaprasti kaasa. Ainult emandaid ja mams- 
leid vahtis pealt, sest nad ei julgenud usaldada oma 
hinge nende salapäraste ratsude hooleks, pealegi 
võisid nad puuhobuse selga ronimisega sattuda maa- 
ilma naeru alla. 

Kui väntorel vingus oma viimase huike ja karus- 
sell jäi puurataste ning -telgede kaebliku kiunumisega 
nagisedes peatuma, siis ronisid ratsanikud maha, 
kuna uusi sõiduhimulisi ruttas asemele. 

— Lähme?! ütles neitsi äkki ja haaras Ivo käe. 

— Hobustele? küsis Ivo imestudes. 

Kuid juba ruttas neitsi õõtsuvale karussellile, kus 
asus ühele kimlile poisi kombel kaksiti sadulasse, 
kuna Ivo hüppas ta kõrval asuvale mustalakalisele 
võigule selga. Nüüd aga hakkasid pealtvaatajad 
mamslid irvitama ja Ivo kaaslasele halvakspanevalt 
näpuga näitama. 

Uuesti hakkas karussell õõtsudes pöörlema ning 
puuhobused alustasid jooksu, kuna Ivot valdasid 
kentsakad mõtted: talle tundus, nagu ratsutaks ta 
muinasvägilase kombel pärast lohede tapmist vabas- 

tatud kuningatariga koju. Ja ikka enam ja enam 
eksides muinasjutu-maale unustas Ivo ümbruse, 
unustas tõelikkuse ja pidas oma hobust elavaks rat- 
suks. Kui karussell hakkas ikka kiiremini ja kiire- 
mini pöörlema, väntorel ägedasti röökima ja puu- 
hobused tiireldes ikka metsikumalt kihutama, nii et 
tuul vuhises ja vingus kõrvus, siis hakkas ratsutajail 
pea huugama ja neile tundus, et süda tahab lennata 
välja. 

— Nõia tuulepenid on kannul! hüüdis Ivo, kuna 
neitsi ta sõnadest mitte aru saades talle vastuseks 
ainult naeratas. 


Nähes, kuidas neitsi huuled libisevad mööda ham- 
barida, jäi ta naeratus Ivole hästi meelde. 


Kuid peatselt lõppes puuhobuste sõit ja Ivo mui- 
nasmaa kadus nagu ving. Laskudes hobuseilt sat- 
tusid nende pead hästi ligistikku ja nüüd tundis Ivo, 
kuis neitsi pehmed juuksed puudutasid mahedasti 
ta kõrva; see mahe puudutus rändas mööda ta sooni 
keha keskkohta ja pani südame surisedes tuikama: 
siis tungis ta edasi läbi neerude, pöördudes tõusis 
pealaele, haaras ta silmalaugudest ja vajutas need 
pooleldi kinni, kuna ta avarduvad sõõrmed kiskusid 
enesesse neitsist hoovavat roosilõhna. 

Äkki tekkis pealtvaatavas inimmurrus rahutu 
rüsin, sest keegi kõrge põhjaga mütsis ja kaupmehe 
voldilises maaniküündivas pruunis kuues punase 
habemega mees trügis mamsleid ja poisse hooli- 
matult kõrvale tõugates karussellile lähemale, ise 
kisendades juba cemalt: 


— Dorothea! 


Välkväledalt hüppas neitsi karusselli servalt alla 
ja tõttas tulijale avakäsi vastu. Veel nägi Ivo, kuis 
see mees haaras neitsi käe, ja talutades teda endaga 
kadusid nad inimmöllu. 


Kui puuhobused olid alustamas uut ringsõitu ja 
korjati selleks jällegi killingeid, alles siis märkas 
Ivo õõtsuvalt karussellilt alla hüpata. 


Dorothea, siis Dorothea ongi ta nimi, mõtles Ivo 
ja tõttas talle järele. Ta rühkis kiiresti edasi ega 
pannud tähelegi, et vastutulijad siunasid teda ta jon- 
naka ruttamise pärast. 

— See poiss trügiks kas või läbi oherdiaugu! 
naersid ta tõttamist nähes need, kellele ta ei juhtu- 
nud astuma varbale. 


Siis aga juhtus, et ta komistas ühele kaevumeistri 
emandale, kes oleks peaaegu kukkunud, kui mitte 
ta auväärne abikaasa ep oleks jõudnud teda toetada. 


— Sina, hull elajas, kisendas kaevumeister õig- 
lases vihas, — enesel ep ole veel õigeid karvugi 
nina all, aga julged tulla minu emandat ja veel minu 
silmade all teotama, tormates talle rüsinal otsa, nagu 
oleks ta mõni veski mära! Ja põrutades enesele vastu 
rindu: — Ta on auväärse kaevumeistri Johannes 
Huffnageli emand, kes on juba esitse last ilmale 
toonud, ja sina tuled teda minu nähes tallama! ja 
lähenedes Ivole käänas meister Huffnagel ähvar- 
dades oma käiseid. 

Kuuldes tüli, tõmbusid inimesed nende ümber 
tihedasse ringi, jättes algavale rusikavõitlusele ruumi. 
Ja olid need kodanikud nüüd üpris rõõmsad, et või- 
vad maksuta näha lõbusat nalja. 

— Ivo, Christoffer Schenkenbergi poeg! hüüatas 
meister Huffnagel, kui ta oli uuesti vaadanud Ivole 
otsa, ja samas kadus võitluspinevus ta kehast. —Ju- 
mala pärast, kui sa mitte ep oleks nii auväärse mehe 
poeg, siis võtaksin praegu su silmalaugudelt lusti! 

— Anna andeks, auväärne meister, vabandas Ivo, 
— ma ei näinud mitte..! 

— Sina ei näinud meistri emandat?! imestus 
Huffnagel. 

Ivo ei võinudki näha, sest ta silmad ainult otsisid 
rahvamurdu kadunud tundmatut  neitsit, nimega 
Dorothea. 

— Palun andeks..! kordas Ivo. 

— Palud, siis mine ja palu sedasama ka minu 
emandalt! 

Kui rahu oli kogu auväärse kaevumeistri Johan- 
nes Huffnageli perega jalule seatud ning tüliks ep 
olnud enam mingit põhjust, alles siis võis mündimeis- 
ter Christoffer Schenkenbergi poeg ning sell Ivo 
jätkata oma teed. 

Kaua hulkus ta nagu üksik hunt oma igatseva 
hingega ringi, kuid kuskilgi ei kohanud ta enam teda, 
kellelt oli jäänud talle ainult nimi — Dorothea. 

— Dorothea, sosistas Ivo ja võrdles teda looma- 
taltsutaja palaganis nähtud tantsutariga; kuid mida 
enam ta neid omavahel võrdles, seda enam sulasid 
nad ühte, nii et ta mällu jäi püsima neitsi Dorothea 
nägu ja selle paganliku tantsutari pool-alasti keha, 

Juba hakati elukaid sulgema kuutidesse, juba 
väsisid veiderdajad ning tilpajad, kadusid emandad 
ja mamslidki ja ainult purjus selle töllerdas veel 
palaganide vahel. 

Teda ep ole, ta on kadunud, kadunud nagu see 
roosilõhngi, mis tõusis ta keha küljest, mõtles Ivo 
pöördudes koduteele. Rannaväraval enne tõstesil- 
lale astumist heitis ta veel korraks põgusa pilgu vei- 
derdajate laagrile, vaatas reidil seisvaid lüübeklaste 
laevu, nägi naelakoda ja siis, silmitsedes Paljassaare 
tagust merd, nägi loojeneva päikese punetavat vesi- 
rada, mida mööda lippas ta igatsus kaugele avaruste 
ja võimaluste maale. Ja ta tundis, kuis piiritu nuk- 
rus ning mahajäetuse tunne täitis ta rinda. — — — 

Linna müntimistöökojas oli päikese loojumise 
eel lõppenud töö, ja nüüd istus õhtulauas kogu 
meistri leibkond — elatanud mündimeister Christof- 
fer Schenkenberg ise, ta naine Christense, vanem 
mündimeister Claus Stall, nooremad sellid Jacobus 
ja Bendix, kuna kolm õpipoissi sõid koos mamsel 
Mariaga keetmistoas, ja Ivo vend Christoffer pidas 
oma perega ise leibkonda. 

Alles siis, kui teised istusid juba lauas, jõudis 
Ivo koju, kus ta, tulnud tuppa, jäi nagu milleski 
süüdlasena ukse kõrvale seisma. 

— Miks tuled sa, mu poeg, alles pärast söögipal- 
vet? küsis isa ja, pannud puulusika lauale, vaatas 
Ivole karmilt otsa. 

Kui Ivo oli seletanud, et ta senini vahtinud vei- 
derdajate tembutusi, kostis isa: 

— Ka Jacobus ja Bendix käisid neid patuorje 
vahtimas, aga nad tulid juba lõunalauaks tagasi! ja 
isa Christofferi hallijuukseline pea hakkas värisema, 
sest täna õhtul ep olnud ta oma noorema poja Ivoga 
mitte rahul. 

Kui nüüd Ivo ukse kõrval ikkagi seisis ja näis 
oma põhjusetut hilinemist kahetsevat, siis ütles 
talle isa: 

— Tule sööma! ja kui siis Ivo oli istumas laua- 
äärsele pingile, lisas ta kähku: — Kuid enne pese 
oma käed, sest ma ei tea mitte, kelle küljest kinni- 
hakkamisega oled sa neid rüvetanud! 

Kuulekalt pöördus Ivo ja läks keetmistuppa, kust 
ta pestud kätega tagasi tulles asus uuesti laua äärde; 
olgugi et täna ep olnud tal söömiseks tahtmist, 
luges ta siiski ristis käsi vaikse issameie, võttis laualt 
lusika ja hakkas pikaldaselt ning isutult sööma aura- 
vat läätseleent. Ka kogu pere jätkas vaikides söömist. 

Kui karmid kortsud olid isa ning meistri palgelt 
vähenenud, siis söandas noorem sell Bendix sõnada: 

— Nägid sa, Ivo, kuidas veiderdaja tüdruk surus 
oma suu vastu roomaja suud? 

— Nägin. kostis Ivo vaikselt ega mõtelnudki 
sellele. 

— Aga mina arvan, jätkas Bendix, — et see ep 
olnu teps mitte roomaja, vaid ainult silmamoonutis 
ning tühine vigur. 

Et aga Ivo ega keegi talle midagi ei kostnud, 
siis jätkas Bendix edasi: 

— Säärase eluka mürki ei kannataks ühegi ini- 
mese suulagi, olgu ta siis kristlane või pagan. 

— Kas ristiinimesel õhtulauas enam muud rää- 
kida ep olegi, pahandas nüüd vanem sell Claus, 
— kui võtta seesuguseid ilgeid elukaid oma suhu. 
Kui ma Dantskes olin veel õpipoisiks, siis räägiti 
kord söögilauas ka sarnast juttu; ja siis juhtuski, et 
minu õnnis meister Ludiger Bulten, kes seda pealt 

kuulas, sai südamepöörituse, hakkas öökima ja 
oksendas kõik oma kopsud, põrna ja südamegi välja 
ning suri samasse paika. Ja nüüd siis sinu jutu pä- 
rast, Bendix, peaks jällegi juhtuma säärane kurb 
õnnetus?! 

Jällegi söödi vaikides, kuni emand Schenkenberg 
söandas poetada sõna: 

— Aga vahest oli see tüdruk nõiutud? 

— Seda ma ei usu, võttis nüüd seni vaikinud 
Jacobus sõna, — nägin teda kõndimas isegi inimeste 
seas. 

— No nõid võib end moondada igasuguseks — 
kas koeraks, hobuseks, inimeseks või isegi mündiks! 

Uuesti seletas Jacobus, et ta vahtinud seda tüd- 
rukut päris lähedalt ja jõudnud ikkagi otsusele, et 
ta on ainult pagan, kuid mitte nõid; ja siis ta jutus- 
tas emandale selle tüdruku tantsutembutusist iga 
viimse kui peenuse. 

— Missuguseid asju ei pea ristiinimene enne 
surma veel kuulma! imestus emand, vangutades pead, 
ja siis poja poole pöördudes: — Kuidas sa, Ivo, tih- 
<kasid säärast paganateenistust vahtida? 

Süüdlasena langetas Ivo pilgu leemekaussi ega 
vastanud midagi, kuna isa Christoffer noomis teda 
nõnda: 

— Ole valvel, mu poeg, ja vaata ette, et säärane 
naine sind oma patuste silmalaugude läbi mitte kinni 
ei võtaks! 

— Ja ei moondaks Issandast äraneetud rooma- 
jaks! lisas emand. 

— Seda ei juhtu, sõnas nüüd uuesti Jacobus, — et 
tühipalja silmavaatega võib inimest moondada. 

— Ah sina ei usu, ägestus Claus, — sina — sa 
oled siis ju pagan ise; ja seesugusega pean ma 
ühisest kausist sööma! ja ta viskas lusika lauale. 

Et aga Jacobus ei alustanud vaidlust, siis Claus 
rahunes õige pea ja võttes laualt lusika kõneles ta 
enne söömise jätkamist Jacobuse rumaluse väära- 
miseks loo: 

— Kui ma olin Riia linna sell, siis käisin seal 
õhtuti surnuaial jalutamisega ennast kosutamas, sest 
hõbeda tolm oli hakanud karedasti kopsude külge. 
Kui ma seal ühel suveõhtul jällegi kõndisin ja kuula- 
tasin ööbikut, nägin äkki, et väraval seisab valge 
neitsi ja vahib mulle otsa. Lähenesin siis talle ja 
ütlen õhtutervituse, kuid neitsi ei vasta midagi ja 
pöördudes ümber tahab mu silmade eest kaduda; 
mina aga järel, et pea kinni, mamsel, lähme koos..! 
Ja siis äkki näen, et ta ep olegi neitsi, sest püksid on 
jalas! ei jõudnud seesugusest moondumisest veel 
toibuda, kui see valge meeski kadudes moondus lend- 
maoks, kes kääbaste vahel elaja kombel möirates 
roomas mulle vastu. Pöördusin siis ümber ja suut- 
mata lugeda issameiet hakkasin kõigest väest jooks- 
ma; aga kus tema — keerab end rõngana kokku ja 
muudkui veereb rattana järel. Ei aidanud siis muud 
kui tormasin läbi pajude, et nendesse peaks ta ometi 
kinni jääma. 

Olles seda lugu Clauselt kuulnud juba ammu ja 
veel mitmendat korda, sõnas Jacobus tüdinenult: 

— Ära viivita lihalöögiga — leem ei kata enam 
lusikatki! 

Kuid Claus ei pannud vahemärkust tähelegi, vaid 
viis oma jutustuse lõpuni: 

— Õnnetuseks jäin ise pajudesse kinni ega saa- 
nud enam sammugi edasi. Enne minestamist tund- 
sin veel, kuis roomaja, kerides end ümber mu jal- 
gade, käte ja kaela, hakkas kägistama kõri. Seekord 
pidi mu hing minema, sest lamasin kaks nädalat 
hospidalis ja sinine jutt kuklal oli veel kaua aega 
näha. 

Leidnud nüüd lihasöömiseks paraja aja, kolksas 
Claus lusikaga vastu kausi serva, märguandeks, et 
nüüdsest võib hakata võtma ka lihatükke, mida seni, 
kui neist mõni juhtuski jääma lusikale, tuli pillata 
tagasi kaussi. 

Ivo, kes koos oma vanematega sõi ühisest kausist. 
pani söömise lõpetamiseks lusika lauale. 

— See maailm näib olevat veel keerulisem kui 
Nürnbergi tornikell, millest iga öösi kaheteistküm- 
nenda löögi ajal lendavat välja tosin valget luike ja 
kisendavat linna kohal, ütles Bendix söömise 1õpe- 
tades. 

— Ikka keerulisem, kinnitas Jacobus, — maa- 
ilmatu suur kera seisab õhus ega kuku alla. 

— Missugune kera? küsis Bendix. 

— Noh, maakera, millel praegu istume ja sööme 
leent. 

— Kuule, Jakobus, kurjustas Claus, — kui sa veel 
tihkad kõnelda säärast ilmalikku juttu, siis viskan 
su uksest välja. Julged oma patuse suu läbi ütelda, 
et maailm on keeruline kera: keerukust ep ole siin 
mitte midagi — maailm on, nagu meie teda näeme. 
nagu Jumal ta on loonud, seisab vägevatel sammaste! 
ja ta ümber on ainult vesi. 

— On kera! jonnis Jacobus. 

— Kera, osatas Claus, — aga kus asub siis põrgu? 

— Põrgu — eks kuskil allpool... 

— Allpool, kordas Claus; — aga miks ei kuku 
see kera siis põrgu põhja, kosta! 

— Selles see keerukus seisabki, et ta mitte ci 
kuku. 

— Maailm ep ole mitte kera, vaid on lai ja lame 
Vaagen, mis seisab seitsmel vägeval sambal! 

— Sa oled pimedusega löödud! ägestus nüüd Ja- 
cobus. 

— Mina — pimedusega, ja vanem sell Claus 
kargas püsti. — Mind, kes olen Dantskes õppinud, 
Breemenis töötanud, Riias olnud sell, ja nüüd neli- 
teistkümmend aastat orjanud meister Schenkenbergi 
Tallinna rahapajas, julged sa tembeldada pimedaks, 
sina... lõpetas ta suures ägeduses, enam leidmata 
sõnu. 

— Sellid, jätke tüli, astus nüüd meister Schen- 
kenberg oma sõnaga vahele, — see ei too kunagi 
head! 

— Ärgu kõnelgu, et maailm on ümmarik kera, 
puhkles vihastunud Claus. 

— See ta on, ja selle vastu ei suuda sinu sõna, 
jonnis Jacobus edasi. 

— Räägid ainult, mida sülg suhu toob ja tatt 
tagant tõukab, aga arukust ep ole selles mitte! lõpe- 
tas Claus oma seekordse vaidluse. 

Jacobus oleks vahest talle veelgi midagi vastanud, 
kuid nüüd ristitas meister oma käed ja luges õhtuse 
tänupalve Issandale. Siis mindi tubadesse laiali, et 
puhata järgmiseks päevatööks, sest aulik raat oli 

müntimiseks saatnud kaksteistkümmend kvarti ehk 
kolmsada naela hõbedat. 

Koos sellidega tõusis Ivo mööda nagisevat keerd- 
treppi maja teisele elule, kus asus nende ühine mitte- 
köetav tuba. Heitnud rõivad, vajusid väsinud sellid 
oma sängidesse, kuna Claus kui vanem puhus enne 
magamaheitmist rasvapotist tule. Peatselt uinusid 
sellid norsates magama, kuna Ivole imelikul kombel 
ei tulnud täna silmalaugudele und. Kuid ta ei taht- 
nudki magada, ta kuulas sellide sügavaid norskepõri- 
naid, kuulas Pühavaimu tornikella südaöisi lööke ja 
mõtles tundmatule neitsile, nimega Dorothea. 

Alles hommikupoolsel ööl uinus Ivo, ja siis nägi 
ta rahutu unesilm, et toosama neitsi Dorothea tant- 
sis palaganis; kuid vaskseid kausikesi ep olnudki 
varjamas ta rindu, mille kiitmiseks isegi vägeval ning 
targal Saalomonil oleks tulnud sõnadest puudus. Ta 
nägi, kuidas neitsi suu avanedes paljastus rida val- 
geid hambaid, mis olid nagu roosikrants ehk nöörile 
lükitud palvepärlid — esiteks paar suuremat, siis 
aga palju väiksemaid üksteise kõrval. Veel nägi 
ta, et neitsi söötis valgeid tuvisid, kes aga samas 
müutusid mustadeks hakkideks ja hakkasid kisades 
lendlema ümber ta pea. Kui neitsi puistas viljateri 
enesele suhu, siis vaata — linnud nokkisid neid 
sealtki. 


a 


Jaanipäeval kogus moskoviit ennast Rakveres, 
tema keeles aga Rakovoris, kus ta pärast seda pü- 
sis veel kuu aega luurates paigal. 

Ja olid siis inimesed ära hirmunud ning kartlikud 
mitte ainuüksi Eesti- vaid ka kogu Liivimaal, sest iga- 
ühel olid meeles moskoviidi tigedad kiusamised ja 
sagedased tapmised, mis ta Virus ja Harjus ringi möl- 
lates ning laastates oli teinud, kõige enam aga kaks 
aastat tagasi, millal ta Paide majja ehk linnusesse oli 
sisse tunginud. Tookord oli neil nende suurvürst 
ning tsaar Ivan Vassiljevitš, see jumalalooduist kõige 
õelam ning verehimulisem piinajate ülemmeister 
koos oma trabantide ehk ihukaitsjatega, ligi olnud. 
Ja need trabandid, nimega opritšnikud, kelle ameti- 
märgiks oli peni pealuu, mille tõttu neid Järvas hüüti 
ka penikoonlasiks, kihutasid tookord maad mööda 
ringi, olles igal pool põletamise ja hukkamisega hak- 
kamas. Kust nad olid üle käinud, seal ei liikunud 
enam ükski hingeline, ei haljendanud rohi, ei lõõri- 
tanud lind oksal ega lennanud laotuse all. Nagu 
luuaga pühkisid nad maa puhtaks oma teelt, ja see- 
suguse laastamise märgina kandsidki nad luuda oma 
sadula küljes. Suurvürst aga jootis ja peibutas neid 
verekoeri küll õlle ja viinaga, pidades neist suuresti 
lugu. 

Pärast Paide maja võtmist oli suurvürst ning tsaar 
Ivan Vassiljevitš käskinud oma trabantidel piinata 
seal inimesi mitte ühte ega kahte, vaid kogu rahvast, 
keda aga kätte saadi. Siis olid opritšnina mehed võt- 
nud ja sidunud asehalduri, nimega Boije, ja palju 
teisi sakslasi ja mittesakslasi, aadlikke ja mitteaad- 
likke varraste külge ja praadinud neid haledal kom- 
bel surnuks; seesugune jnimeste küpsetamine oli 
Paides kestnud mitu päeva. Ja oli siis kogu Järva- 
maal nii palju koolnuid igal pool hunnikus maas, et 

koertel, metsloomadel ja raisalindudel andis kaua 
neid kiskuda, purra ja jõrada nende kontide kallal, 
sest ep olnud ühtegi, kes oleks suutnud või tohtinud 
neid maha matta. 

Seepärast oldigi nüüd äraheitunud ning hirmul, 
kui kuuldi, et moskoviit olevat määranud Viiburi 
rahu enese hõlbustamiseks ainult Soomemaale, ja 
sedagi ainult kaheks aastaks, kuna Liivimaa oli ta 
jätnud hoopis kõrvale. Rahu oli ta teinud selleks, 
et hakates piirama Pärnut, oleks tal Soome-poolne 
külg vaba. Seega oli tallinlaste lootus ja varajane 
rõõm rahupäevade üle olnud päris asjatu. 

Nüüd siis põgenes Tallinnast varju otsima aad- 
likke kui ka mitteaadlikest saksu ning mõisateeni- 
jaid, aga ka palju maarahvast — adratalunikke, vaba- 
dikke ja ainasjalgu, kes kõik voorisid ning rändasid 
mööda tolmuseid teid, olles ööd ja päevad puhka- 
mata, et aga pääseda pakku tigeda moskoviidi kiu- 
samise eest. Kuid ei mahtunud nad Tallinna ees- 
linna hoovidesse ja küünidesse, vaid suurem osa 
maarahvast pidi jääma linnaäärsetele liivamägedele; 
kuid seegi vähene kaitse, mida neile hädakorral võidi 
limnamüüridelt anda, tõi neile elamiseks julgust ning 
tegi rõõmu, kuna paljud nende suguvennist pidid 
jääma sellestki abist ilma ja pugema metslooma kom- 
bel koobastesse peitu. 

Juuru kihlakond, mis asus põigiti moskoviitide 
teel, kui ta Rakvere majast oli minemas Pärnu alla, 
oli täis ahastamist ning nuttu. Ainsaks troostiks 
ning abimeheks Juuru kihlakonna vanadele, põdu- 
ratele, väetitele ja jalututele oli Kuimetsa lähedal 
kahel pool teed asetsev igipõline Hiidaurgaste-nime- 

line koobastik, kuhu juba ammused esiisad olid oma 
nutu- ning valupäevadel peitu pugenud. Nüüdses suu- 
res hädas tuli inimesile see pelgupaik uuesti meelde, 
ja nad tõttasid sealt varju otsima. Kuid sinna puge- 
mine ja seal püsimine oli armetuil tõvest ja vana- 
dusest vaevatud ning põdurail inimestel üpris raske, 
sest pilkane pimedus ja õhuvähesus kurnas neid seal 
haledal kombel. 

Kõige õnnetumad olid aga imikute emad, kelle 
lapsi ei sallitud neis koobastes, sest et oma mõistmatu 
kisaga võisid nad kutsuda möödasammuvad mos- 
koviidid hukatuseks kaela. Ja emad pidid suure 
valu ning südamemurega kinni siduma oma väeti- 
keste vääksuva suu, jättes neil hingamiseks ainult 
ninasõõrmed lahti. 

Palju inimesi oli rännanud küladest ja metsa- 
taludest siia koobastikku, kus mahalaotatud hundi- 
ja lambanahkadel lamati unetult. Igaüks ootas seal 
kartuse ning südamevärisemisega oma lõpule lähe- 
neva elu kibedamat tundi. Vahetevahel vilksahtas pi- 
meduses ka tulesäde, kui rauaga täksiti räni, ja kui 
väikese vilkuva leegikesena hakkas põlema tael, siis 
nähti enese ümber ainult hirmumisest virildunud 
nägusid, kel kõigil juba koolemise märk otsal; peat- 
selt aga kustus leegike, ja siis kuuldi ainult ahaš- 
tavaid palvesosinaid ja haisteti külma kalmumulla 
lõhna. Ja oldigi siin nagu kalmus, sest maaalused 
urkad, laskudes järk-järgult ikka madalamale, muutu- 
sid paiguti nii kitsaks, et neis ainult roomates pää- 
seti vaevu edasi. Kosutavat õhku oli siin aga liigagi 
vähe, sest urgaste suud olid okstega pealtpoolt tihe- 
dasti kaetud. 

Kui juba kaheksandat päeva oldi urgastes var- 
jul, siis olid imikuist juba mitmed surnud, kuna 
elavad vaevlesid iseoma roojuse haisus; et ka joogi- 
veest tuli nappus, siis seltsis hingehädale ka ihu- 
lik vaev. 

Ühel õhtul, millal Hiidaurgaste elanikud olid 
heitmas meelt, tuli sinna veelgi üks vabadik — suur 
ning tugev mees, kes kandis kätel oma põdurat ema. 
Et tal ep olnud härga ega hobust, kellega viia oma 
ema suurde ning kindlasse Tallinnasse, siis tõi ta 
tema siia Hiidaurgastesse, millest ema oli teadnud 
talle jutustada. Ja siis olid nad alustanud oma page- 
mise teed — mehel pikk leivaga täidetud vöörkott 
rippudes ühel ja suur veelähker teisel õlal, kuna 
käekõrval kepile toetuv ema. Enne teekonna lõppu 
oli aga eideke väsinud ega suutnud enam jätkata 
sammu, nii et tal tuli kanda teda kätel. 

— Jäta, poeg, mind, oli eideke sellele vastu 
sõdinud, — katsu. et sa ise hingekesega pääsed! 

Kuid poeg ei võtnud ema nõuannet mitte kuulda, 
sest ta ei võinud jätta ema tee äärde surema ja lipata 
üksinda oma hingega natu lind. 

Jõudnud koobastiku suudmele, asetas vabadik 
eidekese mättale ja ronis urkasse, et peletada sealt 
metsloomi; kuid ep olnud seal ühtki metslooma, vaid 
ainult inimesed, kes kuuldes maapealseid samme 
katkestasid oma hingamise ja jäid vaikseks nagu 
hiired puu juure all. Kui neile aga selgus, et tulija 
ep ole mitte kiusaja, vaid samane põgenik ning oma 
hinge eest väriseja nagu nemadki, siis oli nende rõõm 
üpris suur. Nad pärisid temalt maailmas sündivaist 
asjust, millest aga ka tema ei teadnud seletada muud. 

kui et Kose kiriku juures põletatavat, nagu näitavad 
seda laotusealused märgid. See sõnum ep olnud 
varjuinimestele mitte rõõmuks, vaid suureks ning 
rõhuvaks meelekibeduseks. 

Kange janu, mis oli kuivatanud koopaelanike 
suulae, sundis neid lõpuks hiilima välja, et täita 
allikaveega oma tühjaksjoodud lähkreid. Janust 
toibudes lamati siis jällegi hinge vaakudes vaikselt 
ja palvetati pappidelt päheõpitud väntsakate ning 
maarahva keelele raskesti-painduvate palvesõnadega. 


Viimaks asuski moskoviit Rakvere majast Pärnu 
poole teele. Ta suure ehk peaväe ees liikus ühe- 
päevase teekonna kaugusel luurevägi, nimetusega 
ertaul, mida käsutas rändav vojevooda ehk väe- 
ülem Ivan Golovin, kes oli võitnud tsaar Ivan Vas- 
siljevitši lugupidamise ning austuse oma suure kas- 
vuga. Ja saatis toosama vojevooda oma väe hul- 
gast loodepoolsete teede ja külade läbinuuskimiseks 
tatarlaste ratsasalgad, keda juhtis üks nende pagan- 
liku vürsti võsu, nimega Divlet Sigalei. 

Seesuguseks sõjateenistuseks olid tatarlased otse- 
kui loodud, sest nad ei vajanud muud kehakaitset 
kui ainult ilmastiku vastu vähest rõivastist; sõdisid 
nad aga ainult oda ja mõõgaga, kuid tihtigi oskasid 
tarvitada ka püssi ja olid ammulaskmises esimesi 
meistreid. Nad suutsid ning olid võimelised kan- 
natama ka pikaajalist janu ja nälga, milleks oli neid 
harjutanud nende igapäevane stepihulkuri raske elu. 
Nad oskasid ka paatidel ja palkidel läbida käresti- 
kulisi jõgesid, tihedaid padrikuid ning metsi ja seega 
ületada kõiki teisi sõjarahvaid. Seega olid nad kõik 

enam paslikud selleks, et piirata ja haarata üksikuid 
vähemaid salku, luurata teid ning ümbrust ja koguda 
teateid vaenlase asupaiga üle. 

Edelasse ja ette saatis rändav vojevooda väe- 
ülema Nikolai Tšerkaski juhatusel ning meelevalla all 
kasakaid ehk hulkuva rahva, kes põlvnesid kas hir- 
must või kartusest, puudusest või jällegi saagitsemis- 
ning rööviihast Vene riigi lõuna-ääremaile asunud 
inimesist. Kasakad, need olid peaaegu samasugu- 
sed vägivallamehed nagu türklased; nad kaldusid 
juba õige noorukesina liigsele armatsemisele, ja mitte 
ainult naistega, vaid tihti ka väikeste poisikestega. 
Seesuguse halva harjumuse tõttu omasid nad vägagi 
petliku meele, olles siiski võimelised kiiresti oman- 
dama igasuguseid oskusi ja kunste, kui aga keegi 
juhtus neid selleks õpetama. 

Nüüd tapsid seesugused metsikud eelsalgad maha 
kõiki, kes aga nende teel elas ning liikus. 

Eelväe kannul ruttasid sildade parandajad, nime- 
tusega kohendaja rahvas. Paremal pool liikus hüva- 
käe ja vasemal küljel kurakäe väerühm, kuna kes- 
keltulija kandis nimetust suur- ehk peavägi, mida 
juhtis ülemväepealik knjäss Mikita Romanovitš ja 
tema abiline ning parem käsi knjäss Jürgen Totma- 
kov; viimasena tuli järelvägi, nimetusega valvepolk. 
Kõiki neid väerühmi juhtisid vojevoodad, kel kaa- 
sas olid kirjatundjad köstrid, nimetusega djäkid. 

Haukumise-taolise kisaga liikus moskoviitide pea- 
vägi kahel teel nagu suur purelev koerakari; ees 
sammusid harkpüsnikud ehk streletsid, kellest paljud 
hoolimata suvisest ajast kandsid paljal ihul koera- 
ja hundinahkseid kasukaid, mille rihmutatud rinna- 

esiseid katsid punased võrelid ning veluudid. Peas 
kandsid streletsid raudmütse, mille ninariivid olid 
tõstetud üles, sest ainult tapluse alates lükati need 
näokaitseks alla; jalas olid neil aga kollased juht- 
nahksed saapad — nii pikkade säärtega, et need kat- 
tes kaatsasid ulatusid harudevaheni. Seljas rippusid 
neil püssihargid, vööl rohusarved, kuna õlal kand- 
sid nad toru otsast kinni hoides oma pikki ning ras- 
keid arkebuuse. Need sõjamehed ep olnud rõivas- 
tunud nii toredasti, nagu lubas seda dvorjanidele ehk 
teenis-aadlile nende jõukus. 

Peaväe kannul liikusid suured moonavoorid, mil- 
leta ükski väesalk läbi ei saanud, kui tal tuli liikuda 
mööda tühjendatud ning laastatud maad. Voori- 
vankrid tekitasid moskoviidile palju pahandust ja 
vaeva, sest nad läksid tihtigi segamini ning takista- 
sid liikumist; segadusest saadi aga seega üle, et kõik 
vankrid asetati kolme haneritta selles korras ja sihis, 
kuhupoole liikusid väed: nende kaitseks seati iga 
vankrirea vahele ja ka ette ja taha selleks valitud 
ratsa-sõjarahva, nn. bojaaride ehk aadlike lap- 
sed, kelle kohuseks oli kogu sõjakäigu kestel val- 
vata ja täiendada moonatagavarasid. Bojaaride lap- 
sed olid ainult gramota ehk kirja järgi, mõisnikud, sest 
nad ep olnud oma auväärseilt vanemailt pärinud 
peale nime ei ühtki mõisa ega küla, või mõnele õnne- 
likumale oli jäänud ainult paar üksikut taluõue. 

Samas veeti suurtesse koormatesse laotud rända- 
vat linnust, mis koosnes üksikuist puukilbest ja mis 
ülesseatuna moodustas kahekordse seina, et kaitsta 
sõdijaid eest ja tagant; seintesse olid tehtud avaused 
ning pilud, kust pisteti püssid ning paugutajad välja. 

Olles seesuguse seina taga varjul, oli moskoviit peagu 
säma Vapper sõjamees nagu linnuseski. 

Härjad vedasid ka suurtükke, moskoviitide keeles 
suuti tegusid, millest kaks olid Moskoovia kuulsa 
sepa Stepan Petrovi valatud. Suurtükkide kõrval 
ratsutasid linnuse piiramisel hädavajalikud välismai- 
sed teadjad ja tundjad, nimetusega arutlejad ehk 
insenerid, kelle taga sammusid suurtüknikud, kaevu- 
rid, puusepad, sepad ja muu säärane sõjateekonnal 
vajalik ning oma ametis vilunud rahvas. 

Ja liikus see sõjavägi ehk ratj laias kaares läbi 
metsade ja põldude, kus juba kasvas leib; ronis ka 
üle küngaste ja sammus mööda teid nii nagu juhtus, 
sest mehi oli nii laialdaselt palju, et silm ei küündi- 
nud nägema nende algust ega otsa. Astudes toetus 
mõni neist odavarrele, pilk pöördunud maha, mõnel 
aga üles laotuse poole. Paljud neist kandsid oma 
kaftani ehk kuue rinnaesisel suurt kaheksaotsalist 
risti või pühaku pilti, mis rippus võidunud ohelikku 
pidi neil kaelas. — Siin ja seal oli lehvimas ka sõja- 
lippe ehk stjäägasid, mille varraste otstel asetses kul- 
latud rist; stjäägadele oli aga värviliste siidniitidega 
õmmeldud või jällegi õlivärviga maalitud pühakute 
kujutisi ja Jumala poja kannataja-nägusid. 

Peaväe keskel oma punasesärgilisist trabandest 
piiratud, ratsutasid kõrvuti ülemvojevooda knjäss 
Mikita Romanovitš ja tema parem käsi knjäss Jürgen 
Totmakov. Mõlemad nad olid elukogenud, arukad 
ja sügava mõistusega mehed; olid osavad nii raamatu- 
tarkuses kui ka õigeusu dogmade tundmises, nii et 
kõik pühad kirjutised olid neil suus; peale selle olid 
nad ka sõjaasjanduses valgustatud ning targad. Kuid 

nemadki elasid lihtsuses ega ajanud mõnusid taga. 
Sõjateekonnale minnes olid nad kaasa võtnud ainult 
kotikese leiba, mõne naela soolatud sealiha ja natuke 
pipraga segatud soola; nagu igal sõjamehel, nii oli 
neilgi kaasas oma vaskne keedunõu ja tuletael. 

Kui päike tõusis kõrgemale ning hakkas paistma 
palavamalt, siis ülemvojevoodad heitsid enestelt oma 
pikad kaftanid, mille alt paljastus nende rinda kat- 
tev karastatud soomus, mis päikesepaistel pimesta- 
valt säras ja hiilgas. Nende pikalakaliste ruunade 
külgi katsid suured vöödilised vaibad, mis asetsesid 
sadula all. Iga vojevooda sadula parempoolsele kül- 
jele oli kinnitatud väike vaskne trumm, mida ta oma 
käsu ning tahtmise edasiandmiseks põristas. Ülem- 
võjevooda tahtmise hõlpsamaks edasiandmiseks veeti 
tema taga suurt kella, nimetusega nabat, mille kõr- 
val jooksid neli kellalööjat holoppi ehk sulast, kes 
ülemvojevooda trummipõrina järgi pidid lööma kella 
nii mitu korda, kui palju oli vaja kas abisaatmiseks 
ette, peatumiseks või jällegi pöördumiseks paremale 
või kurakäele. 

Sõjarahva seas tormas kilgates joosta ka palju 
koeri, kellega mõned sõjamehed pidasid sõprust, kuna 
teised kihutasid neid jalahoopidega eemale. 

Kõik need sõdijad olid oma isakese tsaari vara 
tarvitades mõõdukad elama: rahuldusid lahja ning 
lihtsa roaga, elasid maasse uuristatud aukudes või 
koguni lahtise laotuse all, ja suutsid kannatada nii 
külma kui ka kuuma, nälga, janu, igasugust puudust ja 
kõiki sõjaelu raskusi. Venelaste vastupidavus tuli ka 
sellest, et paljudes nende perekonnis hakati rinna- 
lapsi võõrutama piimast; kaheaastaseina pidid nad 

aga osa võtma kõigist paastudest, sest kirik käskis hoi- 
duda himudest. Lihasöömine ja abielurahva omavahe- 
line läbikäimine oli neil aga kolm korda nädalas, 
pühade ehk prazdnikute ja ka kogu paastu ajal val- 
justi keelatud. Seepärast olidki nad nüüd Eestimaal 
kogu oma tahtmise ning voli kätte saades aplad 
õgima ja suurest kiimast hullemad kui jäärad. 


Venelased ise olid enamasti lühikesekasvulised, 
krobeliste ja karuste nägudega, roheliste silmadega, 
lühikeste jalgadega, suurte kõhtudega ja kandsid 
pikka habet, mille kasvatamist nõudsid kõik nende 
vagaduseõpetajad, kartes, et sileda-näolisena võib 
mees naisega sarnledes kergesti äratada kõlvatuid 
himusid. 


Oma maavarade poolest oleks moskoviit võinud 
olla palju jõukam sõjamees, kuid oma suure rumaluse 
tõttu ei osanud ta maapõuest leida kulda, vaid vahe- 
tas seda vaha ja sooblinahkade vastu Saksist, kust ta 
tõi enesele enamasti ka relvad ja rohu, kuna kallis- 
kivid ja peenriide vahetas ta Pärsiast. 


Ertauli luurerühmad kihutasid mööda metsateid 
ikka edasi edela poole, ratsutades seejuures nii kii- 
resti, et nende mõõgad ja kõverad saablid lärtsusid 
puusal ja laksahtasid vastu hobuste sapse. Need olid 
tatari ratsanikud, kelle väikesed nogai tõugu hobu- 
sed olid väledad ning sõjaraskustega harjunud metsi- 
kud stepiloomad. Nagu verekoerad nuuskisid tatar- 
lased tihnikuis ja tuhritsesid puhmastes, kuni lõpuks 
viis tee neid Kuimetsa kloostrimõisa, mille omani- 
kuks oli Tallinna naistsistertslaste püha Mihkli kloos- 
ter. 

Vaenuvägede lähenedes kloostrimõisa vagad neit- 
sid ep olnud mitte maha jätnud oma Issanda koda, 
sest nad lootsid, et nii nagu see kristlaste sõjapida- 
misel on kombeks, jääb klooster vaenukahjudest puu- 
tumata. Isegi tornidesse ei asetanud nad valvajaid, 
sest Jumal olevat kõige vägevam valvaja ning kaitsja, 
nagu kinnitas nunnadele nende karjane ehk abtiss. 

Kui nüüd tatarlaste väerühmad olid võtnud Kui- 
metsa kloostrimõisa eneste keskele, hakkasid nad 
kangutama ning punnestama selle väravate kallal. 
Teised aga ajasid oma hobused ringmüürile hästi ligi, 
kargasid sadulaile püsti, sirutasid käed üles, ja kui 
kaaslased upitasid veel takka, siis kerkisid nad müü- 
rile, nii et nende ratsutamisest kõverad koivad aina 
välkusid. Et kloostrimüür ep olnud kuigi kõrge, vaid 
neile stepipenidele ronimiseks üsna paras, siis läksid 
nad sellest karjana üle. i 

Kloostriaias õitses sirel, kirsid olid puistanud oma 
valge rüü ja hakkasid kasvatama vilja, kuna kogu aed 
oli täis taevaandide magusat lõhna. Kuid neil mets- 
lasil ep olnud tahtmist ega oskamist imetella seda 
ilu, mida taevane isa oma lahkusest on inimesile and- 
nud. Nad tormasid relvade kolisedes ja oma nahk- 
seid nuute laksutades kloostrikiriku juurde, kangu- 
tasid ukse lahti ja läksid rüseldes jumalakotta, kus 
ükssada kolmkümmend Kristuse pruuti põlvitas põle- 
vate vahaküünaldega valgustatud altari ees. Kuid ei 
hoolinud need kuradi käsilased ning põrguvürsti 
trabandid pühaduse puutumatusest, vaid tormasid 
naerukisaga, mis kostis nagu koera haukumine kiriku 
võlvide all, põlvitavate nunnade kallale, kiskusid neid 
üksteisest lahku ja asusid oma himuorjusele otse 

siinsamas jumalakojas. Ja olid siis kloostri võlvialu- 
sed täis nuttu ning südantlõhestavaid kaebeid, nii et 
isegi kivid oleksid pidanud tundma halastust. 

Kui need paganad ning saadana sulased olid oma 
-jõleda himu vagade kloostrineitside kallal lahutanud, 
siis kiskusid nad neid paljaks, irvitasid nende katma- 
tuse üle, peksid neid nuutidega ja lõid nende seast 
paljusid maha. Ja ei suutnud end Kristusele pühen- 
dunud neitsid neilt vägivallameestelt armsate ning 
südantlõhestavate palvesõnadega lunastada halastust 
oma hingele ega leidnud nad ka pisararohkete 
nuuksumistega neilt armu, vaid nende verd valati 
nagu vett. 

Raugastunud munk, kes kloostrikirikus jumalatee- 
nistuse pidajana oli ainuke meesolend selles palve- 
tajate naiste riigis, jäi seesugust himuorjust ja tapa- 
tööd nähes altarile kohkunult seisma; kuid kogunud 
end, tuli ta möllavate tatarlaste karja sekka ja tõs- 
tes käed needmiseks taeva poole kisendas ta suurest 
vapustusest väriseva häälega: 

— See süütu talleveri, mida teie nüüd valate, 
kisendab ning kaebab Issanda ees ja kutsub kätte- 
tasu teie pealaele, sest Jumal mõistab igaühele kohut 
tema tegude järgi! Et aga tatarlased ei pannud 
teda tähele, siis ta jätkas: — Külvate maailma 
hukatust ja tuld, kutsute Jumala viha oma pealaele. 
kõnnite mööda enesepuistatud leekisid ning põlete 
iseenese süüdatud tules...! 

Kaugemale ta aga ei jõudnud, sest vaenlase vahe 
tera, otsides ta südame juurde teed, lõikas läbi selle 
dominikaanlase ehk Issanda koera ajaliku elu ning 
saatis ta taevasse märtrite hulka. Nii oligi selle vagat- 

seva inimese unenägu läinud täide, sest kuu aega 
tagasi oli nägemusena ilmunud ta ette Jumala saadik 
ja kuulutanud talle rõõmu, et ta sureb märtrisurma. 


Kuid tatarlasil ep olnud aega siin pikemalt pea- 
tuda, sest vojevooda käsk kihutas neid edasi, kuna 
peavägi ei võivat liikuda mööda läbitallamatuid teid. 
Ja nad ruttasid oma hobuste juurde, hüppasid sadu- 
lasse ja kihutasid koerte kiunumisega sarnleva huika- 
misega edasi, kuna Kuimetsa kloostrimõisa katuse- 
harja jäi seekord tuli imelikul kombel viimata. 


Pelgukohtades ning -urgastes värises maarahvas 
oma hinge eest. Soosaartele kaasavõetud lojuste suud 
olid nad köitnud lahasse, et need oma ammumise ja 
hirnumisega ei kutsuks kiusajaid kohale. Kui mõni 
metsloom juhtus astuma üle paos-olijate koopa, siis 
kohkusid nad, et juba ongi varitseja kannul. Et 
pelgukohad olid hästi varjatud, nii et inimene ei suut- 
nud neid leida, siis seepärast olid moskoviidi 
ratsanikel suured tigedad verekoerad abimehiks kaa- 
sas. Need verepenid luusisid ning nuäskisid läbi iga 
puhma ja urka, ja vedades hõngu ajasid taga risti- 
inimese jälgi. > 

Hiidaurgetesse varjupugenud inimesed, kes juba 
kaks nädalat olid pimedas hauas vaevelnud, kuulata- 
sid ühel hommikul suure kohkumisega, kuis lõrisev 
koerakari nende koopa suudmel haukus, kraapis ja 
kiunus. Peatselt kuuldus ka hobuste kabjaplaginat 
ja siis inimeste samme. 


«— Venekad...? 
— Tulevad...! 

Nüüd ütles ning kinnitas igale varjuinimesele tema 
südamehääl, et ta maine elutee on lõppemas. Vaik- 
selt ja ristis käsi lugesid nad veel oma vigaselt pähe- 
õpitud issameie, mis aga nüüdses hingehädas ei suut- 
nud anda neile kinnitust ega troosti, sest nad ei saa- 
nud sellest sõnadevuristamisest kuigi hästi aru. 
Olgugi, et nende maine elu oli nälgiv ja vilets ning 
troostitu ja nukker, oli ta siiski neile armas, nii et 
nad ei tahtnud temast lahkuda. Nüüd aga, millal 
surm seisis koopa suudmel, olid nad alistumas temale 
kui paratamatusele ega kartnudki enam teda, kuid 
nad värisesid ja võbisesid mõteldes neile piinamis- 
tele, millega kistakse hingeke kehast. Ja sellest ep 
olnud neil kuskile pääsu, sest piinamisele on mosko- 
viit, kõige enam aga tema tatarlasest kuri käsilane 
suur oskaja ning meister. 

Siis kuuldus võõramaises keeles hüütavaid käske, 

mis kauge kajana tungisid maa pealt siia alla pime- 
duse riiki, kus inimesed pugesid nurkadesse, litsusid 
end seintele hästi ligi ja tahtsid teha ennast nii ole- 
matult väikesiks, et vaenlasele ei jääks neist midagi 
pihku. 
- Koopa suudmel seisev tatarlaste kari vaidles ja 
arutles oma paganlikus keeles, et kuidas hõlpsamini 
ristiinimesi maa alt välja tuua. Nad ajasid koopasse 
oma koeri, kuid need jäid turris karvu lävele seisma 
ja ainult lõrisesid vihaselt. Et urkasse võis pää- 
seda ainult ükshaaval ja pealegi veel roomates, siis 
ei tihanud neist keegi oma pead sinna esimesena 
pista. Lõpuks laskis nende sotnja ehk sadakonna 
ülem kokku kanda puuoksi ja -risu, et pista koopa 
suudmesse tule. 

Kui siis metsakurust hakkasid leegid tõusma lao- 
tuse poole, roomas vingu ning tossu ka urgastesse, 
sest Hiidaurgetel oli palju avausi ning lõhesid, kust 
vihmavesi oli uuristanud enesele teed ja kust nüüd 
õhk läbi liikudes otse kiskus suitsu enesega kaasa. 
Küll püüdsid vaesed talunikud, vabadikud, ainasja- 
lad ja teovaimud kannatada, olles valmis lõppema 
vingusurma, kuid nende õnnetuseks ei võtnud suits 
eluvaimu kohe välja, vaid vaevas väga pikaldaselt 
ning kaua; nad uuristasid oma suuga maad, katsid 
silmnäo mullaga ja oigasid suures hädas. 

Tatarlased pildusid aga tuld ikka enam ja enam 
koopasse, nii et sinna ei jäänudki eluõhku, ja kiusa- 
tud maarahvas pidi pugema teisi käike mööda välja. 
Aplad verekoerad olid aga otsinud kõik urka välja- 
pääsud üles, ja kui nüüd vingust vaevatud inimene 
kuskilt pistis oma silmnäo, siis haarati ta kinni ja 
kisti valju kisaga välja. Lõpuks olid kõik maa-alu- 
sed inimesed — ligi kakssada vaevatud hinge, too- 
dud kiusajate ette. Algul ei suutnud nad avada silmi, 
sest kaks nädalat kestnud pime varjuelu oli teinud 
neid valguse vastu hellaks, kuna kibe tukiving oli 
pannud jooksma pimestavad pisarad. Kui nad lõpuks 
said nägijaks, siis heitsid nad ennast kogu hingega 
tatarlaste jalgade ette ning andsid ennast nende 
meelevalla alla. Õnneks olid tatarlased nende välja- 
suitsetamisega raisanud palju aega, nii et neil ep 
olnud enam mahti ette võtta keerukaid piinamisi, ja 
nad pidid rahulduma ainult mõõgateraga raiumisest. 
Olgugi et mõõgasurm on armsam kui piinasurm, oli 
sellegi kannatamine valus. 

Inimeste kisa ja röögahtused, leemendav veri ja 

selle toores lõhn — kõik see pani tatarlased hulluma, 
nii et nad ei suutnud enam ainuüksi mõõgalöögiga 
jääda rahule: nad pistsid uimased rinnalapsed oma 
teravate piikide otsa ja õõtsutasid neid seal, nii et 
süütu veri nirises mööda piigivarsi alla; samuti rebi- 
sid nad kandjate naiste ihu paljaks, lõhestasid jata- 
gaanide ehk suurte kõverate nugadega nende ema- 
ihu, kust kiskusid välja inimeod ja torkasid need veri- 
sed tombukesedki odade otsa, nagu tahtes seega 
öelda, et nad hävitavad maa pealt ristiinimese soo 
kogu ta idude ja juurtega. 

Põgenema pääses ainult üks talupoeg, nimega 
Mats ehk kristlikus kirjas Mathias, kelle ema löödi 
ainsa mõõgahoobiga maha. 

Pärast tapatööd pöördusid tatarlased nagu täis- 
söönud sõnnid mööda metsateid minema, jättes 
Hiidaurgetele koolnud, kes lamasid kõverdunult ja 
kuhjas, nii nagu keegi neist oli kukkunud. Triibuli- 
sed verepenid lakkusid aga nende haavadest nirise- 
vat verd, mis ep olnud jõudnud veel paatuda ja mille 
lõhn segunedes kustuvate tukkide tossuga tõusis üles 
taeva poole, viies Jumala ette kaebust. 


Niguliste tänavas, vastu kirikut ja seda ümbritse- 
vat kalmistut, suures kivimajas asus linna rahapaja, 
kus töötas mündimeister Christoffer Schenkenberg 
koos oma abilise — meister Hans von Gantele, oma 
poegade ja sellidega. Rahapaja kui linna maja oli 
magister Schenkenbergi kasutada, kuna ainult töö- 

koda ja selle kõrvalruumid ning panipaigad kuulusid 
rahapaja ülevaataja — raatman Johan Pepersacki jä- 
relevalve alla. Kuid et linna ametnikuna omas mündi- 
meister rae suurt usaldust, siis raatman Pepersack ei 
käinudki tihti teda valvamas, kuna meister Schenken- 
bergi võidi usaldada rohkem kui iseennast. 
Nurgeliste ja sõõrjate tinaraamide vahele pigista- 
tud tahmunud klaasid kolmes kitsas piklikus aknas 
lasksid parajat valgust müntimistöökotta. Neli kvarti 
ehk sada naela hõbedat oli suure pöördvasaraga, 
mida ajasid poisid ringi, taotud õhukesiks kardles- 
tiks, millest meistri poeg Ivo ja noorem sell Jacobus 
raiusid mündilitreid. Eelmisel päeval kokkusulata- 
tud hõbedast tagusid nüüd Ivo vend Christoffer ja 
Bendix uusi lesti, mis pidid olema õhukesed nagu 
paber. Samal ajal tagus meister ehk magister Schen- 
kenberg koos oma abilise ja vanema selli Claus Stal- 
liga münte; selleks istusid nad kolmejalgsel järil, iga- 
üks ise akna all, sest müntija pidi nägema, et kiri 
oleks rahal hästi terav ning selge, et ta suudaks kulu- 
misele kauem vastu panna. Iga müntija ees oli 
mitme raudvõruga vitsutatud jäme tammine pakk, 
millel asetses raske karastatud mündivalts. Võtnud 
kõrvalolevast kapast pihutäie valmisraiutud mündi- 
litreid, puistas müntija need oma nahksesse põlle, 
kust ta ükshaaval asetades neid vormalasile seadis 
münditempli parajale kohale ja siis mehise vasara- 
hoobiga tembeldas rahale kirja: veeringite ühele kül- 
jele kuninga näopildi ja teisele Tallinna vapi — kas 
kolm lõvi või jällegi Dannebroki risti, ja ühtlasi ka 
sõnad: ,, Moneta nova Revaliensis“. Killingeile nende 
väiksuse tõttu ei löödud kuninga näopilti, vaid selle 

asemel tema väänlevad nimetähed ehk vensel. See- 
juures pidi hoop olema nii äkiline ning vägev, et juba 
esimese löögiga oleks litrile surutud kiri, mis aga teis- 
kordsel löömisel võis kergesti muutuda segaseks ning 
anda rahavõltsijaile järeletegemiseks soodsaid võima- 
lusi. Kuid rahaselli käsi ei väärahtanud kunagi, sest 
ta pidi oma ametis olema vilunud, nagu seda oli 
Ivogi, keda asjatult ep olnud Kanuti gildi kuuluvate 
kuldseppade tsunft löönud vastlateks selliks. 


Et Ivo oli taibukas ja virk, siis pidi temast tulema 
meister — isa töö ning ameti jätkaja, kuna ta ven- 
nast Christofferist kui suurest purjutajast ep olnud 
seda enam loota. Seepärast pidi Ivo nüüä hakkama 
hoolsasti valmistuma meistri ametipidamise ning 
oskuse vastu, ja mis veelgi tähtsam — ta pidi olema 
seisusekohaselt abielus, kuna teisiti oli tsunftimeist- 
rite kilda pääsemine võimatu. Tõsi, ka selle eest olid 
ta vanemad jõudnud juba hoolitseda, vaadates val- 
mis talle tulevase mõrsja, kelleks pidi olema auväärse 
kuldseppmeistri Burchard Crameri tütar Gertrud 
Agneta. Seda neitsit oli Ivo vargsi näinud ainult 
kord või paar, kuna lähemalt ep olnud ta teda mitte 
kunagi tihanud vahtida. Kui ema oli mõistukõnega 
andnud nende kavatsusest talle märku, siis oli ta 
selle uudise võtnud vastu päris rahuliku südamega, 
sest küllap nemad teavad paremini kui ta ise, mil- 
line neitsi on kombelisem, vooruslikum ning temale 
paslikum. 


Jah, nii oli see olnud ainult tänini, kuid nüüd, 
millal ta sellele ühtelugu ning tihti mõtles, ep olnud 
ta oma vanemate valikuga enam rahul, vaid isegi 

vaikne nurin oli tema hinges tekkimas nende kavat- 
suse vastu. 

Veiderdajate päev, see püsis Ivol ikkagi veel mee- 
les ning ta pidi tihtigi mõtlema tundmatule Dorothea- 
nimelisele neitsile, kelle pooleldisuletud silmi ja nae- 
ratelevaid väikesi huuli ei suutnud ta veel ikkagi 
unustada. 

Samas aga mürtsahtasid münditagujate käelihaste 
punnestusel vasarad ja raud põrkas kilks ja kõlks 
vastu rauda, mille vahel vormiti ning taoti hõbedat. 
Valminud mündid puistati suurtesse rautatud kirstu- 
desse, mis pärast seda läksid vaagimisele. 

Ühel päeval, mil mündilööjad olid jällegi kibe- 
dasti töös, nagu see meister Schenkenbergi juures oli 
kombeks, astus töökoja uksest sisse üks tundmatu 
rändsell, kes soovides töötajaile jumala abi, jäi ukse 
juurde seisma. Ta saapad olid nii katkenud, et tal- 
lad püsisid ainult kanepise nööri kinnitusel all, kuna 
läbi nende lõhkiste servade paistsid porised varbad. 
Ta kasimatu nägu oli mustusest kopras, kärpimata 
juuksed takerdunud kahludesse, kõrvalestad lõhkised 
ning rebenenud ja ninasõõrmed kärnased. Meister 
Schenkenbergi vilunud silm tundis temas aga kohe 
rändava mündiselli, kellele ta käskis õpipoistel anda 
istumiseks pingi. Külaline, kes tundus tublisti väsi- 
nuna, tänas seda maja ja ütles istudes, et nüüd pärast 
ristiinimeste sekka sattumist olevat ta rõõm otsa- 
tult suur. 

— Tuled sa siis paganate maalt? imestas meister 
ja langetas äsjatõstetud vasara. 

— Küllap tuldi sealtki läbi, kohmas kohtlane 
külaline ja nuuskas kombeliselt põrandale ega haka- 

nud nina alla nõrguvat niiskust limpsama keelega, 
nagu see ep olnud sellile kohane; — tuldi ja nähti 
neidki... 

— Sinu kõne on liialt segane, ütles meister vasa- 
rat uuesti tõstes. 

Kuid sellid ja handlangrid ehk käealused jäid kik- 
kis kõrvu uudistatuna kuulama; et aga rändsell oma 
jutuga ei rutanud, siis seadis Claus kui vanim ning 
targem sellide seast küsimuse ootamatult ja targu: 

— Kaugelt see võõras sell siis tuleb? 

— Riiast! 

— Riiast, ja ise keerutad paganatest juttu! imes- 
tus nüüd Claus ja koos temaga ka teised sellid, kuna 
õpipoisid leidsid seega mahti jätkata oma õhtul 
poolelijäänud vaidlust Volrabi maja tontide üle. 


— Seda vahet ristlevad nüüd paganate teed. 


— Ikka segasemaks läheb su jutt, kibeles nüüd 
Claus; — kõnele selgemini! 

— Mida ma vilets tagaaetud loomake suudan 
kõnelda, nälg, väsimus ja hirm köidavad keele! 

— No egas meister Schenkenbergi majast ükski 
rändsell ole tühja kõhuga lahkunud! 

— Mine kööki, küll emand annab seal sulle leiba, 
ütles meister, valmistudes tõsiselt jätkama tööd, 

Kuid tundmatul rändsellil ei näinud olevatki taht- 
mist siit niipea lahkuda, vaid silunud korraks oma 
kõrbpunaseid näokarvu, ütles ta päris äkki: 

— Moskoviit põletab ja tapab...! 

— Juba jälle? imestuti, kuna meister Schenken- 
berg pidi uuesti katkestama töö. 

— Laastab ja piinab...! täiendas rändsell. 

— Ei see põrgupoeg pea ka kunagi vahet! siu- 
nas Claus. 


— Mis vahet tal vaja pidada, see ju ta amet, 
ütles rändsell. 


— Selles on ta osav! kinnitati. 


— Juurus lagastas, hävitas ja hukkas, hakkas 
nüüd külaline lähemalt seletama, — kiriku juures 
murdis kellamehel luid, sai seal ka ühe munga kätte 
ja ajas vardasse, kuna õpetaja pääses hirmuga 
tulema! | 

— Eks meie karda ja värise tema pärast siingi, 
sest Viiburi rahu ei võtnud ta vastu; et ta aga juba 
nii ruttu ning äkki...! ja meister Schenkenberg 
raputas oma halli kulupead. 

— Kuidas nad sindki ei võtnud õnneks? päriti. 


— Olin kirikuaias puu otsas, vennad, suure lõh- 
muse tihnikus, kust värisedes jälgisin seda liigutavat 
lugu! ja rändsell puhkes kuuldavalt nutma. 

Seisti masendunult vaikides ja vaadati kaastund- 
liku pilguga sellele paljukannatanud inimesele otsa. 
Siis aga kogus end rändsell ja jätkas: 

— Suurest hirmust värisedes oleksin ma puu 
otsast alla kukkunud, kuid õnneks suutsin end pussa- 
kaga köita tüve külge, ja sealt siis nägin, kuis inime- 
sed pildusid end maha ja nuttes roomasid nagu ussi- 
kesed nende ees, kuid see valmistas moskoviidi sõja- 
meestele aina rõõmu! Ühe dominikaanlase, kes julgesti 
oli astumas mööda oma usklikkuse rada neile vastu, 
võtsid nad kinni, ajasid teibasse ning panid ta sellele 
nagu troonile istuma; laulnud siis oma suuga veel 
ühe laulu kaanonist kiituseks Kristusele, andis see 

vaga mees oma õndsaks muutunud hinge tema kätte 
hoida! 

Keegi ei tihanud katkestada rusuvat vaikust, kuni 
lõpuks Jacobus söandas sõnada: 


— Kuidas nad seda dominikaanlast vardasse aja- 
sid, mina säärast hukkamist oma ihuliku silmaga veel 
ep ole näinud. 

— Pagan mis pagan, ütles pearaputusel Claus; 
— asjatult on sind tõstetud selli seisusesse! 

Kuid rändsellile ei tekkinud selle kirjeldamisega 
mingit raskust, sest ta oli seda jõledat hukkamist näi- 
nud oma ihuliku silmaga, ja ta kõneles nõnda: 


— Pihlapuulatt tahuti teravaks, põletati tulel 
kuumaks, kisti munk siruli, torgati teivas talle kehasse 
ja tõsteti siis kõige vardaga püsti; niikaua ta veel 
elas ja laulis, kuni ora tungides kopsudesse ja süda- 
messe viis hinge! 

— Ja nii tegid nad Juuru kiriku juures? päriti 
kaheldes. 

— Nii nad tegid! 

Seesugune jutt oli jube, ta kiskus ihukarvad püsti, 
nii et sellidel kadus töölust ja neid hakkas vaevama 
tusk, sest kes teab, missuguseid kiusamisi on neilgi 
moskoviidilt karta, ja nad pärisid: 

— Kuhu ta oma otsa lõpuks käänas? 


— Vajus ikka alla Pärnu poole, ja rändsell vii- 
pas edela suunas käega. — Värisesin kogu selle 
Issanda päeva puu otsas, kuna neid vooris sealt 
mööda ning läks läbi, nii et lõppu ei tahtnud enam 
tulla. Kui nad viimaks kadusid, siis ootasin puu 
otsas veel kogu öö, ja alles järgmisel hommikul roni- 

nud alla, panin Tallinna poole tulema ega vaadanud 
enne tagasi, kui olin linna väravas. 

Kui siis palju kiusamisi pealt näinud rändsell ühe 
õpipoisi juhtimisel läks läbi pimedate ja kõverate 
keerdkäikude keetmistuppa, ütles meister oma selli- 
dele tõsiselt: 

— Seda juttu tuleb uskuda, ja kui siis keegi ei 
näinud selles kahtlevat, lisas ta enneöeldule: — 
Annaks Jumal, et see kibe karikas läheks meist 
mööda! 

— Kas meil tarvitsebki karta, võttis nüüd sõnada 
Jacobus, — linnamüürid ja -tornid on kindlad, vära- 
vad paneme lukku... 

— Oi poeg, katkestas teda meister, — kui Jumal 
ise ep ole meiega, siis ei avita meid ükski torn ega 
värav! 

Kui igaüks oli seda lugu omas südames veel järele 
mõtlemas, ütles meister Schenkenberg äkki: 


— Aga sellest tuleks viia raele sõna! 


— Egas see temalgi ole enam teadmata, arvas 
Jacobus. 

— Muidugi ep ole, kinnitas meister, — aga eks 
iga sõnum, mis talle vaenlasest viiakse, tuleb linnale 
kasuks, sest siis teab raat pidada tarka nõu, ja ta 
riputas oma nahkse põlle varna, pani ummiskingad 
jalga, võttis kepi ja astus välja, et viia raatman Johan 
Pepersackile vastkuuldud uudiseid. 


Sellid ei suutnudki jätkata katkestatud tööd, sest 
rändselli jutt oli toonud rahutuse linna rahapajja, kus 
pöörduti jällegi tagasi moskoviidi juurde: 

— Ise on nad veel kristlased, aga teevad hulle- 
maid tempe kui paganad! ja Bendix sülgas põlas- 
tades. 

— Kuidas kristlased, ägestus Claus; kuis on nad 
kristlased, kui ei usu jumalat? 

— Aga nad kannavad ju risti!? 

— See on ainult nende paganlik vigur! 

— Nüüd sa, Claus, kindlasti eksid, astus Jacobus 
sõnadega vahele; — nad on samasugused kristlased 
nagu meiegi. i 

— Kuis sa tohid ütelda, et mina eksin? ja Claus 
särtsahtas vihast. — Ise sa oled pagan, oled mosko- 
viidi käsilane ning tema esimene trabant! Seda sa 
siin haudki, et ajada meid kõiki vardasse, ja seepä- 
rast sa säärast jutustamist nii jonnakalt taga nõud- 
sid! ja keerutades oma müntimisvasarat oli Claus 
muutumas päris tigedaks. 

Visanud oma vasara kõrvale, tuli Ivo töökojast 
välja, sest seekord ei huvitanud teda vaidlus, mis 
muutus üha ägedamaks. Läbinud pimeda koja ja 
trepikäigu, suubus ta hoovi, mida kahelt küljelt pii- 
ras rahapaja hoonestik, kolmandalt küljelt naaber- 
maja paemüür ja paremalt poolt merel hulkuva 
üksiku kaupmehe Caspar Volrabi elaniketa maja 
rohuaed, kus kasvasid metsistunud pähklipõõsad ja 
õitses sirel; ka kirsid olid seal laiutanud end üle 
kogu aia, nii et nende tärkavad võrsed ajasid end 
isegi müüriserval püsti. 

Hoovi parempoolses sopis, kuhu ainult lõuna ajal 
paistis päike, asetses üksik istumispakk, millel Ivo 
oli tihtigi armastanud mõtiskella. Vajunud sellele 
pakule, ei suutnud Ivo siitki leida rahu, sest ta mõt- 

ted tiirlesid nagu karussellihobused peas ja seisma ei 
jäänud neist ükski. Neitsi Dorothea, maotantsitaja, 
kuldseppmeister Crameri tütar Gertrud Agneta ja 
rändselli jutustus — kõik nad segunesid, vaheldusid 
ja ekslesid ta mõtte keerdkäikudes ning ajasid huu- 
" gama pea. Siiski hakkas ta mõtete-karusselli ringle- 
mine pikkamisi soikuma, nii et ta suutis lõpuks rahu- 
likult mõtelda oma tulevasele mõrsjale — voorusli- 
kule neitsile Gertrud Agnetale, keda ta vanemad on 
valinud talle eluseltsiliseks kuni hauani; ja ta mõt- 
les, kuis ta ükskord peab seisma temaga käsikäes 
Nigula kiriku altari ees, kuna tsunftisellid ja -meist- 
rid seisavad suures poolsõõris nende taga. Siis pure- 
vad teda tallinlaste pilgud, siis vaagitakse iga ta käe- 
liigutust ja sammu, et kas see oli kombekas või ep 
olnud ta seda mitte. Mida enam ta sellele lavastu- 
sele nüüd mõtles, seda suuremaks kasvas selle ees ta 
hirm, sest ta ei tea ju igat laulatuskombe pisipee- 
nust. kuna pärida seda kas või oma vanemailt oleks 
tal ikkagi häbi. Ta kartis, et oma laulatusel esineks 
ta kohmakalt või toimiks narristi, sünnitades seega 
pulmalisile palju naeru ning nalja, oma vanemaile 
aga suurt südamevalu, häbi ja muret. Et aga kõik 
läheks hästi, selleks peab ta kindlasti jooma end 
purju. 

Üle katuseviilu, suure nõetunud korstna külge 
kinnitatud tuulelipu kõrvalt hakkas päike välja 
pugema ning Ivole otse näkku vahtima, nii et ta pidi 
sulgema silmad; samas tundis ta, kuis päikesevalgus 
imbub temasse, kuis ta tungib läbi nahapooride ning 
poeb higiaukudesse, ja et ta muudab ta silmalaud 
ikka raskemaks ning rängemaks; ka ta mõtted hak- 

kasid pikkamisi kaduma, nagu vajuksid nad kuhugi 
tundmatusse sügavusse. 

Siis — nagu läbi une, nagu tema oma südame 
nurga tagant oleks talle sosistanud ta enese sisemine 
hääl: 

— Dorothea! 

Võpatades avanesid Ivo silmad, sest jällegi oli 
tulnud kiusama teda viirastus; ainult viirastus peaks 
olema see tundmatu neitsi, sest ta ep ole teda kus- 
kil kohanud ega enam kellegi suust kuulnud ta nime. 
Muidugi, ta võis ju mere tagant tulla ja sinna jällegi 
kaduda, kuid temale jääb ta ikkagi ainult viiras- 
tuseks, ainult kehatuks tuulepuhanguks, mis kuskilt 
teadmatusest tuleb ootamatult ning äkki, et samas 
eemale tõmbudes hääbuda kauguses. 

Ta tõusis, sest isa peaks jõudma juba raekojast 
tagasi ja nähes teda nüüd laisklemas, oleks ta pahane 
ning kuri, sest palju hõbedat on vaja veel taguda 
müntideks, kuna keldris on hõbedakangid veel järge 
ootamas. 

Äkki kuulis ta laulmist, mis näis kostvat Volrabi 
majast; see oli talle hästi-tuntud ning Tallinnas tih- 
tigi lauldav vana saksa rändsellide laul, mis algas 
sõnadega: 


»Kus peaksin end ümber pöörama, 
Ma rumal veljeke...“ 


Pööranud pilgu naabermajale, vahtis Ivo müüri- 
tagustesse sirelipuhmastesse, et näha seda neitsit, 
kes nii sujuvalt-ilusti laulab; siis tõstis ta uuriva 
pilgu kõrgemale, laskis sel uidata mööda seinu. vah- 

tis esimesse aknatühimikku, siis teise — ja ta nägigi 
ht aknale najatuvat neitsit, kes parajasti laulis. 
Kuid, ja Ivo hõõrus silmi, et siis vaadata uuesti, sest 
ta ei suutnud seda kuidagi mõista, et laulja ep olnud 
keegi muu kui tema — neitsi Dorothea! 


Suurest üllatusest oleks Ivo peaaegu karjatanud 
ta nime. 


Kuid nüüd märkas teda neitsi ja ta laul katkes 
nagu noaga lõigatud ahel, kuna ta ise jäi sõnatult 
Ivole otsa vahtima. Ivo aga jäi tardudes seisma, sest 
tal hakkas häbi oma läikiva nahkpõlle, määrdunud 
käte ja nõetunult kriimsilmse näo pärast; et vä- 
hegi varjata oma häbi ning jätta end tundmatuks, 
kattis ta kätega oma silmnäo ja piilus läbi sõrme- 
vahede seda neitsit, keda ta ei lootnud näha enam 
kunagi ja kes nüüd puhkes südamest naerma. Ivo 
pöördus ümber ja jooksis tagasi vaatamata trepi- 
kotta, kust hakkas läbi ämblikuvõrkudesse mattunud 
akna piiluma Volrabi maja teise elu akent, kust 
aga neitsi Dorothea oli jõudnud juba kaduda. 


Kust sai ta siia, kes ta on ja kas ta tema ära 
tundis? need mõtted puresid nüüd Ivo pead. Et 
ta ag. asub Volrabi majas, siis on ta kindlasti mõne 
Suurde gildi kuuluva kaupmehe või suurniku tütar. 
Ja Ivol hakkas enesest kahju, temas tekkis isegi 
nukrus, et miks ta ainult vilets mündisell, ainult 
münditaguja?! 

Vahepeal jõudis meister Schenkenberg raatman 
Pepersacki juurest tagasi; ta nägu oli tõsine, põsed 
lohkunud, enam kui nad olid seda enne,*ja ta kostis 
sellide pärimisele nõnda: 

— Nüüd tuleb meil loota ainult Jumala abile, 
sest tema on kõigi maapealsete südamesse vaatleja 
ning läbikatsuja, ja ainuüksi tema on kõige suurem 
avitaja hädas! 

Jällegi mürtsatasid mündilööjate vasarad ja hõbe 
paindus nende all nagu vaha. 

Õhtul lõpetas meister päevatöö juba kaheksanda 
löögi ajal, olgugi et laotusealune oli veel päris valge 
ning päike liikus üleval; kuid nii palju ep olnud rael 
hõbedat, et seda oleks võidud lõpmatuseni taguda, ja 
pealegi veel nüüd, millal oli karta linna piiramist, 
nagu seda oli juhtunud 1571. aastal. Piiramise ajal 
ei vaja raat aga enam endisel arvul münte, sest siis 
sulgub linnaelu ikka väiksemasse ning kitsamasse 
ringi, nii et linlased elavad nagu teod oma karbis. 

Pesnud end keetmistoas olevas suures künas, 
rõivastas Ivo end pühapäeva-rüüsse; ema küsivatele 
pilkudele andis ta vastuse, et läheb linnast kuulama 
uudset pajatust. Kuid mitte ainuüksi tema, vaid ka 
selle valmistus lahkuma kodunt. et minna Suurele 
turule ja veinikeldritesse kuulama, kas Tallinnal 
tarvitseb karta piiramist ning paina või ei tule seda 
teps mitte? 

Lurinal ruttas Ivo supirüüpamisega ja neelas siis 
kähku mõned härjaliha-killud; pannud lusika lauale, 
jäi ta siis ootama, kuni isa tänupalvega lõpetab 
söömaaja, et siis lahkuda lauast. Võõrast rändselli 
ep olnud nende juures enam mitte, sest nüüd oli ta 
teretulnud igas majas. 

Väljunud kodunt, pöördus Ivo esmalt Rataskaevu 
tänavale, et seega mööduda naabruses asetsevast 
Volrabi majast; siis pöördudes mööda Rahapaja- 

tagust alla tuli ta Kraamipoe tänava kaudu Suurele 
turule, kust läbides Saiakangi tuli Pikka tänavat 
kaudu uuesti Rataskaevule välja, ja möödus teis- 
kordselt Volrabi majast, mis tänava poolt oli nagu 
kindlus — paar tillukest akent ja suure portaaliga 
värava sarnane tammine uks hallis kivimüüris. 

Olles jällegi tagasi oma isakojas, hiilis Ivo mööda 
kitsast vahekoridori õue, kus piilus arglikult ringi, 
nagu oleks ta võõras selles majas: kuid kedagi ep 
olnud teda nägemas — ema talitas majas, mamsel 
Maria kolistas köögis padade ja pannidega, kuna 
linna karjamaalt ep olnud lehmad pöördunud veel 
tagasi, nii et ka nende lüpsmiseks ep olnud ema väl- 
jumist karta. Ka õpipoisid olid pärast töötoa koris- 
tamist söömas, kuna sellid olid lahkunud majast. 

Nüüd on ta pale pestud ning puhas ja ep ole 
mitte kriimsilmne nagu mõnel mooramaalasel või 
mamelukil, mõtles Ivo; samuti on tal seljas vastne 
sellikuub ja jalas sametpüksid, nii et ta võib julgesti 
anda end selle neitsi silmade alla, kui ta aga kuskile 
ilmuks, jah — kui ta pistaks mõnest aknast oma pea. 
Kuid Volrabi maja aknad olid tummad ning tühjad 
ja ei ühtegi hingelist ep olnud neis näha. Veel kor- 
raks vaatas Ivo ümber, ajas siis käed püsti, haaras 
müüriservast kinni ja vinnas end üles, kust hakkas 
piiluma naaberaeda. 

Kuid samas hakkas tal seesugusest tembust häbi 
ja ta küsis eneselt, et mida nuhib ta siit võõrast 
aiast? Mida on temal — mündisell Ivo Schenken- 
bergil kui auväärse kuldseppmeistri Burchard Cra- 
meri tütre Gertrudi kosijal siinsest võõrast majast 
tahta? Olgugi et ta tegi enesele etteheiteid, ei tul- 

nud ta ikkagi müüriservalt alla, vaid hakkas koguni 
juurdlema, et kes võiks olla see neitsi, miks tõi 
Volrab ta oma majja, kus ta ise peaaegu kunagi ei 
ela. Ja nüüd tekkis temas kahtlus, et vahest ta ep olegi 
neitsi, et on mõni Volrabi sohitüdruk, keda ta võis 
tuua kuskilt meretaguselt maalt. Kuid samas pidi 
ta sellegi oletuse kõrvale heitma, sest Volrabi tule- 
kust kaubareisilt ep ole midagi kuulda, pealegi on 
ta selleks ikkagi liiga vana, et tunda tüdrukuist 
TÕÕMU. 

Ivo pidi juba laskuma müüriservalt, kuid samas 
ilmus lehtla varjult toosama neitsi, kellest ta 
nii hullupööraselt mõtles. Avasui jäi Ivo vahtima 
teda, kelle punaste vöötidega kurrutatud körtsiku 
ümber oli heidetud valge pallapoolik ehk linik, 
mille servi kaunistasid sinised poogad ning veerikud. 


— See ep ole kombekas, et vahitakse võõrasse 
aeda, ütles neitsi. 

Ivo ei osanud midagi kosta. 

— Ma ässitan koera..! 

Et aga Ivo veel ikkagi ei märganud müüriser- 


valt lahkuda ega osanud ka midagi sõnada, siis hüü- 
dis neitsi näoga puhmastesse pöördudes: 


— Hass Diana, —— murra maha...! 
Kuid murdjat ei ilmunud teps kuskilt ja Ivo söan- 


das naeratades ütelda, et neitsi teeb temaga halba 
nalja, sest tal ep olegi koera. 


— On! kinnitas neitsi. 
— Kus? ja Ivo tuhritses pilguga puhmais. — Mi- 
nule ei hakka ta teps mitte kuskilt silma! 

- — Siin, ütles neitsi ja kummardudes põõsaste 
vahele tõstis sealt valge pikakarvalise koerakese, kes 
ep olnud mitte suurem kui paras lõngakera. 

— Ohoo, naeris Ivo, — kas seesinane loomake 
peabki neitsi Dorothea tahtmist mööda mind murdma? 

Neitsi väljasirutatud käed tõmbusid tagasi ja 
surudes koerakest vastu ennast, küsis ta kulme 
kergitades ning veidi hämmastunud näoga: 

— Kust tead sa mu nime? 

— See on ilus nimi — kes teda korra on kuul- 
nud, see ei unusta kunagi..! 

Nüüd tundis neitsi Dorothea, et temaga ta oligi 
sõitnud karussellil; ja asetanud koerakese murule, 
napsas ta sealt ühe rohulible, mida teravail hambail 
purres sõnas elavalt: 

— Mu nimi ep olegi ilus — ta ei meeldi mulle 
mitte. .! 

— Ei, ta on ilus nimi, kinnitas Ivo, — ilusam kui 
mõni Gertrud või Agneta... 

Kui nad nimede üle olid veelgi vaielnud, küsis Ivo 
eneselegi ootamatult ning äkki: 

— Kas seesinane Volrabi maja on määratud neit- 
sile jäädavaks koduks? 

— Jäädavaks mitte, kostis Dorothea vaevumär- 
gatava naeratusega, — isa rentis ta kaupmees Cas- 
par Volrabilt. 

— Tähendab, et neitsi jääb ikkagi Tallinnasse..? 

— Jah, aga kui kauaks, seda ma ei tea, sest elan 
oma isa tahtmist mööda! tulime Dantskest, kuhu 
aga läheme, ka seda ma ei tea. 

Volrabi majast hoidus iga tallinlane ning ka ta 
omanik ise hirmuga eemale, sest igaüks, kes selle 


61 


katuse all oli elanud, ep olnud näinud mitte oma 
loomulikku surma, kuna teda oli kas lömastanud üle- 
misele laele vinnamiselt allakukkuv kaubakast või 
oli ta lämbunud vingu, ja isegi Volrabi enese abi- 
elunaine olevat peatselt pärast pulmi leidnud surma 
laest allakukkunud lühtri all; kuid ka kodukäijaist 
ep olnud see maja tühi. Seesuguste hädade eest 
tahtis Ivo hoiatada neitsit, kuid igakord, kui ta sel- 
leks avas oma suu, ei suutnud ta seda sõnada, kas 
kartes teda seega heidutada, aga vahest arvas ta ko- 
guni, et siis pöördub ta tagasi Dantskesse. 

Neitsi küsimusele, et milline amet ning seisus on 
Ivol, kostis ta avameelselt ning julgesti: 

-— Olen oma isa juures mündisell! kuid samas li- 
sas: — Kogu linna rahapaja on minu isa käes ning 
meelevalla all. 

— Müntija, kui huvitav amet, imestus neitsi 
Dorothea, — taguda nii palju raha, kui aga süda 
himustab! ja ta päris, et kas Ivo ka kuldmünte lööb. 

— Vahel ka kuldmünte..! 

— Kui huvitav, kilkas neitsi, — noormees, kes 
oma kätega teeb raha! Ja siis ta kutsus Ivo müüri- 
servalt enese juurde aeda, sest tal olevat kõneldes 
raske hoida pead kuklas. 

Seda ei lasknud Ivo enesele korrata, ja ta kargas 
mäüüriservalt prantsahtades alla, nii et ta jalge all 
vanad potikillud ning savinõutükid aina raksusid. 

Nüüd ulatas neitsi Dorothea tervituseks talle oma 
pehme käe, mille sõrmed olid pikad ja peened, ja 
mille küünte all ep olnud mitte musta. Sammunud 
lehtlasse, istus neitsi pingile ja käskis Ivol teha seda- 
sama. Peale pingi sisustas lehtlat väike nikerdatud 

jalgadega laud, millel asetses lahtilöödud raamatuke, 
mis oli köidetud valgesse pärgamenti. 

— Raamat, üllatus Ivo, — kas siis neitsi põeb 
kirjahaigust? 

Võtnud raamatu, nägi ta imestudes, et see ep 
olegi saksakeelne, ja kui ta oli avanud veel palgelehe. 
siis ta nägi, et see raamat ep ole ei usuisa Lutheruse 
katekismus ega ka Uus Testament. Seni ep olnud ta 
veel kuulnud, et ühelgi auväärsel emandal või ko- 
guni neitsil oleks paslik võtta kätte ilmalikku raama- 
tut, pealegi kui see maksab pöörast hinda. Siis hak- 
kas ta avatud raamatut palgelehelt veerides lugema: 

»Hesiodi, opera et dies...“ kuid edasilugemine 
muutus tai raskeks ja ta jäi küsides neitsile otsa 
vaatama. 

— See on Hesiodose laul, seletas Dorothea lah- 
kesti. 

— Kes on see Hesiodos — mis ametit ning sei- 
sust ta peab? 

— Kes ta on, ja neitsi Dorothea naeratas häm- 
mastunult, — ta oli tark pagan, elas ammu enne meie 
lunastajat. 

— Pagan?! ja Ivo asetas raamatu lauale. 

— Jah, aga ta ep olnud mitte kahjulik pagan, 
ta õpetas austama tööd ning virkust, nagu ütleb ta 
seda oma laulus, mille pealkirjaks on ,,Tööd ja 
päevad“. 

— Siis väärib ta tõesti lugemist, arvas Ivo. 

Nüüd ütles neitsi Dorothea, et ta võib anda Ivole 
selle raamatu lugeda. 

Ivo pidi juba tunnistama, et ta ei oskagi ladina 
keelt, sest õpipoiste pühapäeva-koolis, mida korral- 

dab Kanuti gild, ei jagatud talle seesugust tarkust: 
kuid et tal oli häbi avaldada seda neitsi Dorotheale. 
siis ta sõnas: 

— Kas neitsi tihkab nii kallist asja usaldada 
mulle? 

Vastuse asemel Dorothea sulges selle pagana- 
kirjutatud raamatu ja pistis talle põue. 

Kui siis Ivo püüdis tõrkuda, üteldes, et ta võtab 
raamatu mõni teine kord, kui neitsil on ta läbi loe- 
tud, kostis Dorothea: 


— Ta ongi mul läbi loetud, nüüd aga kõneleme 
millestki muust! ja ta keelelt hakkas kargama küsi- 
musi, et kuidas on Ivo nimi, kui vana ta on, kas tal 
on palju vendi ja õdesid, ja siis veel kõige tähtsamat, 
et kas tal on juba mõrsja. 

Ja Ivo rääkis avameelselt ja salgamatult kõigest, 
kogu oma perekonnaloo manas ta esile, üteldes, et 
ta isa kodupaigaks on Schenkenbergi maakoht Lüü- 
beki lähslal, kuna ema — Christense Spirouwe, on 
sündinud tallinlane; ta ei jätnud mainimast ka neitsi 
Gertrud Agnetat, keda ta vanemad olevat valinud 
talle tulevaseks mõrsjaks. 

— Ons ta ilus? katkestas nüüd neitsi Dorothea. 

— Ei tea, kostis Ivo lihtsalt. 

— Ei tea oma mõrsjat?! 

— Ta ep ole mu mõrsja! ägestus Ivo. 


— Ons ta ilus? nõudles Dorothea, tähele pane- 
mata Ivo: vastust. 


Nüüd seletas Ivo, et ta ep ole kunagi seda neitsit 
hästi näinud ega vahetanud temaga ühtki sõna. 

— Olgugi, aga seda peaks ikkagi teadma, kas ta 
on ilus ja missuguseid ehteid ta kannab? jonnis 
Dorothea. 

Et teda rahuldada, siis seletas Ivo, et tema arva- 
tes see neitsi ep ole mitte ilus, sest tal olevat pikk 
lõug ja hambad hõredad nagu rehapiid. 

— Pikk lõug ja hambad hõredad nagu rehapiid, 
kordas Dorothea ja imestus, et kuidas säärane neitsi 
võib olla Ivole südame järele, 

Alles nüüd sai Ivo mahti seletada, et see kuld- 
sepa tütar ep olegi talle südame järele ja et ta ei vii 
teda mitte kunagi altari ette, olgugi et säärane on ta 
vanemate tahtmine ning soov. 

— Aga eks vanemate tahtmine ole õige ja seda 
tuleb täita! kostis Dorothea tõsinedes. 

— Seesugust soovi ei täida ma mitte, ja Ivo oli 
uuesti muutumas ägedaks, nii et ta põski kattis ärri- 
tuspuna; — ennem lähen tingsõduriks, aga seda 
neitsit ma ei kosi! 

Üllatunult vahtis teda nüüd neitsi Dorothea, kuna 
ta suuservad tõmblesid üles-alla, nagu püüdes hoi- 
duda naermast. 

Nüüd sigis nende vahele pikk ja pinev vaikus, nii 
et nad võisid kuulda isegi oma südame vasardavaid 
lööke. Nad kuulatasid, kuis linnakari tuli ammudes 
koju, kuis kiunusid väravate sagarad, kui lojuseid 
aeti õuedesse ja hakati neid sorinal lüpsma. 

— Oleks mulgi vanemad, ütles nüüd Dorothea 
vaikselt, — meelsasti täidaksin nende iga pisima kui 
soovi, et teha neile rõõmu! 

Ja siis seletas neitsi Dorothea, et tal ep olegi 
vanemaist muud kui võõrasisa, kuna ema asemel 

olevat teda kasvatanud vana mamsel Catharina, kes 
veel praegugi hoolitsevat emana ta eest, kuid nüüd 
olevat muutumas põduraks. 

Kui siis Ivo küsis, et kas neitsi pärisvanemad on 
surnud, kostis ta pearaputusel: 

— Ei tea, neist ei tea ma midagi, sest kasuisa ei 
taha sellest kõnelda; ainult mamsel Catharina ütles 
kord, et mul ep ole ei isa ega ema, et üks sõdur 
olevat mind Liivimaalt leidnud ja toonud Riiga, kus 
mu kasuisa Dauid Denhard võtnud mind enese 
hoolde ning kasvatanud üles; kui ma isalt hakkasin 
seda lugu lähemalt pärima, siis muutus ta Catharina 
vastu väga tigedaks, nii et nüüd on temagi suu sele- 
tamiseks lukus. 

— Ja isegi seda sa ei tea, kust oled pärit? 

— Arvan, et Moskooviast, kostis Dorothea. 

— Moskooviast, imestus Ivo; — miks nõnda..? 

Nüüd kiskus Dorothea oma põuest hõbedase ris- 
tikese, mis rippus tal kaelas, ja näitas seda Ivole. 

— Kaheksaotsaline rist, imestus Ivo; — oled 
nende usku? 

-— Ei, mina olen luterlane, aga et seda usku on 
mu tundmatud vanemad, siis kannan seda nende 
mälestuseks. 

Siis küsis Ivo, et missugust ametit peab neitsi 
auväärne kasuisa. 

— Minu isa on markitant — tingsõduritele kau- 
bamüüja; praegu viibib ta Dantskes, kust peatselt 
asub lastitud laevaga teele, — ja Dorothea jutustas 
veelgi, et hakanud markitandiks, ei püsivat ta isa, 
ja pärast Stokholmi neitside kooli lõpetamist ka 

tema, kuskil püsivalt paigal, vaid nad rändavat ikka 
sinna maanurka, kus on sõjarahvast tihedasti koos. 

— Aga Tallinnas ep olegi neid nii väga tihedasti, 
ütles Ivo. 

— Küll tuleb, kostis Dorothea, — isa ütles, et 
juba enne sügist jõuab neid siia Rootsist, Soomest 
ja Saksist. 

Jah, ka Ivo on kuulnud, et sõjamehed olevat 
tulemas... 

— Aga kas siis neitsi ei tunnegi sõja ees hirmu? 

— Oh ei, kogunisti mitte — olen sõjasulastega 
harjunud, olen, nagu nad ise ütlevad, sõdade laps! 
ja Dorothea naeratas nii imelikult, et Ivol hakkas 
sellest kuum. 

Äkki kuulutas Pühavaimu kiriku tornikell küm- 
nendat tundi ja öövahid hakkasid tänavail hüüdma: 

— Kümme lööki vastu keskööd; nüüd puhkavad 
unerahus kõik ausad kodanikud ja töötajad, kuna 
ainult hulgused ja vargad longivad rahutult ringi! 

Tõstnud oma niutsuva koerakese, ulatas neitsi 
Dorothea Ivole käe, sõnades: 

— Jumalaga! 

— Jumalaga, neitsi..! kogeles Ivo surudes ta 
kätt. 

Ja neitsi Dorothea ruttas majja; veel välgahtas ta 
valge pallapoolik õhtuhämaruses, ja siis ta kaduski 
Ivo silmist. 

Seistes sirelite vahel mõtles aga Ivo, et imelik 
neitsi on see Dorothea, kellele teist sarnast Jumal 
ep ole mitte loonud. Siis võttis ta põuest raamatu, 
haistis ta küljest tõusvat roosilõhna, ja pärast suru- 
mist vastu oma põske, peitis ta uuesti põue, kus 


5* 67 


asetas südame kohale. Neid kaantevahelisi lehti 

on ta sõrmed üksikult sirvinud, mõtles Ivo ja talle 

tundus, nagu soojendaks see raamat ta südant. 
Aga ladina keele teeb ta enesele selgeks, mõtles 


Ivo üle müüri ronides, sest ta ei võinud olla ruma- : 


lam kui see neitsi. 

Kui ta keskööl oma sängis vähkres, siis mõtles 
- ta sellest targast paganast, mõtles ladina keele õppi- 
mise raskusest ja mõtles neitsi Dorotheast. Kui aeg 
oli nihkunud juba üle kesköö ning tornikell põru- 
tanud esimese löögi vastu hommikut, siis mõtles 
Ivo, et kindlasti magab nüüd see neitsi! ja samas 
hakkas ta mõte mõõtma vahemaad, mis neid nüüd 
teineteisest lahutas; mõõtnud küünardes, arvestas ta 
need jalgadeks, jalad vaksadeks ja kordas siis kuni 
uinumiseni: 

— Ainult kuussada kakskümmend vaksa, ainult 
kuussada kakskümmend..! 

Nii pikk oligi see vahemaa, mida mööda rändas 
ta rahutu mõte ning igatsus nüüd edasi ja tagasi. 


4. 


Lõpuks jõudis Tallinnasse sõnum, et kui mosko- 
viit oli pärast tormijooksusid ligemale seitse tuhat 
sõjameest Pärnu all kaotanud, pidid pärnulased 
pärast seda, kui nad olid üsna väsinud ja et kuskilt 
väljapääsu ega abi ep olnud loota, 9. juulil anno 
1577 andma alla. 

Kui nüüd Pärnu linn oli võetud, näitasid mosko- 
viitide ülemvojevoodad knjäss Mikita Romanovitš ja 

Jürgen Totmakov pärnulaste vastu suurt lahkust, jät- 
tes igaühele neist vaba tahtmise ning voli koos oma 
varaga jääda kohale või ära minna, ja lubasid sellele, 
mida ühe korraga ei suudeta ära viia, järele tulla tei- 
»sel korral, ilma et selleks tehtaks kellelegi takistusi. 
Kuid need kõik ep olnud muud kui ainult võrgud ja 
paelad, et seega ka teisi maju ning linnuseid kava- 
late meelitustega püüda. 

Nüüd hakkas ka Rootsi kuninglik valitsus oma 
maa ja majade eest Liivimaal hoolitsema rohkem, kui 
ta oli seda teinud varem. Varasügisel, enne kui meri 
hakkas muutuma tormiseks, tuli Rootsist kaks lip- 
konda kuninga tingsõdureid, ja pärast üle lahe Soo- 
mest veel mõni lipkond jalamehi, nõnda et sügiseks 
oli Tallinnas ratsa- ja jalamehist tingsõdureid ehk 
maasulaseid, kuningale ustavaks jäänud aadlikest 
mõisamehi koos oma sulastega, raesõdureid, relvas- 
tatud kodanikke ja igasugust sõjarahvast ühtekokku 
enam kui kuus tuhat hinge. 

Tingsõdurid olid üle kogu Euroopa igasuguseist 
rahvusist ja usutunnistusist kokkukorjatud mehi, kes 
sõdisid ning olid valmis valama oma verd ainult raha 
eest. See ep olnud küll tallinlaste tarkuse tunnuseks, 
püüda ostetud võõra verega saavutada sedasama, 
mida saadakse omamaalasiga sõdides; aga seekord 
olid moskoviidi kiusamised läinud juba nii pikale, et 
tema tagasitõrjumiseks omamaalasi ep olnud jätku- 
nud, ja pealegi oli seekordne sõdimisviis säärane. et 
ka sõda nõudis oma selle ja meistreid nagu iga tei- 
negi aus amet, mis annab leiba. 

Tingsõdureid paigutati Toompeale ja linna era- 
majadesse, eeslinna kõrtsidesse, lähematesse mõisa- 

desse ja osa linna karjamaale palakate alla, kuna 
nende naised leidsid eeslinna majades enestele varju. 

Et taplusi seekord ep olnud, siis hakkasid need 
toored ning rõvedasuulised sõjasellid suurest igavu- 
sest elama priisates ning prassides ja korraldama 
suuri joomapidusid. Ja kestis siis trall ning piller- 
kaaritamine õhtust hommikuni ja hommikust õhtuni, 
nii et nende kriiskamine kostis kodanike kõrvu ning 
riisus neilt une. 

Seni kui tingsõdureil jätkus veel palgaraha, ela- 
sid nad ikkagi mõistlikult ega himustanud võõra 
vara, nõnda et igaüks pidi vahel neid koguni kiitma; 
kui aga näpud ulatusid neil juba tasku põhja ja 
kuninglik laegas ei jõudnud õigeaegselt maksta neile 
palka, siis hakkasid nad näppama, kust aga said. Et 
üks nende väeleerest asus linna ees otse Karjavärava 
kõrval, siis ei pidanud mitte ainuüksi talunikud ja 
kodanike veised, vaid ka kodanikud ise kannatama. 
Lõpuks ei julgenud enam ükski kodanik ega linlane, 
olgu see nii kõrgest või madalast seisusest kuitahes, 
pista linnaväravast oma pead, sest kohe olid ting- 
sõdurid jaol ning ta pidi neile mitte ainult kukru, 
vaid ka kuue saagiks jätma. Millist kaeblemist, ohka- 
mist, ahastamist ja kisendamist tasumise järele vaes- 
telt talupoegadelt valitsejate vastu siis kuuldi, seda 
ei jõua ära rääkida ükski suu. Ja valitsejad ise, kes 
seesugust riisumist oma kohuse poolest oleksid pida- 
nud ära hoidma, ei liigutanud selleks peaaegu sõr- 
megi. 

Kui sõjasulaste keskel kasvas puudus juba õige 
suureks, siis käisid nad isegi mitme penikoorma kau- 
gusel Tallinnast eemal otsimas röövvara. Seaduse 

järgi oli tingsõdureil lubatud oma kuninga ning 
käskija maa-alal võtta ainult hädavajalisemat ning 
söödavat, ja sedagi ilma lukkude lõhkumiseta, ja ära 
tuua mitte suuremat looma kui pudulojust; kõik see 
oli lubatud ainult suurima häda ning nälja ajal, kuid 
ting- ehk palgasõdurid ei hoolinud nüüd isegi ees- 
kirjust, mida nad teenistusse astudes olid oma sõna 
ja käega tõotanud täita. Vaesel talunikul võtsid nad 
isegi vannas-adra eest tema ainsa künnihärja, kelle 
asemele pidi talupoeg, tahtes jätkata kündi, raken- 
dama oma naise. Lõpuks läks nende jultumus ning 
julgus isegi nii kaugele, et nad ei leppinud ainuüksi 
mõisaaitadesse kippumistega, vaid teotasid ka püha- 
dusi, ronides omavolil püha Birgitta toredasse Ma- 
rienthali kloostrisse ja viies sealtki varandusi, nii et 
kloostri abtiss pidi saatma mitmeid hädakaebusi 
Tallinnasse. Oma viimses tigeduses ei hoolinud nad 
enam isegi seadusest enesest, vaid varastasid Kaagi- 
mäelt linna punase võlla koos redeliga ja, lõhkunud 
ta tulepuudeks, 'keetsid laagris enestele suppi. Küll 
käis linna timukas raele kaebamas ja aitas selgitada 
seda lugu, kuid süüdlast ei leitud kuskilt. Siiski tuli 
tallinlasil kõige sellega rahulikult leppida, sest mos- 
koviit oleks veel hullem ning tigedam naaber. 

Kui siis jõudis kauaoodatud palga maksmise päev, 
võisid tallinlased hingata vähegi kergemalt. Linnas 
ja selle lähemas ümbruses asuvaile sõdureile toime- 
tati palgamaksmist Suurel turul, kuhu raekoja ette 
seati üles neli pikka punase kaleviga kaetud lauda, 
kuna iga laua juurde asus lipumees. Seal näitas end 
korraks ka Toompea lossifoogt ning kõrgem väeülem 
Carolus Hinriksen Kankasest ja tema abiline ning 

leitnant Hans Erikson Finne Brinkolast. Veel viibis 
seal tingsõdurite lipkondade ülemaist Torpa vaba- 
härra ning rüütel Carolus Gustafson ja vabahärra 
Joachim Larsen, kuna laudade taga võtsid istet ritt- 
meistrid ja kompaniide peamehed ehk kaptenid, 
nende leitnante ehk abilisi, kirjutajaid ja lipkondade 
laekurid. . Tähtsamad väeülemad, kel rahajagami- 
sega ei tulnud otseselt tegelda, tõmbasid oma pikad 
küünarnukeni küündivad nahksed sõjakindad käest 
ja najatudes vastu lauaserva hakkasid keerutama oma 
vurre. Iga lipkonna pealiku kõrval seisid tema kaks 
allebardiga varustatud trabanti, kes kandsid roheli- 
seks värvitud hobusesabast tutti oma raudkübaral ja 
rinnal raudkarrast vesti. 

Linnatagused sõdurid tulid sadakondadena Karja- 
väravast sisse ja pärast palga kättesaamist kästi neil 
linnast lahkuda Viruvärava kaudu, et ei tekiks vastu- 
tulevate kompaniidega hõõrumisi ning tüli. Iga kom- 
panii ehk sadakonna ees sammus nende eneste vali- 
tud hooldaja ning isamees, nimetusega ambozat, kes 
oma parempoolse reie küljes kandis liivakella, mida 
ta vajas vahimeeste õigeaegseks vahetamiseks. 

Nähes laudadele kuhjatud hõbemünte, hakkasid 
sõdurite silmad ahnesti kiirgama; kuid nüüd mõist- 
sid nad pidada ka head korda, teades, et asjatu 
rüselemine viidaks ainult aega ning pikendaks nende 
palga maksmist. 

Järjekorras ning ükshaaval astusid tingsõdurid 
laua äärde, kus jäid seisma silm-silma vastu oma 
suuremate ülematega. Võtnud kübara peast, ütles 
palgasaaja valjusti oma sadakonna numbri ja enese 
nime, mida kõrvalseisev ambozat kinnitas oma 

sõnaga. Kähku otsisid seejärel kirjutajad suurest 
nimede raamatust sõduri nime, tegid hanesulega selle 
taha risti, ja kui varustuse hooldaja ehk marssali 
kantsler oli teatanud, et tema ülemusel äraraisatud 
sõjavarustise eest sellelt sõdurilt nõudmisi ep ole, 
noogutas lipkonnaülem peaga ja alles siis anti talle 
kätte ta kuupalk; kui ta oli musketimees, siis neli 
guldnat, aga kui piigikandja, siis kuus guldnat hõbe- 
dat, nii nagu kumbagi teenistuseraskus seda nõudis. 
Kui seesuguse maksmisega oli kogu kompaniil käes 
ta palk, siis lahkus laua juurest ka ambozat, kuna uus 
tuli oma meestega asemele. Säärane palgamaksmine 
kestis kuni õhtuni ja jätkus isegi veel teisel päeval. 
Nüüd olid ka markitandid ning kaupmehed oma 
õllevaatide ja viinaankrutega linna müüride taga 
hakkamas, sest janused sõdurid, mitte hoolides rahast, 
valasid vahutavat õlut ahnesti oma kõridesse. 
Välilaagri servale, Ülemistele viiva tee äärde oli 
markitant Dauid Denhard püstitanud oma telgi, 
mille palakad olid tugevate vaiastega kinritatud maa 
külge, nii et sügisene tuul ei suutnud neid lahti 
rebida. Enne markitandiks hakkamist oli Dauid 
Denhard pidanud algul Riias ja hiljem Stokhõimis 
suuri lõbumaju, olles seal oma ameti tsunftis older- 
maniks. Kui siis pärast oma venna surma oli Root- 
sis troonile astunud kuningas Johan III, tuli teda 
tervitama koos teiste auväärsete tsunftide ning ameti- 
esindajatega ka Dauid Denhard, kandes lõbumajapi- 
dajate tsunfti punast lippu, millele oli õmmeldud 
kuldne süda ja lootose õis. Seesuguse lipu toomine 
kuninga silma alla oli teda aga nii vihastanud, et 
Denhardil keelati ta senise ameti jätkamine kogu 

Rootsis. Müünud võistlejale kõik oma majad ja 
tüdrukud, katsetas Denhard markitandi-ametiga, 
millega oli tal ka õnne. Nii rännates maalt maale, 
kogus Dauid Denhard varandust, mida kandsid talle 
sõdurid, kes praegugi voorisid käia ta telgiuksest 
sisse ja välja. 

Olgugi et Dauid Denhardil ep olnud õlu vahuta- 
vam ega ka viin kangem kui teistelgi markitandel, 
osteti seda temalt kõige enam ja isegi kapteneid ja 
teisi sõjaülemaid tuli tihtigi tema telki. Ja Den- 
hardi õllesulaseil oli nüüd tööd nii rohkesti, et nad 
ei leidnud isegi ninanuuskamiseks mahti, vaid veda- 
sid linna õllepruulijailt ikka uusi vaaditäisi ja täitsid 
joojate kibusid. 


Kuid mitte ainuüksi sõjarahvas, vaid isegi au- 
väärse mündimeistri Christoffer Schenkenbergi sell 
ning poeg Ivo tuli järgneval pühapäeval kõikide imes- 
tuseks markitant Denhardi joogitelki, kus viibides 
käratsevate sõjasulaste seas rüüpas puupeekrist vahu- 
tavat õlut. Et ta aga õllejoomises ep olnud kuigi 
vilunud ja ka mitte õlle pärast siin, siis ei neelanud 
ta janu kustutamiseks suurte sõõmudega ahnesti, 
nagu tegid seda räuskavad tingsõdurid, vaid rüüpas 
pikaldaselt ning aeglaselt lonksatades. 


Istudes ühel tühjendatud vaadil, jälgis Ivo var- 
jatud kadedusega, kuis neitsi Dorothea oma isa kõr- 
val nobedasti liikudes leidis mahti naeratada igaühele, 
kes aga kombeliste sõnadega juhtus ta poole pöör- 
duma; ühtlasi pani Ivo tähele, kuis ta pearaputusega 
tõrjus aeg-ajalt tagasi otsmikule tunglevaid juukseid. 


Äkki astus Ivo kõrvale üks saksilasest sõjasulane, 

kes oma liigjoomisest käriseva häälega hakkas kõne- 
lema nõnda: 

— Isand või sell, kes sa ka ep ole, kui sul kuk- 
rus on Veel killing, siis ära keela vanale sõjasulasele 
peekritäit õlut! ja ta silmad vahtisid punsunud lau- 
gude vahelt anudes Ivole otsa. 

Saanud Ivolt hõbedase kahekillingise, ruttas ting- 
sõdur õllevaatide juurde, kust peatselt pöördus täi- 
detud peekriga tagasi ja jõi selle ainsa sõõmuga poo- 
leni tühjaks; kõmahtades asetas ta siis peekri püsti- 
aetud tühjale õllevaadile, ajas oma krobelise keele 
kärnasest suust pärani välja ja lakkudes habeme- 
karvadelt õllevahtu hakkas kõnelema: 


— Suur hõbeda kummardaja on Dauid Denhard 
— võlgu üldse ei müü. Nõuab, et toodagu talle 
ainult hõbedat ja kulda, lubab siis keerata kõik õlle- 
kraanid sorinal jooksma ja lüüa isegi viinavaadilt 
põhja, rahata ei anna ta aga tilkagi, — ja rüübanud 
ahne lonksu, jätkas sõjasell: Kostsin siis talle, et 
juhatagu mind suurele teele, kus on liikumas raha- 
kaid inimesi, et kohe löön neist mõne maha ja toon 
talle hõbedat, mida ta nii väga himustab; kuid tema 
raipenülgija kihistab ainult naerda, et otsi ise. No 
kust mina võõramaalane tean siin otsida, pealegi 
kui kõik teed on rändajaist tühjad! Ja ta hakkas 
meelitama Ivot enese nõusse, et see juhataks talle 
teed rikaste inimeste juurde. 


— Kas sa oleksid siis vara pärast valmis tapma 
isegi ristiinimesi? imestus Ivo. 


— Igaüks, kes omab vara, peab sõjasulasega 
vaenu! 

— Kas kõik maasulased oleksid raha pärast ligi- 
mese tapmisele valmis? küsis Ivo näiliku kartmatu- 
sega, olgugi et ta süda seejuures veidi värises sees. 

Vidutades kavalasti vasemat silma, irvitas ting- 
sõdur: 


— He-hee, mida sa siis arvad, egas meie ep ole 
ometi hallitanud mungad. .?! 


Kuuldes seesugust jubedat juttu, ei suutnud Ivo 
enam jääda rahulikuks, ja ta küsis väriseva häälega: 

— Mis mehed teie siis olete, kas teil Jumala sisse 
uskumist ep olegi? 

— Usk, he-he-hee! naeris saksilane, nii et ta 
kärnased huuled kärisesid kõrvuni. Ja siis ta kõneles 
oma jumalavallatu suu läbi, et raha eest olevat ting- 
sõdur valmis orjama kas või saadanat ennast; ta üt- 
les: — Sõjasellid teenivad ainult raha eest, aga ei mitte 
Jumala sisse uskumise pärast. Usk on meil igal 
pool, meelepärasem aga seal, kus on rohkem need- 
misi ning hammaste kirinat, jumalasalgamist, õgimist 
ja prassimist, tapmist ja kargamist, vaenu ning tige- 
dat kiusu, hooramist ja hullamist, tühiseid ning jõle- 
daid sõnu ja laimu, kus tohib toimetada igasugust 
võltsimist ja vargust, kus võib enese meeleheaks ning 
lõbuks ära naerda ka neitsisid, nagu seda nõuab sõda, 
he-he-hee, hö-hö-höh! ja vana sõjasell viis õllekruusi 
uuesti suu juurde, kuna ta kõrisõlm liikus neelata- 
misel kuuldavalt üles-alla. 

— Kas teie siis pattu sugugi ei karda? küsis Ivo, 
kui ta kõike seda oli kuulanud vaiksesti. 

Langetanud tühjendatud õllekannu kolksahtades 
vaadile, hakkas sõjasell uuesti seletama: 

— Sõjakommetes ep ole see mingi patt, vaid kõik 
on sõjasellidele lubatud, sest meie ep ole mitte ussi- 
tanud mungad kloostri müüride vahel, ja ta pajatas 
veel paljudest sõjasellide kavalusist ning vigureist, 
mida Ivo kuulas üha kasvava huvi ja hirmuga. 

Äkki seltsis neile üks kanget rootsi murrakut 
kõnelev tingsõdur, kes pistes oma õllekapa Ivole 
nina alla, hüüdis: 

— Ehe-hee, linlane ja veel kuldnokk, kui tulid 
sõdurite seltsi, eks joome siis kokku! 

Sellelt sõdurilt torkasid Ivole kõige esmalt silma 
ta tohutupikad vurrud, mis olles täis õllevahtu rip- 
pusid sorakil alla. 

— Joome! kostis Ivo oma peekrit tõstes. 

Kuid samas tõmbas sõjasell oma peekri tagasi ja 
ütles: 

— Imikutega ma ei*joo! 

— Kuidas..? tusastus Ivo. 

— Kuidas, irvitas sõjasulane, — enesel peeker 
pooleldi tühi, ja tahad minuga kokku juua! 

Kähku laskis Ivo täita oma peekri, ja siis jõid 
nad mõlemad korraga, kummutades peekripõhjad 
vastu telgi katust. Vaevalt oli aga Ivo tühjendanud 
oma peekri, kui astus ta ette uus sõjasell, kes samuti 
soovis temaga kokku juua. Ka selle vastu ep olnud 
Ivol midagi, ja lasknud uuesti täita oma peekri, 
tühjendas ta sellegi põhjani. Kuid nüüd tuli ta 
juurde kolmas sõjasell, kes nõudis sedasama. Juba 
tundis Ivo joomisest tuska, kuid ta surus selle vap- 
rasti alla ja tahtes näidata oma kangust, asus kol- 
mandat korda sõpruseks kokku jooma; kuid seekord 
suutis ta ainult pooleni tühjendada peekri. 

— Ah mind tuled sa narrima, mind?! kisendas 
punaseninaline maasulane, kellega ta oli viimati 
kokku joonud. — Jätad peekri tühjendamata, nagu ep 
oleks ma sinu silmis enam väärt kui pool peekrit 
õlut?! 

Nende ümber kuhjus sõdureid, kes vahtisid irvi- 
tades pealt. 

Ivo aga tundis, et maa õõtsub ta jalge all, kuna 
Dorotheal näis olevat koguni neli silma — ta oli 
purjus. Veel kuulis ta, kuis kisendati ning kärat- 
seti ta ümber, siis aga rebenes ta sisemuses midagi 
ilget, mis roomas üles kurgulaeni ja tormas suu ja 
sõõrmete kaudu kohisedes välja. Kui ta lõpuks 
vähegi toibus, siis nägi ta enese ümber irvitavaid 
lõustu. Taibates, et temaga on tehtud halba nalja, 
ja pealegi neitsi Dorothea silmade all, muutus Ivo 
tigedaks ja sõimas tingsõdureid kelmideks. 

— Sina — nippnukk, julged seda meile ütelda?! 
kisendasid sõjasellid. — Tühjenda oma kann! 

Seistes vaaruvail jalgel, vahtis Ivo vihaselt nagu 
sõnn oma kiusajaile otsa. 

— Joo! sunniti. 

Kui ta veel ikkagi tõrkus, haarasid kaks sõjaselli 
temast kinni ja hakkasid lahti kangutama ta suud, 
kuna kolmas valmistus valama õlut ta vastavatavasse 
kurku. Metsistunud vihaga rabeles Ivo end lahti ja 
tõukas kimbutajad eemale; see aga ärritas sõjaselle 
veel enam, nad viskasid õllekapa talle vastu vahti- 
mist ja tormasid siis rüsinal kallale. 

Kiljahtas Dorothea, kuna Dauid Denhard koos 
oma sellidega ruttas sulgema õllekraane. Ivo aga 
tambiti jalge alla ja materdati uimaseks, sest kui 

sõjasellid sattusid tuhinasse, ega nad siis enne ei jät- 
nud järele, kui vihaalune oli löödud surnuks või 
nende kohtumõistja ehk profoss astunud koos oma 
käsilastega vahele. Nüüd aga haaras neitsi Doro- 
thea kuskilt oma kerge ning vibeleva floreti ehk his- 
paania pistemõõga ja, hüpanud kassi väledusega üle 
eesoleva pingi, lõi rüselejaile vihisedes sekka; üks 
tingsõdureist, keda hoop oleks tabanud pähe, tõstis 
tõrjudes käe, ja florett jäi otsapidi talle pihku; 
ägeda tõmbega vabastas Dorothea oma relva, ja kui 
nüüd tingsõdur avas oma pihu, siis vaata — seal oli 
sügav verine haav. 


— Kass, ma su küüned murran! ja haavata saa- 
nud sõdur, nimega Tonnies Dene, sööstis ristis ham- 
bail tüdruku kallale, olles valmis teda kas või tapma. 


Nüüd aga astusid markitandi sellid ja ka teised 
sõjasulased vahele, haarasid ägedasti rabeleva Ton- 
nies Dene kinni ja tirisid ta telgist välja. Ka Ivo 
oli lastud lahti, sest üldises rüsinas olid ta taskud 
tehtud tühjaks ning nüüd ep olnud talt enam midagi 
tahta. 

Neitsi Dorothea nõutas oma isalt hobuse, laskis 
asetada peksuvaevas oigava Ivo vankrile laotatud 
õlgedele ja saatis ühe isa sellidest teda koju viima. 

Teisel päeval, kui Ivol oli purjutustusk välja 
magatud ja ta paistetunud ning haavadega lõhestatud 
nägu kinni mähitud, lamas ta sängil ja ainult oigas. 
Voodi kõrval seisis isa, kes olles poja pärast mures, 
tuli töökojast teda aeg-ajalt vaatama. Isa nägu oli 
tõsine ning valjult karm, kui ta ütles: 

— Nüüd kisendad, aga eks omad vitsad peksa! 

Et Ivo ei vastanud sõnagi, siis ta jätkas: 

— Kas see on ristiinimese ning korraliku selli 
temp, et lähed sõdurite laagrisse, jood seal ennast 
purju ja hakkad nende röövlitega kaklema?! 

— Pea ep oleks nad võtnud sult hinge...! kuu- 
lis nüüd Ivo ema kurtmist. 

— See oleks olnud joomarile ka paras! ägestus 
isa. 

— Christoffer, ära tee sõnadega pattu! ja ema 
vaatas nukra etteheitega isale otsa. 

— Jood purju, himustad tüli ning riidu, ja oleks 
veel, et muidu tühisest sõnadega hooplemisest, aga 
tüdruku pärast, ja mitte voorusliku neitsi, vaid maa- 
ilma hulguse — markitandi, selle kõige suurema pe- 
tise ning varga liiderliku tüdruku pärast! vihastus isa. 

— Isa, kostis nüüd Ivo, — ep ole ma kakelnud 
ühegi tüdruku pärast; maasulased sundisid jooma, ja 
kui tõrkusin, siis tungisid hulgana kallale... 

Kuid isani oli ulatunud kuuldus, et tüli olnud 
tüdruku pärast, ja seega ta ei uskunud poega. 

— Mida läksid sa otsima tingsõdurite laagrist? 
noomis isa edasi. — Seal asuvad ainult kõlvatud 
ning abielurikkujad naised, kellest on kirjutatud 
Hesekieli raamatu viieteistkümnendas peatükis. Sa 
ei teagi, mu poeg, missugune haisev surmamüärk on 
neil ihus, ning seega on inimese lapse veri nende 
käes. Igaüks, keda nad on suutnud meelitada oma 
iluvõrkudesse, on pöördunud hirmsa ning jäleda 
nahahaigusega nende juurest tagasi. Ja nüüd on 
üks seesinane palgasõdurite hoor kiskunud sindki 
oma petliku iluduse võrku, et võtta sult silmanäge- 

mise lusti ja jätta kustunud laugudele ainult pisarad 
järele! 

— lsa, ta ep ole mitte üks neistsinaseist, ta on 
vooruslik neitsi! 

— Tüdruk, kes kallab purjus sõjasulastele õlut 
ja viina, kuulates seejuures nende roppe ning rõve- 
daid sõnu, see on ainult pealtnäha neitsi! 

Ja Ivo tundis, et sõnad, mis tulise joana tulevad 
isa kurgust, tungivad talle otse südamesse ning aina 
kinnitavad seda kahtlust, mis seal oli tekkinud ja 
mille vastu ta seni nii karmikäeliselt oli sõidelnud. 

— Kui veel paraned, võtame sulle naise, ütles isa 
voodiservalt, kuhu ta vahepeal oli toetunud, tõustes, 
— muidu läheb su hing ja liha hukka. Vooruslik neitsi 
Gertrud Agneta on juba nii vana, et võid kartmatult 
viia ta altari ette, ja ka tema vanematega on selles 
asjas sobitused juba peetud! ja ta väljus toast, et jät- 
kata oma igapäevast tööd. 

Nüüd lähenes ema Christense ja pannes käe Ivo 
kuumavale otsaesisele, küsis: 

— Kas valutab, poeg? 

Olgugi et Ivo pea huugas, nii et mõtlemine teki- 
tas talle vaeva, unustas ta kõik oma ihuhädad ja 
mõtles ainult isa öeldud sõnadele: ,,võtame sulle 
naise!“; ja ta kostis emale: 

— Ema, ma ei taha kuldseppmeister Crameri 
tütart Gertrudi enesele naiseks, ei taha! 

— Aga miks, mu poeg? Ta on väga häbelik ning 
vooruslik, ja pealegi üks rikkamaist neitsidest kogu 
Tallinnas! 

— Maei tahagi naist, ei taha ühtegi neitsit..! 

— Poeg, võta mõistus pähe ja ära tõrgu isa taht- 

mise vastu. Naine tuleb sul ikkagi võtta, muidu 
lähed kogu hingega hukka! 

— Ei taha naist, vihkan iga neitsit, jonnis Ivo 
edasi; — ennem hakkan kas või tingsõduriks, kui et 
peaksin ühtki neitsit kosima! 

— Poeg, ära tee pattu! noomis ema. 

Et aga Ivo ei pannud ema manitsusi ning kasu- 
likku nõuannet tähelegi, vaid jätkas üha kasvava 
jonniga oma sõgedat juttu, siis lahkus ema vaikse 
ohkamisega toast. 

Nüüd jäi Ivo üksinda oma valulevate mõtete ja 
ristil kannataja Kristuse raudkujuga, mis rippus ta 
voodiäärsel seinal. Ristipõikpuule laiali sirutatud 
kätega Õnnistegija parem põlv oli kõverdunult kerki- 
nud veidi kõrgemale ja kibuvitsaga kaetud pea vaju- 
nud kannatuspiinas jõuetult paremale õlale. 

TEINE PEATÜKK 
1 i 


Olgugi et talve saabudes korraldas raat Viru- 
värava-esistes aedades kaks korda nädalas kerjustele 
söötmise, kogunes neid siiski linna nii koletult palju, 
et ükski väljaajamine neid ei vähendanud: kui sandi- 
kupjad tõrjusid neid ühest väravast välja, siis tulid 
nad teisest jällegi sisse. Lõpuks tüdinedes seesugusest 
asjatust jahtimisest, andis püttel ehk linna korrahool- 
daja sandikubjastele kurja käsu, et nad enam ühtki 
kerjust ei laseks linna. Nüüd aga tõmbasid kerju- 
sed enestele paremad hilbud ümber ning pääsesid 
seega linna nagu saksad, ja alles seal tõid oma ker- 
juserõivad uuesti nähtavale; osa neist aga koondus 
suure hulgana kokku ja tungis väevõimuga linna. 

Kuid suurem häda ja tüli kui kerjustega oli rael 
tagakiusatud talupoegade, vabadike ja ainasjalga- 
dega, kes koos oma naiste ja suurte lastekarjadega 
olid moskoviidi tallamise eest pagenud Tallinna 
müüride alla pakku. Kõiki neid sunniti peatuma 
Jeruusalemma mäe taga lumisel liivalagendikul, kus 
neid kadakasuitsuga püüti võimalikest tõbedest 

puhastada, enne kui nad tohtisid astuda linna- 
kodanikega läbikäimisse. Tulles linna, oli neist pal- 
judel kas künnihärg, lehm, või vähestel isegi hobune 
rakendatud ree ette; kuid heinte ja enda peatoiduse 
puudusel olid nad sunnitud tapma kõik oma veo- 
loomad, kuni härjakont nende hammaste vahel muu- 
tus ikka haruldasemaks ja haruldasemaks. 


Peatudes linnatagustes sissesõiduhoovides, kõrt- 
sides, küünides ja kuurides, kannatasid nad külma, 
mis ikka vihasemalt ja valusamini tungis neile ligi 
ning suretas neid nagu kärbseid. Peagu iga päev 
vedasid nad oma suguvennist koolnuid Kalamaja- 
tagusele tühjale maale, kus matsid neid lume alla 
maha. 0 Tihtigi toimus seesugune matmine jumala- 
sõnata, kuna vahel jäi nende kalmule ristki panemata. 


Oli pimenev talvine õhtu, kui rühm Harju talu- 
poegi tuii mööda Lontmaakrit oma suguvendade 
matmiselt tagasi. Nad kõndisid vimmas ning küürus, 
sest läbi sügavate hangede sammumine oli viinud 
ihust viimse rammu. = Jõudnud tagasi Tõnismäe 
kõrtsi suurde hoovi, kus nende naised — nii surijad 
kui ka sünnitajad — olid neid ootamas, kuulsid sur- 
numatjad, et vahepeal olevat jällegi tekkinud kool- 
nuid, ja nii palju, et neist saavat mitu reetäit. Kuid 
matjad, olles väsinud ning külmast tuulest kanges- 
tunud lõugadega, ei hakanud lähemaks pärimiseks 
avama suudki, sest küllap neid nüüd matavad teised, 
kuna sedakorda on nemad teinud oma töö. 


— Ah, ei kahte surma keegi sure! lausus lõpuks 
üks vabadik, kes äsja oli viinud kalmistule oma 
naise; — mina kohe ootan teda, ja tänagi seistes 

hauaäärel mõtlesin, et peaks nüüd tulema surm ja 
võtma siinsamas... siis ep oleks mul enam tagasi- 
sammumisega vaeva. 


— Ei surm võta pakutud last! kosteti. 


— Räägitakse, kuuldus meeste seas tasast juttu, 
— et venekas olevat lasknud kuulutada, et nüüdsest 
ei tegevat ta enam ühelegi häda ja kutsuvat kõiki 
oma küladesse tagasi. 


— Hunt heidab küll karva, aga mitte viisi..! 


— See on õigus! ja küladesse tagasipöördumise 
mõte laideti juba enne, kui ta jõudis laiali laguneda. 


Nüüd pudenesid mehed oma üleslöödud kongi- 
desse, onnidesse, aitadesse ja küünidesse, kus nende 
naised olid sellest piskust, mis neil veel alale oli jää- 
nud, keetmas leent. Kibe suits ning tukiving, mis 
täitis talunike püstitatud kuutisid ja pinukodasid, 
ei teinud neile suurt vaeva, sest sellega oldi harjunud. 


Peagu igas pinukojas kees tasaselt podisedes tule- 
hargil rippuv pada, millest kerkiv leemelõhn kõditas 
laste sõõrmeid ning ärritas neid nii hullusti, et üks 
vanemaist pidi vitsakimbuga seisma paja kõrval ja 
peletama neid eemale, sest näljaseina olid lapsed 
valmis kastma oma sõrmi tulisesse patta. Isegi 
kõige pisemad neist ei läbenud kükitada paigal, vaid 
pugenud oma mähkmeist ja nahkadest paljaste kint- 
sudega välja, püüdsid nemadki läheneda tulele. 

Kui jällegi oli lapsi tõrjutud vitsahirmuga eemale 
ja manitsetud, et nad, kaarnapojad, ootaksid, kuni 
leem valmib, siis vahtisid nad nukrasti tulle ja leelu- 
tasid ühtesoodu: 

»Hea pada, hella pada, 
Keeb külma kivi peal. 
Ilma puida tõrvasida, 
Keeb leige liiva peal, 
Keeb palja palu peal.“ 


Lõpuks tõsteti pada leekividelt ja asuti hõõguvate 
süte paistel aplasti sööma. Pooleldi kõvad läätsed 
neelati närimatult kiiresti, ja peatselt oli pada jäl- 
legi tühi; kuid nälg püsis omasoodu ikka edasi, sest 
egas see tilgake leent ei suutnud täita kellegi kõhtu. 


Ühes seesuguses väikeses küünis elas neli pere- 
konda, kel kokku oli kuusteistkümmend last. Täna 
oli aga üks Harju ainasjalg, nimega Tõss, võetud 
veelgi siia juurde, kuna ta kurb lugu oli liigutanud 
siinsete elanike südameid. Elades kuuseokstest ja 
lumest püstitatud külmas onnis, oli Tõssi naine seal 
ülemineval päeval lapsega maha saanud; et aga see- 
kord ei juhtunud kedagi avitajat juures olema, siis 
oli ta oma ihuga last ühendava sideme närinud ham- 
mastega läbi, kuid seejuures ennast nii katkestanud, 
et õhtuks suri. 

Kannatades külma ja nälga, ei osanud kiusatud 
maarahvas selle viletsuse pärast siunata kedagi, sest 
moskoviidi lakkamatu sõdimisega oli jõutud har- 
juda kui paratamatusega. Kui vahel kurdetigi oma 
eluraskuste üle, siis süüdistati enamasti ikka talve, 
kuna teisi vaenlasi nagu ei osatudki leida. 

— Suve silmad, aga talve hambad! sõnati tihti. 


— Seda talve maarahvas üle ei ela! arvas talunik 
Kirr Isotamm. 

— Kõik on Jumala tahta ja teha! kostis Tõss, 
kuna ta last imetas Isotammi naine Mai, kelle imik 
oli surnud krampidesse. 


— Mis sa kiidad Jumala nime, kas tema on ku- 
nagi tulnud maarahvale appi ning aidanud meid 
hädast?! tõreles Rapi-nimeline vabadik. 


— Nõnda teadis Pühavaimu õnnis õpetaja Palta- 
sar kiriku räästtoolilt alla rahva sekka rääkida. Ma 
ei saanud temast küll hästi aru, aga seda kuulsin 
päris selgesti, kui ta oma suu läbi kinnitas, et ainult 
Jumala tahtmisel koristatakse meid sellest patusest 
maailmast, ja et kellelgi ei tarvitse muretseda oma 
peatoiduse ning homse päeva eest, sest kui Jumal on 
andnud elu, küllap ta siis hoolitseb ka selle eest, nagu 
ta lindudegi eest kannab hoolt. 

— Tühi jutt, urises Rapp, — papi külimit ja koti- 
sopp ei saa iialgi täis, sellepärast ta nõnda kõneleb! 

— Egas õpetaja meid oma kasude pärast noomi?! 


— Mitte oma..! ja magamaheitmiseks lamba- 
nahkadesse pöördunud Rapp kargas ägestudes istu- 
kile. — Oma naise jätad sünnitamisel surema ja lähed 
kuulama pappi, sellepärast on su juttki nõnda sõge! 


— Egas tema ei vajanud mu naise hinge, selle 
võttis Jumal! 

— Tühipaljast hinge ta muidugi ei vaja, aga härga 
küll! kostis rahunenud Rapp ja jutustas siis oma loo: 
— Kui minu naine suri, siis panin ta kirstuga reele 
ja viisin kirikusse. Lugenud seal oma matmissõnad, 
nõudis papp selle tühise vaeva eest minult lehma, 
nagu olevat kiriku seadus. Et mul lehma talle anda 
ep olnud, siis laskis ta oma sulaseil rakendada minu 

ree eest härja ja viia minema, nii et ma ei saanudki» 
vedada koolnut haua juurde. 

— Kuhu sa ta siis jätsid? päriti põnevalt. 

— Ep olnud mul teha muud kui ütelda papile 
enesele, et kui õpetaja võttis härja, eks ta siis ise 
pangu ka koolnu mulda, ja tulin tulema. 

Nüüd vangutasid kuulajad päid, sest Rapp on 
ikka tõega kange mees, et julgeb isegi papi tahtmisele 
vastu hakata. 

— Seepärast mina nende jutlusele enam ei lähe, 
ütles Rapp tigedasti, — sest maarahva usk ep ole 
muud midagi kui saksa pask, mida papid meile 
pakuvad. 

Kui Tallinna alla varjupugenud maarahvas jäi 
lõpuks külma küünistusel ja nälja näpistusel rahu- 
tult magama, siis nägid nad unes tulehargil keevat 
pada, milles olid suured härjakondid, täis liha ja 
rasva. Nad tõstsid orkidega neid lihatükke ja sõid 
— õgisid aina matsutava suuga, rüüpasid vahutavat 
õlut peale ja lasksid mõnusaid röhatusi kõrist välja 
lennata. Kuid säärased nägemused ei kestnud teab- 
kui kaua, sest ühtepuhku ärkasid lapsed, kes hakka- 
sid virisedes nõudma süüa. Ärkasid ka mehed ja 
naised ja püüdsid vehklemise ning trampimisega 
peletada kontidest külma, mis toob küll magusa une, 
kuid ei lase enam kunagi ärgata; seepärast istuski 
neist kordamööda üks valvel, et aeg-ajalt äratades 
lasta magajail soojendada oma külmetuvat ihu. 

Hommikul ruttasid vabadikud väravavahtidelt kuu- 
lama, et kas kuninga vägi hakkab ennast juba liigu- 
tama ning venelast maalt välja kihutama. Rõuge- 
'armiline ja lidusninaline Karjavärava valvur, kes 

oskas päris hästi ka maarahva keelt, pajatas siis 
neile, et nüüd koguvat kuninga vägi veel rammu ja 
alles kevadel võtvat moskoviidi karistamiseks sõja- 
teekonna ette. Ja samas pidi maarahvas selle värava- 
vahi suu läbi kuulma, et moskoviit ei mõtlevatki oma 
maa-alale tagasi minna, vaid et ta väepealik Jürgen 
Totmakov olevat nüüdsama ka Kolovere, Lihula ja 
>> Vigala majad ning kindlused sundinud allaandmisele 
ning võtnud ära. 

— Miks lubavad Liivimaa väeülemad ning maa- 
isandad, kellel ometi on suur vägi ning võimus ja 
kelle poolt on isegi Jumal, venekal ilma igasuguse 
karistuse ja kartuseta maad mööda laastates möllata? 
arutlesid vabadikud omavahel. 

— Miks, kostis vabadik Rapp, — mis neil viga 
linnas tukkudes käppa imeda, egas see laastamine 
neile häda tee! 

— Egas penikoonlaste vastu ei suuda ka kuninga 
vägi, arvas Kirr Isotamm, — tema on põrgust päri- 
nud oma võimu! 

— Kuidas penikoonlased, vaieldi nüüd Kirrile 
vastu, — venekas on ikka samane inimene nagu 
meiegi, ainult et tal ep ole ristiinimese südant sees. 

— Muist on neist küll inimesenäolisi, tegi nüüd 
Kirr möönduse, — aga suur osa neist on ikka peni- 
koonlased, sest küllap muidu oleks kuninga vägi neist 
jagu saanud, aga näe, nüüd ta pelgab, pelgab samuti 
nagu meiegi! 

— Samuti ta nüüd küll ei pelga! ohati. 

— Missugune see penikoonlane peaks välja näge- 
ma? päris Hageri kihlakonna rõivaid kandev noor 

adratalunik Köba. — Mina teda oma silmaga küll 
ep ole näinud. 

— Mis sa peletisest pärid, parem kui ei teagi..! 
põlastati. 

— Ka mina ep ole teda oma silmaga näinud, 
seletas Kirr, — aga minu kadunud ema on olnud 
temaga tõsiselt kimbus, ja et veenda kaaslasi peni- 
koonlase olemasolus, jutustas ta neile lookese, nii 
nagu ta seda oma emalt olevat kuulnud: 

— See juhtunud suure nutu alates, kui tatarlased 
alles ilmusid meie maale ja nende vastu kutsuti isegi 
Pohla sõjamehi abiks, siis olevat maarahvast surnud 
katku ja tapetud külade viisi maha, nagu seda juhtub 
nüüdki. Emal tulnud siis tahtmine minna kodunt 
naaberkülla vaatama, et kas sinna mõnda hingelist 
on jäänud veel alale või ep olegi. Kui ta parajasti 
tulnud Kortsumäest alla ja visanud korraks silma 
tagasi, siis vaata — talle tulnud penikoonlane jälgi 
mööda järele! — 

Maamehed olid reastikku istunud vallikraavi- 
äärsele lumele; olgugi et nende pilgud olid tuhmu- 
nud ning tuimad, kuulasid nad siiski vestlust, sest eks 
selles jälgimise ja tagakiusamise jutustuses kajas- 
tunud nendegi kibe saatus, kus elu veereb alatises 
kartuses ja põgenemises. 

— Penikoonlane ep ole teda algul silmanud, jät- 
kas vestleja, — kuid maad mööd nuuskides tulnud 
ta haisu mööda temale ikka järele. Eidekesel haka- 
nud nüüd hirm ja ta pannud lehkides jooksma — 
ühe hingetõmbega lipanud kiriku juurde; kuid seal 
ep olnud enam ühtki elavat, vaid ainult koolnuid 
olnud igal pool maas. Võtnud teine siis seljast oma 

körtsiku ja läinud penikoonlase eest järve pakku, ja 
kui see siis jälgi mööda tulnud kaldale, lasknud ta 
end sügavas paigas vee alla, jättes ainult sõõrmed ja 
silmad välja. Küll olevat kuri vahtinud järve kal- 
dal, nuuskinud ta körtsikut ja vedanud sõõrmetesse 
haisu, aga järve ei tihanud ta tulla. Seal ta siis näi- 
nudki, missugune see penikoonlane õieti on. Ta 
kõndinud kahel jalal nagu inimene, kuna pikk vibalik 
nagu lehma saba lohisenud tal taga, lüües sellega 
vahel käntsti vastu maad. Käed olnud teisel pikad 
ja suurte teravate küüntega, kuna pea olnud säärane 
*nagu penilgi, ainult pikema ninaga ja suured vurru- 
karvad selle all. Silmi olnud tal ainult üks, ja see 
asetsenud nina kohal keset pead; aga see olnud suur 
ja põlenud nagu öösi kassil. Kõrvad olnud teisel suu- 
red, ja väikesed sarved asetsenud nende taga. Kui 
ta avanud suu, siis paistnud sealt pikad hambad, 
kuna mitme vaksa pikkune punane keel rippunud 
suuservast välja; ta keha olnud aga tumeda karvaga 
tihedasti kaetud. 


Kui penikoonlane läinud lõpuks minema, siis 
eideke tulnud järvest välja ja mõõtnud ta jalajälgi 
— need olnud kolme vaksa pikkused. Kiriku juurest 
läinud penikoonlane Votile, kus õginud veel viimased 
inimesed ja loomad nahka. Vaat säärased elukad on 
need penikoonlased! 


Jutustuse lõppedes tekkis sõnatu vaikus, sest iga- 
üks tegeles oma mõtetega. 


— Jah, võttis lõpuks Hageri talunik sõna, — kui 
venekas tarvitab sääraste elukate abi, siis ep ole ime, 
et isegi kuninga vägi ei tule temaga toime! 

— Kui ei tule väekaupa, küllap siis tuleb meele- 
kaupa! 

— Ka meel ep ole aidanud... 

— Tuleb aeg — tuleb nõu! 

— Seni oleme aga kõik koolnud! kurdeti. 

— Kui kooleme, kel sellest muret, ja Rapp ajas 
end püsti. — Maarahvas on nagu mold, mille kal- 
lalt üks siga läheb ja tuleb teine, ja see tuhnib 
jälle. .! 

— Peame ootama ja kannatama, manitses Tõss. 
— jäme pakk tarvitab jämedat talba! 

— Ei meie silm näe paremat põlve, kurdeti edasi, 
— vaev tuleb hobustega, aga läheb härgadega tagasi! 

Nii need harju veljed istudes koos kurtsid oma 
põlve raskuse üle, olles kaotanud lootuse paremate 
päevade nägemisse, sest suur nutt ja häda püsisid 
juba aastaid, mille kestel poisikesed sirgusid mees- 
teks ja läksid siis hauda, kuna põli muutus üha rän- 
gemaks. Nüüd jäi neil ainult oodata ja loota, et nad 
suudaksid hädale vastu panna kevadeni, millal kaoks 
vähemalt üks tigedaist vaenlasist — külm. 

— Maarahval on nüüd palju viletsam põli kui 
isegi metselajail, kellel vähemalt peatoidus olemas, 
ütles Kirr. 

— Ja miks see venekas nii armetul kombel kiu- 
sab just maarahvast, kes künnab ja annab temalegi 
vilja. Tapku mõisamehi ja saksu niipalju kui süda 
himustab, maarahvas sellest kahju ei tunne, sest talle 
on see ükskõik, kes on maaisandaks ning kellele tuleb 
viia ande, — ja talupojes tekkis arusaamatus, et 
miks kiusab moskoviit neid, kes ometi on talle 
kasulikud. 

— Miks, ja Rapp viskas kurja sõna vahele: — Eks 
igavam ole lehm lüpstes kui tappes! 


Jah, selles on Rapil täiesti õigus — nemad ongi 
ainult lüpsiloomad, kes peavad tõrkumatult ulatama 
oma udaraid igaühele, kel aga juhtub olema vägi ja 
võimus. Kuid nüüd ei tahetagi ainult udaraid, vaid 
nõutakse ka kaela. Ja rõhutud harju veljed ohkasid 
lootusetult: 


— Eks keeletu pea kandma, mida meeletu peale 
paneb! 


Talvel, millal sõjasulased tulid oma elamisega 
linna, asutas markitant Dauid Denhard oma rendi- 
tud maja alumisele elule joogitoa. Ja oli seal siis nii 
ööd kui päevad läbi kuulda purjutavate sõjasulaste 
hõiskamist ning tralli ja puupeekrite kolinat laudadel. 


Naabruses asuv mündimeister Christoffer Schen- 
kenberg olles seesuguse rahurikkumise üle üpris pa- 
hane, käis mitut puhku raatmanele kaebamas ning 
palumas, et nad laseksid koristada tema läve juurest 
kõrtsi. Kuid aulikud raatmanid vangutasid ainult 
päid ja ütlesid, et Denhardil kui markitandil olevat 
joogitoa pidamiseks õigus ja nemad ei tahtvat kuning- 
likult valitsuselt antud lubakirja temalt võtta. Küll 
aga püüdsid nad teda lohutada, et kevadel, millal 
sõjaväed hakkavad linnast lahkuma, siis minevat ka 
markitandid linnast välja. Ja nii tuli meister Schen- 
kenbergil sellega kui paratamatu jumalavitsaga 
leppida. 

Õhtul põlesid Dauid Denhardi joogitoa seintele 
kinnitatud rasvapottides tahid, mille vilkuvate leegi- 
keste paistel sõjasulased istudes suurte joogilaudade 
ümber ja ka põrandal aeldes maitsesid viina, rüüpasid 
õlut ja vaidlesid kõigis maailmakeelte murrakuis. 
Joogitoa õhk oli täis haput higi ja vänget hobuse- 
lõhna, toorest vandumist ja koledat kära, mille keskel 
markitant Denhard tundis ennast hubasena nagu 
koger sogases vees. Ta juusteta kiilaspead ehtis 
ainult oimudelt tõusev karvakasv, mis punakate 
sarvedena oli kahel pool turris. Vajunud veidi ette- 
poole küüru, jälgis ta kurja kullipilguga joojate ja 
oma sulaste iga pisematki liigutust. 

Kõigil maasulaseil ep olnudki enam raha, vaid 
pillerkaaritasid ainult need, kel kunagisest röövvarast 
oli säilinud veel mõni kuldahelake, ristike või hõbe- 
dane prees, aga palju oli ka neid, kel nüüdsama oli 
õnnestunud midagi näpata. Kõik see toodi Dauid 
Denhardile, kes siis kõrvaltoas hindas ning vastu 
võttis neid esemeid, katsudes oma teravate hammas- 
tega kulla või hõbeda ehtsust. Alles siis asus ta 
vaagima, milleks tal olid väikesed kullakaalumise 
vaekausid alati varuks põues, kuna hõbeda vaagi- 
mist toimetas ta vaskse margapuuga, mille marga- 
jaotused ehk kangi pikkuse mõõdukriipsud olid juba 
nii kulunud, et ainuüksi tema silm suutis neid 
seletada. 

Meelsasti ei tasunud Denhard röövvara eest 
kunagi rahaga, vaid kui joodust juhtus üle jääma, siis 
arvestas ta selle tulevase joomingu tasumiseks ette. 
Saadud raha või väärtesemed libistas ta oma kõhul 
rippuvasse põhjatusse kaukasse, kuna suurema rööv- 

vara säilitamiseks oli tal kõrvalruumis lukutagune 
panipaik. 


Ka riivatuid naisi sallis Dauid Denhard enese 
joogitoas, nagu see oli iga kõrtsipidaja ning marki- 
tandi juures kombeks, sest lõbunaisita ei peetud ühtki 
joogikohta. Neist oli kõrtsipidajale ka suuresti kasu, 
sest nad ahvatlesid mehi ikka enam jooma ja ilusa- 
mad neist meelitasid enestele ostma magusat bas- 
tardveini. Tihti käisid nad sõjasulastega ka kõrval- 
olevas räpases ja pimedas keldris, mille muldpõrand 
oli kaetud ärapüherdatud õlgedega ja kus tihtigi juh- 
tus tüli ning veriseid pistmisi. 


Paljudel palgasõduritel olid enestelgi naised, kuid 
nad tüdinesid neist ruttu; paljud naised ei andnud 
ennast aga pikemaks ajaks ühegi sõjasulase meele- 
valla alla, vaid valisid ikka neid, kel juhtus parajasti 
olema rohkem röövvara. Seetõttu kestis naiste 
pärast tingsõdurite seas alaline vaen, riid, pistmine 
ja tüli. Tingsõdur aga himustas ikka kõige riivatu- 
mat naist, sest kes neist oskas rõvedamini vanduda 
ning jumälavallatumalt pruukida oma suud, see oli 
sõjasulaste seas hinnas kui kõige suurem iludus. 


Suurte joomiste alates saatis Dauid Denhard oma 
kasutütre Dorothea joogitoast minema; viimasel ajal 
oligi ta tütre pärast tõsiselt mures, sest koos sirgu- 
misega hakkas ta kõrv eraldama sõjasellide sõnadest 
ka neid, mille kuulamine ep ole neitsile paslik ning 
võib õpetada talle halbu kombeid; temal oli aga ka- 
vatsus leida tütrele rikas ning auväärne mees, aga 
mitte lasta minna kasutult raisku, sest ta kasvata- 
mine oli teinud talle suurt kulu. 

Õhtul läks neitsi Dorothea maja tagumisele 
uksele, kuhu pidi tulema Ivo Schenkenberg, nagu ta 
oma õpipoisiga saadetud salajases kirjas oli sellest 
teatanud. 


— Dorothea! ja Ivo astuski pimedast seinavar- 
just välja. 

Ta oli näost muutunud tuhkjaks, põsed lohkunud, 
kuna rebasenahkse mütsi alt hõõguvad silmad kõne- 
lesid ta siseheitluse palangust, sest neitsi ep olnud 
viimasel ajal andnud end temaga kokku. 

— Oled sa haige? 

— Haige, ja Ivo naeratas kibedalt; — minu hai- 
gus käib sinu jälgedes, sinust mõtlemine teeb mind 
hulluks! 

Hoidudes naeratamast kostis Dorothea: 


— Miks peibutad ja punud väärsõnadest võrku 


nagu hunt lauda ukse taga — enesel mõrsja juba 
olemas! 

— Ikka seesama jutt, et mõrsja ja mõrsja, äges- 
tus Ivo; — minul ep ole ühtegi mõrsjat! 


— Ega muidu kirjakuks ei hüüta, kui ep ole täppi 
küljes! 

Samas kattis kahvatu kuuvalgus neitsi Dorothea 
palge. nii et Ivo nägi jälle ta suud ja pooleldi sule- 
tud silmi; ja temal tekkis tahtmine ning soov suruda 
oma suu selle neitsi suule, peita oma pea ta juustesse 
ia juua tema hingeõhku nagu januneja kõrveallikal; 
tal tekkis tahtmine suruda teda vastu ennast ning 
tunda ta rinnakumerusi enese rinnal. 


— Dorothea, ja Ivo hääl värises liigsest erutusest, 
— jäta maha oma isakodu ja tule minuga! 

— Sinuga, üllatus neitsi seesuguse ootamatuse üle 
päris tõsiselt, — sinuga, aga — kuhu? 

— Dorothea! ja Ivo hääl tasandus kirglikuks sosi- 
naks, — küüdimees on valmis, Karjavärava vaht 
ostetud nõusse, ta laseb meid öösi kas või kaheteist- 
kümnenda löögi ajal välja — sõidame?! 

— Aga kuhu? kordas neitsi üllatusest veel mitte 
toibudes. 

— Kuhu tahad, teed on lahti — kas või maailma 
servale...! 

— Teed ep ole mitte lahti, vaid venelasest val- 
vatud! 

— Sõidame Soome, lahel on jää kindel, kasukad 
varutud valmis, küüdimehel hobune toidetud — 
lähme, Dorothea?! 

Nüüd hakkas neitsit vaevama tõsine mure, et kuis 
meelitada Ivot loobuma ta kentsakast ning hulljul- 
gest kavatsusest; olgugi et Ivo oli juba varem vihja- 
nud sellele, oli ta kõike seda võtnud naljaks ning tei- 
nud naeratades ka omalt poolt mööndusi; nüüd pidi 
ta aga kohkudes nägema, et Ivol oli sellega tõsi taga. 
Ja ta ütles temale nõnda: 

— Kui sõidame, siis võõrsil jääme kindlasti hätta 
ning peame kannatama kibedat puudust! 

— Ole muretu, Dorothea, hätta ei jäta ma sind ku- 
nagi! ja nüüd muutus Ivo jutt vaevukuuldavaks sosi- 
naks: — Minu isa käes on sada naela rae hõbedat, 
mida tuleb taguda müntideks — selle võtame kaasa! 

— Kuidas, — ja neitsi taandus paar kartlikku 
sammu, — sina, sa tahad muutuda vargaks, et su 
käsi raiutaks otsast...?! 

— Teen ju seda ainult sinu pärast, Dorothea, — 
ainult sinu...! Ah, Dorothea, — su silmalaud kisu- 
vad mõistuse mul peast! Tule minuga! 


— Ei, ma ei tohi — isa tahtmise vastu ma ei 
tees. .l 

— Isa tahtmise...?! imestus Ivo. — Kas minu 
isa seda tahab... aga ma lähen ikkagi sinuga, sõi- 


delgu või terve maailm meie vastu! 

— Sina võid seda, sest sa oled mees! kostis Dorot- 
hea. 

— Aga eks pühakiri ütleb nõnda, et naine jätab 
ka oma isa koja maha ja läheb mehe järel! 

— Seda ütleb ta ainult mehe kohta. 

— Ka naise kohta ütleb ta nõnda! 

— Petad! 

Ivo oli valmis minema piiblit tooma. et leida 
pühakirjast kinnitust oma sõnadele. 

— Aga mida ütleb neljas käsk?! sõnas Dorothea. 
— Kas tohime selle vastu eksida? 

— Sa ei tahagi mind — ma ep ole sulle südame 
järele! ütles Ivo ette heites. 

— Oled küll, kostis Dorothea lihtsasti. 

— Miks sa siis tõrgud? 

— Maedi tohi...! 

— Ei tohi, ei taha, ei tule, ja Ivo muutus ägedaks. 
— Sul on meelepärasem kilgata purjutavate sõjasel- 
lide killas! 

See oli Dorotheale nagu astlapiste südamesse, ta 
nõksahtas kaelast kangeks ja kostis uhkesti: 

— Olgugi et nad on ainult kohtlased sõdurid, 
aga südames ei kanna nad mitte tigedat kavalust nagu 

sina, kes sa lähened petliku lipitseja kombel ja hei- 
dad enesest mürki. Ma ei salli, ma vihkan sind! 
— On see jumalagajätuks? 
— Olgu, kui tahad! 
— Siis asun üksinda teele! sõnas Ivo süngesti. 
— Kala otsib sügavamat, inimene paremat; mis 
muud kui head teed ja õnn kaasa! 


Kui siis Ivo ümber pöördus, küsis Dorothea, et 
kas ta lahkub nüüd igaveseks ja nad ei näe teineteist 
enam kunagi. 

— Lahtilõigatud leib ei hakka enam ühte! kostis 
Ivo seisatades ja vaadates tagasi. 

— Mitte viha ning vihkamisega ei minda igave- 
seks lahku, vaid siis tuleb juba leplikult ulatada teine- 
teisele käsi! manitses Dorothea. 


Ivo pöördus ümber, võttis peast oma rebasenahkse 
mütsi ja nad surusid vaikides teineteise kätt. Jällegi 
oli Ivo tema ligiläheduses, jällegi vaatas ta temale 
otse silmi ja tundis tema hingamist oma näol. Uuesti 
valdas Ivot võimas tahtmine ning soov suruda teda 
esimest ning viimast korda vastu ennast, ja ta ei 
teadnudki, kuis see tuli, et ta haaras tema kaela ja 
surus oma suu tema huultele, nii tugevasti, et ta läbi 
oma huulte liha tundis tema hambaid. Neitsi Dorot- 
hea ei pöördunud aga temast, olgugi et ta igatsus ei 
käinud mitte nii tugevasti Ivo järele. 

Käte lõtvudes tuli Ivole tagasi ta teadvus, kuna 
süda peksis tas valjusti ning pani ohkama, sest suur 
rõõm koormab hinge nagu muregi. 

— Nüüd ma lähen! sõnas Dorothea nagu ärga- 
tes ja tahtes minna. 

Ivo aga haaras temast kinni, et uuesti suruda 
vastu ennast; kuid neitsi asetas käe tõrjudes ta rin- 
nale ja sõnas: 

— Koju jäetakse kositu, unustatakse enneaegne 
armastatu! 

— Sinu kõne on segane! kostis Ivo. 

Dorothea vahtis enese ette maha ja, lubanud siis 
pooleldi tõrkudes Ivol veel kord ennast suudelda, 
kiskus ta enese lahti ja kadus majja, kuna Ivo kuu- 
lis veel, kuis kolksahtas uksetagune raske riiv — ta 
oli läinud. 


Sel ööl ei tahtnud Ivo magada, vaid lonkis mööda 
linnatänavaid rahutult ringi. Kui Pühavaimu ktriku 
tornis ajamõõtja üksiku löögiga kuulutas esimese 
tunni üle kesköö, siis tundus Ivole, nagu oleks torni- 
kell helisedes hõisanud üle linna: ,,Dorothea!“ 

Sulgenud silmad, tundis ta veel ikkagi tema ham- 
maste rõhumist oma huultel, kuna ta kõrvus lakka- 
matult helises ta nimi: ,,Dorothea! Dorothea!“ 

Seekord ep olnud tänavad pimedad, sest kuu pais- 
tis nii heledasti, et isegi öövahid olid kustutanud oma 
vilkuvad laternad. Majade krohvitud seintel helen- 
das kuuvalgus, jättes ainult võlvkäigud ja sopilised 
õued tumedasse varju. Vaadeldes neid valguse ja 
pimeduse nurgelisi laike, tulid Ivol meelde ammu- 
kuuldud muinasjutud araablaste ja hommikumaalaste 
toredatest aedadest, kus nende ilusad sohinaised käi- 
vad kuupaistel suplemas tiikides, mille põhjad on 
kirjatud värviliste kividega. Ja ta mõtles, et ei ükski 
araablaste vürst, olgu ta oma kulla, kalliskivide ja 
toredate täkkude poolest nii rikas kuitahes, ei suuda 

omandada nii nägusat neitsit, kui on seda tema — 
Dorothea, sest ta on kõigist ilusam, on ainuke maa- 
ilmas. Ja tõstnud pilgu püha Nigula kiriku torni 
tippu, sõnas ta härdunult: 

— Ma tänan sind, Issand Jumal, et oled saatnud 
teda minu teele ning juhtinud meie sammud ühte; 
alati kiidan su nime ja kordan, et kõik, mida sa teed, 
on ikka hästi...! 

Tulnud Suurele turule, sammus ta mööda raeko- 
jast, ja pöördus siis lukutaja maja juurest mööda 
Vana turu kaela alla Viru tänavale, mis öösiks oli 
varaste ja hulguste tõkestamiseks raudahelaga sule- 
tud. Kõik Tallinna tänavad suleti ööseks puuval- 
daste ja raudahelatega, nii et keegi ei pidanud neist 
ei jalgsi ega ka hobusega sõites ilma öövahiga tut- 
vust pidamata läbi pääsema. Ja kui keegi hiliseist 
purjutajaist juhtus öövahtidele pihku sattuma, siis 
viidi ta raekojatagusesse Pütteli majja ehk linna 
vanglasse, kus koos varaste ja mõrtsukatega hoiti 
hommikuni kinni ja mõisteti siis kehalisele karistu- 
sele. 

Kui nüüd Ivo üle Viru tänavat sulgeva ahela 
astus ja see tema jala puudutusest tasaselt kõlksus, 
kuuldus kuskilt etiku ehk ukseesise trepikõrgendiku 
tagant öövahi karune hääl: 

— Kes seal luusib? ja samas hakkas lumi lähene- 
vate sammude all krudisema. 

Tahtes öövahti narrida, lippas Ivo paar sammu 
edasi ja, pöördunud Munga tänavale, varjas end seal 
esimese maja etiku taga. Kuid valvur, olles nobe- 
dasti kannul, jäi nurgas kükitava Ivo ette seisma ja 
pidades teda hulkuriks või koguni vargaks, pistis oma 

kepi külge kinnitatud vaskse sarve otsapidi suhu, et 
abikutsumiseks puhuda. 

" — Luukas, ära tõsta lärmi! ja Ivo andis ennast 
öövahile tunda. 

— Ivo — Christoffer Schenkenbergi poeg! imes- 
tus vana öövaht. — Miks longid sa öösi ringi nagu 
rahutu hunt? 

— Rõõmus meel ei lase magada, sõnas Ivo pärast 
etikunurgast tõusmist, jäädes öövahi ette seisma. 

— Kus sa siis oma meele rõõmsaks jõid? 

— Mitte joomisest ep ole mu meel rõõmus, vaid 
et elan, vana Luukas, et elan ning hingeke on 
sees...) 

— Imelik tuju, urises Luukas peavangutusel; — 
kui sa ei elaks, siis ei tunneks sa ka rõõmu, nii et elu 
ja rõõm kõnnivad alati käsikäes ning ilma üheta ep 
ole ka teist, sest elu ilma rõõmuta on nagu haisev 
liha ilma soolata! 

— Alati ep ole elu täis rõõmu! kostis Ivo. 

Nad astusid külg külje kõrval piki Viru tänavat 
edasi ning sammusid mööda kitsast lummesõtkutud 
rada, kuna suured lumehanged olid kahel pool teed 
aetud seina äärde kuhja. Ka õlgkatused olid täis 
suuri lumelahmakaid, kuna laud- ja kildkivikatuseilt 
oli see varisenud alla ja nende teravad otsaviilud 
vahtisid nagu tõstetud kirveterad taeva poole. Iga 
viiluluugi kohal ulatus majaseinast kaagitaoline vinn- 
seadis, mille otsas rippus konksuga köis kaubapak- 
kide vinnamiseks pööningule, kus asetsesid tallin- 
laste panipaigad. Üle majade sirutas ennast aga rae- 
koja torn, mis nagu seaduse manitsev sõrm valvas 
üle magava linna. 

— Seda võta oma südamesse, alustas vana Luu- 


kas, kui nad olid jõudnud Sauna tänavani, — et sa 
mitte kunagi ei kipu Leevikeste majja, — ja köhata- 
nud nii, et inimtühi Viru tänav vastu kajas: — Kui 


sa aga oma himust ning tahtmisest ei saa võitu, siis 
mine Kuldpuuri! Olgugi et seal on rõugearmilised 
tüdrukud, ep ole seal aga vaja karta tõbe. Leevi- 
keste juures on aga laiali lagunenud tundmatu kuri 
tõbi, nii et kõik, kes seal on käinud, peavad pärast 
asuma püha Johannese hospidali. 

Kasvava imestusega kuulas Ivo, et mida see vana 
Luukas nüüd kõneleb? Kunas ta varem on käinud 
liiderlikkude naiste majas, et nüüd alustatakse sää- 
rast juttu. Juba tahtis ta ütelda seda Luukale, kuid 
samas jätkas see: 

— Räägitakse, et palgasõdurid olevatki toonud 
selle hirmsa tõve Tallinnasse ja lasknud ta Leevikeste 
majas lahti. Raekirjutaja Bernhard Herbersi poeg, 
kes enne oma pulmi käinud seal julgust võtmas, põde- 
vatki nüüd seda kurja tõbe, mille küüsist ep ole tal 
enam pääsu. Ihule toob see tõbi esmalt punased 
plekid, mis kaovad õige ruttu, aga kui nad siis uuesti 
ilmuvad, siis söövad ihu nagu pidal: nägu hakkab 
mädanema, kondid kukuvad küljest ja nina vajub 
sisse. Seesuguse kohutava tõve olevat tingsõdurid 
toonud kuskilt meretaguselt sõjakäigult kaasa, ja seda 
nimetatakse prantsuse tõveks, — ja vana öövaht kehi- 
tas õlgu, et oma turjalt peletada närivat kirpu. — 
Nüüd käib Leevikeste emand ahastades ringi ja otsib 
talupoegi, kes kosiksid ta tõbised tüdrukud, et seega 
saada neist kergemini lahti. Aga ma ütlen, mine 
Kuldpuuri, seal ep ole säärast tõbe karta; Kuldpuuri 

emand oma majasse tingsõdureid ei lase, sest nad 
kaklevad, pistavad, purustavad ning lõhuvad; oma 
hirmsa tõvega rikuvad aga tüdrukuid ja peletavad 
ausaid kodanikke sealt eemale. 

Alles nüüd sai Ivo mahti poetada Luuka jutu 
vahele oma sõna: 

— Aga Luukas, ma ei tahagi minna ei Kuld- 
puuri ega Leevikeste majja! 

— Ei taha...?! ja Luukas kergitas oma parem- 
poolset kulmu; — aga milleks siis noor inimene hul- 
gub öösi vaimude tunnil ringi? Ära salga, mind sa 
juba ei peta, he-hee! 

Nii kõneldes olid nad pöördunud mööda Viru 
tänavat tagasi ja läinud üle Suure turu, jõudsid Püha- 
vaimu kiriku juurde, kust minnes üle Pika tänava 
pöördusid Hobuseostu tänavale ja jäid seal teise 
maja ees peatuma; selle kaheviilulise maja portaali 
kohale oli kinnitatud kolmekülgne latern, milles kogu 
öö hõõgus punane tuli. 

Öövaht haaras pihku uksel rippuva koputivõru, 
mille ümber asetses pronkstäheline kiri: ,, Jumal õn- 
nistagu kõiki, kes siia tulevad!“ 

— Luukas, mida sa teed? imestus Ivo. 

— Ole mureta, kostis Luukas ja vidutas kava- 
lasti silma, — siin käivad ainult raatmanid ja kaup- 
meeste pojad, ja egas siis sinugi nina ees ust suleta, 
kui kostan oma paraja sõna! 

— Maei taha, pelgan seda maja! sõitles Ivo. 

— Ära karda, kui vana Luukas ütleb, siis võid 
sa minna siia julgesti ning kartmatult; egas see ometi 
Leevikeste maja ole, siinsed tüdrukud ning mamslid 
on kõik puhtad nagu inglid! 

— Luukas, võta oma aru kokku ja kuula mind 
ometi — ma ei taha minna ühessegi riivatusse majja! 

Nüüd laskis Luukas uksekoputi lahti ja vahtides 
Ivole otse silmi, küsis tõsiselt: 

— Aga sul on ju ometi mõrsja — kuldseppmeis- 
ter Crameri tütar? 

Asetanud käed upsakalt puusa ja seistes harkjalu. 
kostis Ivo: 

— Nõnda räägitakse, olgugi et mina ei tea sellest 
teps midagi! 

— Nojah, mida sa siis veel punnid ja sõrgu vastu 
ajad, nagu tahaksin sind tapapinki vedada. Kui pruut 
juba valmis vaadatud, siis iga mõistlik kodanik käib 
enne pulmi siinses majas julgust võtmas, ja egas sinu- 
gagi teisiti ole! ja haaranud uksekoputi uuesti pihku, 
põrutas Luukas sellega nii vägevasti vastu ust, et 
maja sisemus aina lajatas, ja enne kui Kuldpuuri 
ehmunud kojamamsel jõudis rutata ukseni, oli ta pil- 
lanud oma käsilaterna puruks. 

— Susi söögu sind, Luukas, kes sa tahad vägisi 
tõugata mind liiderlike naiste maja uksest sisse! ja 
Ivo pistis plehku. 

Hoides koputit käes, seisis Luukas totras nõutu- 
ses; kui aga ukse tagant hakkas kostma Kuldpuuri 
kojamamsli riivinihutamise kolin, siis hakkas temagi 
oma vanadusest valulevate jalgadega komberdades 
jogksma. Lipates väledasti nagu hirv, kadus Ivo 
peatselt öövahi silmist, kuna see oma jooksvast pure- 
tud jalgadega komberdades pillas isegi oma kepp- 
pasuna, mille tõstmisega ta viitis nii palju aega, et 
Kuldpuuri kojamamsel jõudis teda silmata ning saata 
oma rõveda sõimuvalingu talle järele. 

Alles raekoja ees tasandas Ivo oma jooksusammu 
ja, tulnud mööda Vänaturukaela hingeldades alla, jäi 
ta keset turuväljakut seisma; seal hakkas ta vahtima 
musta kassi, kes ronis mööda piiskopimaja poolviilu- 
list katuseserva üles ja jõudes katuseharjale püsti- 
tas oma saba ja saatis valju näugahtuse kuuvalgesse 
öhe. 

Ahkides jõudis nüüd ka Luukas Vanale turule, 
kus jäi mornilt Ivo kõrvale peatuma. 

— Ütle, Luukas, küsis Ivo ootamatult ning äkki, 
— kas sa kunagi ep ole mõtelnud võtta naist? 

— Mina, naist — ei! ja Luuka hääl oli kare. 

— Miks? 

— Miks, kordas Luukas, — mis sa, noormees, sel- 
lest pärid? Kui sul tahtmine on, siis mine ja võta, 
pealegi nõuab seda sinu seisus, sest muidu ei saa sa 
meistriks; öövahiks aga kõlbab ka naisetagi, sest see 
ep ole nii auväärne amet, hä-hä-hää! 

— Eks katoliku papp ole kõigist auväärsem, aga 
näe — tema ei Võta...! 

— Tema ei võta neh, sest katoliku papp peab 
olema maailma kõige liiderlikum jäär! 

— Eks siis öövaht ole sedasama, sest ka temal ep 
ole naist, kiusas Ivo. 

— Öövaht... ja vana Luukas puuris oma pilgu 
Ivole näkku, — öövaht võtab, kui ta tahab, aga kui 
ei taha, siis jätab võtmata, aga papiga on teine lugu! 
ja toetunud relvameister Hindrich Hartmani trepile, 
vajus ta mõtisklusse. 

Kui siis Ivo laskus ta kõrvale, seletas vana Luu- 
kas härdudes, et kunagi, millal ta veel pidanud rae- 
sõduri ametit, olnud ikka temalgi nägus mamsel. See 

aga arvanud tema raesõduri ameti enesele liiga 
alandavaks ja pärast sattumist sepaselli võrku, pist- 
nud sellega plehku. Läinud teised ära Riiga, kus nad 
elanud kaks aastat ilma kristliku laulatuseta nagu 
paganad kasimatult koos. Lõpuks aga jätnud sepa- 
sell teise sinnapaika maha ja rännanud ise edasi. 
Tema ep olevat tahtnud oma endisest truudusetust 
mamslist enam midagi kuulda, kuid süda ep olevat 
andnud rahu ning igatsus kiusanud ja võtnud elami- 
selt lusti. Lõpuks astunud ta siis raeteenistusest 
tagasi ja läinud Riiga, et sealt oma endist mamslit 
koos ta lapsega kutsuda enese juurde. Aga oh õnne- 
tust ja häda! Ta jõudnud küll Riiga, leidnud majagi, 
kus see mamsel elanud, käinud tema kambris ja istu- 
nud tema pingilgi, aga teda ennast ep olevat seal 
mitte olnud. Majakondsed teadnud pajatada, et just 
paar päeva enne tema tulekut olevat see Tallinnast 
pärit mamsel võtnud oma lapse ja läinud teadmata 
kuhu. Ja jutustuse lõppedes läikisid vana Luuka 
laugudel pisarad. 

— Kui palju aastaid on sellest juba möödas, küsis 
Ivo tõsiselt. 

— Kevadel täitub kolmekümne neljas, kui teda 
viimati nägin! 

— Ja nii kaua kestab veel...? 

— Ikka — see kestab kuni hauani! Vahel küll 
tunned, et tuikab nagu nõrgemini, aga igal kevadel 
tärkab ta uue hooga ja lõhub ning mässab siis, nagu 
oleks maru südame sees! Siis tahaks tormata tema 
juurde, haarata tast kinni, minna... aga kuhu? ja 
Luukas laiutas käsi: — Kust leian ma ta? 

— Imelik vägi! sõnas Ivo pearaputusel. 

— On vägi! kinnitas Luukas ohates. Kuid samas 
hakkas tal enese nõrkusest Ivo ees häbi, ja ta tõttas 
kõike kõneldut maha salgama: — Ah, ma naljatasin 
niisama, egas vana Luuka silm naise körtsiku taha 
ometi kinni jää! ja ta tõusis, et alata uut valvamis- 
ringkäiku. 

Samas kolksahtas Pühavaimu tornikell kolmandat 
rahutundi vastu hommikut. 

— Sa mine nüüd magama, manitses Luukas, — 
egas puhkamiseks sul paljut aega enam olegi! 

Soovinud öövahile jumala abi, pöördus Ivo kodu- 
teele; kui ta oli juba nurga taha kadumas, siis hüü- 
dis Luukas talle järele: 

— Aga seda, mida kõnelesin, ära edasi anna — 
see oli ainult nali! 

— Olgu! kostis Ivo ja sammus koju, kuhu ta nüüd 
kandis põuetäie pakitsevat rõõmu. 


KOLMAS PEATÜKK. 


Ometi lõppes see talupoegi raskesti painav näl- 
jane talv ja kevad hakkas suurte sammudega lähe- 
nema. Vabadikud, kellest talv oli võtnud üle poolte, 
vahtisid kurgede ja metshanede lendu, olles seejuu- 
res üsna rõõmsad, et peatselt pääsevad nad tagasi 
oma põldude juurde. Aga seda ei tahtnud Jumal — 
kõige vägevam taevane isand ja meie kõigi looja veel 
mitte, sest tema katsumine ep olnud kaugeltki lõppe- 
nud. 

Kui moskoviit, kes talve kestel kõik majad ning 
linnused, mis Liivimaal olid Taani ja Pohla kuninga 
päralt, oli kiskunud enesele, siis langes ta 18. veebru- 
aril ka Rootsi kuninga osale; ja oli ta siis toreda 
Padise maja, mille olid rajanud Tsistertslaste ordu 
vagad mungad aastal 1310 pärast Issanda Jeesuse 
Kristuse ning meie lunastaja lihalikku sündimist, 
ilma piiramiskantse loomata üsna inetul kombel kätte 
saanud. Kui ta ainult ühe päeva oli Padise maja 
all suurtükest paugutanud, oli Padise pealik Hans 
von Oldenborg sellest nii heitunud, et ta andis vene- 

lasele üsna kergesti alla. Ja nii oligi moskoviit selle 
toreda ning tugeva maja koos ta külge kuuluvate 
maade ja inimestega kätte saanud ainult palja hirmu 
ja ähvardusega. Samal ajal, millal ta Harjus ringi ko- 
lades laastas ja vaeseid talupoegi üsna armetul kom- 
bel hävitas ning tappis, ei käinud ka tema maa-alale 
kuuluvate talupoegade käsi palju paremini, vaid ta 
röövis neidki paljaks; kui siis tema enese talupojel 
oli vaja midagi vedada, pidid nad hobuste ja härgade 
puududes rakendama regede ette oma naisi ja isegi 
suuremaid lapsi. 

Kui nüüd Rootsi kuninga vägi oli kogu talve Tal- 
linnas priisates ja prassides puhanud, hakkas ta keva- 
del valmistuma sõjakäigu vastu, et kihutada mosko- 
viidi — selle hullunud peni ning jumala vitsa Tal- 
linna lähedusest minema ning võtta Padise maja 
tagasi. A 

Enne sõjateekonnale asumist peeti tingsõdureile 
koos relvastatud kodanikega ülevaatust ning hakati 
neid veidi munserdama, mis tekitas maasulaseis 
tasast nurinat, sest see käis nende teenistuslepingu 
vastu. Selleks läksid Tallinna kubernerid ning sõja- 
ülemad Hinrik Klaussen Horn, Kankase rüütel, tema 
poeg Carolus Hinriksen ja selle abiline Hans Erikson 
Finne koos oma adjutantide ja kantsleritega üles Kik 
in de Kökeni nimelise linnatorni neljandale laele, 
kust hakkasid vaatama, et palju nende sõjarahval on 
veel oskusi meeles. 

Nüüd tõid Carolus Gustafson, Joachim Larsen, 
Jürgen Boye Gynesest ja tema leitnant Klaus Bior- 
son. Gammelgardist, välja oma tingsõdureist jala- ja 
ratsamehed, viies neid Karjavärava taha Pleekmäe 

ja Barbara kalmistu vahekohta. Ka mõisameeste pea- 
lik — rittmeister Hans Wachtmeister oli oma näpu- 
täie ratsameestega platsis. Mõisamehed, olles vae- 
sestunud ning maatajäänud saksa rüütlid, põlgasid 
jalateenistust, pidades seda oma seisusele mitte-koha- 
seks ning raskeks, pealegi pakkus ta neile vähe hiil- 
gust. Kuid kõik nad ep olnudki põlised rüütlid, sest 
nende salka kuulus ka palju endisi mõisateenijaid 
ning hakkajamaid sulaseid. Koos selle sõjarahvaga 
tuli munserdamiseks välja ka linna relvastatud 
kodanikke, kandes enesel raudsärki ja kiivrit ning 
tuues ülevaatusele mõõga, vibu ja vähemalt sada 
noolt, mida igaühel neist pidi olema. 

Jagunedes nelja veerandisse ehk kvarterisse, oli 
linna kodanike kaitseväe igal veerandil oma pea- 
mees, nimetusega kvartermeister, kelle kahest abili- 
sest ehk kaasistnikust üks kandis veerandkonna lippu, 
kuna teine sammus selle taga; kogu kodanike kaitse- 
väe ees kanti aga suurt kolme lõviga linna lippu. 

Kui mõisamehed, kes kandsid oma esiisadelt pä- 
randunud soomusrüüsid ja rõngassärke, maasulaste 
nina eest mööda ratsutades tõstsid sõjakalt oma ras- 
keid rütingeid ehk kahekäe mõõku, siis naersid ting- 
sõdureist harkpüsnikud suure suuga nende tölbi vap- 
ruse üle. 

Ka Tallinna auväärne raat, raugastunud meistreid 
ja sõjateenistuseks kõlbmatuid selle kogunes Karja- 
värava-äärse kaevu juurde uudishimulikult vahtima 
seda sõjanalja, kuna emandad ja mamslid, kuuldes, et 
seesugune hirmus möll ja paugutamine on algamas, 
lukustasid endid tubadesse ja pugesid keldritesse 
peitu. 


Nüüd asusid saksa mõisamehed koos rootsi 
ratsanike ehk ritteritega Jaani veski juurde, kuna 
tingsõdureist harkpüsnikud seati Vaeste-patuste tee 
äärde kaheteistkümnesse rindritta, mis seisid üks- 
teise taga ja millist paigustumist nimetati karakoo- 
liks; samal ajal asusid piiknikud oma odade ja alle- 
bardide ehk pikavarreliste sõjakirvestega karakooli 
otstele. Esimese rea harkpüsnikud, võtnud oma sel- 
jast furketid ehk püssihargid ja torganud need otsa- 
pidi maasse, hakkasid laadima oma torusid. Selleks 
puistasid nad oma paremal puusal rippuvast rohusar- 
vest paraja laengutäie püssirohtu pihku, kust see siis 
poetati rauda, lükati takutopis ette ja vajutati var- 
daga kinni, kuna kuulitaskuid ei hakatudki avama, 
sest see pidi olema ainult mängusõda. Kuid et sõja- 
sellid ei peaks seda ainult tühiseks naljatuseks, vaid 
et igaüks võtaks asja päris tõsiselt ning peaks taplus- 
korrast hirmuga kinni nagu sõjas kunagi, siis kästi 
igal sajandal püsnikul pista ka kuul toruotsast sisse; 
selle vastu ei kuuldud kunagi nurinat, sest see mõni 
üksik kuul tabas õige harva, ja mängusõjas lange- 
nuile korraldati uhked ning toredad matused. 

Pärast laadimist süütasid püsnikud tulerauaga 
oma kurakäe randme külge köidetud nöörtahi põ- 
lema, tõstsid püssi hargile, nihutasid paremal õlal 
ripneva nahkse polsterduse rangluu kohale, et püssi- 
pauk ei põrutaks laskjat oimetuks, viisid kurakäe 
küljes hõõguvalt tahilt püssi pöörleva mokkhoova 
vahele kinnitatud käsna külge tule ja hakkasid siis 
läbi vahtimispilu otsima toruotsas olevat sihtimistera. 
Kui siis väepealiku lipumehe juurest anti pasunapuhu- 
misega laskmiseks märku, vajutasid harkpüsnikud 

oma parema käe pöidlaga tahiluku sabakangile, ning 
pöörlev mokkhoob, nihkudes oma põleva käsnaga 
rohupannile, süütas laengu. Kostsid valjud kärgah- 
tused ja paistsid vilkad tulejoad, kuna kogu maailm 
mattus koos sõjarahvaga sinisesse tossu, nii et midagi 
ep olnud enam näha. Nüüd tormasid karakooli ta- 
gant viimase rindrea mehed, kõigil hõõguvad taelad 
ümber käsivarte, nii paremalt kui ka vasemalt poolt 
rinde ette, torkasid seal furketid maasse, tõstsid neile 
oma varemlaetud arkebuusid ehk püssid ja kordasid 
sedasama, mida eelmisedki, kes nüüd nende selja 
taga hakkasid laadima oma harkpüsse. Nii rida-realt 
ette joostes ja paugutades nihkus terve karakool 
pikkamisi edasi ning tungis peale. 

Juba esimeste paukude järel ehmusid mõisameeste 
hobused ja hakates trampides lõhkuma, sünnitasid 
segadusi. Mõni hirmunud loom tormas püstitatud 
sabaga alla Jeruusalemma mäe poole, kuna mõni 
sööstis päris hullunult harkpüsnikele rüsinal otsa, 
tehes nende seas palju pahandust ning tüli. Kui siis 
harkpüsnikud ja musketimehed olid lasknud oma 
paugud ning sünnitanud kartlikumaile tallihiile 
kaunikesti hirmu, tormasid kõrvalseisnud piiknikud 
valju kisendamise ning röökimisega ratsameeste 
poole; samas hakkasid Narva tee poolt kalatiikide 
äärde ülesseatud välisuurtükid mürtsudes mürama 
nii et Tallinna poistel ja nooremail sellidel seda nalja 
pealt vahtides oli lõbu õige laialt. 

Palju vabadikke, kelle küünid olid jäänud sõja- 
rahvale jalgu, pagesid hirmunult linna müüri äärde 
ja Karjavärava alla, kust jäid vahtima sakste oma- 
vahelist sõda; peatselt peletas aga pagar Teigel- 

mülleri jahune sell oma kurja sõnaga neid sealt mi- 
nema, hurjutades: 

— No mis teie, hilpharakad, tulete siia oma paha 
haisu tooma?! 

Kui sõjamäng ning munserdamine oli lõppenud, 
siis selle märgiks puhuti pasunaid. Ülempealikud, 
olles mängusõjaga täiesti rahul, laskusid tornist alla. 
Ka tapmisi ei tulnud seekord ette, sest hirmutuskuu- 
lid olid läinud õnnelikult mööda. 


28. aprillil anno 1576 hakkas suur rootsi ting- 
vägi koos saksa mõisameestega — ühtekokku ligemale 
kolm tuhat sõdijat — laskuma Toompealt ja liikuma 
läbi Karja- ja Viruvärava Jeruusalemma mäe juurde 
liivalagendikule, et seal pärast ühinemist ka mõisadest 
tulevate sõjasulastega jätkata teed Padise maja alla. 

Esimesena ratsutasid toredasti rõivastunud trum- 
milööjad ja pasunamehed, kes punnis põsi puhusid 
oma läikivaid vaskseid trompeteid, nii et õhk aina 
võbises, ja mamsleid tormas majaustele vahtima. 
Järgmisina tulid rootsi ratsamehed, kes oma rammu- 
satel sõjatäkkudel istusid sirgesti, kuna värvilised 
jõhvtutid lehvisid ning lipendasid nende raudküba- 
rate küljes; nad olid kaetud karastatud soomusega ja 
omasid peale oda ja mõõga veel kahte paugutajat ehk 
püstolit, mis olid kinnitatud nende sadulate külge ja 
millega võisid nad lahinguis teha pea samasugust 
lärmi nagu jalamehed oma pikatoruliste arkebuuside 
ja veidi kergemate musketitega. Rootsi ritterite ehk 
rüütlite kannul ratsutasid saksa mõisamehed, kes 
oma esiisade raua sisse olid pugenud peitu, nii et 
neist eneseist ep olnud paljut midagi näha. Nina- 

mehena ratsutas nende ees tüse ning kõhukas Hans 
Wachtmeister, kes enne väljaastumist oli rootsi väe- 
pealikuile kelkinud, et tema rüütlid ei andvat mehi- 
suses kellelegi alla ja et nad olevat varustatud nii 
imehästi, et käesolev sõda ei nõudvatki seda. 

Kui ratsanike kabjaplagin ning -laksumine hakkas 
kaduma linnamüüri taha, siis ilmus risttänavaist ja 
-käigest piigimehi, allebardnikke ja püssimehi. Piikni- 
kel ning allebardnikel olid rinnad ja reied kaetud 
raudkoorikuga, sest neil tuli alati esimesina tormata 
vaenlase varraste otsa, kuna püsnikud ei kandnud 
rauda, sest nende relvad, enamasti aga vananevad 
arkebuusid, olid juba isegi nii rängad, et tugevamalgi 
mehel andis neid ähkides kanda. Lõpuks tulid 
suurte jämedarummuliste rautatud rataste kolisedes 
suurtükid, mida vedasid mitmed härja- või hobuse- 
paarid; nad olid nii rasked, et nende veeredes maa 
aina põrus, pannes Tallinna majad võbisema. Suur- 
tükimehed aga kisasid juba eemalt, et kodanikud 
hoiaksid rataste alla sattumast oma lapsi, kuid tihti 
juhtus ka seesuguseid äpardusi. 

Pärast rohutündritega täidetud koormaid tulid 
moonavankrid, iga kolmekümnele sõjasellile üks, 
olgugi et nende teenistuskaubas oli välja tingitud 
igale kümnele sõdijale vanker; kuid väejuhatus ei 
suutnud seda lepinguosa veoloomade puudumise tõttu 
täita. Kuigi need vankrid olid kuhjani täis padasid, 
potte, panne, leivaastjaid, künasid, ämbreid, jahu- 
kotte, telgipalakaid, tuleharke ja vaipu, ometi ei 
mahtunud maasulaste kogu maine vara ning sõjatee- 
konnal vajalik varustis koormaisse, vaid ülejäänu 
pidid võtma oma turjale nende naised, kes käratsedes 

kõndisid koos oma suurte lapsekarjadega vankrite 
kõrval. Enamasti olid need naised tulnud tingsõdu- 
ritega juba mere tagant kaasa, aga paljud neist kau- 
belnud ennast sõjasulaseile ka siinsamas Tallinnas, 
kuhu nad olid jäänud šotlasist pärast nende haledat 
otsasaamist Rakvere all. Naist aga vajas tingsõdur 
hädasti, sest kes valmistaks laagris talle toitu, seoks 
vigastuse puhul ta haavu ning ravides kannaks ta eest 
hoolt; sõjasulase palkajat see ei huvitanud, sest tema 
vajas ainult tervet sõjaselli, kuna haavatut või tõbist 
pidi koristama Jumal, kui tal enesel ep olnud palga- 
tud selleks naist. Seepärast koondusidki sõdurite 
palkamispaikadesse suured naistekarjad, nagu seda 
oli juhtunud Lüübekis, kus pärast väljakuulutamist, 
et Roots hakkab seal Liivimaa sõja tarvis värbama 
kolme tuhandet meest, oli tõtanud ennast nende tar- 
vis üles andma ka sama palju kõlvatuid naisi. 

Tooreste tempude ning üleannetuste pärast põlati 
tingsõdureid juba nende kodumaal — Saksis ja Root- 
sis, kus nende kohta sõnati: ,,Tattnina ning kurja- 
tegija, hakkaja ning mannetu, sangar ning ori, noor 
ning vana — vaevalt pooled neist kõlbavad sõdi- 
jaiks!“ —Pilkena nimetati neid' aga kitsedeks, mida 
põhjustas nende keigarlik rõivastis: suurte tuttide ja 
kõredega kingad, puna-kollase-triibulised narmasta- 
tud otstega kottis kintskaatsad ja ümber jalgade kis- 
tud sinised säärised; seljas kandsid nad mitmevärvi- 
list, sagedamini aga sinist kuube, mille paremal kül- 
jel kaenla all rippus nahkne musketipadi, kuna pead 
kattis neil — piiknikel raud- ja püsnikel viltmüts, 
mida ehtisid värvilised jõhvkarvad. 

Kogu see sõjarahvas seadis ennast linnamüüride 

taga suure käratsemisega pika teekonna alustamiseks 
hakkama: piiknikud asusid tihedasti ühte, kuna mus- 
ketimehed võtsid moona- ja rohuvankrid eneste kes- 
kele, liikudes ise kahel pool teed; sõjameeste taga, 
salkadena ning trobikonnis, nagu sädistav haraka- 
parv, alustasid liikumist ka nende naised koos oma 
laste ja rõivakompsudega. Sõjakunsti kohaselt saa- 
deti aga ette üks ratsameeste lipkond, kes luuraks 
teid ja valvaks Padise majas seni vaenlast, kuni pea- 
vägi jõuab kohale. 

Koos sõjarahvaga lahkusid linnast ka markitan- 
did, kelle kaubavankrid olid laotud täis õlleankruid, 
viinavaate, suitsuliha, läätsi, tangu, jahu, leiba, küpsi- 
seid ja mett; ka suuri loomakarju ajasid nad enes- 
tega ühes. Dauid Denhardil kui rikkamal markitan- 
dil oli koguni kaksteistkümmend paari härgi vedamas 
kaubakoormaid, kuna enese edasiviimiseks oli tal 
vankri ette rakendatud kaks varesekarvalist hobust. 
Tema vanker ep olnud mitte nii kõrgete rataste ja 
jämedate rummudega, nagu neid tarvitati raskete 
koormate vedamisel, vaid oli kerge ja telgedele rih- 
matud, nii et ta igal teekäänakul ja -muigul kiikus 
ning hõljus nagu paat loksuval veel ega põrutanud 
sõitjaid. Selle vankri oli Denhard ühelt väepealiku 
leselt juhuslikult odavasti ostnud ega täidinud teda 
enam edasi müüa, sest ta oli õppinud tundma ta suurt 
kasulikkust; ainult nahkse vihmakatte oli ta vankrilt 
võtnud ja asendanud selle purjeriidega, mille varjul 
ta oma tütrega nüüd istus. 

Koos oma isa sellide ja õpipoistega seisis Ivo 
rahapaja väraval ja vahtis sõjarahva möödumist. Ta 
nägi, kuidas vurisedes liikus markitant Denhardi 

sõiduk, kus istus neitsi Dorothea, hoides süles oma 
valget Dianat. Siis silmas teda neitsi, kes naerata- 
des viipas jumalagajätuks käega, ja juba viisidki ho- 
bused ta Harju tänavale, kuhu ta Ivo silmist kadus 
ja kust kostis läbivoorivate vankrite koletu ratta- 
mürin. 

Nukrasti ning nagu tühjenenud hingega pöördus 
Ivo koos sellidega tagasi töötuppa, kus parajasti vii- 
bis ainult isa Schenkenberg, kes ep olnud mitte taht- 
nud tulla sõjarahvast vahtima, üteldes, et tõsine töö 
kosutab hinge ning pakub palju rohkem lusti kui tü- 
hine vahtimine, milleks silmad ep olevat inimesele 
mitte loodud ehk jumälast antud. Kui ta aga nüüd 
kuulis, et ka tema vihatud naaber, markitant Den- 
hard on sõitnud parajasti tema läve eest mööda, siis 
tõstis ta oma silmalaud üles ja kiites Issandat hüüdis 
vägevasti tema nime; kuid ta ei suutnud jääda rahule 
ainult sellega, vaid, võtnud hõbedasulatamise koldelt 
pihutäie tuhka, ruttas ta tänavale, kus puistates seda 
Denhardi läbisõidetud teele sajatas: 

— Et sinu jalatald siin enam ei tallaks, sinu — 
kes sa söödad inimlapsi koirohuga ja joodad neid 
sapiveega; mingu su samm alla surma poole ja jäägu 
ta põrguhauda kinni! 

Samal ajal heitis Ivo eneselt nahkse tööpõlle, hii- 
lis majast välja, jooksis Nigula kiriku tagant ringi, 
möödus timuka majast ja tuli Müürivahe tänavat 
kaudu kõverikku tehes Karjaväravale, kus jäi lõõtsu- 
tades seisma. Kuid markitant Denhardi sõidukit ei 
näinud ta enam, ümberringi voorisid ainult kolise- 
vad härjavankrid ja vahtis uudishimulikke logele- 
jaid. Eemalt Kaagimäe tagant nägi ta ainult suuri 

tolmupilvi, kuhu kadusid eemaleruttavad voorivank- 
rid ja kuhu oli kadunud temagi. Kaua vahtis ta neid 
kaugenevaid tolmupilvi, kuni lõpuks pöördus nukralt 
koju. 

Ivo jõudes töötuppa pani isa oma vasara ja raha- 
templi kõrvale, vaatas talle tõsiselt otsa ja käskis järg- 
neda enesele. Tulnud teisele elule väikesesse kamb- 
risse, kuhu soojus pääses alumisest kütteruumist läbi 
põrandaaukude ja kus teisi majakondseid ep olnud 
neid eksitamas, lähenes isa nurgariiulile ja, võtnud 
sealt valgesse pärgamenti ehk nahkpaberisse köide- 
tud raamatu, jäi poja ette seisma. 

Dorothea raamat, jahmus ivo; seni oli ta teda 
hoidnud salaja oma peatsi all. 

— Miks varjad minu silma eest seesugust asja? 
küsis isa. 

Ivo vaikis, ta ei teadnud, mida kosta. 

— Kust said sa selle raamatu? 

Ivo oli valmis valetama, kuid tal ei tulnud midagi 
mõistlikku pähe. 

— Kust oled sa võtnud selle raamatu, kõnele, 
aga tõtt! ' 

Nüüd seletas Ivo, kust see raamat on pärit, sest 
valetada isale ta ikkagi ei tihanud. 

— Kas sa ise ka tead, mida selle raamatu kaante 
vahel on varjul? 

— Päris hästi mitte, kostis Ivo, sest ladina keele 
mõistmiseks on ta pea natuke kange. 

— Seekord on su oskamatus sulle kasuks! kostis 
isa, ja siis raamatut avades: — See on ühe pagana 
kirjutatud raamat, ta kõneleb siin küll targasti, aus- 
tab tööd ja vaeva; et ta aga on pagan, siis seesugust 

raamatut ei tohi hoida minu katuse all! ja siis tõstes 
häält: — Et see tüdruk annab sulle raamatu, mida 
tõsisel kristlasel ei kõlba kätte võtta, siis on ta ise 
peale oma liiderlikkuse veel pagan, kelleks tahab ta 
teha sindki! 


Norgunud peaga kuulas Ivo vaikides, kuna isa 
jätkas noomimist: 


— Mu poeg, miks ep ole sa pannud tähele minu 
tarkust ega pööranud oma kõrva minu mõistuse 
poole? 

Ivo tundis oma südames, et ta on ikkagi eksinud 
käsuõpetuse vastu. Kuid ta ei suuda sinna midagi 
parata, et ta meele järele ep ole mitte ta vanemate 
tahtmist mööda neitsi Gertrud Agneta, vaid tema — 
Dorothea. Ta ütles seda isalegi. 


— Mu poeg, ja isa silmad hakkasid vihaselt väl- 
kuma, — sa ei taha oma vanemate nõu enam kalliks 
pidada ja räägid tundmatuid sõnu! ja siis veidi alan- 
dades oma tuska ning pikendades meelt: — Mis- 
pärast tahad sa, mu poeg, võõra naise juures eksida 
ning hakata tema rindade ümbert kinni? Ta huuled 
tilguvad kü!l kärjemett ja suulagi on libedam kui õli, 
aga tema viimne lugu on mõru ning viha nagu koi- 
rohi, nagu sapivedelik, mis ajab su.südant pööritama 
ning paneb oksele! 

— Aga isa... tahtis Ivo poetada vahele oma 
sõna, kuid isa ei andnud talle selleks mahti, vaid 
jätkas: 

— Ja sa hakkad oma viimses hädas vinguma, kui 
näed, et keha ümbert liha laguneb! 


— Aga isa, seda ei juhtu teps mitte! 

— Ei juhtu! kordas isa karedasti. — Kas võib 
keegi võtta tuld oma põue, ilma et rõivad ei hakkaks 
põlema, kas võib keegi kõndida hõõguvatel sütel, 
ilma et need ei põletaks ta jalataldu? Hoia oma tee 
temast eemal, ära anna meie perekonna au teistele 
irvitamiseks taliata, sest kivi ja kännu eest võid sa 
astuda kõrvale, aga kurja sõna eest teps mitte! 

— Isa, kellelegi ep ole ma andnud irvitamiseks 
põhjust! 

— Poeg, ja isa tõstis ähvardades sõrme, — miks 
pesed sa ennast valega ja tarvitad-kanget keelt?! 

— Ma ei valeta mitte! ja Ivo vahtis isale julgesti 
otsa. 

— Sarnaseks on siis palgasõdurid sind teinud, et 
hakkad välja ajama valet! ja nüüd tõi isa kogu oma 
süüdistuse talle ette: — Oled maasulaste seltsis pur- 
jutanud, õppinud neilt kõlvatuid kombeid, tõstnud 
tüli ja riidu, ja isegi käinud Kuldpuuri-nimelises 
pordumajas; nagu näed, tean kõik! 

— Aga isa, see ep... 

— Pea, mu poeg, ja isa tõstis uuesti sõrme, — ma 
ei taha seda jälki lugu su enese suu läbi mitte 
kuulda! 

Ja Ivo pidi vaikides kuulama isa piiblilist ma- 
nitsust: 

— Ära himusta nende iluvõrkusid oma südames, 
sest need on abielurikkumisega hirmsasse verehäbisse 
langenud naised, kes oma mehe asemel võtavad vastu 
võõraid; nad astuvad küll tippamisi, pilgutavad oma 
toredakstehtud silmalaugusid, kõnelevad suulae läbi 
lahkesti, kuid jalgade ja sõrmedega juhatavad nad 
hoopis teisiti! Hoidu neist, mu poeg, et sinu seeme 

mitte seesuguste sigimatute naiste kätte ei satuks 
ega oleks seega ära raisatud! Ja vaata — nende 
naiste kohta ütleb Jumal oma õpetuse sõnades targa 
Saalomoni suu läbi kuuendas peatükis nõnda: ,,Ho0- 
ranaise läbi tuleb leivapalukest kerjata, abielurikkuja 
naine püüab kallist hinge saada oma võrku!“ ja 
hinganud korraks sügavasti, jätkas isa: — Seepärast, 
mu poeg, kirjuta need sõnad oma südamelauale ja 
seo nad oma kurgu ümber, kuna sinu suulagi peab 
kõnelema tõtt, sest valetunnistaja, kes peab pööra- 
seid mõtteid ja nurjatut nõu oma südames, ei pea 
mitte Issanda palge ees leidma igavest rahupaika! 

Ivo vaikis, ta ei osanud enam midagi kosta, kuna 
isa, lõpetanud oma noomimise, sõnas: 

— Nelipühal kuulutab õpetaja Thomas Gersten- 
berger sind koos neitsi Gertrud Agnetaga Nigula 
räästtoolist esimest korda, ja jaanipäeval viid ta 
altari ette! ja isa lahkus kambrist, et enne töheasu- 
mist minna ja visata see paganlik trükitud kiri üle 
Volrabi õuemüüri tagasi sinna, kust ta oli toodud. 


Teise päeva õhtuks jõudsid Tallinna Rootsi omad 
Padise maja alla, kuhu oli üle kuue penikoorma 
maad ja kus nüüd venelane istus kindlasti sees. Laa- 
ger asutati Padise jõe vasakule kaldale, kus maapind 
ep olnud mitte nii pehme ning soine, nagu ta oli 
seda teisel pool jõge. 

Jõudnud kohale, jäid paljud maasulased ammuli 
sui imestades vahtima seda toredat maja, mida neil 

tuleb nüüd tormijooksudega võtta. Nad ei võinud 
uneski arvata, et üks endine Tsistertslaste munga- 
ordu klooster võib olla nii tugev ning kindel. Ja 
nad nägid, et kandiliste nurgatornidega ringmüür, 
mis võis olla ligemale tuhat sammu ümbermõõdus, 
varjas enese taga suurt konvendimaja koos ta eel- 
kindlustisega. Idapoolse müüri keskkohal seisis nelja- 
tahkne viies torn, mille all oli suur raudnaastudega 
kinnitatud tammine tõstevärav; värava kohal aset- 
sevale ehisviilule oli moskoviit kinnitanud Nižni- 
Nogardist kaasa toodud luitunud pühakupildi, mis 
pidi aitama tõrjuda vaenlasi ning kaitsma maja nende 
paganlike vigurite eest. Üleval torniserva läheduses 
asetses kahele raidkonsoolile tuginev piginukk, kust 
piiramise ajal pilluti kallalekippujaile tulist tõrva 
ning pigikeediseid kaela. Üle ringmüüri — piirava 
linnusekraavi käis ainult peavärava kohal kahe hoob- 
palgiga liikumapandav tõstesild, mis nüüd vaenlase 
lähenedes oli vinnatud üles. 

Padise maja ise asetses aeglaselt-kerkival laial ja 
lamedal seljandikul, mida ümbritses ringmüüri lähe- 
dusse kaevatud kraav, kuhu vesi oli juhitud lääne 
pool kloostrit voolavast Padise harujõest. Et veel 
ep olnud alanud südasuvine põuakuumus, siis seega 
oli linnusekraavis veel õige tublisti vett. 

Olgugi et Padise ümbrus oli nüüd täis sõjarahvast 
ja selle koledat kära, ep olnud moskoviitide majas 
näha ega kuulda muud elumärki kui konvendihoone 
tossav korsten ja linnusekraavis krooksuvad konnad. 
Moskoviit ise piilus müüri rinnatise varjult ja torni 
laskepiludest rootslaste hargnemist, mis tekitas temas 
kaunikesti hirmu ning tõsist muret, sest nähes pal- 


123 


jusid jalaväelippe ja ratsaväe lehvivaid standardeid 
ehk eeskujusid, võis ta nende järgi kindlaks määrata 
piirama tuleva väe vägevust ning suurust. 

Osa ratsamehi, olles jõudnud siia juba varem, 
olid piiranud Padise maja ümber, et kellelgi ep oleks 
sealt sõnaviimiseks ega sinna tulemiseks pääsu. Pea- 
väe kohalejõudmisel võttis aga osa jalamehi valva- 
mise enese hoolde, et võimaldada ka ratsanikel asu- 
tada enesele laagrit. 

Võtnud enesega oma kantsleri, lipkondade pea- 
mehed ja itaallasest-arhitekti, nimega Cagnolus 
Italus, ratsutas Carolus Hinriksen Horn ümber Pa- 
dise linnuse ja vaatas seda uurides ning pidas arhi- 
tektiga aru, et kust oleks soodsam alustada kallale- 
tungi. Samal ajal korraldas Hans Erikson Finne 
uute vahimeeste ülesseadmist ja määras pealaagri 
asukoha lõplikult kindlaks. 

Laagriehituseks raiuti metsast palke, kaevati 
maad ning püstitati laskevalle. Osa musketimehi 
kui kergemini rõivastunud inimesi läks jõeäärsetesse 
pajudesse, kus hakkasid suurtükimeeste juhatusel 
ning näpunäidetel punuma kantsikorve ehk fašiine, 
mille pikkus pidi olema kaksteistkümmend ja läbi- 
mõõt üks jalg; igasse fašiini punuti kolm teravat 
vaiast, mille otsad pidid olema maassetorkamiseks 
kuus jalga pikad, et vaenlase suurtükituli ei pais- 
kaks neid ümber. 

Pealaagris, mis asutati vaenlase majast kaheksa- 
sada sammu eemale, hakkasid suurtüknikud üles 
seadma kaugelaske-suurtükke, mida nende kümne 
jala pikkuste kuid peente torude tõttu nimetati kulev- 
riinideks ehk madudeks. Teisi suurtükke, mis olid 

kümme ja ka veidi enam kaliibrit ehk oma läbimõõtu 
* pikad ja mida nimetati kartaunideks, sest nad lask- 
sid ühe kvardi ehk neljandik-osa sajast naelast 
rauda, hoiti võsa taga varjul; veel oli seal ühe hobu- 
sega veetavaid kergeid välisuurtükke, nimetusega 
falkonetid ehk kullid, kuid et nad lasksid ainult ühe 
naela tina või rauda, siis ep olnud nendega pika 
vahemaa tagant teps mitte võimalik hästi tabada. 
Sel ajal, millal suurtüknikud ehitasid kartaunidele 
ja falkonettidele laskepesi ning kantse, hoiti laetud 
kulevriinid aegsasti valmis, sest keegi ei võinud ette 
teada venelaste vigureid; tõstab äkki enneaegselt 
pea, ja siis on see suureks abiks, kui osa suurtükke 
on juba hakkamas. 

Kuigi laagriplats asetses madalal tasandikul, oli 
sealne maapind siiski nii kuiv, et inimesile ei tikku- 
nud vesi külje alla, kuna ümbruses leidus ratsa- ja 
veoloomadele parajat söödamaad. 

Jõudnud kohale, püstitas profoss ehk karistaja 
koos pikapiigi-kohtunike ning oma abilisiga laagri 
keskkohale võlla, mis alati oli üks esimesi laagriehi- 
tisi, et hoida sõdureid sõnakuulmises ning vaos. 

Et aga kõiki neid raskeid piiramistöid mitte asja- 
tult teha, siis arvas sõjaülem Carolus Hinriksen mos- 
koviidi kallal enne sõnaga õnne katsuda. = Selleks 
ratsutas ta hoolimata väeülemate hoiatusist koos ühe 
kapteni ja trompeti- ehk sarvepuhujaga ilma relva- 
deta ning lahtise käega Padise müüri alla, jäädes 
seal suure neljatahulise torni juures linnusekraavi 
äärde peatuma; siin tõstis tema märguandmise järgi 
sarvepuhuja oma punaste narmastega ehitud vaskse 
toru suu juurde ja pasundas kolm korda läbirääki- 

mist. Seejärel nõudis Carolus Hinriksen, istudes oma 
rahutusest tantsival hobusel, venelaste väepealikut 
ehk ülemvojevoodat enesega kõnelema. Samas ker- 
kiski müüri rinnatise tagant pronkskiivriga kaetud 
pea ja kõneles oma tolmatši ehk tõlkija suu läbi, et 
tema — ülemvojevooda Daniil Tšihhatšov kuulab, 
mida rootslasel on ütelda. 


— Andke tagasi maja, mis õigusega kuulub meile, 
ja meie laseme teid minna Issanda rahus! hüüdis Ca- 
rolus Hinriksen, tõotades moskoviitidele head ak- 
kordi ehk allaheitmist. 


Nende sõnade järel tõusis müüriserval tohutu 
lärm, seal naerdi ning irvitati, et ärgu rootslased 
lootku maja sõnadekeerutusega võtta. 

— Teie — pahareti pojad, hüüti linnuse müürilt, 
— teie suud hauguvad täna viimast päeva ning teid 
tabab Jumala karistus, sest kunagi ei pea teie ühestki 
kristlase kombest kinni ega austa pühasid. Juba sel 
päeval, millal Jeesus Kristus inimsoo eest ristipuul 
lihalikult kannatas, millal iga tõsine kristlane paas- 
tudes hoidub himudest, hakkate teie — liivimaalased, 
jooma, sööma ning liialt õgima, ja neil suurtel pühit- 
setud päevadel tihkate teie isegi valada ristiinimese 
verd. Minge heaga tagasi, et teid ei tabaks Jumala 
vihane käsi! 

Kuid Carolus Hinriksen ei lasknud end heidu- 
tada, vaid kostis oma rahutult hobuselt nende vastu 
nõnda: 


— Siis purustame väravad — võtame vägisi..! 


— Väravad on raudnaastudega löödud ja pada- 
des pigi kuum — eks katsuge..! 

Nähes, et moskoviidile ähvardus ei mõju, võttis 
Carolus Hinriksen meelituse appi: 

— Rootsi kuningas ep ole kullaga olnud kunagi 
kitsi, ta kingib seda teilegi, kõige enam aga sinule — 
Daniil Tšihhatšov, kui annad maja ilma suurtüki- 
pauguta ja mõõgahoobita kätte. Suured tasud oota- 
vad sind, seepärast ära viivita — Daniil Tšihhatšov! 

Nüüd tõusis moskoviidi ülemvojevooda müüri- 
serval püsti ja, upitanud end rinnatise tagant välja, 
nii et allseisjail oli näha ta kaelas-rippuv kaheksa- 
otsaline rist, hüüdis ta oma uhke suu läbi nõnda: 

— Meie ep ole mitte juudid, ei müü Kristust ega 
tsaari, ei anna ka isamaad ära! Ei kuula meie sinu 
peibutusi ega karda ka ähvardusi. Tule taplema — 
küll võidu määrab Jumal! 

Ja hõisates müüril, irvitasid moskoviidid oma hä- 
bistavate kehaliigutustega rootslaste üle, pöördudes 
nende poole tagumikuga ja tõstes oma kaftaneid 
kisendasid nad ülbelt: 

— Vaata, rootslane, kas nii võtad sa Padise?! 

Metsistunud irvitusega virildasid nad oma kar- 
vaseid nägusid ja lasksid kuuldavale koledaid saja- 
tusi, mis tundusid vihase needmisena. 

Olles seesugusest jäledast näidendist vapustunud 
ning nähes, et moskoviit on enesele kindel, pöördus 
Carolus Hinriksen koos oma saatjatega tagasi, kuna 
müüriservalt haukusid venelased neile järele seesu- 
gusel kombel, nagu oleks seda paharet ise neile õpe- 
tanud. 

Et moskoviit oli otsustanud jääda Padisesse kind- 
lasti istuma, siis hakkasid Rootsi omad päris mehi- 
selt kindlustama oma laagrit ning tegema piiramis- 

tõid; selleks kaevati kraave, ehitati laskevalle, püsti- 
tati kantsikorvide riitu ja pandi nende vahele jäetud 
lävedest suurtükkide toruotsad vahtima. Püsnike 
kompaniid nihutati kuni kahesaja sammuni ette, kust 
mušketikuul võttis juba päris kenasti, nii et võidi 
müürihammaste vahesid kindlasti tabada, kui aga 
moskoviit julgeks sealt pead tõsta. Esialgu urgitsesid 
püsnikud maasse ainult väikesed lohud, kui aga järg- 
misel päeval ei peaks maja veel langema, siis pidid 
nad püstitama sinna juba suuremad muldrinnatised, 
mille taga võiks julgesti nii ööd kui päevad läbi var- 
jul olla. 

Kaevikute muldvallide ja kantside taga kujunes 
aga pea- ehk suurlaager järgmiseks: liikudes piki 
Padise jõge näoga põhja poole, seisid esmalt jala- 
mehed; nende taga ida pool asusid markitandid, 
põhja pool rootsi ratsamehed, ja neist veelgi põhja 
pool saksa mõisamehed. Peagu kogu laagri kesk- 
koha võtsid eneste alla väepealikute telgid, ülemväe- 
pealiku Carolus Hinrikseni oma keskel ja teised au 
ning ameti kohaselt tema ümber, kõrgemad ülemväe- 
pealikule lähemal. Kõik need telgid, tehes kolm 
ringi ja asetsedes üksteisest ühtlasel kaugusel, moo- 
dustasid kaks tänavat, kuhu võis pääseda ainult läbi 
kahe värava; sama palju väravaid viis ka pealaag- 
risse, mida ümbritsesid raudahelatega kokkuköidetud 
vankrid, ja neid omakorda veel kraav, nii et laager 
ise oli juba peaaegu nagu kindlus. 


E 


Kõik telgid olid luitunud purjeriidest“fa neid'»  / 


omasid ka sõdurid, kellest siiski mõned elasid maasse 
kaevatud aukudes, kattes“ neid vitste, mätaste, okstt 


ja õlgedega, nii kuis keegi seda oskas, tahtis ja suutis. 

Veohobused rakendati lahti ja viidi valmisvaada- 
tud karjamaale. Metsast toodi suuri harke, rammiti 
neid maasse ja pandi nende harude vahele jämedad 
põikpuud, mis olid nii tugevad, et suutsid kanda kahte 
ja isegi kolme suurt pada, millesse mahtus koguni 
pool härjavärssi korraga keema. Padade alla uuris- 
tati maasse lohud ja täideti neid okstega, mille külge 
läideti tuli. Katelde ümber askeldasid hiigelsuurte 
tanudega ja triibuliste seelikutega sõdurite naised; 
segades mõladega katlais või kohendades ning pun- 
nis põsi“puhudes padadealust lõkketuld, olid nende 
tulekuumusest punased näod täis leemendavat higi. 
Osa naisi kraamis kottidest välja pannisid, nappasid, 
nuge, orkisid ja harke, milleta toidukeetmine ja 
ka söömine ep olnud igakord teps mitte võimalik. 
Ka lapsi, kelle kõverad jalad suutsid juba keharas- 
kust kanda, ei lastud mitte logelda, vaid nad pidid 
metsast tooma maharaiutud puid ning kandma hagu- 
sid. Lastele, kes vahel ei teadnud oma isa ega ema, 
ep olnud vajagi anda selleks kuigi kurja käsku; vaid 
juba tuleaukude kaevamisel ruttasid nad metsa, kor- 
jasid seal kokku puurisu ning hagu ja- tõid neid laag- 
Tisse enam kui vajati; padade podisedes ootasid nad 
siis süure kärsitusega nende tõstmist tulelt, sest söÖ- 
mine oli neile 'ainsaks ning suuremaks lõbuks. Olgugi 
et sõjarahval suri lapsi laagrites ja rännakuil enam 
kui kärbseid, ei vähenenud siiski nende hulk, vaid 
pigem .suurenes iga päevaga; jäädes elama, tulid 
neist aga suurimad päevavargad, logardid ja kõlvatud 
naised, kelle troostitu elu lõpetas enamasti ikka nöör 
või huga. 

Lappimatult räbalduvate rõivastega sõdurinaiste 

lahjunud näod olid rähmunud, rännakuist ning reisi- 
väsimusist koltunud, tuhmunud, juuksed kahludena 
sassis, silmad auku vajunud, hambad puruks pekse- 
tud, ja nende hääl oli sagedatest joomapidudest 
jõhkrasti kärisev. Nad tülitsesid omavahel nagu 
kaarnad ja olles harjunud kõlvatu eluga, pildusid 
rõvedaid sõnu, mida samas kükitavad lapsed noppi- 
sid neil suust ja vahetasid omavahel edasi. 

Tingsõdurid olid liitunud omavahel leibkonniks, 
sest teisiti ep olnud raske laagrielu teps mitte või- 
malik. Sel ajal, millal nüüd ühe leibkonna näised 
olid toiduvalmistamisega kibedasti ametis, lamas 
üks neist siruli maas ega tahtnud tulla teistele appi. 

— Kaua sa, Margret, kuumendad oma kintse — 
võta hõlpmed ja too vettki! sundis teda üks leibkonna 
naisi. 

— Selleks oled sina! nähvas lamaja. liigutades 
ainult oma parempoolset kulmu. 

Nüüd hakkasid naised Margreti hurjutama, hei- 
tes talle ette laiskust, logelemist ja suurt liiderlik- 
kust, ja lubasid jätta ta koguni söömata, kui ta ei 
asu töhe. Kuid lamaja ei teinud nende kraaksumi- 
sest väljagi, vaid, võtnud põuest hõbedaga kaetud 
vaskse peegli, hakkas selles ennast vahtima. See- 
sugune väljakutsuv ning õrritav hoolimatus ajas aga 
kaaslased hoopis vihale, ja veheldes oma lusikate, 
kulpide ja harkidega, hakkasid nad kisama ta ümber. 

— Edevaks lähed, saadanas, edevaks... hellitad 
aina oma nahka! ja tigestunud naised valmistusid 
kargama ta kallale. PE 


Nüüd hüppas Margret püsti, asetas käed upsakalt 

puusa ja heites oma mustade kiharatega kaetud pea 
kuklasse ütles uhkesti: 

— Eks katsuge! ja kui siis ühestki ep olnud kal- 
lalekippujat: — Kadedad olete, kadedad — teie, 
nõiad! Teie, kes omad võlud olete tühja tuulde laiali 
pildudes ära raisanud, tunnete selle üle kadedust, et 
minul nad alles puhkevad! Ei hakka mina oma 
selga hõlpmetega väänama, sest ma ep ole selleks tul- 
nud laagrisse! ja ta raputas pead, nii et suured kuld- 
rõngad värisesid ta kõrvalestade küljes. 

Kallalekippumiseks ep olnud naistel ikkagi sü- 
dant, sest seekord oli Margret Tonnies Dene oman- 
dus, ja see metsik tingsõdur, kui ta kord märatsemis- 
tujju sattus, ei hoolinud siis enam teiste eludest. Nad 
klähvisid kutsikaina veelgi, kuni padade keemine 
soigutas tüli. 

Pahandunud Margret läks aga lonkima mööda 
laagrit, sest ta ei tahtnud enam näha nende tiges- 
tunud nõidade nägusid. Ta lahkuks sellest leibkon- 
nast, lahkuks Tonnies Denest ja pakuks end mõnele 
kaptenile, kelle kuupalk on koguni nelikümmend 
kuldnat ja ei mitte nagu Tonniesel, kes piigimehena 
saab neid ainult kuus. Kuid siiski ep ole Tonnies 
Dene vaesem kui mõni kapten, sest ta on suur ning 
ületamatu röövvara koguja; kui Tallinna all olid 
kõik urkad ja majad puistatud nii tühjaks, et kus- 
kilt ep olnud maasulaseil enam midagi võtta, siis 
oskas ta pugeda püha Birgitta kloostrisse ja tuua 
sealt kaks suurt hõbekarikat. Kuid vaatamata see- 
sugusele varaahnitsemisele, ei muutunud Tonnies 
Dene ka kunagi rikkaks, sest kogu oma röövvara 
priiskas ta aeg-ajalt jällegi maha. 

Margret vahtis väepealikute, nende leitnantide 
ning abiliste ja trabantide telke, mis alt olid sõõrjad 
ja lõppesid üleval terava tipuga. Ülemväepealiku 
Carolus Hinrikseni telgiharjale kinnitus kollane lipp, 
mida läbis sinine viirg ja mille ülemine serv oli alu- 
misest kämbla võrra pikem. Kui väepealik juhtus lah- 
kuma oma laagrist, siis selle lävel vahtipidav allebar- 
diga varustatud trabant tõmbas lipukese alla. Samas 
asetses ka väepealikute köögi telk, mille tippu oli 
jäetud lahtine tossumulk. 

Laagri idapoolsel serval asusid markitandid, kes 
nüüd oma sulastega olid kaubitsemislaudade ja tel- 
kide püstitamisega kibedasti ametis, tuues ühtlasi 
nähtavale kõike seda, mida himustas tingsõduri silm 
ja kõri, peamiselt aga õlut. Õlleankrud olidki juba 
asetatud madalaile pukkidele, asudes kümneti reas, 
kuna nende kohale olid tõmmatud purjeriided, et 
päikesekuumus ei pääseks humalaveele ligi ega teeks 
teda juba enneaegu hapuks. Sealsamas istusid ka 
õllevaatide valvurid, kelleta ei tulnud ükski markitant 
toime, sest tingsõdurid olid näppamisele osavad. 
Markitandid ise asusid aga müügilaudade taga ja 
korjasid raha, mille vastu müügisulased ja -mamslid 
jagasid kaupa. 

Kaugemal asusid markitantide vankrid, hobused, 
veohärjad ja ka karielajad, keda aeg-ajalt tapeti 
lihaks; loomad veristati sealsamas, müüdi tükkidena 
laiali ning rändasid kohe katlaisse, kuna varajane 
soojus ei võimaldanud teisiti säilitada liha, mis elus- 
loomana ei lähe kunagi hapuks. Kõikjal ümberringi 
oli lapitud telke, mis kunagi olid olnud lumivalged, 
nüüd aga luitunud, määrdunud ning muutunud tuhk- 

jaks; neid aeti varrastele püsti ja nende servi kinni- 
tati vaiastega maasse. Laagritulede ümber istus ja 
kükitas sõjaselle, kellest paljud olid aga rutanud mar- 
kitantide juurde kõri loputama. Ja laskunud siis 
mättale, rüüpasid nad kannudest ning kibudest, ajasid 
õllest vahutava suuga juttu, naersid, tülitsesid ja van- 
dusid. Mõnel lebas piik, teisel allebard, kolmandal 
arkebuus või musket põlvedel või koguni kõrval ega 
näinud ta tundvat oma relva vastu mingit huvi. Kuid 
oli ka hoolikaid sõdureid, kes kraapisid noaga ja siis 
jällegi puhusid lahtiurgitsetud tahma püssi tahi- või 
rataslukkude pöördhoobade vahelt. Laskmisil kuhjus 
luku telgede ja hoobade vahele õige peatselt tahma, 
millega võis lahingus juhtuda äpardusi, et käsnakang 
ei paindunud enam rohupannini, nii et lasu tekitami- 
seks tuli rohu juurde viia kurakäes hõõguv taht; 
rataslukuga musketi juures oli lugu aga veelgi hal- 
vem, sest siis ei löönud raudnokk väävelkivi küljest 
enam tuld. Sellepärast tuligi nüüd juba aegsasti 
relvad tapluseks korda seada, mida tegid aga ainult 
hoolikamad sõjasellid, kes tundsid endid tõsiste sõja- 
meistrite ja -sellidena ja kes võtsid oma ametit ausa 
elukutsena, mis toidab ja katab nagu iga teinegi 
aus käsitöö; isegi oma perekonnast pidasid nad lugu 
ja neile ep olnud naine-lapsed mitte ainuüksi selleks, 
et oleks, keda peksta. 

Kuid seesuguseid hoolikaid tingsõdureid ning 
perekonnaisasid oli selles laagris üpris vähe; ena- 
masti luusisid sõjasellid tegevusetult ringi, vandusid 
kurja, hooplesid, kelkisid, ja kel vähegi oli vara, see 
jõi end purju ja jäi norsates magama; mõned aga, 
klõbistades heitepeekris täringeid, mängisid kuni 


133 


" 


hommikuni. Kui mõnel mänguhimulisel lõppes raha, 
siis tihtigi mängis ta täringeid lüües ka oma naise 
paariks päevaks maha. Kuna tingsõduri naine ep 
olnud kunagi suuresti hinnas, siis ei suutnud enam 
seegi mänguvõimalus tuua kaotajale võitu. 


Kuid logelesid ainult need sõjasellid, kel oli 
sundtöökord tehtud või kel ep olnud ta veel kätte 
jõudnud, kuna töötav vahetus rühmas kuni pimedani. 
Metsast kostsid lakkamatud kirvehoobid — raiuti 
blokhauside talasid ja tugiposte, tassiti ning veeti 
kantsidesse roovikuid ja latte. Puusepad valmis- 
tasid ja jätkasid ka Tallinnast kaasatoodud tormi- 
redeleid, ühendades neid raudklambritega või köi- 
tes nöörsidemetega kokku. Ka kandekatuste ja 
väravapurustamise rammi valmistamisega oldi see- 
kord ametis, tagudes neljasajanaelase ramminina 
putkesse suurt pedakapalki. 


Et järgneval aovalgel pidi algama esimene õnne- 
katsumine ning tormijooks, siis keelati röövvara 
otsimisele minek; ka sõjasellid ei kippunud selleks 
lahkuma laagrist, kuna homse tormijooksu õnnelikul 
lõppemisel pidi priiskamine. ning saagijagamine tu- 
lema juba iseenesest. 


Peatselt tõidki heeroldid ehk käsukuulutajad 
markitandele ülemväepealiku tahtmise, et nad lõpe- 
taksid õlle- ja viinamüümise, kuna sõjasellidele, et 
nad läheksid puhkama ning järgmise päeva õnne- 
katsumiseks lihastesse rammu koguma. Urisedes 
pöördusid sõjasulased oma telkidesse ja urgastesse, 
olles tigedad väepealikule seesuguse sõjakommetes 
tundmatu vahelesegamise pärast, ja raputades tema 

telgi suunas karvaseid rusikaid, ütlesid nad sala- 
mahti: A 

— Sellele väepealikule ep ole määratud pikka iga! 

Pikkamisi kustusid laagrituled ja soikus sõjasel- 
lide jutt; ka markitantide laagriosas vaibus trall ja 
õllekraanid pandi lukku, kuna nende sulased jäid 
vaatide juurde valvama. — — — — — -— — — 

Järgmisel varahommikul, kui liivakell oli joosnud 
kolm korda tühjaks, äratas kogu laagri trompeteri 
kiunuv hääl. Kuid seekord oli sõjasellidel juba enne 
seda uni kadunud silmist, kuna mõni ep olnudki ma- 
ganud, sest igaüks mõtles neile varadele, mis teda 
pärast Padise maja võtmist ootavad; ühed lootsid 
sealt palju, kuna teised arvasid, et selle eluka nahk 
ei tasuvat parkimist. Kuid et nüüd pidid kõik need 
kahtlustused ja lootused peatselt selguma, siis hõS- 
ruti rähmunud silmi ja rutati telkidest välja. Piik- 
nikud kinnitasid enestele raudkoorikuid, pannaldasid 
reielesti, kohendasid kiivri lõuaalust rihma ja siis, 
haaranud oda või allebardi tugevasti pihku, asetusid 
oma kaptenite ehk peameeste taha kolonnidena ritta. 
Müüriründajail olid tormiredelid, heitekonksud, 
kandekatused ja kuuekümnel mehel väravapurus- 
tamise ramm seatud hakkama. Ka kraavitäitjad olid 
oma suured haokood ja sillapalgid seadnud valmis, 
et neid tormijooksu alates heita linnusekraavi ning 
luua sellest ülekäigud. 

Kuid juba enne kõiki olid suurtükimehed hakka- 
mas, sest nemad pidid esimesina tegema oma töö. 
Püssirohutündrid olid avatud, kahurid laetud täis 
jämedateralist rohtu ja rauda. Kui siis silm küündis 

juba päris hästi seletama, avati kahureist väepea- 
liku märguande järgi tuli; esmalt vilksahtasid suur- 
tükkide kõridest teravad tulekeeled, tormasid sini- 
sed suitsujoad, ja alles siis käisid valjud kärgalitused, 
mis panid jalgealuse võbisema ja sundisid seisatama 
südame. Kuid sõjasellid, olles kahurimürinaga jõud- 
nud juba harjuda, ei tundnud selle kuulamisest min- 
git hirmu, ja isegi nende naised ei kartnud eemalt 
pealt vahtida. Suurtüknikud ajasid suurte puukühv- 
litega kahurite tahmunud kõridesse ikka uuesti rohtu, 
lükkasid heinatopise ette, pistsid raudkuuli torru, 
asusid kodarate juurde ja veeretasid eemalehüpanud 
kahuri endisele kohale; seejärel asus laskemeister 
tuletoru taha seda mõne müüriavause pihta sihti 
seadma. Kui toruots oli nihutatud parajale kohale, 
siis laskemeister, võtnud kätteulatuva leegitseva süü- 
teorgi, tõmbus kahurist veidi eemale, sirutas käe 
hästi pikalt välja ja viis tuleorgi suurtüki päraauku. 
Jällegi tuline turtsahtus, kuna suurtükk ise hüppas 
äkilise nõksatusega kümmekond sammu tagasi, nii 
et ta tugevad tammised rattarummud ägasid ja oiga- 
sid, nagu oleksid nad lõhki minemas. Kuid ikka ja 
jälle asusid suurtüknikud kodarate juurde ning vee- 
retasid rasked tuletorud oma endistele kohtadele. 

Samal ajal hiilisid müüriuuristajad müüri jalale, 
kus nad kangide ja kõblastega hakkasid uuristama 
ning õõnestama müüri; olgugi et venelane püüdis 
neile selle takistamiseks keeva vett ja kuuma tõrva 
kaela valada, jõudsid nad siiski uuristada müürialuse 
nii suureks, et nad asusid nagu katte all, kuhu vene- 
lane ei küündinud neid tülitama ega mingit häda 
tegema. 

Kui suurtükid olid paar hommikutundi paukudes 
ning mürades teinud venelase juba õige araks, tuli 
ülemväepealikult Carolus Hinriksenilt pasunapuhuja 
kaudu käsk alustada kallaletungi. 

Kraavitäitjad haarasid oma palgid, latid ja hao- 
kood, müüriründajad võtsid tormiredelid, viskekonk- 
sud ja köied, väravalõhkujad tõstsid õlgadele rammi, 
pugesid kantava varjendi alla ja sööstsid värava 
poole, kuna püsnikud, asetanud arkebuusi hargile, 
jäid hõõguva tahi või vinnastatud rataslukuga püssi 
tagant särava silmaga üle tuleraua sihtides ootama, 
et kui moskoviit peaks rändajate tagasitõrjumiseks 
julgema tõsta pead, siis põletada talle vastu vahti- 
mist. Kuid ega moskoviit ei maganud, nüüd ta alles 
tõi kogu oma oskuse välja ning näitas, et vahel 
on temagi tubli sõjamees. Ja musketimehed paugu- 
tasid nende pihta, nii et kogu maailm oli täis sinist 
tossu, kõrbehaisu ja põrgumüra. 

Nagu purelev penikari jooksid ründajad valju 
ulgumise ja röökimisega müüride poole, karjudes 
viktooria ehk võit! Kuuskümmend meest kandis 
oma õlal vägevat rammi, viisid selle suure hoo ja 
hõiskamisega üle hagudega täidetud kraavi, tormasid 
värava ette ja virutasid selle pihta nii tugevasti, et 
värav aina mürtsahtas ja kolksus, kuid siiski ei vari- 
senud oma sagarailt. Maja idapoolsele küljele püs- 
titati tormiredeleid, mille ülemisi otsi ei aetudki pä- 
ris müüriservani, sest siis oleks venelane haaranud 
neist kinni ja keeranud ümber. Kui ründajad olid 
jõudnud redelite ülemistele pulkadele, siis heitsid 
nad sõlmiliste nööride otsa kinnitatud raudkonksud 
müüriservale ja hakkasid endid üles vinnama. Kähku 

asusid moskoviidid konksude kallale, nende sooni- 
lised käed kiskusid ja punnestasid, püüdes hambulisi 
konkse lahti kangutada ja nööri otsas ronijaid alla 
sügavusse lasta. Kuid ründajad riputasid end nöö- 
ride külge üha juurde, nii et moskoviidid ei suutnud 
liigutadagi konkse, mille sabas rippus tohutu raskus; 
ka heitekonksude nööre ei ulatunud venelased läbi 
raiuma, sest konksude juurest algas mitme küünra 
pikkune raudahel. Juba ilmus mõni kiiver müüri- 
servale, juba haaras kinnastatud käsi krobelisest kivi- 
kandist kinni ja sõjasulaseid kiskus end poole kehani 
üles, kuid neid kõiki tõugati tagasi ja nad kukkusid 
valju vandumisega oma kaaslasile otsa. 


Olgugi et moskoviite ep olnud Padise majas nii 
palju kui piirajaid, suutsid nad linnuse müüride var- 
jult südisti vastu panna. Isegi nende ülemvojevooda 
Daniil Tšihhatšov oli tornides julgustamas ja õpeta- 
mas mehi; kus oli vaja abi, seal pani temagi käed 
külge ja kangutas, nii et aitas. Peas oli ülemvoje- 
voodal terava tipuga kiiver, mille alumist serva palis- 
tas must sametiriba, mis hoidis kiivrit loksumatult 
peas. Seljas oli tal allapoole põlvi küündiv tume 
kaftan, mille rinnaesise poogadesse oli punutud 
karda, kuna suur saabel rippus tal vaskahelatpidi 
vööl. 


Parajasti kui torni ülemisele laele vinnati suur- 
tükki, haaras ülemvojevooda köie otsast kinni ja 
aitas ise oma jõu ja nõuga teda üles kiskuda. Samaks 
ajaks olid müüridel ja tornides teised suurtükid juba 
hakkama seatud; ühte neist nihutas suurtükimeis- 
ter, kaval pilusilmne sepp Jermolai sihti, lüües kiilu- 

sid kord parempoolse ja kord vasempoolse kivi- 
tahvli alla, et tõsta või langetada toruotsa ning saada 
kuuli vajalikku kohta jooksma. Pärast kiilude löö- 
mist laskus ta kummargile, sihtis üle toru, ajas end 
siis jällegi jalule ja virutas tõstekiilule veelgi mõne 
vägeva vasarahoobi. Sihtimisel sulgus ta vasem silm 
ja nägu tõmbus tuhandesse pisivolti kipra, kusjuu- 
res paljastus ta alumine kihv, mis oli pikk ja kõver 
nagu kuldil; ise ta oli katmatu peaga ja kahuritah- 
mast kriimsilmne ning must nagu tõeline pagan. 
Teisal podisesid katlais tõrva- ja pigikeedised, 
mida suurte koppadega segasid nahkpõllelised pigi- 
meistrid, kes ühtepuhku valasid kopatäisi tõrva pigi- 
nukkidesse, kust tulised pigijoad jooksid sorinal 
ründajaile kaela, kõrvetades neile hirmsaid haavu. 
Alt müürijalalt kostis aga vihane valukisa ja surma- 
hädaldamine üles tornidesse, kus pigi- ja püssirohu- 
suits kippus matma hingamise ja kus ühtepuhku vihi- 
ses vaenlase kuule. Müüri rinnatise taga lebas roots- 
laste kuulidest tapetud venelasi, kelle seas oli ka 
üks ammukütt, kes lamas ristseliti maas, parem käsi 
sirutatud välja, kuna vasem hoidis arbaletti ehk hoo- 
vaga vibu, mi asetses ta rinnal; arkebuusi jäme kuul 
oli kiskunud tal pool pead otsast, nii et ümberringi 
oli vedelemas ajutükke ja rinnatisetagune bankett 
muutus seal verest libedaks. Kuid moskoviit pani 
ikka ägedamini vastu, vinnates müüriservale palke 
ja veeretades neid kallalekippujaile kaela. Suur- 
tüknikud töötasid oma palgehigis, olles köitnud sihti- 
mist eksitades otsaesisele tunglevad juuksed riideri- 
baga lidusse; ka laadijad ning toppijad olid oma 
tahmaste kahuriluudadega kibedasti ametis. —Välis- 

maine arutleja ehk insener ilmus oma nõuandva 
sõnaga tihtigi tornidesse, kus aga suurtüknikud ei 
saanud puuseppade, keetjate, seppade ja pigiloopi- 
jate üldises sõimlemiskisas tema võõramaisest mur- 
rakust aru. 

Otsmine tornikamber mattus pigi ja tõrva auru- 
desse, põlevate tukkide vingu ja kahurites kõrveta- 
tava püssirohu tossu. Lõpuks ep olnudki seal midagi 
enam näha, vaid ainult võidi kuulda venelaste kisa, 
röökimist, vandumist ja toorest sõimu, millega nad 
häbistasid oma ema; olgugi et nad lõid vahetpida- 
matult risti ette, vandusid nende suud jäledasti 
kurja. Suurtükkide paugahtused panid aga tornid 
tuikuma ning võbisema sõjameeste jalataldade all. 

Kuid rootsi sõjasulased tikkusid nagu hundid 
ikka vihasemalt kallale, sest Carolus Hinriksen oli 
lubanud neile linnuse langemisel kõrget tasu ja nii 
palju röövvara, kui seda keegi oskab aga himustada 
ja suudab seljas kanda, enam aga neile, kes esimesina 
tormavad müürile. 

Parajasti kui pilusilmne sepp Jermolai oli uuesti 
laadinud kahuri ja oli seda suunamas rootsi muske- 
teride poole, kust moskoviidile tehti suuresti kahju, 
ilmus torni laskeläve servale kaks ülesroninud sõja- 
selli, kes püüdsid kahuritoru ja laskeavause vahelt 
sisse pugeda; juba haarasid nad kahuritorust kinni, 
hoidudes kavalasti seejuures toru suudme ette sattu- 
mast, sest igal silmapilgul võis sealt lennata kuul ning 
viia keha küljest ihuliikme. Samas viis Jermolai 
suurtüki päraauku hõõguva söe, käis kärgatus — ja 
said need torni tormavad kaks vaprat sõjaselli 
surma, ilma et neid oleks tabanud kuul või raud, 

vaid suurtükikõrist väljatormav püssirohu palav 
puhang käristas nad puruks, rebis kõhud, puistas 
sooled narmastena segi, ja nad kukkusid veriste tom- 
pudena tornijalale maha. 

Moskoviidi kuulid kiskusid ründajaist terved 
read, nende nooled pimestasid õhu, tulised tõrva- ja 
pigikeedised ujutasid neid üle, kuna paljud said 
kivide ja palkide all lömastudes otsa. Issand Jumal 
kinkis neile aga vahvust ning laskis osaks saada 
kuulsusrikast surma. Mõned neist pöördusid tagasi, 
paljud aga heitsid sinnasamasse pikali maha ja näi- 
tasid, nagu oleksid nad juba surnud, sest nii lootuse- 
tuna tundus selle tugeva maja võtmine, et igaüks 
püüdis vähemalt säästa oma elu. 

Ja jooksis sealt tagasi valust hullunud sõjasula- 
seid, kellel kuum pigi oli põletanud kätelt või koguni 
silmnäolt naha, nii et nad ei suutnud enam vandu- 
misekski avada suud. Väravapurustajaile oli mos- 
koviit kõrgelt tornitipult veeretanud raskeid palke 
otseti alla, ja need olid kantavast kaitsekatusest läbi 
lüües lömastanud mehi, kellest ellujäänud roomasid 
sajatades ja oiates oma purustatud luudega eemale. 
Ka tormiredelid pilluti palkidega puruks, nii et müü- 
ridele ep olnud enam võimalik pääseda. 

Kui siis päike hakkas liikuma kõrgelt, laskis 
ülemväepealik sarvehüüdega kutsuda ründajaid ta- 
gasi, sest seesugune asjatu möllamine ning tühine 
õnnekatsumine vaenlase müüri all ei võinud tuua 
enam kasu. 

Korratult ja longates, üksteisele toetudes, lõõtsu- 
tades ja sajatades pöördusid nüüd sõjasulased lin- 
nuse alt tagasi oma leeri. Lipkondade ülemad läk- 

sid nõupidamiseks väeülema telki, kus istudes kuni 
hilisõhtuni plaanide ning kaartide juures arutlesid, 
vaidlesid ja tegelesid muude sääraste paharetlike 
sonimiste ja tembutustega, mis sõjasulaste arvates ei 
pidanud sõdimisel kunagi kasu tooma. 

Rootsi omade laager oli aga nüüd täis kisenda- 
mist ning nuttu, sest pigihaavad ja murtud luud tegid 
sõjasellidele pöörast valu. Nende naised võidsid neid 
küll viina ja rasvaga, küll sealõuarohu juurtega ja 
mähkisid neid siis räbalatega kinni. Kes haavatuist 
oli tervem ning kangem, see komberdas seejärel 
markitantide laagriossa, kus valuvaigistuseks rüüpas 
tublid sõõmud õlut ja viina, kiristades seejuures 
hambaid. 

Padise müüride äärde jäi aga ligemale kakssada 
sõjasulast purustatud luude ja narmendava lihaga 
vedelema, kuna moskoviidid sülitasid neile ülevalt 
müüriservalt, pildusid neid roojaga ja püüdsid igati 
teotada tapluses langenud vaenlasi. 


Kuid mitte ainuüksi sõdijad ei laastanud maad, 
vaid nende kannul hiilisid omakorda suured sissijate 
karjad, kes korjasid neid raasukesi, mis suurtest väe- 
hulkadest oli juhtunud üle jääma. Kunagi ei liiku- 
nud sissijad mööda suuri sõjateid, vaid nuuskisid 
mööda kõveraid jalgradu ja rägasid, käies kimbuta- 
mas üksikute metsatalude elanikke. 

Siis kui Keila kihlakonna metsi külastas varajane 
ööbik, juhtus, et Mõla külakonda kuuluvasse üksi- 

kusse metsatallu tungis kolm sissijat venelast. Pere- 
mees Tont ehk kristlikult kirjutatuna Timotheus 
Almutelas viibis seekord mere ääres, kus koos ranna- 
meestega püüdis kalu. Ta naine Emm, kes kevadel 
oli tõusnud nurgalavatsilt ning seega oli töötamiseks 
veel veidi mannetu, istus tahmunud laest rippuva 
-vibuhälli juures ja suigutas last õõtsutamisega 
magama. 

Äkki tõugati kambriuks prantsahtades lahti ja 
kolm venelast — kaks punase- ja üks mustahabeme- 
line, kargasid rüsinal tarre. 

Kiljahtades hüppas ehmunud ema püsti, sest pime- 
kas toas paistsid pulstunud karvadega venelased veel 
koletislikumad, kui nad tõeliselt olid. Kõigil neil 
olid võidunud ning haisevad sinised põlvini küündi- 
vad, keskelt vöötatud kuued seljas ja lahtised mõõ- 
gad rippumas vööl. 

Vaadanud tares uurides ringi, istusid venelased 
seinaäärsele pingile ja hakkasid oma võõramaises 
ning perenaisele tundmatus keeles nõudma süüa. 
Jaburdunult vahtis neid Emm, mitte suutes aru 
saada nende meeletust keelest. 

— Sjuuma hotim! käratas nüüd mustahabeme- 
line venelane, lüües nahkse nuudiga latsahtades 
vastu oma juhtnahkset saapasäärt. 

— Issand! sosistas Emm ristitades käsi. 

Kuid tõrkuda ei tohtinud, ja noor ema hakkas 
näljaseile venelasile tooma leiba, karuliha ja andis 
isegi napatäie hapupiima nende kätte. Kõik see 
oleks kulunud talle enesele ja ta mehele, kuid nüüd 
pidi olema venelaste vastu lahke, et nad ei teeks 
kurja ega viiks tuld katuseharja. 

Kähku nöörisid venelased oma vöö küljest suu- 
red puulusikad ja hakkasid aplasti õgima, lõrpides 
piima, hammustades leiba ja rebides oma kollaste 
hammastega lihakiude. Õgimise juures nad röhitse- 
sid valjusti ja hakkasid koledasti haisema. Kogu selle 
aja seisis Emm hirmunult hälli kõrval, vahtides 
silmi pilgutamata neile otsa. Aidaskäimise ajal 
oleks ta võinud salaja joosta ka metsa, kuid ta ei 
täidinud jätta maha oma last. 

— Noh, žonka, too lagedale oma vara! käsutas 
söömise lõpetades mustahabemeline venelane, püh- 
kides kuuekäisega piimatilku oma näokarvadelt. 

Oma tundmatu vene ja viletsasti väänatud maa- 
keele seguga tegid nad Emmale selgeks, et vajavad 
selle maja vara. Ei aidanud siin tõrkumine, sest 
venelaste hääl oli kuri ja pilk ähvardavalt tige. 

Emm avas kirstud ja aida, kus venelased hakka- 
sid tuhritsedes nuhkima. Kuid vaesestunud taluniku 
majast ep olnud neil peaaegu midagi võtta, sest seal 
leidus ainult mõni üksik riidehilp ja kotisopis veidi 
odrateri; leides aga õue tagant kammitsetud lehma. 
olid nad selle üle üpris rõõmsad ja tapsid ta pere- 
naise suureks südamevaluks sealsamas. Lehma nad 
nülgima ei hakanudki, vaid, lõiganud ta kogu nahaga 
tükkideks, riputasid need suured verdnõrguvad liha- 
käntsakad oma sadulate külge. 

Kõike seda lagastamist jälgis Emm ristis käsi, 
kuna hirm oli võtnud ta silmist pisarad. 

Olles end kurguni täis õginud ja köitnud riisutud 
varanatukese sadulate külge, hakkasid nad noort 
ema enestega kaasa kutsuma. Kuulnud seesugust 
meeletut nõudmist, langes Emm nende puutõrvast 

haisevate saabaste juurde kummuli maha ja hakkas 
neid härdasti paluma, et halastagu nad, kui mitte 
temale, siis vähemalt sellele väetile lapsele, kes suigub 
hällis ja kes tema lahkudes peaks paratamatult su- 
rema. Kui ta nii venelasi oma lapse pärast ikka 
edasi anus, tõmbas üks neist vihastudes mõõga ja 
astus hälli juurde, et läbi pistes seal suikuva lapse 
võtta emalt ta halisemise põhjuse, nii et tal ep oleks 
siis vaja kellegi järele kurta. Venelane haaras juba 
hälliservast kinni, et käänata selle kummuli ja pista 
läbi põhja, nii et emal ei tarvitseks näha oma läbi- 
torgatud last. Kuid seesugune jõle tahtmine oli 
jubedam, mida noor ema neilt metslasilt oskas 
karta, ja püüdes varjata hälli oma kehaga, oli ta 
kaasaminemisega kisendades nõus, et nad ainult ei 
võtaks ta lapselt hinge. 

Õnneks oli neil venelasil veidi ka ristiinimese 
südant, sest nad lubasid jätta tegemata oma verise 
tembu, kui noor ema tuleb nendega tõrkumatult 
kaasa. Nüüd tahtis ta ühes võtta ka oma lapse, 
kuid sellega ep olnud venelased nõus, sest nad 
himustasid ainult teda. 
> - Ep olnud nüüd kiusatud emal enam muud pääsu, 
kui et sidus enesele rätiku nurgeti pähe ja kummar- 
dus siis enne lahkumist viimast korda suudlema oma 
last. Seejuures jooksid ta silmist lakkamatud pisara- 
nõred ja ta nuuksus valjusti; suutmata hälli juurest 
lahkuda, vahtis ta valust virildunud näoga oma lap- 
sele otsa, ise sosistades: 

— Kas näen ma sind veel kunagi?! 

Vahepeal olid kurjad venelased vabastanud kam- 
mitsast oma hobused, keda neil kolmele mehele oli 

neli, nii et ühele neist kavatsesid nad asetada röövi- 
tava naise. 


Et nõrkenud ema hälli nöörist kinni hoides 
lakkamatult nuttis, haaras mustahabemeline vene- 
lane teda randmest ning kiskus enese järel tarest 
välja. Õues asetati Emm valgele hobusele ja köi- 
deti sadulasse kinni, et ta meeletuse hoos ei kuku- 
taks end maha ning ei läheks seega neile kasutult 
kaduma. 


Kui siis üksteise taga hanereas hakati liikuma 
mööda metsateed, vaatas Emm nuttes tagasi, olles 
sunnitud maha jätma oma lapse, mehe ja kodu. 


— Jumalaga, ohkas lohutamatu naine ning ema, 
— jumalaga, iial ei näe teid enam mu silm! 

Kurvastus mahajääjate üle oli nii suur, et ta ei 
leidnud mahti mõtelda sellele teotusele ja häbile, 
mis nüüd ootab teda ennast. Venelased viisid teda 
aga päikese tõusu kaare suunas ikka edasi ja edasi, 
vastu raskele orjapõlvele. 

Ratsutamine väntsutas Emmu hullusti: kogu ta 
sisemus oli põrunud segamini, sapivedelik tunginud 
suhu ja ta oli minestuseni nõrkenud. Kuid meele- 
tud venelased ei puhanud enne kui järgmise päeva 
õhtupoolikul, olles vahetpidamatu = ratsutamisega 
jõudnud Virumaale, Torvestavere kihlakonda. Seal 
jäid nad oma saagiga ühele suurele metsalagendi- 
kule peatuma ning ronisid hobuseilt. Lasknud väsi- 
nud loomad rohumaale sööma, kiskusid nad ise oma 
karvased kõhud paljaks ja heitsid päikesepaistele 
pikutama. Et aga Emm nende juurest salaja plehku 
ei pistaks, sundis salga peamees, musta habemega 

venelane, keda kaaslased nimetasid Timoškaks, teda 
oma habemekarvadest täisid otsima. 


Kui siis Emm, arvates, et venelane on jäänud 
magama, jättis ta karedates habemekarvades tuhrit- 
semise korraks soiku, nägi ta hirmudes, kuis venelase 
parempoolne laug kerkis pilukile ja ta tume silm vil- 
kus mustade ripsmete vahelt ähvardades. Et põge- 
nemiseks ep olnud võimalust, siis pidi Emm jätkama 
venelase kasimist. 


4. 


Samal: ajal, millal rootsi palgavägi Padise maja 
kallal murdis oma hambaid, istus Hageri metsas 
lõkketule ääres kaks vabadikku. Üks neist oli suur 
ning tugev ja kandis Kose kihlakonna rõivaid, mis 
aga olid nii räbaldunud, võidunud ja vaigused, et 
neist oli kihlakonna päritolu tundmine raske. Teine 
aga kandis Rapla rõivaid, mis olid samutigi tublisti 
rühkinud; see talunik hoidis vasemas käes mõõka, 
millega ta tuleasemel rehitses ja tuhras, kuna ta puu 
külge köidetud hobune aeg-ajalt puristas ja trampis. 


Suur lidusninaline vabadik jutustas kaaslasele 
oma lugu, mis olnud tal täis rasket katsumist ning 
paina. Ta rääkis, kuis ta ainasjalana elanud koos 
oma põduraks orjanud emaga, kes käinud mõisas 
talgutel ja korrateol, kuna tema painutanud pihta 
adra taga. Kuid siiski olnud neil aganikku leiva 
jätkuks ja humalat õlle jätkuks. 


— Aga näe, mineval suvel tuli alles päris häda 
kätte: pugesime Hiidaurgetesse peitu, aga välja nuh- 

kis saadanas, välja, ja lõi maha ligi kakssada hinge- 
kest, ja ainult mina pääsesin pakku! 

Rapla rõivastist kandev talunik vahtis üles metsa- 
latva ja kuulas vaikides, kuna temagi hinges kiunus 
nukrus. 

— Aga kaua sa metsas ikka nälgid, ükskord taba- 
vad ometi! jätkas vestleja; — ja nii juhtuski, et enne 
madisepäeva kukkudes uuesti nende lõõga, viisid 
mind Pärnusse orjama. Oi, veli, sa ei tea, kui kibe 
on orjata venekat! — ja suure ainasjala hääles tun- 
dus nuuksumise värinat. 

Kuid seesugune jutt tõi kuulajale aina rahutust, 
nii et ta mitte läbedes enam istuda, tõusis püsti, 
kõndis paar korda ümber oma hobuse ja istus siis 
uuesti tuleaseme juurde maha. 

— Seal ma siis tundsin, jätkas vestleja, — et 
orjaikkest võib päästa ainult kavalus. Ja hakkasin 
siis venekaid hoolega orjama, nii et nad lõpuks usal- 
dasid mind nagu omamaalast ja võtsid rüüstekäiku- 
dele teejuhiks kaasa. 

— Sina käisid venekaile juhatamas teed?! ja rap- 
lalane haaras tugevasti kaaslase randme. 

— Käisin, kuid tegin seda ainult tühipaljaks 
viguriks, kuna mu tahtmine oli oodata parajat aega, 
et pista nende juurest plehku. 

— Ütle, Mats, kas sa neid ka Keilasse vedasid? 


— Ei, see paik on mulle tundmatu — tallasime 
ainult Rapla, Hageri ja Juuru teid. 
— Siis jätka! 


— Kuid parajat aega ei tulnud kunagi, sest 
veneka silm valvas ning luuras iga mu sammu. Nii 

kadus kogu talv ja tuli kevad, aga veneka ikkest ei 
pääsenud ma veel ikkagi lahti. Siis aga anti keva- 
del käsk, et kogu röövsaak tuleb Pärnu majas kokku 
koguda ja Rakvere poole teele saata; killavoor pidi 
lihavõtte esimeseks pühaks valmis olema. Venekad 
tegid oma veohärgadele, nagu see neil kombeks, tao- 
sed, mina aga ikke, — ja peatunud mõtete kogumi- 
seks, jätkas Mats: — Esimese püha hommikul asu- 
sime siis kahekümne härjakoormaga teele; venekad 
võtsid mind oma härgadega eneste keskele, et ma 
nende juurest ei pääseks plehku. Kuid juba esi- 
mese mäe all ei võtnud venekate härjad vedu, sest 
nad olid rakendatud taostesse, kuna minu ikestatud 
härjad vedasid aga kümnest koormast mööda, nii et 
olin killavooris esimene. Kolmandal mäel andsin 
härgadele piitsaga mööda külgi, nii et nad lippasid 
koormaga kiiresti edasi, kuna ise pöördusin mäe alla 
kinnijäänud venekate avitamiseks tagasi. Kui siis 
venekate härjad jõudsid lõpuks mäele, olid minu 
omad juba kaugel ees. Et neid kätte saada, pidin 
hakkama jooksma. mille üle venekad nüüd ei imes- 
tunud sugugi ning lasksid mul minna. Teekäänaku 
taga kargasin aga metsa ning kadusin neil silmist, ja 
nüüd siis liigun Tallinnasse, et leida sealt enesele 
kindlamat varju. 

Juba laskus pimedus, õhtused varjud hiilisid 
metsaaluses, kuid ikka veel istusid rändurid kustuva 
lõkketule ääres. 

— Ütle, Mats, sõnas seni vaikinud raplalane, 
nimega Tont ehk kristlikult kirjutatuna Timotheus 
Almutelas, — kas venekad tõid oma leeri ka maa- 
naisi ja lapsi? 


149 


— Tõid, vahel oli Pärnus näha neid puntrasse 
köidetuna nii palju, et nende kokkuarvamiseks ei 
jätku kümne mehe sõrmedest. 

Almutelase pea vajus nukrasti rinnale, kuna ta 
pilk jäi peatuma kustuvatel sütel, mille helk peegel- 
dus ta silmis. 

— Aga kust kandist sina siis tuled ja kuhu lähed? 
küsis nüüd Mats äkki ja vahtis oma kaaslasele põne- 
valt otsa. 

Kust ta tuleb ja kuhu läheb, see kaaslase küsi- 
mus tõi Almutelasele kogu ta mineviku uuesti silme 
ette ning ta elas selle oma mõtetes veel kord läbi: 
Uesti nägi ta paarikümneõuelist Sootaga küla, mis 
asetseb Tallinnast viis penikoormat keskpäeva pool. 
Adratalunikuna elas ta seal koos oma ema ja lel- 
lega, kes oli armastanud mõisadest karata, kuni ta 
lõpuks jäi peatuma tema isa tallu. Sündis see ammu 
— peatselt pärast seda, kui tige rüütel Christoffer 
Mönnikhusen oli lasknud ta isa Kolovere maja juu- 
res nelja hobuse vahel lõhki kiskuda. Tookord oli 
ta juba kuus suve käinud iseoma jalgel ja mäletas 
ähmaselt ka seda koledat hukkamist, sest sundijate 
käsku mööda oli ta ema pidanud tooma ta isa 
hukkamisele, et laps võtaks õpetust ning ei kõnniks 
tõrkuja isa jälgedes. Ja hiljem jutustas talle ema. 
et isalt võetud tõrkumise pärast elu. Tookord haka- 
nud Harju talupojad raske mõisateo ja suurte anda- 
mite pärast nurisema ning tõusnud oma isandate 
vastu üles, ähvardades neid kurja sõnaga. Eriti 
rõhunud talurahvast venelaste laastamised, mille 
vastu saksad ep olevat andnud neile mingit abi ega 
kaitset, olgugi et kõik koormused tulnud nende vastu 

täita. - Seepärast ep olnud nad enam tahtnud olla 
aadlikele kuulekad ega teha neile mingit tegu, vaid 
tahtnud olla päris priid ning aadli lõplikult hävi- 
tada. Tõrkujad valinud siis tema isa enestele kunin- 
gaks. asetanud ta vankrile istuma, pannud talle mitu 
kübarat otsakuti pähe, piirates neid haljaste okstega. 
kuna nad ise vedanud seda vankrit eneste järel; 
kaheksa meest joosnud kummalgi pool ja puhunud 
torupille. Nii käinud nad kimbutamas mitut mõisa 
ja löönud maha palju saksu, kuni jõudnud otsaga 
Kolovere maja alla, kus: olnud ka palju aadlikke 
varjul. Lõpuks saanud tige rüütel Mönnikhusen 
suure ähvarduse, meelituste ja lubadustega osa maa- 
mehi enese nõusse ja tormanud siis koos oma sõja- 
sellide ja äraandlike talupoegadega salaja ning oota- 
matul kombel piirajaile selga, raiunud neist paljud 
maha, võtnud kinni, poonud üles, kuna tema isa 
käsist-jalust köidetuna kisti nelja täku vahel robinal 
lõhki. 

Kasvades, mõtles ta tihti sellele loole, ja hiljem, 
kui ta vaheldumisi lellega käis mõisapõllul korra- 
teol, irvitasid vabadikud ja ainasjalad ta üle, nime- 
tades teda võsakuninga pojaks; ka kupjad ning sun- 
dijad tegid tema üle sündmatut nalja. 0Tihtigi oli 
siis ta meel olnud valmis tõrkuma, kuid ikka hoia- 
tas teda ema, tuletades meelde isa hukkamist: 

— Mõõgasurm on armuasi, sinu isa suri aga 
piinasurma, seepärast ole valvel, poeg, et su keel ega 
käsi kuskilgi ei eksi! 

Olgugi et eideke puhkab juba kolmandat aastat 
kalmus, peab ta tema manitsust meeles. 

Siis ühel mulluse suve pühapäeval tuli lell tuppa 

sõnades, et nüüd ep olevat oodata head, sest rongad 
lendavat kisades üle koja, ja ta arvas, et küllap see 
tähendavat venekate tulekut. Ja nii oligi — peatselt 
tõusis Harjus kisa ja kihlakondades lõid tuled loitma. 
Ruttas siis kogu Sootaga külakond oma pelgukohta 
— keset raba asetsevale Luissaare künkale. Igaüks 
haaras oma lehma või mullika ja asus teele. Vallan- 
danud oma ainsa künnihärja lõast, tõttas temagi 
koos lellega otsima soosaarelt varju. Läbi raba viis 
vana pelgutee, mis oli ehitatud mahalaotud pakku- 
dest; need pakud olid jõudnud vajuda nii sügavale, 
et mööda neid kõndijale ulatus vesi paiguti harude- 
vaheni, kuna teed tähistasid pakuotstest välja kasva- 
vad võrsed, mida nüüd suure rutuga raiuti maha, et 
nad ei juhataks jälgijaid õigele teele. 

Jõudnud pelgukohta, köideti loomad puude külge 
ja punuti vitsadest võrud nende suude ümber, et nad 
oma ammumise ning kisendamisega ei annaks pelgu- 
kohast vaenlasele teada. Mehed aga kiskusid enes- 
telt märjad kaatsad ja asetasid need päikesepaistele 
kuivama. 

— Ütle, lell, sõnas seekord Tont, — kui hakkak- 
sime vastu, kas tuleksime venekatega siis toime, kui 
neid ep oleks enam kui meid? 

Istudes samblasel kivil, kostis lell raputades oma 
halli pead: 


— Kus sa mõõga vastu suudad...! 
— Keegi ep ole ju katsunud! 


— See on puha sõgedus, kostis lell tõsiselt, — 
eks sinugi isa tuiselnud tuhinas, aga näe, hobuste 
vahel veeti lõhki! 

Tont jäi vaikseks, sest ta ei tahtnud kuulda oma 
isa haledat otsasaamislugu. 

Kui saabus õhtu, hakkas külarahvas liisku heitma, 
et kes asub seniks puu otsa valvama, kuni teised 
lasevad väsinud silmadele sõba. Noor Almutelas 
läks aga ise, ta ei tahtnudki võtta liisku. 

Istudes nüüd tundmatul metsarajal tuletas Tont 
seda lugu uuesti meelde ja juurdles selle kallal juba 
mitmendat korda, et kuidas leidsid venelased soo- 
saarele teed. Kuid ta ei teadnud, et samal ajal, mil- 
lal venelaste salk Sootaga küla kaevu kallal rüseldes 
kustutas oma janu, tuli metsast Maido lesk koos oma 
kahe pisikese poja ja marjatorbikutega. Kähku olid 
venekad ta küljes kinni ja nõudsid külarahva asu- 
paika taga. Lesk naine ei saanud nende musta- 
juukseliste võõramaalaste kõnest mitte aru ja ta jäi 
hirmunult ning totrasti neile otsa vahtima, kuna 
põlvepikkused pojad haarasid ta körtsikust kartli- 
kult kinni ning peitsid oma hirmunud näod selle 
voltidesse. Et aga naine ei osanud venelasile midagi 
kosta, siis haaras nende peamees ta käe ja vedas 
teda esimese majani, mille ukse lõi jalaga prantsah- 
tades lahti ja näitas, et maja on tühi; kui nüüd lesele 
näidati ka teist tühja kammert, siis ta taipas, et 
külarahvas on põgenenud soosaarele pakku ja et 
nüüd tahavad venelased nende asupaika teada. 

Kuid talle ei antud mahti pidada aru, sest vene- 
lased täristasid mõõku ning nõudsid üha kurjemini 
külarahva asupaika taga. Õnnetu lesk ning ema 
kartes oma laste pärast, tahtis hakata seletama, et 
külarahvas on soosaarel paos, kuid ta ei osanud neile 
paganaile seda selgeks teha. Kui ta parajasti selle 

üle mõtles, haaras üks venelasist ta noorema poja, 
keda ta ep olnud jõudnud viia kirikuisanda juurde 
ristimiseks, pööras ta õhus ümber ja torkas siis suud- 
pidi aiateibasse. Ehmunud ema tahtis kisendades 
tormata vahele, kuid teda hoiti irvitades kinni ja 
sunniti vahtima pealt, kuidas see elajalik mees vaju- 
tas, kiskus ja rebis lõhki ta poja suu, et aiaroigas 
mahuks sellest sisse ja minnes läbi kõri ulatuks 
makku. Veel siputas väeti paar korda oma jäsemeid, 
ja siis oligi ta surnud. 

Ema kaotas mõistuse ja varises kokku, kuid nahk- 
sete nuutidega äratati ta ellu. Nüüd aga otsustas 
kiusatud ema neile metslasile mitte juhatada küla- 
rahva asupaika, vaid pigem surra piinade käes. Kui 
aga hakati talt kiskuma ka teist poega, siis ei suut- 
nud ta haavatud emasüda seda enam kannatada ja 
ta viipas käega soosaare poole. Seekord jätsid vene- 
kad oma teistkordse jõleda tembu tegemata ja võtnud 
ta eneste keskele, hakkasid liikuma soosaarele. 

Pedaka ladvas valvav Tont oli jäänud korraks 
suigahtama, kuid tundes allakukkumist oli ta võpah- 
tades haaranud tüvest ning avanud silmad. Ja siis 
ta oli näinud veripunaselt tõusva kuu valgusel, et 
soosaarele läheneb ratsamehi, kelle astlasarnased 
piigiteravikud läigivad kuupaistel. 

— Venekad! ja Tont oli hüpanud puult. 

Kuid juba jõudiski vaenlane kindlale maale, kus 
ta hobuste rautamatud kabjad hakkasid tumedasti 
müdisema. Külarahvas ärkas ja tõstis kisa, kuna 
venelased ajasid neile rüsinal otsa, rabasid mõõga- 
teraga ja tallasid hobusekapjade all puruks. Nähes 
üht ratsameest ajavat talle otsa, põikles Almutelas 

osavasti kõrvale ja jooksis eemale, kargas üle puh- 
maste ja varjus suure kivi taha, kus üks tüse malk 
jäi talle pihku. Samas jõudis ratsanik talle järele, 
ajas uuesti hobusega rüsinal otsa ja torkas odaga, 
mille piste läks aga mööda; haaranud odaotsast 
kinni, nuias Tont oma malgaga venelasele pähe, ja 
see lastes kuulda võõrkeelse vandesõna, vajus sadu- 
las upakile. Kähku kiskus Tont venelase sadulast, 
haaras ta mõõga, hüppas hobusele ja kihutas soo- 
saarelt minema, kuna ta selja taga kostis tapukisa 
edasi. 

Tagasivaatamatult ratsutas Tont Almutelas, kuna 
kuuvalgus näitas talle teed. Ta kihutas läbi oma 
koduküla, kihutas ikka edasi põhja poole. Ta ei 
teadnud lõpuks enam isegi, kuhu ja kui kaua ta oli 
ratsutanud, kuid ühel õhtul jäi ta tihnikusse kinni ja 
magas seal väsinuna kuni järgmise keskpäevani, 
millal hobune hakkas kisendama vee järele. 

Uuesti ratsutas ta edasi, kuid ei kohanud enam 
ühtki hingelist, vaid igal pool ainult tapetuid ning 
surnuid, keda hundid ja linnud olid jõudnud juba 
tundmatuseni purra. Kõik külad ja kojad, mida ta 
läbis oma sihitul teel, olid elaniketa ja tühjad, nii et 
isegi peni ei haukunud ega kikas kirenud üheski 
neist. 

Kas mitte ühtki hingelist? mõtles Tont, ja tal 
hakkas üksikuna maailmas elades hirm. 

Rännanud läbi teetuid metsi, jõudis ta lõpuks 
mereranda. 

Meri — kunagi ep olnud ta näinud nii suurt vee- 
kogu, mille vahused lained lähenesid tasase kohi- 
naga ja hääbusid rannaliival; kaugelt, nii kaugelt, 

kus taevas ja vesi jooksid kokku, tulid need lained 
ja kadusid ta jalataldade all. 

Kuid imelik, kui ta võttis suhu seda vett, siis pidi 
ta puristama selle välja — merevesi ei kõlvanud joo- 
giks. Hobune aga näis olevat targem, sest ta ei 
pistnudki sellesse oma koonu. 

Seistes merekaldal ja vahtides veeäärset liiva- 
viirgu, jäi ta pilk äkki peatuma inimese jalajäljel, 
mis asetses ta kõrval. 

— Hingeline! hüüatas Almutelas, ja laskunud lii- 
vale, suudles ta härdunult seda palja jala jälge, sest 
nii haruldasena tundus talle nüüd inimolend. 

See jalajälg oli väike, kitsaste varvaste ase sügav. 
Ja siis ta nägi, et jäljed kulgevad piki randa ikka 
edasi. Haaranud ratsmed, hakkas ta seirama neid 
jälgi, hoidudes seejuures neile astumast. Kuid ini- 
mene, kes neid oli enesest jätnud, pidi asuma juba 
õige kaugel, sest nad viisid teda ikka edasi, tõusid 
vahel maa poole üles ja laskusid samas üsna mere 
äärde. Lõpuks katkes Tondi kannatus ja, hüpanud 
hobusele, kihutas ta traavides edasi. Möödunud ühest 
käänakust, nägi Tont äkki, kuis kaldaäärsest roosti- 
kust ilmus tüdruk, kes märgates ratsanikku hakkas 
jooksma eemalasuva metsa poole. 

— Ära pelga! hüüdis Tont. 

Kuid tüdruk ei pannud hüüdmist tähele, vaid 
jooksis väledasti nagu hirv. Löönud lapiti mõõgaga 
vastu hobuse kintsu ja vajudes ta kaelale, tundis 
ratsanik, kuis loom sirutas oma koibi ja venis kehast 
pikemaks. Tüdruk jooksis, komistas ja kukkus otseti 
maha; küll püüdis ta ajada end jalule, kuid juba 
oligi Almutelas ta juures, haaras tast kinni ja asetas 

enese kõrvale istuma. Nähes võõrast ratsameest, 
ehmus tüdruk hullusti, kui see aga kõnetas teda ema- 
keeles, siis hakkas ta hirm vähehaaval kaduma. 

Ja nüüd kuulis Almutelas, et toosama tüdruk on 
samutigi üksik põgenik nagu temagi; ka tema pääse- 
nud oma hingega lippama, kuna venelased teinud 
küla tuhaks ja nottinud inimesed maha. Põgenenud 
ta siis mereranda, kus kogu kevade toitunud roos- 
tikust leitud linnumunadega ja käivat aeg-ajalt maha- 
jäetud küladest otsimas vilja. 

Ja nad rändasid kahekesi käsikäes sisemaa poole, 
otsides enestele uueks eluasemeks mõnd mahajäetud 
maja. Kodasid, hurtsikuid ja onne oli leida küllu- 
ses, sest kõiki neid oli elanikest puhastanud surm, 
jätmata sinna isegi nuttu. 

Almutelas valis talu, tahtes leida säärast, millel 
on viljakamad maad; selleks kiskus ta peagu igast 
katusest õlgi ja võrdles neid omavahel, et millised on 
pikemad. sest viljakam maa kasvatab pikemat kõrt. 
Kui ta ühe metsamaja katuselt oli jällegi kiskunud 
pihutäie õlgi ja leidnud, et need ulatuvad talle rin- 
nuni, siis ta sõnas otsustanult: 

— Siia asutame oma uue kodu! 

Ja ta jäigi sellesse metsatalusse elama koos oma 
naise Emmaga vaikses rahus ning õnnes, saades 
järgneval kevadel poja. 

Kui ta aga nüüd pärast mitmepäevast äraolekut 
oli tulnud koju, siis leidis ta selle rüüstatud ning 
tühjana. Ep olnud seal enam naist ega kätkis poega! 
Kaks päeva hulkus ta ümber maja, metsas ja rägas, 
ronis puude otsa ja kisendas valjusti: 

— Emmi! ja siis veelgi vaijemalt: Emm ae! 

Kuid ainult ta enese hääl kostis talle vastu. 

— Pill pireta, Emm emata, susi viinud ve- 
neka-a-a! 

Kõik aga oli asjatu, ja ta laskus nukrasti puult. 

Nii kurtis Almutelas lõkketule ääres kaaslasele 
oma häda. 

— See on veneka käsi! sõnas nüüd Mats. 

Kui harjulaste meeled olid veidi rahunenud ja 
nad olid pajatanud teineteisele veelgi oma häda- 
dest, siis suikusid nad lõpuks magama, et varahom- 
mikul olla jalul. Kuid rahulikult uinuda ei tihanud 
neist kumbki, sest nüüd pidi ka öösi hoidma silmad- 
kõrvad lahti. Nad kavatsesid ainult ühe silmaga 
suikuda, kuna teine pidi pidama vahti. Kuid nälja- 
sele kõhule ning väsinud silmale on uni ütlematu 
magus, ja nad ei teadnudki, kuis see juhtus, et nad 
jäid norisedes raskesti magama. 

— Mis rahvas olete, mida siin teete? kostis äkki 
võõrakeelne kärkimine magajate kõrvu, nii et nad 
virgudes kargasid ehmunult püsti. 

Oli hommik — metsaalune oli täis lindude sirtsu- 
mist ning elevat vidinat. Tont ja Mats leidsid endid 
aga venelaste parve keskelt ega osanud sõnagi kosta. 
Neil seoti käed selja taha kinni, heideti silmused 
kaela ning köideti sadulate külge; kaks ratsanikku 
asusid neid talutama mööda kõveraid metsateid, 
kuna ülejäänud jätkasid hulkumist. 

NELJAS PEATÜKK. 


Rootslaste suurtükid aina paukusid ning mürt- 
susid Padise all. Et kahurikapteneile oli väeülemate 
otsust mööda tehtud ülesandeks lasta linnuse ida- 
poolsesse müüri lävi ehk brešš, siis koondasid nad 
oma suurtükitule ainsasse täppi, lastes nii ägedasti, 
et tahmunud suurtüknikel ep olnud enam kristlase 
nägu. Laskmine aga kestis hommikust õhtuni ja 
päevast päeva, kuni lõpuks hakati märkama, et püssi- 
rohi on lõppemas. Et aga müür murenes õige pikal- 
daselt ning vähehaaval, siis seesugusest pöörasest 
laskmisest ei paistnudki suuremat tulu, ja seniks kui 
uued rohuvaadid jõuaksid Tallinnast pärale, tuli 
tormilaskmine paratamatult katkestada. Vahepeal 
tuli ka väejuhatus otsusele, et mitte mõõgalöök, vaid 
nälg suudab kõige paremini murda moskoviidi kan- 
guse ning tuua maja kätte. Ja nii algasidki pikad 
piiramise päevad. 

Sõjasellid, löönud end salkadesse kokku, läksid 
pidama röövijahti. Kaptenid olid neid küll poole 

suuga keelanud, aga päris tõsiselt ei ütelnud neist 
seda keegi. Olgugi et laagrist hiiliti üksikuina ning 
salamahti välja, saadi metsa taga kokku ning ühineti 
suuremaiks salguks. Ja millest see tingsõdur võis 
elada ning rõõmugi tunda, sest neljaguldnane kuu- 
palk oli selleks ikkagi kasin, pealegi kus markitan- 
did ep olnud mitte ausad kaupmehed, vaid tigedad 
röövlid. = Arusaamatus tekkis sõjasellidele ainult 
sellest, et nad ei teadnud, kas tuleb röövvara võt- 
misel toimida nagu oma kuninga või vaenlase maal; 
kui talitada nagu omal maal, siis oleks neil õigus 
võtta ainult hobuseid ja pudulojuseid, kuid mitte 
teisi karielajaid; samuti tohiksid nad siis võtta kõike 
söödavat, kuid ainult kirstude, kappide ning pani- 
paikade lõhkumiseta. Kui siinset ümbrust peetakse 
aga vaenlase maa-alaks, siis on neil õigus võtta 
kõike, mida aga silm juhtub nägema ja süda himus- 
tama. Ja nii nad asusid teotsema igaüks oma aru- 
saamise ning tõekspidamise järgi. Üks salk kihutas 
põhja, teine läände, kolmas lõunasse, pudenedes iga 
tuule suunas küladesse laiali. Kuid kuskilt ep olnud 
neil midagi leida, sest moskoviit oli laastanud ning 
lagastanud tühjaks kogu maa ja elanikud pagenud 
küladest. Ainult ühel kesal nähti talunikku, kes oma 
ihurammuga vedas atra, kuna naine hoidis seda vaol. 
Kuskil õuel jooksis üksik peni ratsanikele klähvides 
vastu, kuid seegi rabati mõõgaga maha. 

— Ei nii tühja maad ep ole mu silm veel näinud, 
ütles pikavurruline sõjasell oma nooremale kaas- 
lasele, kui nad kahekesi peatusid kuskil taluõuel. 

— Tühi! kostis kaaslane ringi vahtides. — Kui 
leiaks vähemalt mõne rasvase suitsuheeringa... 

Unustades, et nad viibivad Eestimaal, kus talu- 
nikud nende emakeelt ei mõistnud, tarvitasid ting- 
sõdurid asjatult omavahelist salakeelt ehk argood, 
mille järgi suitsuheeringas tähendas hane. 

— Missa, Urban, heeringast veel räägid, isegi Saksi 
keiser oleks paras!kostiskaaslane, mõteldes seega parti. 

Äkki kostis taluonnist kana kaagahtus ja vanem 
sõjasell, nimega Tonnies Dene, ütles Urbanile: 

— Eks kuule, seal kaagutab ju härg! 

Urban tõmbas taskust kanapüüdmise silmuse ehk 
tingsõdurite keeles rügemendi ja pöördus majja; et 
uks oli puupööraga seestpoolt suletud, siis surus ta 
selle oma õlaga ragisedes sisse. Läinud pimekasse 
tarre, silmas Urban seal valget kana, kellele ta hakkas 
heitma silmust; kuid kuuldes selja taga tasast kobi- 
nat, pöördus ta ümber ja nägi kohkudes, et pimedast 
nurgast läheneb koletislik vanaeit — silmad pöör- 
dunud pahupidi ja harali sõrmedega käed haarami- 
seks laiali; seesugune nägemus tundus nii jubedana, 
et Urban sööstis valju kisaga õue. 

— Kas venelane...? ja Tonnies paljastas eru- 
tunult mõõga. 

Kahvatunud Urban ei suutnud kosta ühtki mõist- 
likku sõna; olles aga end veidi kogunud, kiskus 
temagi tupest mõõga ja läks siis koos Tonnies 
Denega tagasi onni. Seal ep olnud aga kedagi 
muud kui ainult pime rauk ja muneja kana; vana- 
eit tõugati kõrvale, kuna kana tõsteti pesalt ja toodi 
õue, kus lõigati tal pea, raputati verest tühjaks ja 
riputati silmustpidi sadula külge. Nähes õues sõja- 
selle, jättis põllul orjav talunik oma vannasadra 
kesale püsti ja pages koos naisega lähemasse võssa. 

Mornilt jätkasid sõjasellid oma teed, täna ep 
olnud neil õnne. 


Vastu õhtut, millal päikesest oli loode kaares 
näha ainult pikk punane soru, kavatses Tonnies koos 
Urbaniga pöörduda tagasi laagrisse; kuuldes aga 
metsatee käänaku tagant venekeelset vandumist, 
tõmbusid nad tihnikusse, kus jäid kartlikult luurama. 
Ja nad nägid paari moskoviidi ratsanikku, kes tõr- 
vatud ohelikkude otsas talutasid kahte talupoega. 
Nähes, et vaenlast ep olnudki rohkem, muutusid 
varitsejad sõjasellid julgemaks ja Urban tihkas 
koguni sosistada: 


— Moskoviidid! 
— Nemad! 


Tonnies aga arvas koguni, et venelased tuleks 
võtta õnneks ja nende hobused markitandele maha 
müüa. Kuid seal, kus on loota kasu, ei arutlegi ting- 
sõdur pikalt: paljastatud mõõkadega sööstsid nad 
venelasile järele. . Kuuldes kabjaplaginat, vaatasid 
venelased korraks tagasi ja surusid siis kannused 
oma hobuste kubemeisse, vajutades neid nii tuge- 
vasti, et valust hullunud loomad pistes jooksma tõm- 
basid oheliku otsas sammuvad vangid pikali ning 
lohistasid neid eneste järel. Kuid enne kui vene- 
lased jõudsid ohelikkude läbilõikamisega vabaneda 
koormaist, oli Tonnies neil esimesena kannul ja pis- 
tis oma mõõga ühele neist selga; venelane kukkus 
otseti paremale küljele, jäädes üht jalga pidi jala- 
rauasse rippuma, kuna ta hobune jätkas jooksu. 
Vahepeal oli teine venelane jõudnud lõigata sadula 
küljest oheliku ja kihutas nüüd edasi nagu tuul. Küll 

ajasid sõjasellid teda taga, kuid ometi kadus ta 
nende käest. 

Vangid vallandati köidikuist ja toibutati, kuni 
nad hakkasid rääkima. Kuid nad kõnelesid ainult 
sõjasulastele arusaamatut maarahva keelt, nii et 
nende ülekuulamisest ei muutunud Tonnies Dene 
ega Urban teps mitte targemaks. 

— Viime nad laagrisse, arvas Urban, — küllap 
seal leidub inimesi, kes mõistavad nende imelikku 
murrakut. 

Pärast mahalöödud venelase läbiotsimist ja ta 
relvade äravõtmist kästi vabastatud talupojel istuda 
kahekesi ühele hobusele, ja siis alustati üheskoos 
sõitmist rootsi tingväe laagrisse. 


Õhtul hakkas rüüstelkäijaid saabuma laagrisse; 
paljud neist pöördusid tagasi tühjade kätega, aga 
paljudel oli olnud ka õnne: toodi härjavärsse, aeti 
kokku lambaid, kitsi ja palju pudulojuseid; ühest 
pooleldi laastatud mõisaaidast oli leitud otri ja isegi 
suitsetatud liha. Ja istusid siis teekonnalt tulnud 
sõjasellid laagritulede äärde, kuna nende naised 
hakkasid padades keetma või varrastel küpsetama 
liha, nii et rasv aina särises ja särtsus. Markitandid 
olid aga agarad vahetama röövitud vara vastu nii 
õlut kui ka viina. 

Dauid Denhardi joogilaua taga trügis alati janu- 
seid sõjaselle, kuna ta nägus ning vooruslik tütar 
neitsi Dorothea oli siin toorenenud sõjasulaste kes- 
kel nagu üksik äraeksinud metsalill okaspuude 
vahel. Kuid ühtegi neist ta ei peljanud, vaid samase 
naeratusega ulatas ta õllepeekri nii räpasele sõjasellile 

kui ka kaptenile. Seepärast olid tingsõdurid harjunud 
pidama teda oma ühiseks omanduseks ja nad valva- 
sid kadedusega, et keegi neist ei hakkaks ta ümber 
libitsema enam kui teine; seega oli ka isa Dauidi 
kartus, et pealetükkivad tingsõdurid võiksid teha ta 
tütrele liiga, päris asjatu. 

Siis aga juhtus, et üks peamees ehk kapten, kelle 
kübarat ehtis valge sulg ja kuuekäised olid mähe- 
piludega äärestatud, käis juba mitmendat päeva 
Denhardi telgis ja püüdis naljatades ajada ta 
tütrega juttu. Kuid need olid tal ainult võr- 
gud ja paelad, mida ta tahtis selle neitsi ümber 
kududa. Ta nõudis jonnakalt ning kangekaelselt, et 
ütelgu aga Dorothea, keda on ta valinud enesele 
kallikeseks, ning ärgu piinaku teda kauem. 

Dorothea aga naeratas ja kostis vastuseks, et 
kõiki. 

— Kuidas kõiki? küsis kapten langetades lauale 
oma peekri. 

Nüüd hakkasid sõdurid, kes jorutasid oma õlle- 
kannude juures, terasemalt tähele panema selle tii- 
baripsutava kapteni juttu; neile kui karenenud sõja- 
sellidele tegi tuska, et seesugune keigar ehk moe- 
narr hakkab mõistukõnedega kimbutama seda neit- 
sit, keda nad ise kohtlesid peaaegu nagu last. 

Keerutades oma vurrusid nõudis kapten järele- 
jätmata, et Dorothea ütleks talle oma äravalitu 
nime. 

— Mina ep ole enesele kedagi ära valinud, vaid 
kogu rahvas, kes siia käib, on mulle ühteviisi armas, 
kostis Dorothea lihtsasti, kuna ta nägu tõmbus 
tõsiseks. 

Kuid kaptenile oli see suureks arusaamatuseks, 
et kuidas võib iga sõjasulane ning kelm olla neitsi 
silmis samaväärne kui tema, kelle rinnal palju kuulsa 
päritoluga naisi ja neitsisid olevat nutnud; kuid tema 
ei hoolivatki neist suursuguseist naisist ja neitsidest, 
vaid ainult tema — Dorothea, olevat hakanud talle 
südame külge. 

— Tema ulatab õlut samuti nagu sulle, nii ka 
meile, urisesid tingsõdurid, tulles kaptenile lähemale; 
— ega sa seepärast, et su palk on nelikümmend 
guldnat, ep ole ilusam ega targem! 

Seesugune jutt vihastas kaptenit nii, et viruta- 
nud õllekruusi lauale, läks ta tagasivaatamatult 
minema. 

Peatselt tuli Denhardi müügilaua äärde rootsi 
tingväes teeniv pohlakas Szymek Golubitski, kelle 
mustad kulmud, põskhabe ja nõelteravate otstega 
vurrud hakkasid juba eemalt silma. Ja oli see poh- 
lakas hullem kui türklane, jooksis laagris nagu jahti- 
pidav jäär tapluses langenute leskede seas ringi, 
leidmata mahti kasida oma tatist nina. Kui see hull 
pohlakas nägi nüüd neitsi Dorothead, siis hakkasid 
ta tumedad silmad hõõguma ja ta kisas täie kõriga: 

— He-hee, kevad on ammu käes, aga neitsi rin- 
nad mängivad veel ikka! ja ta näpistas Dorothea 
ihu, 

Neitsi puhkes nutma, kuna vana Denhard hüü- 
dis kätt tõstes ja habeme värisedes, et kortlitäie viina 
annab ta igaühele, kes võtab karistada ülbet pohla- 
kat. 

Nüüd tormasid sõjasellid rüsinal pohlakale kal- 
lale ja hakkasid teda peksma; pohlakas tõmbas 

põuest pussi, kuid talle ei antud löögiks mahti, vaid 
virutati tinapeekriga pähe ja hüpati jaluli otsa; iga- 
üks püüdis viinakortli teenimiseks anda talle hoopi, 


nii et lõpuks ei jäänudki pohlakast enam midagi. 


järele. Enne kui profoss võis tulla peale, lohistasid 
sõjasellid ta laagriäärsesse metsa ja tulid siis tagasi 
oma kergesti-teenitud viinakortlit jooma. 


Kui aga neitsi Dorothea kuulis, et pohlakas on 
tema teotamise lunastanud oma eluga, siis ep olnudki 
ta meel selle üle rõõmus, sest see inimelu jäi raske 
koormana rõhuma ta südant. 


— Ära kurvasta, lohutasid teda sõjasellid, — 
sest mida rohkem inimelusid lasub neitsi hingel, seda 
enam on ta hinnas! 

Laagris aga jätkus priiskamine ning prassimine 
üha kasvava hooga. Ka naisi tikkus meeste seltsi 
jooma, kuid enamasti tõrjuti neid kurja sõnaga 
eemale. 


Tonnies ja Urban andsid venelaselt äralöödud 
vangidele oma pajast süüa ja ulatasid neile rüüpa- 
miseks isegi oma õllepeekri, sest nende ablas õgi- 
mine tegi sõjarahvale nalja. Igaüks tõi neile oma 
söögijätised ja äranäritud kondid, mida vangipõlvest 
vabanenud Tont ja Mats võtsid rõõmuga vastu, ja 
süües tänasid nende suud oma päästjaid. Kuid liig- 
söömine ja õlu väsitas neid peatselt, nii et nad vaju- 
sid pikali ning uinusid magama. 

Tonnies Dene, Urban ja üks hämelasest tingsõ- 
dur, nimega Aapeli, hakkasid heitma täringeid, kuna 
palju rahatuid sõjaselle vahtis nende mängunalja 
pealt. 

Kordamööda haarati täringipeeker paremasse 
kätte, kaeti pihuga kinni, raputati sisu hästi sega- 
mini ja heideti siis täringid kummulikeeratud astja 
- põhjale. Algul mängiti aartigeile, siis killingeile, 
pärast võeti juba öörid ning krossid mängu ja lõpuks 
heideti veeringeile. 

— Heidan! ja Aapeli viskas kuusteistkümmend 
silma. 

Rahulikult korjas Tonnies heidetud — täringid 
peekrisse ja heitis... 


— Seitseteistkümmend...! ja ümberseisjad van- 
gutasid päid, et on aga Tonniesel täna õnne. 
Soomlane oli laostumas — tal ep olnud hinge 


taha jäänud enam kui ainus veering. 

Nüüd asetas Urban hõbedase veeringi astjaser- 
vale, vaadates küsivalt Aapelile otsa. 

— Löön! hüüdis soomlane. 

Urban haaras peekri ja heitis; kui klõbisedes 
veerevad täringid jäid peatuma, siis näitasid nad 
ainult kaheksa silma — kaks kahte ja üks neli, mida 
kergesti võis üle trumbata, nii et Aapeli hüüdis 
võidurõõmutsedes: 

— Vaadake — nüüd viskab hämelane! — ja ta 
heitis ainult kolm silma. 

— Pärgel! vandus siis Aapeli, kel ep olnud 
enam aartigitki hinge taga. 

Nüüd pidi soomlane mängimisest loobuma, kuid 
et tal veelgi oli selleks tahtmine ning kange lust, 
siis haaras ta puusalt pussi ja lüües selle toobri 
põhjale püsti ütles, et raha asemel paneb ta mängu 
oma pussi. 

— Seda ei võta ma vastu, sõnas Tonnies, kelle 
kord oli heita, — kui raha ep ole, siis ma sinuga ei 
mängi! ja ta asetas kättevõetud täringipeekri uuesti 
toobrile. 

— Aga sina, Urbani-poju, sa vaata, missugune 
nuga, kiitis Aapeli ja kiskus pussi toobripõhjast 
välja, — lõikab rauda nagu vaha! — ja ta lõikas 
ainsa tõmbega toobrilt suure killu. 

— Ei taha sinu nuga! tõrjus Urban. 

— Ei taha, kordas Aapeli, — aga tead, poju, see 
puss on juba tosina kõrisid läbi lõiganud, ja sina 
ei taha?! 

, x — Olgu kas või sada, aga mina ei taha teda 
mitte, nii et pista tuppe oma nuga! 

Hämelane oli nõutu, kuid samas sähvatas tal uus 
mõttesäde ja ta ütles: 

— Panen mängu oma Brigita! 

Et Urban talle midagi ei kostnud, siis lisas 
Aapeli: 

— Kui võidad, siis tänaseks jääb ta sulle! 

Urban kahtles, kuna Tonniese kõrval istuv Marg- 
ret hakkas oma joobnud häälega karjuma üle laagri: 

— Brigita, Brigita! Aapeli mängib sind täringitel 
maha! 

Nüüd ilmus naiste telgist Brigita, mustad juuk- 
sed kohevil ümber pea ja vaevumärgatavad kurru- 
kesed suuservis, ja jäi trotslikult vahtima mängijaid. 

— Heidad? ja Aapeli vahtis Urbanile otsa. 


Urban kahtles — ta ei võtnud täringipeekrit 
pihku. 

— Heida — naine väärib...! ergutas nüüd Ton- 
nies Dene. 

— Ma, ma ep ole kunagi inimesele mänginud, 
sõnas Urban, kuna ta pilk seiras seejuures Brigitat, 
kes, löönud käe upsakalt puusa, vahtis pilklikult 
ahvatledes talle otsa. 

Langetanud pilgu, sõnas siis Urban otsustanult: 

— Olgu, võtan sinu pakkumise vastu! ja ta haa- 
ras heitepeekri. 

— Ei, kostis Aapeli takistades Urbani heitmist, 
— iludus määrab hinna; pane kaks veeringit toob- 
rile, sest vähemat ep ole mu naine väärt! 

Uuesti piilus Urban Brigitat, kes naeratas lah- 
kesti ja pilgutas talle silma. 

Võtnud taskust hõbedase mündi, asetas Urban 
selle eelmise kõrvale ja haaras siis uuesti heitepeekri, 
mille käänas äkilise liigutusega kummuli; ja kui ta 
nüüd täringeilt tõstis peekri, siis vaata — need näi- 
tasid kaheksateistkümmend silma. 

— Kolm korda kuus...! imestuti peavangutusel: 
— säärast õnne juhtub harva! 

Aapeli heitmine oli nüüd asjatu, sest kui ta vis- 
kaks ka sama palju, pärib mängu seaduse järgi esi- 
mene heitja ikkagi võidu. 

Nüüd kukkus soomlane hirmsasti vanduma, mitte 
niipalju kahetsedes Brigitat, kui et ta pidi mängus 
alla jääma. 

— Anna mulle üks öör, nurus Aapeli lõpuks 
leplikumalt, — lohutan end kortli viinagagi! 

Urban andis talle kaks, ja Aapeli läks markitan- 
tide laagriossa. Ta naine Brigita istus aga Urbani 
kõrvale murule ja surus end temale ligi, sest ta 
tänane ühe-öö mees näis peale oma nooruse olevat 
veel kaunikesti rikas. 

Seekord oli täringimäng lõppenud, sest Tonnie- 
sel ja Urbanil ep olnud lusti neid ainult kahekesi 
heita. Nad tõusid ja läksid koos oma naistega mar- 
kitantide õllevaatide juurde. Seal silmasid nad 
Aapelitki, kes kallas päris meeletult enesesse õlut. 
Ta kelkis svealaste ehk rootslaste ees oma joomis- 
oskusega, juues nii, et valas teisest kannust sellesse, 
millest ta parajasti jõi; siis nõudis ta, et teised teek- 
sid seda järele, ähvardades neid seejuures pussiga. 
Kui ta nüüd Urbanit nägi, siis töllerdas ta talle 
juurde, ise lällutades: 

— Homme annad tagasi mu naise, homme...! 
ja samas hakkas ta painama, et Urban ostaks talle 
veelgi kortli õlut, öeldes, et ta naine on enamatki 
väärt. 

Sellest oleks tõusnud tüli, kuid nüüd astus Ton- 
nies Dene vahele, haaras soomlase rinnust kinni ja 
raputades teda õige tugevasti sõnas ristis hambail: 

— Kõrvad rebin sul peast, ise mängid ausas 
mängus maha, ja nüüd tõstad hinda! 


Lõpuks lepiti vaheleastunud sõjasellide sobitusel 
kokku, et Urban ostab Aapelile kaks kortlit viina, 
kuna see loovutab oma naise talle veelgi kaheks 
päevaks. 

Pärast tüli hakkasid Tonnies ja Urban koos oma 
naistega jooma. Kui neile enam sisse ei mahtunud, 
tulid Tonniesele meelde ta kaks orja, nagu ta Tonti 
ja Matsi naljatujul nimetas. . Äratanud vabadikud 
magamast, pistis Tonnies neile vahutavad õllekapad 
pihku, kästes juua. Tänanud lahket isandat, tüh- 
jendasid vabadikud neile ulatatud õllekapad ja taht- 

sid heita uuesti puhkama; kuid Tonnies olles sattu- 
nud annetamise tujju, sundis neid ikka uuesti jooma. 

— Katkestame vatsa...! sõnas Tont pearapu- 
tusel. 

Kuid tema keelest ei saanud Tonnies aru ja ula- 
tas ikka uusi kapatäisi. Ja harju veljed jõid, jää- 
des seejuures niisama purju, nagu oli seda peagu kogu 
tingvägi; nad tuigerdasid ringi ja ütlesid rõõm- 
sasti: 

— Viin teeb seda, mida vesi ei teagi...! 

Sõjarahvale tegi aga talupoegade arusaamatus 
murrakus lällutamine palju nalja, ja nad naersid, nii 
et aitas. Kuid mitte ainuüksi purjujoodetud harju- 
lased, vaid ka üks sõjasell, hüüdnimega Hark, laul- 
des koos sõdurinaistega nilbeid laule, lahutas sõja- 
sulaste meelt. 

Kui siis õlut ja viina oli kaanitud nii palju, kui 
keresse mahtus, läksid Margret ja Brigita oma maga- 
mistelki. 

— Joogem, põrgusse rändame niikuinii...! hõi- 
sati. 

Nüüd jõi Urban julguseks veel peekritäie õlut ja 
läks siis oma võidetud naisele ta telki järele. 

— Täna joome ja kargame...! hõiskasid purju- 
tajad. 

Tulnud naiste telki, kuulis Urban seal südame- 
pöörituse vaevas oigavate naiste hääli; ta lähenes 
esimesele lamajale, pidades pimeduses teda Brigi- 
taks, ja asetas käe ta rinnale. 

— Oo-oh, lase — las pööritus läheb minust 
välja! ja käänanud enese kummuli, öökis naine üle 
lavatsiääre maha. 

Laskunud siis jõuetult tagasi, kiskus naine, kes 
oma suures südamepöörituses ei tundnud lähenevat 
meest mitte, Urbani enese juurde. Ja vaata — noore 
tingsõduri Urbani suu leidis selle kõlvatu naise 
öökimisest rüvetunud suu ning nende huuled vajusid 
väsinult ühte. 

Samas tuli teisigi tingsõdureid naiste telki, mit- 
mel põlevad pigiorgid käes. Kui nüüd Tonnies lei- 
dis Urbani oma naise Margreti sängist, siis hüüdis 
ta valjusti ja suure viha ning vihkamisega: 

— Urban, sina — ole neetud! ja heitnud tule- 
orgi käest, kiskus ta vöölt oma mõõga. 

Kuid kaaslased asudes ta ümber, võtsid talt 
tapri, millega telgis möllates võib teha ka teistele 
ahnet kahju. Vabanenud kaaslasist, rabas Tonnies 
Dene rusikaga Urbanile näkku, nii et see kukkus 
pikali; siis sööstis ta oma truudusetu naise Margreti 
kallale, pidades teda võrgutajaks. Pimedas armu- 
kadedusvihas ning metsikuses kiskus ta tema und- 
ruku üle pea, köitis pealael sõlme nagu kotisuu, nii 
et Margret ei suutnud näha oma ümbrust ega liigu- 
tada käsi, kuna ta katmatus oli igaühele irvi- 
tamiseks näha. Ja nüüd haaras armukade Ton- 
nies nahkse nuudi, millega hakkas peksma Margreti 
paljastunud reisi ja kintse, nii et sel kadus õlleuim 
peast ja ta hakkas valust kiunudes ulguma. 

— Säh sulle, libu, vingerda nüüd...! ja Tonnies 
peksis ristis hambail, nii et Margreti ihu vorpidest 
aina pondus. 

Mõni sõjasell püüdis astuda manitsusega vahele, 
kuid Tonnies tõukas ta eemale, sõnades, et iga- 
üks saavat oma teenitut palga. 

Et peksetav ei näinud ega osanud kuhugi pageda, 
siis põrkas ta vastu telgi tugiposte ja komistas kuk- 
kunuile otsa. Olles tüdinenud seesugusest kärast, 
haarasid kaks sõjaselli Margreti kinni ja talutasid 
ta telgist välja, kuna järelsammuv Tonnies jätkas 
oma hullu peksmist. Nii piitsutades kihutas õllest 
hullunud Tonnies Dene oma armatsemisega ameleva 
ning abielurikkumiselt tabatud naise laagri piirkon- - 
nast minema, kuna pealtvaatajaid naisi irvitas talle 
järele: 

— Margret, kas pussu linna all käib sõda?! 


Urbaniga seisis Tonniesel aga tüli veel ees. Et 
duellid ehk kahevõitlused olid tingsõdureile lubatud 
ja nende pidamine võis toimuda ainult päikesetõusu- 
aegsel hommikutunnil, siis ei hakatud enam arupida- 
misega aega viivitama, vaid mindi kohe ambozati 
juurde. Sõdurite hooldaja ehk ambozat, pannud 
Tonniese ja Urbani nimed kirja, viis need profos- 
sile, et pärast ep oleks temalt mingeid kiusamisi 
karta. 

Ja samas, ilma et oleks enam heidetudki magama, 
sest päike oli peatselt tõusmas, mindi tuikuvail 
sammel metsa äärde, kus pidi algama Tonniese ja 
Urbani vaheline duell, milleks kombekohaselt tohtis 
tarvitada ainult lühikesi jalaväemõõku. 

Duellile tuli ka profoss ja ambozat, nagu seda 
nõudis tingväe tavand ning seadus. 

Kui siis Tonnies Dene oli veel kord avaldanud 
oma leppimatust, pidid vastased panema enestele 
rinnakilbid ja reielestad külge, ja ka raudkiivrid 
pähe, nagu nõudis seda duelli seadus, et taplus 

mööduks võimalikult kergema kriimustusega. Lõ- 
petatama pidi see aga juba esimese verega. 

Ambozat ulatas vastaseile mõõgad, mis nad haa- 
rasid tugevasti pihku ja asusid profossi näidatud 
kohtadele — kaheksa sammu kaugusele teineteisest. 

Küll urises mustalõugne profoss, olles pahur, et 
tema unerahu on säärase purjuspäise möllamisega 
segatud; kuid siiski ep olnud tal siin midagi parata 
ning pidi andma duellipidamiseks loa, sest ambozat 
kui oma salga sõdurite isamees ning kaitsja nõudis 
seda kirjutatud tavandi järgi. 

Kui siis profoss ehk kohtumõistja ning seaduse- 
täitja oli käteplaksahtusega märku andnud võitluse 
algamiseks, tõstsid vastased peast oma kiivrid, salu- 
teerisid mõõgaga nii paremale kui ka vasemale poole 
jumalagajätuks sõpradele, siis teineteisele ja tõstsid 
raudmütsid uuesti pähe. Tonniese silmis vilkus 
salajane viha, ta oli valmis oma vastast tapma, kuna 
Urban oli kahvatunud ja ta pilk purjutusest veidi 
segane. Kinnitanud kiivri lõuaalust rihma, laskusid 
vastased kemplemiseks uurakile ja hakkasid siis 
kassisammul hiilides teineteisele lähenema. Kui aga 
nende mõõgad kolksahtasid kokku, siis kargasid nad 
nagu ehmudes teineteisest eemale, et samas hiilida 
jällegi lähemale. 

Profoss hakkas juba nurisema, et tehku nad 
rutem, sest temal ep olevat mingit lõbu säärast arg- 
likku kemplemist pealt vahtida. 

Ja nüüd tormaski Tonnies metsistunud hooga 
oma vastasele kallale, et anda talle surmahoobi; 
tekkis rüsin, mõõgad tärisesid ning kõlksusid, raud 
põrkas vastu rauda, nii et lendas tulesädemeid, ja 

võitlejad olidki rinnutsi koos. Nüüd pistis ambozat 
oma mõõga vastaste vahele, neid seega teineteisest 
lahutades. Põnevusega uuriti siis neid, et kumma 
kehal leidub kriimustus ning veremärk, et see oleks 
kaotaja ning süüdlane; et aga seda ei leitud teps 
mitte kummaltki, siis pidi taplus jätkuma. 

Nüüd tormas Urban omakorda peale, kuid ta 
jooksis nii sõgedasti, et sattus Tonniese mõõgale 
lausa otsa: mõõgateravik tabas teda põseluust ning 
tungis otsapidi kuklast välja. Nagu piksest rabatud, 
kukkus Urban ristseliti maha, kuna Tonniese mõõk 
jäigi talle näkku, käänates oma raskusega ta pea 
paremale küljele. Mõõka ei saadudki teisiti välja 
kiskuda, kui pidi astutama jalaga ta näole. 

Pealtvaatajais sõjaselles tekkis isegi vaevumärga- 
tav erutus, sest seesugust lõppu ep olnud oodanud 
neist keegi. 

Omavahelises tapluses langenud tingsõdur kanti 
aga veidi eemale ja visati selleks kaevatud auku 
ilma jumalasõnata, sest duellil langenut hinnati 
samaväärseks mõrtsukaga, sest ta oli ise omast taht- 
misest ning jumalavallatust soovist otsinud enesele 
surma, ning nüüd oli teda tabanud jumala karistus. 


Enam ep olnud tingsõdureil taalreid taskus, sest 
kogu raha oli viimse kui aartigini söödud ning vala- 
tud kõrist alla; ka röövvara ep olnud enam ei lähe- 
mast ega ka kaugemast ümbrusest võtta, sest mosko- 
viit oli juba ammu teinud mõisad ja külad lagedaks, 

ja kuhu veel varras oli jäänudki püsti, siis sealt oli 
rootsi tingvägi viinud viimse, nii et nüüd pidi ta ise 
imema käppa. Algul müüsid markitandid kuni palga- 
päevani võlgu, kuid et rahalaegast Tallinnast ei tul- 
nud ega tulnud, siis lõpetasid nad võlgumüümise, 
üteldes, et nad ei või ju kogu tingväge täie kaela 
ja kõriga lõpmatuseni ülal pidada. See aga tekitas 
sõdureis rahuldumatust ning nurinat: nad luusisid 
laagris kirudes ringi ja vahtisid oma kapteneile ja 
lipumehile altkulmu otsa, nagu oleksid need palga 
mittemaksmises suurimad süüdlased ning patuoinad. 
Lõpuks koonduti salkadena kokku ja hakati aru 
pidama. 

— Tahtsite ambozatiks tossikest, noomis Tonnies 
oma kompaniikaaslasi, — valinud sõnakama mehe, 
kes julgeb nõuda, oleks palk meil ammu juba käes! 

— Aga miks siis tema ei nõua, kurjustati, — 
kui valisime ambozatiks, siis peab ta ometi meie 
kasude eest seisma! 

— Meie ambozat ei oskagi nõuda, ta ainult roo- 
mab...! ässitas Tonnies Dene. 

— Mis muud kui omad vitsad peksavad, ohkas 
keegi, — panime tossikesele rangid kaela, aga tema 
turi ei suuda neid kanda! 

— Ega teisedki ambozatid targemad ole, püüdis 
üks sõjasell oma isameest kaitsta. 

— Mis meil teistest, eks igaüks nõua oma! 

Ambozat Philip Deegen, breemenlane, keda kom- 
panii tingsõdurid olid valinud oma huvide kaitsjaks 
ning eneste eestkostjaks, oli juba mitmendat puhku 
käinud kaptenile kurtmas, et markitandid ei andvat 
sõjasulaseile ilma rahata enam midagi ja et palk 


176 


on neile ikkagi veel maksmata, siis olevat meestel 
varaks ainult nälg. Kuid mida suutis siin kaptengi 
pärata, tema oli samane palgasõdur nagu teisedki, 
ainult et ta sai nelja guldna asemel palgaks neli- 
kümmend guldnat, mille eest pidi ta sõdimisel olema 

- oma meeste seas esimene ning kangeim sõdur. Siiski 
rääkis ta sellest hädast lipkonna pealikule, kelle 

-» kaudu ulatus see lõpuks väepealik Carolus Hinrik- 
seni kõrvu, ja sellelt tuli sõna: et väelaagris palga- 
raha ep ole, siis peavad sõjasellid sellega kannatama, 
nagu teenistuslepingus vastav peatükk seda ette 
näeb. Kui aga ei olda nõus, siis Padise tornide all 
olevat varandusi küllalt. 

— Padises, he-he-hee! irvitasid sõdurid seesugust 
juttu kuulates. — Mitte alati ep ole tornid ja lossid 
täis kulda...! 

Ja sõjasellid, pistes kokku oma pead, sosistasid: 

— Kapten on meil kuri varas, lipuülem samuti; 
meie palk on neile ammu juba välja makstud, nemad 
aga peavad seda kinni ning priiskavad oma libudega 
maha! 

— Seda ütlen ma teile, sõnas Tonnies toobripõh- 
jal seistes, — et kõik meie ambozatid tuleks heita 
jõkke, kapten:d ja lipuülemad tagant otsa, kuna pro- 
foss vaja puua ta enese võlla põikpuu külge! 

— Tasa, tasa, manitses keegi liiga julgeks muv- 
tuvat Tonniest — sõnal on jalad all...! 

Kuid nüüd ei hoolitud enam Moiatusist ega 
manitsusist, vaid käärimine paisus ning võttis aina 
uut hoogu; kasvas ka tõrkumine, nii et keegi ei hoo- 
linud enam välimarssalistki, kui see juhtus kurjus- 
tama, et hobuste sadulad ning rakendid ep ole kor- 

ras ning nende raudosad on roostes. Isegi kuri 
ning vihatud profoss ei julgenud enam pista telgist 
oma nina, olgugi et ta tihtigi kuulis päris avalikku 
ning varjamatut nurisemist. Ja võllas püsis veel 
ikkagi oma neitsilikus puhtuses, sest ta külge ep 
olnud tõmmatud veel ühtki sõjaselli. 

Lõpuks tüdinesid ka musketimehed alalisest val- 
vamisest ja jätsid hoolimata kaptenite pahandusest 
ning keelust oma seisukohad muldvallide taga maha 
ja tulid teiste juurde leeri. Ka suurtükkide torud 
olid lõplikult vaikinud ega teinud enam häält nii- 
sama kui moskoviit, kes andmata enesest elumärki, 
istus vaiksesti, sest nüüd oli temalgi nälg majas, nii 
et ta pidi ära sööma kõik oma hobused, ja ega ta! 
paugutamiseks olnud rohtugi kuigi suures külluses. 

Kui mehed jällegi ühel päikesepaistelisel päeval 
istusid nurisedes maas, möödus neist ambozat Philip 
Deegen. 

— Vaadake, harakas läheb...! hüüdis rõugeist 
rikutud näoline tingsõdur Hark. 

— Miks sa, Hark, mind harakaks sõimad? ja sol- 
vatud ambozat jäi oma meeste ette seisma. 

— Seda sa ju oled! kostis Hark. 

— Ei, sinu suu ei tee mind mitte harakaks! 

Nüüd tõusis Hark ja astudes oma ambozatile nii 
ligi, et nende rinnad puutusid kokku, sõnas: 

— Kas meie ei pannud sind selleks ikkesse, et 
oleksid meile aitajaks hädas; sina aga pistad kapte- 
nitega ninad kokku ja olles nendega ühel nõul sädis- 
tad ning liputad saba nagu harakas! 

— Seda öeldakse mulle, hüüdis ambozat haavu- 
nult pöördudes oma meeste poole, — minule, kes 

ma olen rohkem rääkinud ning nõudnud enam kui 
ükski teine ambozat; mida võin aga mina sinna 
parata, kui Tallinnas olevat kuninga laegas tühi, nii 
et väeülemail ep olevat raha kuskilt võtta! 

— Siis nõuame kurjaga! hüüdis Tonnies. 

— Mis seegi aitab, ütlesin juba, et väepealikuil 
ep ole kuskiltki võtta, kordas ambozat. 

— See ep ole meie mure, kosteti, — kõhud on 
meil tühjad! Juba kaks nädalat toidetakse meid 
lahja lubadusega, nii et nüüd ei suuda tõsta isegi 
musketit. Nii tormab moskoviit välja ja võtab meid 
kõiki õnneks! ja mehed piirasid oma ambozati ümber, 
nõudes, et ta tuleks koos nendega kapteni juurde 
seletama seda lugu. 

Ja kahupäised nälginud naised seistes oma meeste 
taga, ässitasid neid takka: 

— Minge, minge kõik vooris...! 

— Tasa, mehed, manitses nüüd ambozat, — 
pidagem ikka aru; lepingus on ju öeldud, et kõik 
korraga ei tohi...! 

— Egas siis lepingul meiegi kohta enam sõna- 
õigust ole, kui kuninglik väejuhatus ise ei pea sel- 
lest kinni! käratseti. — Ei nüüd maksa enam ümber 
vaadata, vaid lähme, sest üksmeel annab jõudu! 

— Kes ei taha kuulata sõna, see peab tundma 
valu! hoiatas ambozat tõsiselt. 

— He-hee, irvitati, — ambozat, kes on tõotanud 
olla meile isaks, on muutunud profossiks! 

Et teda seati ühele pulgale selle sõdureist viha- 
tud ametimehega, see tundus ambozatile häbematu 
solvamisena, ja ta kostis oma meestele nõnda: 

— Kui tahate minna, siis mina olen sõnavõtjaks 
teil ees, olgugi et profoss tõmbab mind selle eest 
võlla! 


— No seda meie ei luba! 

Siis mindigi väepealikute telkide juurde ja nõuti 
kokkusaamist esmalt oma kapteniga. Kuuldes kisa, 
kargaski kapten telgist, et hurjutada oma mehi; et 
aga ka teisi kompaniisid oli kogunenud nurisemiseks 
kokku, siis kapteni näol punetav viha asendus kahva- 
tusega ja ta haaras mõõgapideme pihku. Üks valge- 
päine naine pistis telgist korraks oma pea, kuid 
nähes harjasnäoliste sõdurite karja, tõmbus ta koh- 
kudes tagasi. 


Ambozat tahtis hakata kõnelema, kuid sõdurid 
ei lasknud tal selleks avada suudki, sest igaüks neist 
kurtis ise oma häda, püüdes seejuures karjuda tei- 
sest üle. Kui siis kapten sai lõpuks sõnaotsa suhu, 
kõneles ta oma sõjasulaseile, kes teenistusse astudes 
olid vandega tõtanud temaga ühes teenida ja surra, 
nõnda: 

— Teie olete endid humalaveest ning käärivast 
pärmijoogist lakkunud uimaseks ning unustanud 
kohuse oma kuninga vastu; teie sõgedad nurisemi- 
sed on meeleheaks ainult sellele, kes sealt tornidest 
alla vahib! ja ta osutas käega Padise maja poole. 


Kuid tingsõdurid ei pööranud oma sõgedat meelt 
musta karvagi võrra, vaid aina nõudsid kokkusaamist 
lipkonna ülemaga, ja kui temagi ei peaks aitama, siis 
kas või väepealiku Carolus Hinriksen Horni enesega, 
sest miks hoiab ta sõjarahvast säärases näljakitsiku- 
ses. 

Seesugune nurisemine oligi juba ulatunud ülem- 
väepealiku kõrvu, ja ta laskis kogumiseks puhuda 
trompetit. Nüüd jooksid sõjasellid igaüks oma lipu 
alla kokku ning rivistusid laagri koondusväljakule 
lipkondadena nelinurkselt üles, kuna nende naised 
katkestasid omavahelise tüli, 

Ainult üksikud vahid jäeti moskoviiti valvama, 
kuna teised kõik koondati laagrisse. 

Lõpuks tuligi sõjaülem Carolus Hinriksen Horn, 
astudes oma pikkades sõjasaabastes: koos temaga 
tuli ka Hans Erikson Finne, kantslereid ja väeülema 
trabante. Sõjaülema terav habe oli soetud siledaks, 
kuna ta terased silmad välkusid kuldkarrast kordo- 
niga ääristatud kübara alt. Köhatanud korraks, 
hakkas väeülem kõnelema oma sõdureile nõnda: 

— Sõnaviija on rahanõudmisega saadetud Tal- 
linnasse, nii et ühe kuu palga, mida kuningas teile 
võlgneb, saate kui mitte homme, siis ülehomme kind- 
lasti kätte; seepärast olge nüüd rahulikud ning ärge 
tõstke asjatut nurinat, et kuninga pahameel ei lan- 
geks teie pealaele! 

Olgugi et sõjasellid tundsid tema ees aukartust, 
"tekitasid ta sõnad neis nii suure pahameele, et julge- 
mad ei suutnud hoiduda hüüdmast: 

— Miks ainult ühe kuu palk, see oleks ju lausa 
röövimine! 

— Teine kuu ep ole ju veel lõppenud, hüüdis 
nüüd pahandunud väepealik, — mida te, sõgedad, 
siis lõpuks nõuate? 

— Teisest meie ei räägi, lärmasid nüüd sõjasel- 
lid, — aga kas sõjaülem ise ei austagi määrust ning 
pea lepingust kinni, sest igakordse linnuse ründami- 

sega lõpeb eelmine palgamaksmise kuu ning algab 
uus! 

Et see oli tõesti nõnda, siis kostis Carolus Hin- 
riksen: 

— Teie saate ka selle! Nüüd aga minge puh- 
kama ja katsume moskoviidi kallal homme uuesti 
õnne! 

— Tühja kõhuga, nälginud hingega...?! hakati 
nurisema. 

— Markitandid annavad teile võlgu! 

— Nad ei tee seda mitte, kurdeti. — Õllevaadid 
on keeratud lukku ja Tallinnast ei too ükski marki- 
tant enam lisa! 

— Nad peavad andma — kuninga laegas vastu- 
tab! sõnas Carolus Hinriksen ja hüppas kübarat ker- 
gitades oma hobusele. 

Sõjasellid aga vahtisid mornilt üksteisele, sest 
kui markitandid keelduvad ikkagi, siis on nad sama 
targad kui enne. 

Samal ajal, millal väepealik viibis veel lipkon- 
dade keskel, ründasid haavades põdejad ning vigas- 
tunud sõjasellid koos naistega markitante, sest nen- 
deni oli juba kandunud sõna, et markitandid peavad 
kuninga vastutusel müüma sõjasellidele võlgu. Nad 
mangusid õlut ja nurusid pihutäit tangu, mille eest 
vastutavat äsjakuuldud sõjaülema ütlust mööda 
kuninga laegas. Kuid markitandid irvitasid naerdes, 
et mida suudab kuninga laegaski, kui ta on tühi, ja 
nad ütlesid: 

— Kui rahavoor jõuab otsaga siia, küll siis on 
õlut, viina, leiba ja liha, enne aga mitte, sest parem 
hoida põrsas vatsas kui taga jooksmas! ja nad ko- 

ristasid oma toiduvarad ning pakkisid kokku, et näl- 
jane silm ei satuks kiusatusse. 

Dauid Denhard aga sammus rahutult oma telgis, 
sest ta tundis oma varanduse pärast tõsist ning suurt 
muret, pealegi veel nüüd, millal ta on oma õilsast 
põhimõttest loobunud ning müünud tingsõdureile 
laenuna õlut. Kuid enam ta ei anna, ei anna neile 
kitsedele enne, kui nad on tasunud talle oma 
võlad. Ta asuks oma õlleaamidega kas või praegu 
Tallinna poole teele, sest siinse kõrvetava päikese 
paistel võib õlu kergesti hapuks minna, kuid ta peab 
ootama palgapäeva, et saada kätte oma võla. 

Et tuua pähe teisi mõtteid, võttis ta oma aarete- 
kasti ja hakkas sealt ükshaaval välja võtma oma 
kuldseid ja hõbedasi ristikesi, kellukesi ja preese, 
mida ta mõnuldes vahtis. Uuesti puutus talle näppu 
kullast ristike, mille ehtsuses pidi ta ikka ja jälle 
kahtlema, sest liialt odavalt oli ta saanud selle 
kätte — ainult kortel viina ja kaks peekrit õlut. 
Sõjasulane, kes talle oli selle müünud, kinnitas mitut 
puhku, et ristike on võetud ühe komtuuri hauast, 
ning seega peaks ta olema ehtne, kuna tema kui 
kristlane, mitte tahtes teenida hauast võetud ese- 
mega, andvat ta seepärast odavasti käest; ja oli siis 
Denhard arvanud, et kui inimene ütleb hinnast lahti 
ainult sellepärast, et see on võetud hauast, siis ep ole 
ta mõistus küll korras. Pakkunud siis häbematult 
näruse hinna, oli tema suureks üllatuseks ning meele- 
heaks sõdur sellegagi nõus olnud. 

Nüüd ta siis vaatles ning uuris seda ehet, puudu- 
tas isegi hambaga ta külge, kuid ka hambajäljes hiil- 
gas kuld. Äkki aga märkas ta ristikese ülemisel otsal 

rohekat plekki, mis sundis teda tõttama telgilävele, 
kus lükkas eesriide kõrvale, et valgus pääseks pare- 
mini sisse. 

— Vask! karjatas nüüd Denhard ja lõi laksatades 


vastu oma otsaesist. — Vask, mind on armetult pe- 
tetud, on tehtud kerjuseks, maailma hulguseks! ja 
Denhard ägas edasi: — Ma igavene rumal, et lask- 


sin end tingsõduri kavalast kõnest võrgutada ning 
petta! ja ta tagus rusikatega enesele vastu pead, 
kuna tütar Dorothea vahtis pisarsilmil tema kurt- 
mist ning hädaldamist pealt, suutmata teda lohu- 
tada, sest ta ei teadnud, kui suur õnnetus on tabanud 
ta isa. 


Vahepeal toodi markitandele sõjaülema Carolus 
Horni pitserit kandev paber, milles ta käskis müüa 
sõdureile võlgu nende poole kuupalga suuru- 
ses, kuna võla lubas väeülem ise lasta sisse nõuda 
ja neile tasuda, nii et markitandel ei tarvitse tunda 
oma vara pärast muret. Kes neist aga peaks tõr- 
kuma ning võlgumüümisest keelduma, sellelt ähvar- 
das väepealik võtta kaubitsemise õiguse ning saata 
ta laagrist minema. 


Jällegi lasksid markitandid oma kaubakastid 
lahti pakkida ja õllekraanid pandi jooksma. Dauid 
Denhard saatis oma tühjad õlleaamid Tallinnasse, et 
tuua õllepruulijailt veel koguni lisa, sest siinne õlu 
oli tal lõppemas. Ja nüüd läks laagris jällegi uus 
prassimine lahti. 


Metsa tagant tõusis juba kuu, kuid sõjarahva 
hõiskamine ei tahtnud veel ikkagi lõppeda, sest upu- 
tati kannatusi ja puuduse muresid, mattes neid sü- 

gavale hinge põhja, kust neil ep oleks mitte kerge 
uuesti välja pääseda. 

Laagris viibivad Tont ja Mats vaatasid ja vangu- 
tasid päid, sest seesugune keigarlik sõdurite-maailm 
tegi neid päris segaseks; kui neile aga veel õlle- 
peekrid pihku pisteti, siis juues end uuesti purju 
valdas neid seesugune lust, mida nad oma kodudes 
elades ep olnud kunagi varem tundnud, sest seal tuli 
oma elu eest alati hirmul olla. Kuid tingsõduri- 
tega joomises võistelda talupojad ikkagi ei suutnud, 
sest neid valdas magus rammestus ning nad uinu- 
sid magama. 

— Joogem, Viru pojad! karjus hämelane Aapeli 
õllekannu tõstes, kuid murul norskavad Tont ja Mats 
ei kuulnudki teda ega liigahtanud ka siis, kui ta valas 
õlle neile kaela. 


Tingsõdurite seas leidus ka veiderdajaid ning 
igasuguseid kunstükimehi, kes enne sõjaselliks hak- 
kamist olid rännanud tilpajaina ja karutantsitajaina 
mööda maanteid ringi ning laulnud mõisaõuedes; 
nüüd nad astusid oma viguritega esile ning aimasid 
järele igasuguste loomade häälitsusi, nii et kogu 
tingväe laager oli täis kitsede mökitusi, lammaste 
määgimist, kasside kräunumist, koerte haukumist ja 
igasuguste lindude kisa. 


Trall ning pillerkaaritamine kestis hommikupoolse 
ööni ega hoolitud ambozatide manitsusist ja kap- 
tenite vandumisist, kui nad ajasid mehi magama, et 
need koguksid järgmise päeva tapluseks rammu; 
ambozati ei peljatud, sest see oli nende eneste vali- 
tud isamees, kuna kapten oli ainult eestegija lahingu- 

väljal, kus sõdur talitas täiesti omapead ning oma 
arusaamise järgi. X 

Alles järgmise päeva keskpaiku saadi niikaugele, 
et suudeti pooleldi-purjus sõjasellidega alata rünna- 
kut, mis suunati sinna, kus pikaajalise suurtükest 
laskmise järel oli ringmüüri tekkinud murd. Hark- 
püsnikud hoidsid müüriserva tiheda tule all, kuna 
ründajad püstitasid tormiredeleid, mida üsna tihe- 
dasti asetati suurtükitulega lõhutud müüriosa juurde. 
Suure vapruse ning julgusega ronisid tingsõdurid 
mööda redelipulki kärmesti üles, vallutasid purus- 
tatud müüripealse, tõmbasid redelid enestele järele 
ja laskusid neid mööda teisele poole ringmüüri vene- 
laste karja sekka alla. 

Vaprasti tormas esimeste seas ka Tonnies Dene, 
kes pärast oma naise äraajamist ja sõbra tapmist oli 
muutunud nukraks, nii et ta isegi purjutamisest ei 
leidnud lohutust, sest mida enam ta oli joonud, seda 
nukramaks oli muutunud meel. 

Tihedasti ning kuhjas ruttas nüüd sõjaselle rede- 
leid mööda alla, sest tagatulijad ei läbenud oodata 
redelite tühjenemist, vaid pressisid ikka juurde; 
redelid ei suutnud aga seesugusele raskusele vastu 
pidada ja nad murdusid ragisedes katki, kuna palju 
tingsõdureid kukkus õhus kukerpalli tehes otseti 
ja tagurpidi alla. Moskoviit koondus aga nende 
vastu tihedasti kokku, ja et müüri taha jäänud kaas- 
lased ei suutnud redelite puudusel neile mingit abi 
anda, siis langesid nad kõik paratamatult vangi. 
Venelane aga vallutas vastkaotatud müüripealse 
uuesti, ja pildudes kallalekippujaile kaela palke, mis 
olid taotud täis raudkidasid ning -hambaid, lõi rün- 

naku tagasi. Ta pildus alla ka seesuguseid palke, 
mille külge olid kinnitatud pikad ridvad, mis lüües 
valusamini kui vitsad, võisid purustada isegi luid. 
Sääraseid palke oli moskoviidil müüriservale valmis 
varutud terved riidad, kust nad kerge tõukamisega 
langesid alla, tuues enestega hukatust. 

Rootsi tingväe rünnak rauges iseenesest, sest 
nähes hulga kaaslaste hävinemist, ei tahtnud ting- 
sõdurid enam tapelda, ehk olgu ainult siis, kui neil 
palk juba käes. 

Et moskoviidil eneselgi oli viljast kibe puudus, 
siis ep olnud tal võimalik mitutsada vangi ellu jätta, 
vaid pidi nad maha lööma. Ainult Tonnies Dene kui 
suur vene keele oskaja jäeti seepärast ellu, et ülem- 
vojevooda tolmatš ehk tõlkija oli piiramise ajal saa- 
nud surma ning seega oli keeli oskav rahvas suuresti 
hinnas. 

Järgmisel päeval jõudis tingväe laagrisse sõnum, 
et Tallinnast olevat asunud teele palgamaksmise 
revident, kes kuninga silmana tahab vaadata üle, et 
kas Padise all on olemas nii palju tingväge, nagu ta 
jaoks on nõutud palka. Seesuguseid revisjone tuli 
tihtigi teha, sest tingväe ülemad kõnelesid alati oma 
lipkondadest ja kompaniidest, et neil on nii- ja nii- 
mitu sada ja tuhat meest ratsa- ja jalaväge, olgugi 
et neil ep olnud olemas sellest pooltki, kuna nad oma 
nimestikesse märkisid surnud ning taplusis juba 
ammu langenud hingi, kelle palga pärisid seega enes- 
tele. 

Ka nüüd oli lipkondadesse märgitud enam mehi 
kui neid oli olemas; et aga revident oli tulekul, siis 

püüti päästa, mida suudeti: lipuülemad andsid kapte- 
neile kurja käsu, et igaühel neist peab ülevaatuse 
ajaks kompaniis olema vähemalt ükssada kaksküm- 
mend meest, selleks pangu kas või sõdurite naised 
enestele sõjameherõivad ümber. Ja nüüd läks laag- 
ris tuuseldamine ning möllamine lahti: toodi välja 
lahinguis langenute rõivad, korjati ka markitantide 
rõivatagavarad kokku ja hakati nende selgaajamisega 
munserdama markitantide sulaseist ja laagrinaisist 
petusõdureid, kellega taheti eksitada kuningliku 
revideerija silma. 

Ka Tont ja Mats pidid ajama enestele keigarli- 
kud sõdurirõivad ümber, võtma pikad arkebuusid 
kätte ja asuma sõjasulastega ühisesse rindritta. Isegi 
palju ümberrõivastunud naisi seisis piike ja allebarde 
pihus hoides rindreas, kus nad itsitasid edevalt 
naerda. 

Lõpuks jõudiski ülevaataja laagrisse, kus ta hak- 
kas üksikult üle lugema iga sõdurit, sest enne ei või- 
vat palgamakmisest juttugi olla. Koos temaga 
sammusid rindrea eest mööda ka ta leitnandid ehk 
alamülevaatajad ning abilised koos kantsleritega, kes 
olid tegelikeks loendajaiks. Iga lipkonnaülem läks 
revideerijaile, kui need jõudsid tema lipkonna ko- 
hale, vastu ja teatas, et tal on lipu all nii- ja nii- 
mitu meest. Kuninga silm, võtnud selle peanoogu- 
tusega teatavaks, astus edasi, kuna ta taga sammu- 
vad abilised lugesid sõdureid ükshaaval üle ning 
tegid pabereile märkusi. Jõudnud rindrea kesk- 
kohta, jäi ülevaataja silm äkki peatuma ühele sõdu- 
rile, kelle näos tundus talle midagi kahtlast. Tema 
märguandel tõmmati sõdur rindrea ette ja võeti talt 

kübar, mille alt langesid mustad juuksekiharad; 
seega oli ülevaataja tabanud ühe petusõduri, kelleks 
ep olnud keegi muu kui soomlase Aapeli Tallinnast 
palgatud naine Brigita, kes nüüd kahvatas ja pillas 
käest oma allebardi. Reas seistes oli ta unustanud 
oma praeguse esinemise osa ja naeratanud, nagu see 
tal iga mehe nägemisel oli kombeks, sest ta oli ju 
naine, kes elatas end ainuüksi oma naiselikest võlu- 
dest. 

Lipkonnaülem ja kaptenid naeratasid õlakehitu- 
sel pooleldi süüdlaselt, kuna ülevaataja laskis teha 
nimestikku asjaliku märkuse. Ülevaatuse lõppedes 
rohkem pettusi aga ei avastatud. 

Nüüd soovis ülevaataja, et tema silmade all vii- 
daks petja kallal seaduse sellekohane nõue täide. 
Profossi abilised haarasid Brigita eneste vahele ja 
lohistasid ta kohtumõistmise paika — ülesseatud 
võlla alla. Küll kisendas ja küünistas karistamisele 
viidav naine, püüdes igati vastu punnida; kuid hooli- 
mata tõrkumisest vedasid laagri timukad ta kaagi 
alla, kus profoss luges talle ette karistusseaduse vas- 
tava peatüki, mis lõppes nõnda: ,,...kui säärane 
pettus tuleb avalikuks, siis ei pea mitte süüdistatama 
kaptenit ega lipkonnaülemat, olgugi et nemad on 
teole ahvatlejad, vaid peab karistatama teo korda- 
saatjat, lõigates tal nina, et võtta võimalus tulevi- 
kus tal petusõdurina esineda.“ 

Olgugi et Brigitale oli seesugune karistus juba 
varem teada, hakkas ta nüüd meelt heites röökima, 
kuna laagri timukas võttis pussaku vahelt noa ja 
kastis ta keelega ilaseks, et tera vahedamini lõikaks. 
Timuka sulased haaranud rabeleva naise juustest, 

kiskusid kuklasse ta pea, kuna timukas, võtnud ta 
ninast kinni, venitas selle pikalt välja ja lõikas siis 
kuni sõõrmeteni maha. Silmapilkselt kattus karis- 
tatu nägu verega, kuna ta pärast lahtilaskmist 
kukkus kummuli, jäädes mõistusetult lamama. 
Kähku seoti ta haav kinni ja toibutati minestusest. 
Kui siis Brigita avas oma silmad, jäi ta esmalt tot- 
rasti vahtima; kuid peatselt kukkus ta uuesti maha, 
kus püherdades ning väherdades röökis päris elaja 
kombel. Küll püüti teda rahustada, öeldes, et talle 
ep ole tehtud mingit ülekohut, kuna teda on taba- 
nud ainult õiglane karistus. Et ta aga oma rööki- 
mist ei jätnud ning eksitas laagri rahu, siis sunniti 
teda väeleerist lahkuma. 

Vaarudes eemaldus siis Brigita, kes nüüdsest oli 
maailmale muutunud tarbetuks. Seni ta elatus oma 
naiselikest võludest, sellest, mida loodus ise oli talle 
andnud; kuid nüüd lõigati tal tiivad... Kuhu kõl- 
bab ta enam, milline mees tahab veel teda — ninatut 
naist?! 

Ka sõdurid pudenesid kaagi ümbrusest laiali, sest 
kõditav ning harukordne näidend, mille vahtimine 
oli palju huvitavam kui tavaline poomine, oli läbi. 
Uuesti läksid nad õgima, prassima ja jooma, sest 
igavuse peletamiseks priiskas tingsõdur seni, kuni 
tal oli veel varanatukest või markitandi usaldust; 
nende lõppedes oskas ta aga ka nälgida ning kanna- 
tada janu, kuid siis oli ta ühtlasi ka sõnakuulmatu 
ning tõrges. 

Et rahavoor oli iga tund saabumas, nagu näita- 
sid seda märgid, siis markitandid ep olnudki võlgu- 
müümisega kitsid, vaid jagasid söögi- ja joogivara 

päris ohtrasti, kuna võlapaberid nende laudadel aina 
kuhjusid. 

Ka harjulasist Tont Almutelas ja Mats liikusid 
nüüd veidi julgemalt sõjarahva seas ringi, sest nad 
olid esinenud päris tublide petusõduritena ega ep 
olnud lasknud enestel maha lõigata nina, nagu juh- 
tus seda rumala Brigitaga. Kui siis tingsõdurid 
naljatujul nimetasid neidki sõjasellideks, ep olnud 
talunikel midagi selle vastu, sest saksal oli võim ning 
tahtmine teha, nagu ta soovis. Kuid harju veljed 
märkasid ühtlasi, et need sõjasaksad on hoopis teis- 
sugused mehed kui nad on harjunud nägema seni, 
sest nad kohtlesid neid kui omataolisi ega tõuganud 
mitte kõrvale. Pikapeale õppisid nad nende seas 
elades vähehaaval porssima ka saksa keelt ning sõja- 
rahva jutust aru saama. 


Et palgarahad viibisid, siis hakkas nurin sõjase!- 
lide seas jällegi pead tõstma, nii et väejuhid pidid 
ründamise kavatsuse kõrvale heitma ning lootma 
ainult näljale, mis nüüd venelasi Padises pigistas. 
Olgugi et moskoviit oli nälgides ära söönud mitte 
ainult kõik oma hobused, vaid ka kõik koerad ja 
kassid kõige sisikondadega, hobusenahad, saapad, 
kingad, sadulakerede nahksed katted, ja keetnud 
kuivatatud heintest ja katuseõlgedest enesele putru, 
oli ta siiski kangekaelne ega mõtelnudki alla anda. 

Kuna nälginud inimene muutub näppamisele õige 
maiaks, nii et isegi kartus ei suuda hoida teda sel- 

lest tagasi, siis mõtles Carolus Hinriksen moskoviidi 
tarvis seesuguse kavaluse välja: ta laskis kaks vank- 
rit täita markitandelt laenatud toiduvaraga, ja ase- 
tanud musketimehed varjendeisse valmis, käskis 
tõmmata need vankrid otse Padise müüri alla, kust 
nad võisid moskoviidile hästi silma hakata. Kui 
siis järgmisel hommikul venelased nägid nii lähedal 
asuvat saaki, ei suutnud nad enam kiusatusest hoi- 
duda ja tormasid vankrite tühjendamiseks välja. 
Nüüd aga olid rootslaste püssikütid paraja maa 
tagant hakkamas ja lasksid neist õige paljusid maha; 
mõni moskoviit ei suutnud isegi pärast seda, kui ta 
oli saanud surmava kuuli keresse, hoiduda kiusatu- 
sest, vaid haaras terve singi kätte lõi sellesse oma 
nälginud hambad ja kukkus siis rootslaste kuulide all 
surnuna maha. 

Et aga kuninga rahalaegast ep olnud veel ikkagi 
paistmas, siis lõpetasid markitandid õlle, viina ja 
peatoiduse andmise ning hakkasid laagrist lahkumi- 
seks korraldama oma voore. Sõjasellid istusid aga 
nukrate nägudega laagritulede ümber ega kuulnudki 
enam oma Väepealikute käske ning korraldusi, sest 
nagu tühi kott ei seisa püsti, nii ka joomata ja söö- 
mata sõjasell ei talla enam teed. 

Kui markitandid olid õllevaate vankreile veere- 
tamas ja suuri telgipalakaid kokku köitmas, siis kogu- 
nesid laagrinaised nende ümber ja nurusid neilt kas 
või pihutäie otri või läätsi. Kuid markitant ei tohi 
olla pehme südame ning vagatseva hingega, sest siis 
kerjatakse ta õige peatselt paljaks. Kuid ka apla- 
maid sõjaselle koondus nurudes nende ümber, man- 
gudes viimseks laenuks kas või pool peekrit õlut. 


192 


— Pool peekrit, jumala pärast, ainult pool... — 
tasun sulle kahekordse hinna! 

— Enne tasu võlg, siis saad! oli markitantide 
ühine vastus. x 

Kui sõdurid ja nende naised nägid, et markitan- 
did ei mõtlegi liigutada oma kivinenud südant, siis 
hakkasid nad neid teotama, sõimates jäledal kom- 
bel; üks tingsõdur, kes varem olnud suur palvemees 
ning uüsklikust usklikum ja kel nüüd ainsaks varaks 
oli ainult piibel, püss ja lõbunaine, ei suutnud enam 
Dauid Denhardi kalki südant ning paganlikku hooli- 
matust rahulikult taluda ja hüüdis talle täie kõriga: 

— Oled hooramise viljana tulnud maailma juba 
kümnendast põlvest saadik! Ärgu astugu sinu jalg 
iialgi mööda kristlase teed ega sattugu Issanda 
kotta! 

Kuid Dauid Denhard, kelle vaatides loksus viina 
ja õlut enam kui teistel, oli juba ammu harjunud 
seesuguste jõledate sõnadega ega pannud neid tähe- 
legi; et aga ta tütar Dorothea kuuleks vähem säära- 
seid sõnu, siis ronis ta ruttu oma vankrisse ja andis 
veosulastele märku laagrist lahkumiseks. Nüüd 
anti veohärgadele piitsa ja markitantide killavoor 
hakkas venima. 

— Viige, irvitasid sõjasulased kahjurõõmsalt, — 
teel läheb ta teil hapuks ja valate kraavi; olete ahned 
hõbeda järele ega raatsi ristiinimesile jätta...! 

Ja samas lennutati markitantide killavoori pihta 
kive, mis kolisedes ning kolksudes kukkusid vastu 
õllevaate ja tabasid ka markitante endid. 

Neitsi Dorothea oli heitunud — ta värises nagu 
puurilind, kes näeb ligiläheduses kassi. Ta surus 

end ikka tugevamini vastu isa, keda vaatamata ta 
ahnusele pidi ta ikkagi armastama, sest tal ep olnud 
kedagi teist siin maailmas... 

Aga. I1vo...? turgatas tal äkki; muidugi, ka 
Ivo... olgugi et ta on veidi veider... 

Samal ajal oli Dauid Denhard täis ärritust ning 
ääretut muret oma varanduse pärast, kartes, et äkki 
tormavad näljased tingsõdurid kallale ning rüüsta- 
vad ta koguni paljaks; ja ta katsus ning kobis oma 
kuuealuse pussaku küljes rippuvaid kukruid, mis olid 
pungil täis hõbedat ja isegi kulda. 

— Läheb hapuks ja valad kraavi! kuulis Den- 
hard mahajäävate tingsõdurite vihaseid hüüdeid. — 
Keeda oma tütar varestele süldiks, müü ta venela- 
sele hooramiseks maha! 

Aeglaselt eemaldus laager ning soikus sõjasulaste 
sõimukisa, kuna härjad vedasid ning venisid rataste 
nagisedes edasi. Kuid pikast seismisest olid vank- 
rid päikesepaistel nii kuivanud, et nende jalapikku- 
sed rattarummud ägisesid, kiunusid ja muutusid 
tuliseks; seepärast peatus killavoor ja hakati teeäär- 
setest loikudest püüdma konni, keda rattamäärdeks 
topiti rummudesse. Kui siis vankrite valukisa oli 
konnadega vaigistatud, venis killavoor pikkamisi 
edasi. 

Seepärast olid venelased kindlustes agarad sõ- 
dima, et nad ööd kui päevad läbi palusid jumalat, 
et see laseks neid oma gospodari ehk isanda eest 
õndsasti surra; pealegi olid nad juba noorena harju- 
nud paastuma ning vähese roaga kõhnasti elatuma: 
kui neil juhtus olema ainult jahu, soola ja põletatud 

viina, siis suutsid nad sellega kaua läbi ajada, kuna 
sakslased, rootslased ja teised Euroopa sõjarahvad ei 
suutnud seda mitte. Kui aga venelased mõne lin- 
nuse, olgu see nii väike kuitahes, juhtusid andma 
käest, siis ei tohtinud nad enam oma maale tagasi 
pöörduda, sest neid oleks seal suure häbi ning teo- 
tusega hukka saadetud; minnes aga vaenlase poole 
üle, ep olnud neil kui väheste teadmiste ning oskus- 
tega sõjameestel sealtki loota kuigi suurt austust, 
kuna nad seega talitaksid pealegi veel suurvürstile 
antud vande vastaselt. Kuid linnuse äraandmine ep 
olnud moskoviitidele mitte ainuüksi suureks häbiks, 
vaid ka surmapatuks, sest kodumaal tuletataks kiri- 
kuis neid siis igal pühal anateema ehk vande ning 
needmistega meelde. Kõik see sundis neid majades 
kuni viimse meheni vastu panema ning laskma end 
pigem maha tappa, kui et viia vangina võõrale 
maale. 

Kuid vahel oli see venelaste juures siiski ka tei- 
siti, kui nad eneste ees juhtusid nägema tõsist võimu 
ning väge; siis valdas neid samasugune inimlik argus 
ning nõrkus nagu teisigi sõjarahvaid, nii et nad olid 
valmis ka kindluse käest andma. Aga lagedal tap- 
lusel põgeneda ja vaenlase eest joosta, seda ei pida- 
nud moskoviit kunagi häbiks. 

Padise majas kurnas moskoviiti nüüd koletu 
nälg, nii et ta sõjamehed olid salaja ühe pisikese poi- 
sikese ära tapnud ning nahka pannud. Aga ikkagi ei 
tahtnud nende ülemvojevooda Daniil Tšihhatšov 
anda maja käest ei mõõgalöögiga ega ilma. Mõned 
sõjamehed, kes kangest nälgimisest olid juba tursu- 
nud ning ei suutnud oma hinge mitte hoida kokku 

varisemast, julgesid lõpuks sõnada, et asjatult hoi- 
takse väravaid kinni, sest nälg on kõige kangem 
vaenlane, kelle vastu ei aita tuli ega raud. Kui siis 
ülemvojevooda Daniil Tšihhatšov kuulis säärast ära- 
andmisele avatlevat juttu, täitus ta süda vihaga 
ja ta ütles nende vastu nõnda: 

— Issand Jumal on ise soovinud anda meid ja 
meie lastelapsi mitmendast põlvest saadik kogu hin- 
gega orjaks meie isakesele tsaarile ning Moskoovia 
suurvürstile Ivan Vassiljevitšile ja käskinud meil 
kogu oma lastelastega teenida teda kuni surmatun- 
nini. Nüüd aga unustate seda oma koeraliku ära- 
andmise kombega ja tahate patustada ristisuudle- 
mise vastu, tahate liituda Kristuse vaenlastega ja 
visata taeva poole kiviga! 

Seistes ülemvojevooda tõsise palge ees, hakkas 
sõjameestel oma nurisemise üle häbi, ja nad rutta- 
sid ristisuudlemisega uuesti kinnitama oma lagunevat 
vaprust ning tõotasid neilsamadel müüridel jätta 
isakese tsaari eest oma pea. Et aga nende langedes 
ei jääks pühakute kujud ja pildid uskmatule vaen- 
lasele irvitamiseks tallata, siis matsid nad need aeg- 
sasti maha. 

Samal ajal hakkas aga rootslaste väeleer lagu- 
nema, sest ainult raha oli tingsõdurile jumalaks ja 
tsaariks; kui tal juhtus olema küllaldaselt lakkuda 
ja õgida, siis võis ta olla isegi vapper sõjamees. 
Nüüd aga ei pidanud tingsõdurid oma teenistus- 
lepingust ega -korrast enam kinni ja hakkasid kip- 
puma tagasi Tallinnasse, öeldes, et enne kui neile 
palka ei maksta, ei lähe nad mitte vaenlase vastu 
välja. 

Et vähegi luua korda ning sõnakuulmist, võttis 
profoss suuremad räuskajad ning sõnamurdjad kinni, 
et pika piigi kohtu otsust mööda saata neid teiste 
hirmuks ning ähvarduseks surma. Kuid nüüd oli 
see sõjasellidele ainult õrrituseks ja nad muutusid 
veelgi vihasemaks, sest nii võidakse homme tõm- 
mata igaühele neist silmus kaela. Ja koondunud 
salkadesse ja trobikondadesse kokku, läksid nad kä- 
ratsedes hukkamispaigale, kus kiskusid oma kaas- 
lased silmusest. See oli suur seaduse rikkumine, 
mis käis teenistuslepingu vastu, sest iga tingsõdur 
oli teenistusse astudes kinnitanud ning tõotanud oma 
käe ja sõnaga, et ta ei hakka tegema takistusi pro- 
fossile, kui see mõnda tema seltsilist viib kinni või 
saadab kohtu otsust mööda hukka. 

Nüüd jättis sõjaülem Carolus Hinriksen koos oma 
abilistega ja tähtsamate väeülematega laagri maha, 
ning andnud ülemjuhatuse ühele puujalgsele lip- 
konnaülemale, kihutas koos oma kaaslastega Tal- 
linna poole. 

Puujalgne sõjaülem ei mõistnud aga mässavate 
tingsõduritega midagi peale hakata, sest nad ei hooli- 
nud enam ülemaist ega vanemaist, vaid tülitsesid 
nendega nagu kaarnad, seades oma karvaseid rusi- 
kaid neile nina alla üteldes: 

— Sa, kapten, oled kuri varas! Sina — samane 
mees nagu minagi, olid minu eestegija ning käskija, 
aga nüüd ep ole sa minust sugugi parem; nüüd ei 
maksa sa kogu oma roojaste karvadega enam kui 
nael paberinartsu! 

Ja nad kihutasid. eneste juurest väepealikud, kel- 
lele nad olid andnud vande koos elada ja surra. ja 

valisid eneste seast uusi ambozate, kapteneid ja lipu- 
mehi; kes neist oli suurim vandemurdja, kurjategija 
ning varas, see oli neil nüüd kõige kangem kapten. 

Pärast taevaminemispäeva ei tehtud venelaste 
pihta enam ühtki pauku, ja kui mõni päev oli veel 
ringi kolatud ja märatsetud, hakkas lagunenud ting- 
vägi omapead käratsedes liikuma Tallinna poole 
tagasi. Ei hoolitud nüüd luurajate ettesaatmisest 
ega peetud ka liikumiskorrast kinni, vaid igaüks 
sammus seal, kus ta tahtis. Piigimehed, musketerid, 
ratsanikud, koormavankrid, naised, suurtükid ja 
lapsed — kõik nad liikusid vandudes ja kolisedes 
segamini mööda teed tagasi Tallinnasse, kus pidi 
olema raha, süüa ja lastide viisi viina .ja õlut, mil- 
leta ka kuninga vägi ei seisa püsti. 

Kõik see oli muidugi südamerõõmuks venelasele, 
kes nüüd naerdes kihistas oma habemesse. 


Päike oli juba tõusnud, kuid ta ep olnud veel 
jõudnud kerkida nii kõrgele, et oleks ulatunud vaa- 
tama üle linna müüri, ja seega olid Tallinna kitsad 
tänavad veel pooleldi pimedad. Kuid juba paotati 
majade uksi, avati hooviväravaid, ja kodanike am- 
muvaid veiseid, määgivaid lambaid, ruigavaid sigu 
ja mökitavaid kitsi ilmus tänavaile, tuues enestega 
kaasa laudasõnniku lõhna, mis oli mitmeti armsam 
kui kodanike profattidest ehk roojakastidest tõusev 
hais. Samas sammusid pikkade vibalikega varus- 

tunud — paljasjalgsed karjused, kes mamsleilt ja 
kodanikeemandailt võtsid vastu ikka uusi lojuseid. 
Väravail vahtipidavad mamslid ajasid kordamööda 
oma loomad välja alles siis, kui linnakari oli para- 
jasti kellestki neist möödumas. Ka põiktänavaist 
ilmus vähemaid karju järjest juurde, ja neid kõiki 
koondati Karjatänavale kokku, et siis ühiselt liikuda 
püha Jaani hospidali tagusele linna karjamaale. 

Lähenedes Karjatänavale, nägid karjused, et vä- 
ravavaht tukub jällegi oma torniurkas ega märka 
avada väravat. Ja vallatud karjused asusid äratama 
väravavahti teda kiusava vingerpussiga: nad lõikusid 
oma vibalikkude otstest puulõksud, mis torkasid 
sigadele sappa, nii et need hakkasid jäledasti rui- 
gama, mida kuuldes unine tornivaht tormas sajata- 
des välja: 

— Teie tatised seakarjused ning inimsoo jätised, 
annan teid timukale nülgida...! ja ta raputas oma 
karvast rusikat, kuna ta takerdunud habe võbises 
ääretust vihast. 

Siis tõstis ta kolisedes tammise värava eest 
raudse kangi, tõmbas ühe väravapoole lahti ja hak- 
kas kangutama tõstevõre hooba. Et tagumine värav, 
mida suleti ainult piiramise ajal, oligi lahti, siis hak- 
kas linna kari läbi pooleldi-avatud värava välja 
pugema. 

— Ep ole teil ka kannatust...! kukkus värava- 
vaht uuesti kiruma, tehes seejuures säärast põrgu- 
lärmi, et kohkunud lambad pistsid trobikonnas 
jooksma; et nad aga ei mahtunud pooleldi-avatud 
väravast korraga läbi, kuna väravavaht kohutas neid 
oma kisaga ikka takka, siis tormasid nad ükstei- 

sele otsa ja kargasid kukile, nii et värava vahele tek- 
kis rüselev lammaste kuhi. 

— Et teid külastaks susi ja tuleks tatarlane puis- 
tama...! sajatas väravavaht karjustele järele, nagu 
tahaks ta linna karjale kutsuda õnnetuse kaela. 

Karjused ei pannud aga selle jaburdunud ning 
iseka vanamehe manamisi tähelegi, vaid liikusid 
naerdes koos oma hoolealustega mööda harjunud 
rada Ülemiste poole. 

Väravavaht, lõpetanud oma kirumise, haigutas 
magusasti ja hakkas sulgema väravat, mida ei tohti- 
nud nüüd isegi päeval enam lahti hoida, nagu ütles 
seda rae käsk, sest moskoviit oli jällegi maad mööda 
möllamas. 

Et rootsi tingvägi oli nüüd Padise all, siis sead- 
sid venelased end Paide majas hakkama ja tulid 
üksikute salkadena Harjusse laastama. Üks nende 
sadakond ehk sotnja kihutas otse Tallinna alla, loo- 
tusega ajada linna veiseid enesega kaasa. Karta ep 
olnud tal seejuures midagi, sest Rootsi kuninga vägi 
viibis eemal Padise mail, kuna raesõdurite salk ei 
julgeks nende tagaajamiseks pista ninagi linnavärava 
vahelt ega ka viimse meheni lahkuda vahitornidest. 

See oli parajasti keskpäeval, kui venelaste sotnja 
langes Ülemiste mäelt ootamatul kombel linna kar- 
jale peale, lõi maha mitmed karjused ja hakkas 
kokku ajama loomi, kelle seas ainuüksi sarvekand- 
jaid oli üle kolmesaja. 

Kui linnatornis vahtipidav valvur märkas Jaani 
hospidali tagusel karjamaal möllamist ning ratsanike 
kihutamist, siis tõstis ta lärmi. Kähku löödi häda- 
kella, ja nüüd olid linlasist sellid, majasulased ja poi- 

sid varsti jalul; ka kodanikke — meistreid ja kaup- 
mehi, kes linnakaitsjaina käisid taplemas rüütli kom- 
bel raudrüüs ja hobusel ja keda seepärast nimetati 
poolrüütleiks, oli samuti jalul. Paljud relvastusid, 
millega juhtus: poisid ja sulased haarasid kirved 
pihku, mõnel sellil oli ka raske tahilukuga roostetu- 
nud püss, kuna poolrüütleil olid odad ja mõõgad. 
Pooled sellest kirjust salgast istusid hobuseil. 

Ka Ivo Schenkenberg kippus kaasa. Isa ei haka- 
nudki selle vastu paljut sõitlema, sest maja au nõu- 
dis, et ka siit peaks keegi minema; küll aga soovis 
ta, et läheks ainult Jacobus, kes olevat igas asjas 
hakkajam, ja pealegi oli poeg talle ikkagi armsam 
kui sell. 

— Kui Jacobus tahab, siis võib ta minna, kostis 
Ivo ägedasti, — kuid mina tahan ratsutada sinu 
hobusel, sinu rinnakilbis ja kiivris...! 

Et isa oli oma relvade kandmiseks vana ning 
nõder, kuna ta vanemal pojal Christofferil, kel oli 
juba naine ja lapsed, ep olnud tapluseks tahtmist 
ning lusti, siis oli isa Ivo minekuga nõus. Ainult 
ema püüdis küll säärasele meeletusele vastu sõdida, 
kuid et ka tema kaks kirjakut ja kari tallesid olid 
juba moskoviidi pihus, siis pidi temagi oma südame- 
mure ning kartuse poja pärast vaprasti alla suruma 
ning andma koos emaliku õnnistusega talle ka tap- 
luseks luba. 

Nüüd ruttas Ivo üles kolikambrisse, kust otsis 
välja ämblikuvõrkudesse mattunud isa rinnakilbi, 
mille kinnitusrihmad olid hallitusest libedad ning 
ilged. Kui siis Bendix oli pannaldanud raudvesti 
talle ümber, kinnitas Ivo oma jalgadele raudsäärised 

ja haaras nurgast kiivri, mille villvooderdisse olid 
hiired asutanud oma pesa ja kus nende vastsündinud 
pimedad pojad olid veel praegugi sees. Puistanud 
hiirepojad kiivrist ja sõtkunud need kanna all puruks, 
pistis Ivo haiseva raudkübara enesele pähe ning oli 
tapluseks valmis. F 

Vöötanud kõhule suure sõjamõõga, ruttas Ivo 
nüüd õue, kuhu õpipoisid olid vahepeal tallist talu- 
tanud hobuse ja tõmmanud talle sadulagi selga. 
Kinnitanud veel korraks kiivri libedat rihma, hüp- 
pas Ivo sadulasse ja sõitis siis majakondsete õnnit- 
luste ja silmavee saatel hooviväravast välja. 

Kogu Niguliste, Kraamipoodniku, Harju ja ka 
teised tänavad kihasid ratsastunud meistritest ja 
sellidest, kuna palju poisse ja sulaseid, varustunud 
kirveste ja varrastega, jooksis jalgsi ringi. Jacobus 
aga ruttas Karja tänavale lihunikmeister Guilielm 
Ephipphiarilt nuruma enesele sõjasõiduks üht veo- 
hobust, kellel ta siis sadulata ratsutades kihutas teis- 
tele järele. 

Venelased olid linna karjamaal jõudnud kõik vei- 
sed ja lambad kokku ajada ning, võtnud nad eneste 
keskele, liikusid juba Ülemiste mäele, kui tallinlaste 
salk tormas neile järele. Venelased näisid seesugu- 
sest ootamatusest esiteks nagu kohmetuvat ja väike 
osake neist pistis isegi plehku, kuid suurem osa pöör- 
dus ümber, koondus kokku ja jäi ootama seda ime- 
likku salka, millest osa oli kiivreis ning päris rüütli 
kombel varustunud, suurem osa aga elajaverega 
määrdunud põlledes lihunikuselle, jahuseid pagari- 
poisse, kõverjalgseid rätsepaid, tahmaseid sepaselle 
ja pigitunud kingseppi. 

Venelased ei jõudnud veel häältki tõsta, kui sel- 
lid ja hakkajad Tallinna poisid kihutasid maa müdi- 
sedes rüsinal neile otsa, lasksid püssidest mõned viga- 
seks ja lõhkusid kirvestega nende päid. Olgugi et 
lagedal on venelane arg sõjamees, kuid kui talle 
tuleb häda ning kitsikus kätte ja enam kuskile ep ole 
pääsu, siis võib ta ka päris tigedasti tapelda. 

Näppamisele tulnud venelaste ninamees, üks noor 
ning uhke bojaar ehk aadlik, seisis sadula jalarauda- 
del püsti ja kisendas, et ei antaks armu roojaseile 
tallinlasile, vaid löödaks neid kui Kristuse ristipuu 
vaenlasi tsaar Ivan Vassiljevitši meeleheaks maha; 
ta kutsus ka Kristust abimehena taplema ning püü- 
dis igati kinnitada oma kaaslaste vaprust. 

Osa selle olid löönud end tihedasti ning paksult 
kokku ja kihutasid Ivo Schenkenbergiga kõige ees 
bojaari eraldiseisvale salgale robinal otsa. Mõõgad 
kolksahtelid, ähiti, oiati ja tapeti; kirved aga laksah- 
tasid, kui nad lõhestasid luid. Risti hambail ja higi- 
pisaraist leemendava näoga lähenes Ivo raiudes 
bojaarile, kes veel ikka seistes jalaraudadel püsti 
tõstis löögiks oma kõvera saabli; äkki aga tõusis 
bojaari hobune, keda sõõrmeisse oli tabanud torge, 
tagumistele jalgadele püsti ja sotniku mõõk, minnes 
vihisedes Ivo silmnäo eest mööda, rabas löögi tühja. 
Enne aga kui bojaar jõudis teiskordselt tõsta kätt, 
pistis Ivo oma isa sõjamõõgaga talle kurgu alla, puu- 
rides läbi petukullast võrelid, mis ehtisid ta rinda. 
Bojaar pillas mõõga ja kukkus tägurpidi sadulast, 
kuna ta rind kattus verega. Nüüd segunesid härjad, 
veised, lambad, sead, kitsed, talled, hobused, ratsani- 
kud, jalamehed, venelased, sellid, meistrid, sulased 

ja poisid ühiseks kisendavaks ning möllavaks müga- 
rikuks kokku, nii et oli kuulda ainult inimeste ja ela- 
jate - röökimist selles siplevas hunnikus, kus taplu- 
sega ep olnud enam midagi hakkamist. Lõpuks 
eraldusid venelased ja pistsid mööda maanteed pla- 
gama, nii et tolm oli taga. Kuid sellid ei leppinud 
sellega, vaid kihutasid neile järele, kusjuures Ivo 
vanamoeline kiiver pöördus peas nii viltu, et ta suu- 
tis ainult parema silmaga piiluda vaatepilude vahelt 
ja oleks võinud kergesti lämbuda. 

Olgugi et sellid ja meistrid sundisid oma märasid 
ja sälgusid kurjaga tagant, kaugenesid venelased oma 
metsikute ja sõjateenistusega harjunud stepihobus- 
tega neist ikka enam ja enam, sest tallinlaste hobu- 
sed olid pikaajalisest tallispüsimisest jäänud jalust 
kangeks. 

Pöördunud tapluseväljale tagasi, hakkasid tallin- 
lased kokku ajama karja; kuid see ep olnudki kerge, 
sest hirmunud veised ning loomad jooksid püstita- 
tud sabadega mööda avarat karjamaad ringi, nagu 
kihutaksid nad kiini. Kaheksa moskoviiti lamas seal 
tapetuna maas, kuid kolmel neist oli siiski veel vähe 
hinge sees. Väljasirutatud kätega lamas bojaar oma 
vere sees, nii nagu ta oli kukkunud. Ivo, kes teda 
oma suureks rõõmuks oli rabanud, päris ta relvad ja 
ruuna, kellele üks jalapoistest oli vahepeal selga 
karanud. Ivo võttis oma käega tapetud vaenlaselt 
ta kärbinahaga ääristatud sametise mütsi, puusalt 
hõbedaga ilustatud saablitupe ja vöölt püssirohu- 
sarve; koos hobusega langes talle saagiks venelase 
sadula küljes rippuv lühike musket, mis oli Liivi- 
maal harulduseks ja isegi terves maailmas ep olnud 

seesuguseid uusimaid tuletorusid kuigi palju; see oli 
keerukasti ehitatud rataslukuga püss, mille väävli- 
pannile käis liikuv riiv peale, nii et peagu iga raud- 
kikkalöök andis tule. Säärase tapatoru täiendise oli 
nürmberglane Augustin Kotter alles viis aastat 
tagasi kavalasti välja mõtelnud, kuid imelikul kom- 
bel oli ta juba moskoviidi näppu sattunud. Et Ivo 
ei osanud seesuguse kavala riistapuuga paukugi teha, 
siis pidi ta seda kodus veel tublisti uurima. 

Hüpanud venelaselt võetud toredale ruunale, 
ratsutas Ivo sellide, sulaste ja poistekarja ees nagu 
peamees kunagi tagasi linna, kus neid võeti suure 
austusega vastu; emandad ja mamslid, olles oma 
kirjaku või tallekese pärast mures, leidsid need nüüd 
elusaina ja terveina, mille tõttu nende keelepaelad 
pääsesid lahti ja nad ei leidnud suurest meeleliigu- 
tusest ning rõõmust enam küllalt ilusaid sõnu, mil- 
lega nad võtsid neid vapraid poisse tänada ja kiita. 
Et karjaga ep olnud juhtunud mingit äpardust, siis 
olid emandad õnnelikud ja omaga rahul, nii et neil 
ep olnud rohkem millegi üle kurta, kui et tänaseks 
on lehmad ehmunud oma piima kinni. 

Olgugi et kuldseppmeister Burchard Crameri 
tütar ning Ivole määratud mõrsja neitsi Gertrud 
Agneta oma toa aknast nägi, kuis Ivo sõjakate sellide 
salga eesotsas ratsutas mööda tänavaid, ei tundnud 
Ivo sellest kuigi suurt rõõmu. Iseasi, kui aknast 
piiluja oleks neitsi Dorothea...; kuid samas heitis 
Ivo seesuguse kentsaka mõtte oma peast, sest temale 
on määratud Gertrud, kellega ta peab olema rahul. 

Kodused võtsid Ivo suure rõõmuga vastu; alles 
seal märgati, et ta ep olegi päris tervena pöördunud 

tagasi, vaid ta kõrva taga oli suur verine nahahaav, 
mida Ivo ise suurest tuhinast ep olnud tundnudki. 

Ühtepuhku pidid nüüd Ivo ja Jacobus jutustama 
kodustele, kuidas see taplus oli alanud, kestnud ja 
lõppenud, ja kuidas Ivo selle kange bojaari viruta- 
nud selili. Vaadates ning uurides venelaselt võetud 
toredat ruuna, pidi isa Christoffer teda aina kiitma, 
kuna Claus sõnas: 

— Kui sul niisugune elukas on tagumiku all, siis 
võid ühe söömavahega kihutada Riiga! 

Kuulnud ka teiste suust oma poja üle kiidujuttu, 
vangutas vana Christoffer pead ja mõtles: ega see 
Ivo veel päris hukas ep olegi, temast võib ikka kind- 
lasti tulla meister, kui ta ainult oma liiderdamise 
maha jätaks; kuid lootes, et küllap naisevõtmisega 
seegi pahe temast kaob, asus meister Schenkenberg 
päris rahuliku südamega jätkama oma tööd. 

Kuid egas sellega see lugu veel lõppenud: nüüd 
ei liikunud Ivo nimi enam ta kannul, vaid tõttas 
pikkade sammudega ees, käies läbi gilditubade, tapa- 
majade, olles isegi mündrikel ehk paadimeestel suus 
ja ulatudes lõpuks auväärsete raatmanide kõrvu, 
sest see oli olnud alles temp — lüüa maha mosko- 
viidi peamees ning bojaar keset tema oma väge. 
Isegi auväärse meistri Crameri tütar Gertrud oleks 
meelsasti tulnud oma tulevasele võidu puhul õnne 
soovima, nagu seda arvas heaks tema isa, kuid tai- 
bukas ema leidis, et enne kihlusi ep ole neitsil kuigi 
kombekas kohata oma peigmeest. 

Õhtul läks Ivo paljude meistrite ning tsunftiven- 
dade tahtmisel ja lahkel kutsel Kanuti gildituppa, 
mis asetses Pikas tänavas Mustpeade ehk Mauritsiuse 

vennaskonna maja lähiduses. Ja oli Kanuti gildimaja 
toredamaid kaheviilulisi ehitisi: ta isamajast viis 
gildiruumi suur portaal-uks, mille kohal asetses sei- 
nal püha Kanutuse kuju kilbi, mõõga ja riigiõunaga, 
kuna pojamaja otsmist viilu ehtisid kaks Danne- 
borgi valge ristiga punast sõõri. Gildiruumid aset- 
sesid maja alumisel elul, kuna ülemistel ning katuste- 
alustel eludel asetsesid tühjad koli- ja varakambrid 
ning üksikud panipaigad; suurtes keldrites, mille 
avaused olid naastutatud luukidega suletud, hoiti 
gildi õlle- ja veinitagavarasid. 

Ivo tõusis mööda Kanuti gildimaja etiku treppi, 
mille servadel asetsesid ilustisiga paekivitahvlid, 
mis aga olid jõudnud nii kuluda, et raidilustisist oli 
näha veel ainult mõni üksik viinamarjakobar ja püha 
Kanutuse jalad. Läbinud gildimaja pimeda esiku, 
tuli Ivo suurde võlvsammastega joogituppa, kus 
palju meistreid ning gildivendi istus lauas. Siin oli 
Ivo käinud ainult ühe korra — siis kui kuldseppade 
tsunft tõstis ta selli seisusse; sellina võis ta siia 
tulla ainult meistrite ning gildivendade lahkel kutsu- 
misel ning tahtel. Nüüd aga võtsid noorema pingi 
gildivennad ta suure hõiskamisega vastu ja pannes 
eneste kõrvale istuma surusid talle raske tinase 
õllepeekri pihku, kuna igasuguste ametite pidajaid 
meistreid kuhjus ta ümber, kõik tahtes juua temaga 
kokku. 

Pärast kolmanda peekri tühjendamist lähenes 
Ivole kuldseppmeister Cramer ja asetades oma käe 
ta õlale ütles nõnda: 

— Ivo Schenkenberg, täna väärid sa ka vanemate 
pingis istumist! ja võtnud Ivo käe oma kaenlasse, 

talutas ta teda auväärsesse vanemate pinki, kus istu- 
sid tsunftide esindajad, oldermanid ja ainult kõige 
väärikamad meistrite seast. 

Kui siis Ivo vanemate pingis tõstis talle ette- 
lükatud täidetud hõbedase peekri, ei pidanud auväär- 
sed tsunftivanemad sugugi paljuks temaga täna 
kokku juua. 

— See oli tubli, Ivo, tubli neile väärasäärile, kiit- 
sid oldermanid, — oli täiesti meistritöö! 

— Aga ka sina oled saanud oma jao! naeris vatsa 
vabisedes lihunikmeister Guilielm Ephipphiar. 

— Ainult tühine kriimustis... kostis Ivo sisemise 
uhkusega. 

— Pulmadeks paraneb...! tähendas kuldsepp- 
meister Cramer ja pilgutas kavalasti vasemat silma. 
— Võib olla, et siis oleme koguni sugulased ja joome 
teineteist laua alla! 

— Ah nii...! hüüti Crameri mõistujutule teesk- 
leva imestusega, olgugi et jutt tema tütre ja Ivo 
Schenkenbergi peatsest kihlusest liikus juba päris 
avalikult linnarahva suus. — Nojah, egas siis midagi 
— gildituba näeb peatselt jälle pulmi! ja peekreid 
tõusis ja langes kolisedes. 

— Gertrudiga on nad ju paras paar, kiideti, — 
nagu ühe pesa munad! — ja õlut aina valati peek- 
reisse, nii et seda voolas isegi lauale. 

— Aga väärt väimehe saad, Cramer, tubli väi- 
mehe...! 

— Halba ma ei valigi! kostis Cramer. 

— Ja ep ole lakard...! sõnati uuesti täites Ivo 
peekrit. 

— Aga mina ei saa sellest teps mitte aru, võt- 
tis nüüd purjujäänud lihunikmeister Guilielm Ep- 
hipphiar sõna, jõllitades seejuures oma härjasilma- 
dega Cramerile otsa, — mispärast sa ruttad? Miks 
kihlad ning laulatad sa oma tütre noore selliga, kel- 
lel isegi veel rändamisaastad on tegemata, ja kas 
tast kunagi saabki meistrit, see on veel teadmata; 
kuid on olemas meistrikssaajaid vanu selle, kellel 
puudub ainult seisusekohane mõrsja, vali nendest...! 

— Mis läheb see sulle korda, kellele ma oma 
tütre annan? ägestus nüüd kuldseppmeister Cramer, 
kes olles kümneid kanne õlut ja veini nahka pistnud, 
oli kaunikesti purjus; — ennem annan oma tütre 
ausat ametit õppinud noorele sellile, kui et ta oleks 
lihunikmeistri emand, kellele kõik linna hilpharakad 
jooksevad määgides järele! 

Meister Ephipphiar jäi totrasti Cramerile otsa 
vahtima; kui aga ta mõtlemine pikkamisi hargnes 
ning ta hakkas aru saama, et seega pilgatakse teda 
ja ta poega, siis möirgas ta nagu vihane härg ja kar- 
gas püsti, et Cramerile õige vägevasti ning väärikalt 
kosta; et talle aga ei tulnud midagi parajat ning 
mõistlikku pähe, siis haaras ta joogilauast kinni ja 
käänas selle ühe ropsuga ümber, nii et peekrid kuk- 
kusid kolisedes põrandale, ujutades meistreid õlle ja 
viinaga üle. Seesugune temp ajas aga kogu laudkonna 
Ephipphiari vastu vihale, ja ta materdati vaeseomaks. 

Kui purjus ja läbipeksetud auväärne lihunik- 
meister Guilielm Ephipphiar oli väljamagamiseks 
pistetud märatsejate lõõri riivitatud ukse taha, siis 
upitati kummulikäänatud raske tammine joogilaud 
jalgadele ja hakati põrandalt kokku korjama mõlgis- 


14 Suure nutu ajal 209 


tunud tinapeekreid, kuna õllest ujuvale põrandale 
raputati heinu. 

— On aga elajal jõud...! siunati siis uuesti istu- 
des. 

— Egas tal asjatult ep ole kõht nagu ühismehe 
heinakuhi! irvitati nooremate pingis, kus oldi selle 
vahejuhtumi pärast rõõmsad ning tujus, sest nüüd 
pidi Ephipphiar korraldama gildi skraade ehk põhi- 
määruse järgi lepituseks suure joomapeo, mida older- 
manid talle juba ei kingi. 

Et hilisõhtu saabudes muutusid pooleldi häma- 
rad gilditoad päris pimedaks, siis läideti rasvapottide 
tahtidele tuli ja jooming jätkus. Täna oli meistritel 
ka põhjust rõõmustuda ning juua, sest pühitseti 
võitu. Igaüks püüdis teisest ette juua ning tõestada, 
et tema ongi see kõige kangem sõjamees. 

Lõpuks kaldus jutt Padise maja piiramisele, kus- 
juures siunati tingväge ja isegi auväärne sõjaülem 
Carolus Hinriksen sai oma jao, et ta ei mõista maja 
vaenlaselt võtta. 

— Räägitakse, et tingvägi hakanud nurisema ning 
nõudvat palka. 

— Seda nad oskavad, aga kas kitsed on kunagi 
ka mõnda maja võtnud või sundinud allaandmisele 
ühtki linnust?! 

Kui nüüd gildivennad oleksid vähegi kindlamini 
jalul püsinud, siis oleksid nad sellegi tembuga päris 
lahedasti toime tulnud, et haaranud relvad, oleksid 
hüpanud hobustele ja kihutanud Padise alla kitsedele 
näitama, kuidas tuleb võtta linnust. Olgugi et nende 
pead olid kuumad ja meeled sõgedalt sõjakad, ei 
suutnud neid aga nende jalad edasi viia. 

See oli parajasti üheteistkümnenda löögi ajal, kui 
gildituppa toodi sõnum, et Padise all mässama haka- 
nud tingvägi olevat otsaga jõudnud juba Tallinnasse. 
Algul ei tahetud seda sõnakuulmatut sõjasulaste 
karja lasta linnaväravast sissegi, kuid pärast nõupida- 
mist Toompeaga otsustati neid meelitusiga võita 
ning tehti väravad lahti. Rae vastutusel andsid siis 
õllepruulijad igaühele neist kortli ehk neljandiku 
mõõtu õlut, lihunikud igale kompaniile kolm härga 
ja pagarid oma tagavaradest jahu. 


Gilditoast tõttasid aga kõik joojad kuulama ja 
nägema sõjarahvast, kuna paljud neist, olles oma 
varanduse pärast tõsiselt mures, tõttasid koju. Ka 
Ivo, väljunud gilditoast, ruttas läbi Saiakangi Suu- 
rele turule, mis oli täis vanduvaid sõdureid, nende 
räbaldunud naisi ja kriimsilmseid pool-alasti lapsi. 
Samas hirnus väsinud hobuseid, kuna nälginud veo- 
härjad möirgasid iketes. Segipaiskunud vankreid 
olid aga kõik tänavad täis, ja nende üle ei pidanud 
enam keegi hoolt. 

Kulutulena lagunes nüüd linnas jutt, et marki- 
tandid, kes ep olnud täidinud anda oma õlletilka sõja- 
sulaseile ja olid hakanud varem tulema, olevat Keila 
kiriku juures langenud kogu oma varaga tatarlasile 
õnneks. Tingsõdureil oli olnud veel nii palju krist- 
lase armastust, et nad võtsid koristada markitantide 
surnukehi ja tuua neid enestega kaasa. 


— Kas ka markitant Denhardi on tabanud 
õnnetus? küsis Ivo ühelt väsinud sõjasellilt, julge- 
mata nimetada markitandi tütre nime. 


— Siin ta peaks vedelema...! ja sõjasell osutas 

vankrile, millel poolpõigiti ja risti lamas tapetuid 
terve virn. 

Uurinud neid suveöö hämaruses, tundis Ivo peat- 
selt ühe — oli Dauid Denhard, kelle pea oli löödud 
kuni hammasteni lõhki, kuna ta kustunud silmad 
jõllitasid taeva poole ja verine habe oli kikkis. 

— Ei täidinud omaõlletilka meile jätta, sõnas ting- 
sõdur, nüüd on ta saanud, mida tahtis! 

— Aga Dorothea — tema tütar...? 

— Jah — hukutas vanamees oma ahnusega sel- 
legi hinge! 

Ivo vajus ettejuhtuvale trepikivile, sest ta tun- 
dis, nagu oleks kogu maailm muutunud äkki tühjaks 
ning sisutuks nagu kõrb ja tema hinge läbinud kõle 
sügisene tuul. Kui sõjasell oli pöördumas teisale, 
hüppas Ivo püsti ja haarates ta käe hakkas teda 
usutlema: 


— Missugusel vankril ta lamab? 

— Kes, tema..? ja sõjasell hakkas irvitama: — 
Seesuguseid neitsisid ei tapeta, vaid võetakse elusalt, 
he-he-hee! 

— Elusalt...! kordas Ivo ja ta ei teadnud, kas 
tunda seeüle rõõmu või mitte. 


Elusalt paganate kätte, mõtles Ivo ja ei osanud 
enam liikuda paigast; kui aga sõjasell tahtis uuesti 
eemalduda, hakkas ta temast jällegi kinni ja küsis: 

— Kust sa tead, et need olid tatarlased ja ei 
mitte venelased, egas teie neid ometi näinud? 

— Näinud, he-he-hee! irvitas sõjasell. — Egas 
venelane ei vala õlut-viina ometi maha, vaid joob 
ta nahka; seda teeb ainult tatarlane, kes mitte süües 

sõralise liha oli-jätnud ka kõik veohärjad juttadesse 
alles. 

Veel seisatas Ivo silmapilgu, siis aga läks ta joos- 
tes ja trügides läbi inimrüsina oma isakoju, kiskus 
talliukse lahti, saduldas venelaselt võetud musta 
ruuna, pannaldas mõõga vööle, tõi toast musketi, 
hüppas sadulasse ja ratsutas Karjaväravasse. 

— Kuhu sa, hull, hilisööl tikud, tõreles värava- 
vaht tõrkudes teda välja laskmast. 

— Ava värav, hüüdis Ivo kärsitult, — sinu tõr- 
kumine ei tee mulle mitte rõõmu! 

Et Ivo oli palju kordi ajanud väravavahiga mõnu- 
sasti juttu ning oli temaga sõber, siis see avas ta ees 
ikkagi värava, ise sõnades: 

— No sõida siis venelasele otse kurku, kui sa 
seda nii väga himustad! 

Ja Ivo ratsutas Keila poole, hinges painav vaev 
ja kurgus kibelev nutt. 


213 


VIIES PEATÜKK. 


Pärast Rootsi omade lahkumist Padise alt saa- 
tis moskoviit Pärnu ja Paide majadest sinna abiväge, 
keda kuhjus nüüd nii palju kokku, et Padise õu oli 
sõjarahvast kubinal täis; kõigist enam ilmus sinna 
aga tatarlasi, kes nüüd lamasid ning pikutasid õue- 
nurkades lasilate külge köidetud hobuste kapjade 
kõrval või jällegi hulkusid käratsedes ning oma 
tundmatus keeles kisendades ringi; kõik nad olid 
rõivastunud värvilistesse armjakkidesse ja zipuuni- 
desse, mille hõlmad olid kaksikkõõruliste nöörside- 
metega kokku köidetud. 

Nagu paeltesse püütud linde tõid tatarlased Padi- 
sesse oma naisvange, keda nad metsalaagrites olid 
juba küllalt vintsutanud. Teiste seas toodi sinna ka 
neitsi Dorothea, kes alles nüüd toibudes suurest 
vapustusest avas esmakordselt oma laud. Kuid 
tatarlaste murza ehk peamees ei täidinud jätta teda 
lagedale õuele ahnete silmade alla, vaid laskis kanda 
maja idaservas asetsevasse linnuse-kirikusse, “mis 

nüüd oli antud tatarlastele asupaigaks. Et mosko- 
viit ei hoolinud kunagi teiste rahvuste pühadusist, 
vaid püüdis neid teotada nii kuis ta mõistis, siis 
seega võisidki nüüd tatarlased seal irvitada: otse 
altari ees pügasid nad üksteisel juukseid ja karvu, 
mida pärast veega leotamist kaabiti ihutud nugadega 
maha, seejuures ise pomisedes tundmatuid palve- 
sõnu, sest karvakitkumine ja -põletamine olevat 
mamelukkide jumalale meelepärane tegu. 


Kirikus asetati neitsi Dorothea kivisele põrandale, 
kus ta vajus oimetuna kokku; olgugi et ta näokur- 
rukesist vahtis nüüd vaev, oli ta veel ikkagi nii 
meelepärane, et murza püüdis teda haiseva kumõssi 
ehk märapiimaga toibutada; meeltesegaduses oli 
Dorothea tihtigi rüübanud seda jälki piima, kuid 
nüüd pöördus ta sellest jälestusega kõrvale. 


Istudes külmal paepõrandal tuli nüüd Dorotheale 
selle kurva loo algus uuesti meelde: 

Kui markitantide killavoor oli otsaga jõudnud 
Keilasse, siis sattus ta seal Hageri poolt tulnud ta- 
tarlaste möllavate salkade sekka. Parajasti kui esi- 
mesed vooriajajad tahtsid pöörata oma härjad 
ümber, kukkusid tatarlased kiriku tagant tulles neile 
kaela, tormasid oma väledail stepihobustel killa- 
voori keskele ja hakkasid seal raiuma elusid. Küll 
tõmbasid veosulased vankritelt ja õllevaatide vahelt 
oma odad ja vardad, et südisti neile rohtlapenidele 
vastu astuda, kuid olles pikas vooris laiali pillatud, 
ei suutnud ka nende vaprus mingit kasu tuua: neid 
tõugati ümber, pisteti läbi, raiuti maha ja sõtkuti 
hobuste kapjade alla. Keerutades oma kõverat saab- 

lit, pidi tatarlaste murza algul tormama Dauid 
Denhardi vankrist mööda, kuid kuulnud palaka 
alt neitsi hirmunud kiljatusi, peatas ta hobuse 
ja hüppas sadulast. . Dauid Denhard tõmbus 
arglikult kägarasse kokku, ja tundes hirmu oma 
varanduse pärast, surus kaukaid tugevasti vastu 
keha. Heitnud pilgu palaka alla, haaras tatarlane 
neitsi Dorothea juuksed, keerutas need korra ümber 
käe ja rebis ta siis vankrist välja. 

— Minu raha ja tütar..! kuulis Dorothea veel 
nüüdki karjumas oma isa. 

Kuid metsmees ei hoolinud ristiinimese silma- 
veest ega hädast, vaid selle nägemine oli talle kõige 
suurem südamerõõm ning meelehea. Et aga tatar- 
lane ei leppinud ainuüksi tütrega, sest kulla ja hõ- 
beda järele on himukas nii kristlane kui ka pagan, 
siis kisendas markitant Denhard taeva poole: 

— Issand, halasta sinagi..! 

Kuid Issand on pikaldase meelega, keegi ei tea, 
missugune on tema kavatsus ning nõu ja kustsaadik 
tahab ta inimese südant ja neerusid läbi katsuda; 
seepärast näib tihtigi, nagu ei kuuleks ta oma sulase 
häält, veel enam aga tema nime salgaja liigkasuvõtja 
appihüüdu, olgugi et see karjub oma kõige suure- 
mas hingeahastuses ning hädas. 

Ja siis juhtus nõnda, et see toores tatari murza 
tõstis oma kõvera saabli ja lüües Dauid Denhardile 
pähe, lõhestas selle kuni suuni, kuna mõõgatera jäi 
hammastesse kinni. 

— Isa! karjahtas siis Dorothea, tundes sooje 
verepritsmeid oma näol, ja kukkunud kummuli, 
ägas ta veelgi: — Isa, isa..! 

Ja ei kuulnud ta enam tapukisa ega veoloomade 
röögatusi, ei teadnud ta vahepealsest midagi, enne 
kui nüüd Padises toibudes avas oma silmad. 


Kuid kiriku võlvide alla tikkus ka venelasi, kes 
olid samutigi ahned tüdrukute järele; nad tulid tro- 
bikonnas, vahtisid neid keelt laksutades ja haarasid 
oma kasimatute kätega neist kinni. Tehes ahvat- 
levaid liigutusi, püüdsid nad võrgutada ka murza 
valitud neitsit, kuid see ajas tatarlaste peamehe vi- 
hale, nii et ta tõukas venelased Dorothea ümbert 
eemale. 


— Kuidas, meid Kristuse kummardajaid tuled 
sa, uskmatu koer, tõukama! karjusid venelased ja 
haarasid Dorotheast kinni, sest sõjakomme ei luba- 
nud kellelgi pidada tüdrukuid ainuüksi enesele. 


Nähes, et hakatakse ära kiskuma ta saaki, tõm- 
bas murza vöölt oma saabli, kuna venelased paljas- 
tasid berdõšid, ise seejuures kisendades nii valjusti, 
et rüvetatud pühakoja võlvialused kajasid vastu. 
Kuid tatarlased ei jätnud oma peameest hätta, vaid 
katkestanud karvapügamise, tormasid talle appi. 
Seega muutus endine jumalakoda paganate tapa- 
tallermaaks. 


Nüüd aga viidi ülemvojevooda Daniil Tšihhatšo- 
vile sõna, et tema sõjamehed ning sulased olevat 
läinud ühe Liivimaa vangistatud tüdruku pärast 
tülli ning kaklevad vereni. Kuuldes seda, laskis 
ülemvojevooda trabantide kaudu teha seesugusele 
häbistavale möllamisele lõpu ja tuua oma silmade 
alla selle tüdruku, kelle pärast tema sõjamehed on 
hakanud lõhkuma iseennast. 

Padises oli ülemvojevoodasid kaks — Daniil 
Tšihhatšov ja tema leitnant ning abiline Mihhail 
Sitski. Vojevoodasid peeti ühes ning samas linnuses 
ainult mõni aasta, mille kestel ülemvojevooda ei 
tohtinud ilma käsuta sealt kunagi lahkuda, kuna 
luurajatega käis väljas aeg-ajalt tema abi, kes üht- 
lasi oli ülemvojevooda salajane järelevalvaja ning 
tema peale kaebaja. Nii oli Moskoovia suurvürst 
ning tsaar püstitanud omas riigis kogu valitsemise 
ainuüksi salatsemisele ja äraandlikule pealekaeba- 
misele. 

Ülemvojevooda Daniil Tšihhatšov istus parajasti 
oma suures tugitoolis, kus ta tihtigi armastas pärast 
piiramise nälga puhata, kui trabandid tõid neitsi 
Dorothea ta ette ja surudes teda põlvili maha käs- 
kisid anda vägeva käskija jalataldadele suud. Kui 
nüüd Daniil Tšihhatšov märkas enese ees põlvitavat 
valgenäolist neitsit, siis kadus ta meelekarmus ja ta 
raugastuv süda hakkas nagu uue jõuga elama. Saa- 
nud lahkumiseks käsu, kummardusid ihukaitsjad 
maani, kuna nende peamees seisusekohaselt ainult 
vööni, ja läksid siis esikusse, kus jäid truude tser- 
beritena valvama oma käskija ning isanda läve. 
Daniil Tšihhatšov kummardus aga enese ees põlvi- 
tava neitsi kohale, tõstis ta jalule ja talutas suurele 
pingile istuma, ise seejuures kõneldes lahkeid sõnu. 
Olgugi et Dorothea ei saanud tema kõnest aru, tun- 
dus talle siiski, et see inimene ep ole mitte tige, ja 
puhkedes nutma valgusid suured pisaranõred mööda 
ta põski alla. Daniil Tšihhatšov, kes ep olnud mitte 
kurja ning tigeda südamega, härdus nüüd samuti ja 
pühkis oma võidunud käisega neitsi näolt pisaraid. 

Et aga Dorothea oli väntsutatud ning väsinud, siis 
tabas teda rammestus ning ta silmalaud vajusid 
kinni. Nüüd haaras Daniil Tšihhatšov selle väsinud 
neitsi kätele ja kandis ta tagumisse kambrisse, kus 
asetas suurde sängi puhkama ja tõmbas eesriided 
hoolikalt kokku, et kärbsed ei tikuks eksitama ma- 
gaja rahu. Siis pöördus ülemvojevooda tagasi oma 
vastuvõtukambrisse, kus teda kantsler — köster ehk 
djätšok Ivaška ootas pussaku külge köidetud tindi- 
põie ja hanesulgedega, et linnuse moonavarasid 
kaalu järgi kirja panna. 

Samal ajal viibis maja ülemises nurgakambris 
ülemvojevooda Daniil Tšihhatšovi pärisnaine Mat- 
rena Ivanovna koos oma kambriseltsilise ning üm- 
mardaja Marfaga; aeg-ajalt lobisedes niplasid ning 
nidusid nad puuraamide vahele pingulitõmmatud 
riidele värviliste lõngadega pühakupilti. Et jõuka 
ning tähtsa bojaari naise tegevuseta ning lodev elu 
möödus palvetamise, söömise ja unega, siis püüdis 
ta aeg-ajalt peletada igavust mõne kirikuilustise 
väljaõmblemisega. 

Matrena Ivanovna oli tõmmukas naine, nii vana, 
et ta oli jõudnud oma mehele sünnitada juba seitse 
last, kes aga kõik Daniil Tšihhatšovi kurvastuseks 
olid surnud rõugetesse; kuid veel suuremaks kurvas- 
tuseks oli Jumal pööranud ta naiselt oma õnnistuse, 
nii et ta ei suutnud enam sigitada talle ühtki vanade 
päevade lohutajat. 

Tuba, milles bojaaritar koos oma ümmardajaga 
töötas, oli rõskusest kriimuline, kuna ainult üks 
aken, mille tinaraamidesse surutud värvilised klaasid 
lasksid vähe valgust läbi, jättis ta hämaraks; see- 

pärast oligi niplamisraam nihutatud aknale hästi 
lähedale. Selle kambri seinu ehtisid tillukesed ja 
ka suured pühakute pildid, mida kokku oli seitse- 
teistkümmend tükki. 

Praegu nidus Matrena Ivanovna kardniiti siid- 
riidesse, kuhu pidi tulema kuldne sõõr — pühaku 
aupaistuse kroon. Aeg-ajalt heitis ta pilgu aknast, 
kust meeli eksitavalt riivas ta silma teises majatiivas 
asetsev liivimaalaste kirik, mille nägemine sundis teda 
suurest põlgusest sülitama vastu aknaklaasi, mis oli 
täis ilanõresid; kuid bojaaritar tundis sellest tõsist 
rahuldust, et ta niigi võis avaldada oma suurt usk- 
likkust ning põlgust kõigi paganate vastu. Sel pu- 
hul mõtles ta alati Moskooviale, kus on tuhandeid 
kirikuid ning palvekodasid, kuna aga Liivimaal võib 
nende puudusel isegi tõsise kristlase hing hukka 
minna; ja see oli tõsi, sest kirikut vajas venelane 
enam kui vihusauna. Siiski ei ihanud Matrena Iva- 
novna minna tagasi Moskooviasse, sest ka seal olid 
omad hädad, sest tsaar oli muutunud meeletuks ning 
hakanud toitma bojaaridega oma koeri. Nii elas 
Matrena Ivanovna nagu kahe maailma vahel ega 
teadnud, kus oleks tal kõige parem asupaik; see- 
sugune kahtlemine muutis teda aga tujukaks, nii et 
ta tihkas mõnikord isegi oma abielumehele ning 
käskijale tekitada meelepaha ja tuska. 

Kui päike hakkas kambrist kaduma ning veri- 
punased laigud, mida heitis värviline aknaklaas, 
seintelt nihkus uksele, siis seega oli saabunud lõuna- 
tund. Matrena Ivanovna torkas oma nidumisnõela 
riidesse, põlvitas pühurite kujude ees, palvetas här- 
dasti, tegi enese kohal mitmekordseid ristimärke ja 

läks siis magamistuppa söötma kanapoegi, kes jook- 
sid piuksudes voodi all ringi. Kui ta koos ümmar- 
dajaga oli laskunud mööda kivitreppe, siis andis ta 
oma põllepaelte küljes rippuvad toidu panipaiga 
võtmed Marfale, kuna ise pöördus oma magamis- 
kambrisse. Kuid see, mida Matrena Ivanovna seal 
nägi, täitis ta uskliku abielunaise südame jahmatava 
jubedusega: keegi naine, peaaegu veel tüdruk, oli 
pugenud tema abielusängi. Bojaaritari silme-esine 
tumenes, ta süda kiskus kramplikult kokku ja sinna 
asus kättetasuiha. Ta haaras voodis lebava võrgu- 
taja juustest, kiskus ta ainsa ropsuga põrandale ja 
karates talle otsa hakkas teda sõtkuma; kuid sellest 
tundus talle veel vähe, nii et pimedast armukade- 
dusest kihutatud, sülitas ta maaslamajale näkku ja 
hakkas rebima talt kõrvu. 

Kuuldes kisa, jättis Daniil Tšihhatšov oma kants- 
leri koos ta tindipõie ja sulgedega laua äärde ja 
tõttas oma magamiskambrisse. Nähes seal oma naist, 
keda Kristus oli kunagi talle andnud, peksmas seda 
inglitaolist neitsit, täitus bojaari õilis süda nii suure 
vihaga, et ta kaotas oma rahuliku meele, tormas vahele 
ja lõi lahtise pihuga vastu oma naise silmnägu. 

— Kes on selle maja peremees, kas sina?! kisen- 
das vojevooda ja lõi oma naist veelgi. 

Nüüd rabeles Matrena Ivanovna end oma mehe 
käte vahelt lahti ja jooksis toast, kuna bojaar Daniil 
Tšihhatšov tõttas tal kannul. Olgugi et keegi ei 
astunud teel talle ette, jäi Matrena Ivanovna lossi- 
õues oma mehele körtsikutpidi ometi pihku. Et ta 
julges oma abielumehe õiglase viha eest põgeneda, 
sellest muutus Daniil Tšihhatšov nii tigedaks, et ta 

lõi juba esimese hoobiga Matrena sõõrmetest vere. 
Nähes verd, lõi Tšihhatšov veel valusamini, nagu ep 
oleks Matrena ta abielunaine, vaid vaenlane. Äh- 
kides kannatas Matrena Ivanovna vaiksesti, sest 
kombekohaselt pidi abielunaine kaebuseta alistuma 
oma mehe tahtmise ning meelevalla- alla. 

Nüüd jooksis teisigi bojaare, trabante, streletse 
ja ratsamehi lossi siseõuele kokku, ja asudes tihe- 
dasse ringi, jäid vahtima, kuidas isand ning abielu- 
mees nuhtleb oma sõnakuulmatut naist. Keegi neist 
ei mõtelnud seesugusele komberikkumisele, et oleks 
astunud sõna või käega vahele, sest perekonnas va- 
litseva püha õiguse järgi oli abielumehel oma naise 
üle täielik meelevald. Asetades käed puusa või 
seades need rinnale risti, vahiti huviga naisepeksmist 
pealt ja ainult arutleti omavahel, et kas tapab või 
ei tapa. 

Seesugune hull peksmine ep olnud küll kokku- 
kõlas venelaste domostroi ehk koduse kuulugemise 
raamatuga, mille arukas preester Silvester oli pannud 
targasti kirja, üteldes, et tark abielumees peab aeg- 
ajalt peksma oma naist ja lapsi, kuid ta peab see- 
juures hoiduma löökide andmisest pähe ja südame 
alla; naist pekstes käskis domostroi viia ta eba- 
viisakate silmade alt eemale, ja alles seal, kiskunud 
temalt särgi, pidi mees, hoides oma naist kätest, 
lööma mitte ägedusega, vaid suurima lahkusega, 
kuid siiski vajaliku jõuga talle vastu pihta ja õlgu. 

Kuid nüüd suures vihas ning tigeduses ei pidanud 
ülemvojevooda Daniil Tšihhatšov domostroi õpe- 
tusest kinni; vaid tõuganud oma naise pikali, tallas 
kannustatud saabastega tal otsas. Juba oli Mat- 

rena ülahuul astutud lõhki, kannuste teravad sämp- 
sud käristanud ta ninasõõrmed puruks ja ta rõuge- 
armine nägu täis veriseid lõhesid, kuna mustad juuk- 
sed mähkusid Tšihhatšovi hõbedaste kannuste ümber. 

— Kas tapab või ei tapa? arutleti edasi. 

Kui nüüd Matrena silm lömastus ja see voolas 
limana välja, siis tungis ta veriste igemete vahelt 
valulik inin. Et ta aga häälitsedes julges avaldada 
oma mehe ning isanda tahtmise vastu nurinat, siis 
vihastus Daniil Tšihhatšov seeüle nii hullusti, et ta 
tõmbas ühe pealtvaataja vöölt mõõga ja pistis selle 
oma maaslamavale naisele rindu. 

— Daniil, kiljahtas Matrena oma verise suu 
läbi, — andku Jumal sulle andeks..! ja ta tahtis 
teha enese kohal viimse ristimärgi, kuid kõverdunud 
käsi ei suutnud seda enam ja ta heitis korisedes. 
hinge. 

— Ikka tappis! sõnasid pealtvaatajad ja noogu- 
tasid päid. — Tappis..! 

Nüüd ehmus Daniil Tšihhatšov, ta pillas verise 
mõõga ja vajus nuuksudes oma naise elutule kehale 
kummuli; oma mõtlematu teo ning äkilise viha üle 
valas ta nüüd suuri pisaraid ja nuttis nii härdasti, 
et isegi pealtvaatajail hakkas temast kahju. Kui ta 
oma naise jahtuval kehal oli juba küllalt nutnud, 
haarasid ülemvojevooda lähemad seltsilised temast 
kinni, upitasid jalule ja sõnasid lohutuseks nõnda: 

— Küllalt, küllalt nutta — Daniil Tšihhatšov! 

— Sooviksin... nuuksus ülemvojevooda, keda 
aga nüüd ei võetud kuulda, vaid talutati maja üle- 
misele elule ta tubadesse, kuhu läks ka preester 
Ignati, et võtta teda pihile ning andeks paluda ta 

pattu. Matrena Ivanovna elutu keha kanti aga lossi, 
kus asetati valge linaga kaetud lavatsile. 

Õhtul läks preester koos oma köstriga lossiõue 
ehitatud väikesesse puukirikusse, kus pidas lahku- 
nule hingepalve. Musta kirstuga toodi sinna ka 
surnu, kes asetati vilkuvate vahaküünalde vahele, 
kuna Daniil Tšihhatšov jäi ta juurde palvetama kogu 
ööks. 

Kui esimene kurvastus oli möödas, siis hakkas 
Daniil Tšihhatšov imelikul kombel matustega rut- 
tama, mis käis senituntud kombe vastu, sest kadu- 
nust lugu pidades hoidsid venelased oma surnuid 
mõnikord isegi kogu aasta matmata; kuid Tšihhatšov 
asus seda tegema juba kolmandal päeval, aga nii to- 
redasti, et Matrena pidi kindlasti jääma rahule. Ma- 
tusepaigaks oli venelasil müüritagune õnnistatud 
metsaalune, kuhu juba ennegi oli maetud inimesi. 
Kõige ees kõndis preester Ignati oma toredas kuld- 
karraga tikitud mustas mantlis ja õõtsutas suitsevat 
viirukikoppa, ise pomisedes läbi oma musta habeme 
palvesõnu; kõlksudes heitis viirukikopp sinist tossu, 
mis pidi peletama paharette, kes alati olid kargamas 
pulma- ja matuserongide ees, kust nad leidsid enes- 
tele ka kõige paremat saaki. Preestri järel kanti 
suuri pühakupilte, siis toodi surnukirst, selle järel 
sammusid lauljad, naised, pikad voorid sõjamehi ja 
igasugust uudishimulikku Padise maja rahvast. 

Haual laulis preester koos oma psalomštšikute 
ehk salmilauljatega lõpuks püha Afanassi ususüm- 
boli laulu, millega ka Matrena Ivanovna hingeke 
saadeti Issanda kohtu ette. Kui haud juba kinni oli 
aetud, siis palvetas preester Ignati veel kord, et 


224 


Issand halastaks oma orja Matrena Ivanovna peale 
ning võtaks ta oma kotta. 

Õhtul aga pidas Daniil Tšihhatšov lahkunu mäles- 
tuseks peiesid, kus söödi ja joodi palju viina, millest 
satuti nii suuresti tujju, et tantsiti preester Ignatiga 
eesotsas püha Afanassi ususümboli lauluviisi järgi. 


2. 


Juulikuu algusest kuni selle lõpuni käisid vene- 
lased ja tatarlased Paidest ja Padisest Tallinna all 
lärmi löömas, langedes tihtigi kodanike hobustele, 
veisekarjadele, sulastele ja tüdrukutele kaela, kui 
need viibisid ümberkaudsetel karjamaadel või käisid 
niitudel tegemas heina; nad viisid Tallinna ümbru- 
sest ka palju talupoegi ühes nende naiste ja lastega 
vangi ja lõid neist paljud maha. Siis kuuldus mitte 
ainuüksi talupojelt, vaid ka kodanikelt palju kurt- 
mist, hädaldamist ja nuttu. 

Moskoviidi sagedaste kiusamiste pärast oli Har- 
jumaa jäänud talupoegadest tühjaks ning lagedaks, 
sest kes neist eluga pääses, see katsus tulla ikka 
Tallinna alla, olgugi et enam ep olnud talv, vaid oli 
suisa suvi. Ja põgenikke oli Tallinna ümbruses nii 
rohkesti, et isegi Kalamajas mündrikkude ehk paadi- 
meeste ja kalurite õuedes ei leidunud enam jala- 
täitki lagedat maad. 

Päris müüri alla ei tihanud moskoviit siiski tulla. 
sest tornides oli alati osa püssikütte hakkamiseks 
valmis ja nad võisid põletada neile sekka. Samuti 
asus osa tingväge linnaäärsetes kodanike suvimaja- 
des, kuhu seekord moskoviidi kartusel ei kolitud, 

vaid pigem kannatati jäledat haisu, mis igal suvel 
levis tallinlaste profattidest ehk roojakastidest ja 
pottidest; kuid omajagu haisutasid ka Toompea klo- 
aagid, mis olid ehitatud kõrgele müüriservadele, nii 
et kogu Toompea müür oli roojajugadega paksult 
määritud. Nii oli moskoviidi eemalepeletamiseks 
ka tingväest omajagu kasu. 

Sõjasulaste käe läbi moskoviidi lõast pääsenud 
vabadikud Tont Almutelas ja Mats olid Tallinnasse 
jõudes löönud sõjasellidest lahku ja seltsinud oma 
suguveljedega — Harju talupoegadega. Nüüd piku- 
tasid nad linna vallikraavi äärsel murul, kus neil ep 
olnud mingit hakkamist. Tallinna toredus, mida 
Tont ja Mats olid esmakordselt näinud, masendas 
neid algul nii hullusti, et nad hakkasid isegi kartma 
seesugust vägevust, mida kõike inimese käsi ei oska 
luua. Kuid et toreduse vahtimine väsitab, siis tüdi- 
nesid nad sellest õige pea. 

Kogu linna ümbrus oli täis Harju talupoegade 
laagreid, kus elati mustlaste kombel koos naiste, 
laste ja üksikute alalejäänud lojustega, kes närisid 
kasinat rohtu. Osa talumehi tukkus oma vankrite 
ümber, osa ajas omavahel juttu, kuna nende naised 
kasisid laste päid. 

— Häda ja pain läheb ühtepuhku hullemaks, 
kurtis talupoeg Kirr Isotamm oma kaaslasile; — 
nälgisime kogu talve, lootes, et kui tulevad suve sil- 
mad, siis oleme suurest hädast üle. 

— Ka suvi näitab nüüd hambaid! kosteti. 

— Maarahvas on unustanud Jumala, sellepä- 
rast..! sõnas Tõss. 

— Jumal, põlastas Rapp, — kas Jumal on meid 

kunagi aidanud, teinud kedagi terveks, või on ta kel- 
lelgi täitnud kõhtu? 

— Kas Jumal suudabki olla meile ja sakstele 
ühteviisi hea, seletas omakorda Kirr, — sest kus 
enam koeri koos, seda vedelam on seal lake! Parem 
valime enestele mõne teise usu, mille Jumal on kan- 
gem ning aitab meid hädast. 

— Ja missugust usku sa siis tahad? päriti. 

— Minu mõistus ütleb nõnda, et kui katsuksime 
venekate usuga, see peaks kindlasti olema enam kui 
meie praegune saksa usk, kostis Kirr; — venekatel 
ep ole praegu millestki puudu, aga näe, meie oma 
saksa usuga nälgime! 

— Sa tahad siis venekat hakata kummardama, 
himustad tema paganlikku usku! ja mehi muutus 
kurjaks. 

— Aga mehed, mehed, pidage ikka aru, manit- 
seti kurjustajaid, — meil ju ükstakõik, missugune 
usk, peaasi, kui ta annab aga leiba ja et ta jumal; 
ep oleks liialt kuri ega nii sagedasti ei nuhtleks! 

Ja nii leiti, et Kirri sõna ep ole mitte päris vale. 

Et päike liikus kõrgesti, siis kiskusid mehed oma 
vammused seljast ja lasksid tuulepuhanguil jahutada 
oma higist nahka; nende haisev ihu, mis ep olnud 
tundnud enam ammu vihta, meelitas kokku kärb- 
seid, keda nüüd aina kihises nende ümber. 

«— Ja mida ütled sellest sina — rannamees? pöör- 
duti pärimisega vaikselt põõnutava Tondi poole. 

— Mina, kordas Tont, — mina ei usu enam ühtki 
jumalat, sest kõik nad on ühteviisi halvad! 

— Vaat see tuli mehe suust! kiitis Rapp. 

— Kuidas ei usu, imestus Tõss, — elad siis 
pagana kombel?! 

— Kas või pagana..! kostis Tont, pöörates teist 
külge. 

Kui aga mehed usu üle veelgi vaidlesid, siis tor- 
kas Tont nende jutule sekka: 

— Meie põlve ei paranda ei saks ega tema usk, 
venekas aga ammugi mitte! 

— Ka selles ep ole valet! kosteti. 

— Mida meil tuleks siis teha? kibeles Kirr, kelle 
arvamust ei peetud õigeks. 

— Mida, kordas Rapp, — pigista hambad kokku 
ja kannata, mis muud! 

— Ka kannatamiseks ep ole enam jaksu! ohati. 

— Kes ei jaksa, see peab lõppema! 

— Peame paluma Jumalat, et ta kingiks Rootsi 
kuningale võidu! sõnas Tõss tõsiselt. 

— Kui meie ise ennast ei avita, ei siis aita Ju- 
mal ega kuningas! ütles Tont ägedasti. 

— Kuidas sa ise avitad? ja mehed laiutasid käsi. 

— Maarahvas võtku vemmal..! 

— Vemmal?! 

— Ja ka tapper! lisas Tont. 

— Tapper, sa, külamees, ära naljata; kui sakski 
ei saa enam hakkama, kuis siis meie — maaorjad..?! 

— See ep ole enam mehe jutt, ütles nüüd Rappki; 
— sõna mis sa sõnad, aga kus paadis oled, seal pead 
sõudma ning olema seisusega rahul! 

— Tõprale ei kõlba sadul... ütles Kirr. 

— Ei kõlba... sõnasid maamehed; — saks on 
loodud sõdijaks, ja kui tema ramm enam ei aita, 
kuis siis meiegi — viletsad..?! 

— See on tõsi, viletsatega ei peeta taplust! ja 
Tont käänas selja vastu päikest. 


— Küllap ikka meilgi oleks hakkamist ja jaksu, 
aga ei tohi, sõnasid nüüd harjulased tasemini; — näe 
° Kolovere all hakkasime näitama oma kangust, aga 
mis sellest tuli — kõik saime vitsu! 

— Hoiad ise, hoiab Jumal! ohkas Tõss. 

— Kolovere all saime seepärast peksa, et palju 
meie maamehi läks sakste kilda, ja Tont kargas istu- 
kile; — mitte saks, vaid meie omad talupojad nuht- 
lesid meid seekord veriselt! 

— Muud ep olnud neil enam teha, sest Mönnik- 
husen kimbutas! ohkasid vanemad mehed, kellel 
see kurb lugu püsis veel päris hästi meeles. 

— Kimbutas, ja viha virildas Tondi näo, — me- 
hed olid arad, ühe saksa ähvardus pani neid kartma, 
muud kimbutamist ep olnud kuskil! 

— Mis sinna parata, ohati, — orja veri on kerge 
värisema! 

— Siis ärge kurtke ega lootke abi Jumalalt, kes 
ilma maksuta ei anna midagi, sest ta on ainult väge- 
vate ning sakste jumal! 

— Õi poeg, sõnas nüüd üks hallipäine taat, — 
ära näita säärast sõgedat kangust, sest eks sa tea, 
et nõtrus võidab, aga kangus kaotab! 

— Sinu jutt on sõge, tal ep ole ühtki sõlme ega 
jätku, sõnasid nüüd ka teised, kuna Tõss ütles pil- 
. gates: 

— Ema pistab küll nisa lapsele suhu, aga meelt 
ei anna ta mitte; nii oled sinagi jäänud oma meele- 
mõistusega puudulikuks! 

— Olgu mu meelemõistus nii puudulik kuitahes, 
kostis Tont, — aga teil ep ole jällegi julgust! 


— Julgele soele tuleb ruttu ots! vastas Tõss. 


Nüüd tõusis Tont, kelle meel ei kannatanud tü- 
hist hooplevat sõnelemist, ja hakkas kõndima ümber 
linna ringmüüri. Samas tõusis seni vaikides istu- 
nud Mats ja läks lonkides talle järele. Neil olid 
ümber sõjasulaste keigarlikud rõivad, mille tõttu 
suguvennad vahtisid algul neid võõrastades ja püüd- 
sid nende seltsist hoiduda; kui aga pärast nähti, et 
need ep ole saksad, vaid omasugused maamehed, 
siis kadus ka kartus ning umbusk nende vastu. Ton- 
dil olid jalas maasulase kingad, kuna Mats pidi lep- 
pima viiskudega, sest ükski sõjaselli king ep olnud 
mahtunud talle jalga. Mõlemad nad olid Padise 
alt tingväest toonud kaasa ka harkpüssid, mis nüüd 
puhkasid talupoegade vankreis pahna all. 


Linna läänepoolse müüri ääres jäi Tont koos 
Matsiga peatuma ja nad hakkasid uuesti imetlema 
kindluse vägevust: müür näis olevat nii kõrge, et 
pane või kümme meest üksteise otsa püsti, siis va- 
hest ulatub vaatama üle selle serva, ja kõik laotud 
puha paest, vägev ning kindel; selle vastu võib vene- 
lane joosta puruks oma pea, aga müür jääb ikkagi 
püsima. Ja veel tornid — iga saja sammu tagant 
üks, nii kõrged, et müts kukub maha, kui hakkad 
vahtima nende latva; kõikjal neil tornidel olid veel 
punased kuhjataolised kübarad otsas. Tont oli juba 
varemgi katsetanud loetleda neid torne, kuid iga 
kord oli tal tulnud sõrmedest puudus ning ta oli 
läinud loeteluga segi. Nüüd katsetas ta seda 


230 


uuesti ja lõpuks arvas, et Tallinnal on kakskümmend 
kaheksa torni. 

Igast torniaknast või laskepilu vahelt vahtis välja 
kahuriots, kuna mõne nurga tagant paistis ka val- 
vuri karune nägu, kui ta oli uurimas kaugust. 

— Kui nüüd leiaks mõne ruuna, ohkas Tont, — 
lippaksin veel korraks vaatama oma kodu! 

— Ära kipu, noomis Mats, — ega veneka lõast 
alati nii kergesti ei pääse! 

— Emm vaevab südant, igal ööl kuulen ta kisen- 
davat häält, ütles Tont vaikselt; — nüüd aga tahan 
teda veel kord otsida, vahest on mul seekord õnne?! 

— Küsi harjukatelt, vahest mõni annab sulle 
seniks oma looma?! 

— Ei neist anna keegi, ja Tont heitis lootusetult 
käega; — igaühel on tema oma armas ning ta hoiab 
teda nagu silmatera. 

— Ega talumees oma viimsest varast võigi lah- 
kuda, sest ta loodab ikka kunagi pääseda põllu 
juurde tagasi; aga sa võid ju neilt pärida, egas kü- 
sija suu pihta lööda! 

Uuesti pöördusid nad kaaslaste juurde tagasi, kus 
Tont hakkas kurtma oma häda. 

— Hobust tahad, imestuti;.— ei, looma ei anna, 
viid ta ainult venekale õnneks! 

Nüüd seletas Tont, et ta ei astu ühegi venelase 
teele, vaid hiilib mööda metsi, et otsida oma naist. 

— Naist, imestuti, — no mis tast lähed otsima, 
neid siin kõik paigad kubinal täis, et vali missugust 
tahad, ja vabadikud viipasid vankrite juurde, kus 
kükitas kirjudes kapukates tüdrukuid ja naisi, — 

vali neist enesele üks, ja Pühavaimu papp paneb veel 
paari, kui tahad! 

Tont raputas pead ja kostis, et tema tahab leida 
ainult oma. 

— Oma, irvitati, — kas siis kunagi on naine ainult 
oma? Ei, mets ja naine, need on ikka maailma päralt! 

Õhtul lamades ja vahtides tähistaevast, tuli Ton- 
dil tema venelaselt võetud ruun uuesti meelde. Oli 
ilus loom, paari tunniga võiks ta viia siit Mõla külla, 
mõtles Tont. Ja samas tärkas temas kentsakas taht- 
mine ning soov, et kui katsuda korraks venelaste kal- 
lal õnne, äkki saab neilt jällegi mõne hobuse? 

— Mats, kas magad? pöördus Tont kõrval lamaja 
poole. 

— Nüüd saab magada ööd ja päevad läbi, nii 
et uni ei kipu enam silma ja rahutus sügeleb peas! 

— Kas mäletad mu ruuna? 

— Veidi mäletan, oli tore loom! 

— Selle võtsin venekalt! 

— Nõnda kõnelesid kord. 

Nüüd neelatas Tont kuuldavalt, enne kui küsis: 

— Ons sul sarves veel rohtu? 

Võtnud pussaku küljest püssirohu-sarve, raputas 
Mats seda kõrva ääres ja kostis: 

— Ivake nagu krõbiseks... 

— Ons sul tahtmist tulla tee äärde varitsema? 
küsis Tont äkki. 

— Keda? ja Mats tõusis istukile. — Keda peak- 
sime varitsema? 

— Keda muud kui venekaid; laseme neist mõne 
maha ja toome ruunad kaasa! 

—- See nõu ei vääri kiitust! ja Mats laskus uuesti 
pikali. 

Ka tema on nagu iga teinegi, kartlik ning arg, 
mõtles Tont kibestudes ja talle näis, et ta vastu sõit- 
leb kogu maailm — venelased, sakslased, Jumal, maa- 
mehed ja nüüd on isegi Mats asunud vastaste kilda. 
Ta pöördus oma mätasonnis teisele küljele, kuid uni 
ei tulnud ikkagi silma. 

Tänasega lõppes pühapäevaõhtu, millal vaba- 
dikud pugesid juba aegsasti magama, sest hommikuse 
päikesetõusuga pidid paljud neist olema Ülemiste ja 
Irumäe niitudel heinatööl, kuhu raat saatis hulku- 
vaid ning kodutuid talupoegi, lastes neil seega tee- 
nida enestele vähemalt peatoidust. Kuid sedagi tööd 
ei jätkunud kõigile ja mitte kauaks, kuna selle lõppe- 
des pidid talunikud nälja kartusel minema tagasi oma 
rüüstatud kodudesse, kus neid ootasid ainult tallatud 
põllud ja tatarlaste haljas mõõk, mis ühtepuhku vin- 
gus neil käes ega roostetunud kunagi. Seepärast ei 
julgenud vabadikud isegi heinamaadel heita ööpuhku- 
sele, vaid pugesid öösiks ikka linnamüüride lähe- 
dusse, sest mine sa tea, kust metsa tagant kargab 
venelane äkki välja ja viib hinge. 

— Tont, kas sa ikka ei maga? küsis Mats, kui 
kaaslane ta kõrval rahutult vähkres. 

— Ei suuda...! 

— Nii palju ära muretse, küllap tuleb tagasi! 

— Veneka küüsist ep ole keegi tulnud..! 


— Miks ep ole, sõitles Mats vastu, — minugi 
ema tuli tervena tagasi! 
— Sinu ema, Mats, imestus Tont; — ise sõnasid, 


et tatarlased võtnud talt hinge?! 

— Jah, hingekese võtsid nad elajad eidekeselt 
küll, ja Matsi hääl muutus nukraks; — kimbutamine 
juhtunud aga siis, kui mind ep olnud tal üsaski. 

Ja Mats jutustas Tondile, kuis venelased olevat 
tassinud hobuste seljas ta ema ühest laagrist teise, 
kuni lõpuks halastanud ja lasknud ta lahti, ilma et 
oleksid teinud talle hädagi. 

— Nagu näed, igakord venekas ei himustagi 
hinge, lõpetas Mats oma öise vestluse. 

Olles suure vaikimise ning tähelepanuga kuula- 
nud kaaslase juttu, sõnas selle lõppedes Tont: 

— Tead, Mats, seda lugu kuuldes muutus mu 
hing hoopis kergemaks. 

Lõpuks jäid nad siiski magama. 

26. juuliks olid Rootsi omad ennast Tallinnas nii 
ratsa- kui ka jalameeste poolest uuesti täiendanud 
ning kohendanud ja nüüd kõike jõudu kokku võttes 
läksid nad hommikul uuesti välja, et langeda Padise 
ümbrusse koondunud tatarlasile ootamatul kombel 
kaela ning tasuda kätte kõigi nende tehtud hädade 
ja kahjude eest. 

Teiste seas ratsutas ka Tallinna mündimeistri 
Christoffer Schenkenbergi noorem poeg ning sell 
Ivo, kes päris ootamatult ning kõigile arusaamatul 
kombel oli jätnud oma auväärse ameti kõrvale ja 
liitudes sõjarahvaga hulkus nüüd nagu marutõbine 
koer ringi; ei hoolinud ta isegi sellest, et õpetaja 
Thomas Gerstenberger oli Nigula kiriku räästtoolilt 
juba kolmandat ning viimast korda teda koos voo- 
rusliku neitsi Gertrud Agneta Burchardi tütre Cra- 
meriga maha kuulutanud; seega jäi väljakuulutatud 

pulm pidamata ning Ivo vanemad sattusid suurde 
häbisse ning langesid kodanike pilkamiste alla. Nüüd 
oli aga Ivo Padisesse mineva tingväe seas esimesi. 

Kui vabadikud tulid õhtul heinateolt, siis kuul- 
des, et Rootsi omad läinud tatarlaste karistamiseks 
välja, tärkas neist mõnelgi lootus, et vahest toob see 
nendegi põlvele parandust. Paljud neist aga heitsid 
lootusetult käega ja osutades põlvepikkusile poisike- 
sile, võtsid sõnada: 

— Vahest nende silmad näevad kunagi paremat 
põlve, meie aga ei näe seda kunagi! 

Sõnatult tõmbas Tont oma seljal rippuva vöör- 
koti oheliku sõlme tugevamini kinni, läks ühe vaba- 
diku vankri juurde, võttis sealt põhkude alt oma pika 
tahilukuga püssi, mille ta tingväe leerist oli kaasa 
toonud, ja hakkas seda laadima; lükanud lõpuks 
takkudesse mähitud kuuli rauda ja vajutanud var- 
daga kinni, tõstis ta püssi sõjasulase kombel õlale 
ja asus teele. 

— Kuhu sa, Tont, vastu ööd tõttad? ja Mats haa- 
ras Tondi tingsõduri kuue laiast käisest. 

— Lähen tallinlastele järele! 

— Kas sa siis ei kuulnud, et juba hommikul 
mindi välja?! 

— Ega nad kõiki jõua võtta... küllap jääb minu- 
legi mõni ruun üle, ja Tont tahtis jätkata oma teed. 

— Siis oota — tulen kaasa! 

— Ma ei teadnud, et sa seda tahad, ja Tont libis- 
tas arkebuusi õlalt. 

Seni kui Mats seadis hakkama oma püssi, võtsid 
uudishimulikud vabadikud Tondi eneste keskele ja 
hakkasid pärima: 

— Kuhu sa vastu ööd kipud? 

— Lähen venekatelt ruuna näppama! 

— Üksinda?! imestuti. 

— Ei, Mats tuleb kaasa! 

— Aga kui venekad võtavad teid õnneks? 

— Ega kahte surma keegi sure! 

— See on õigus, leiti; — aga kui teevad sirget 
surma või ajavad koguni vardasse?! 

— Sum on ikkagi surm, ega sellest hullemat ep 
ole! kostis Tont mehiselt. — Aga meie ei lähe mitte 
surema, vaid pange tähele, ratsutame veel toredatel 
ruunadel tagasi! 

— Aga kas tohibki minna, sest taplemine on 
ainult sakste õigus ning amet? kaheldi. — Rööv- 
vara võtmine on vabadikel keelatud. 

— Kui meid riisutakse, nii et kuskil ep ole enam 
kaitset, siis ei jää meil muud üle; kui aga 
teeme seda tasa ning salaja, kes siis tuleb küsima, 
kust oleme võtnud oma ruunad? kostis Tont. 

Kui siis ka Mats oli minekuks valmis, hüüdis äkki 
Rapp: 

— Ka minul on toru — tulen kaasa! 

Nüüd ei tahtnud ka Kirr maha jääda, sest temalgi 
pidi olema roostetunud püss. 

Imelikul kombel hakkas nüüd vabadikke ikka 
enam kippuma kaasa, olgugi et paljudest neil ep 
olnudki püssi. Siiski leidus mehi, kes olid suutnud 
sakste silma eest varjul hoida pikki torusid, nagu 
nad nimetasid oma püsse, nii et lõpuks kogunes kuus- 
teistkümmend püsnikku, kes kõik tahtsid minna 
oma õnne katsuma. Kuid mitte ainuüksi püsnikke, 
vaid kaasa tuli ka kirve- ja vikatimehi, kuna palju- 

del olid olemas isegi ahingid ja tuurad. Keskööks 
olid maamehed minekuks valmis, ja kui neid lõpuks 
Tont loendas üle, siis oli neid ühtekokku MAAR 
mend meest. 

Et linnamüürilt ja valvetornidest nende kavatsust 
ei märgataks, siis hakkasid need poolsada vabadikku 
sõnatult ning vaikselt hiilima Kadaka teele. 


Rootsi omade tulemisest sai Padise maja ülem- 
vojevooda Daniil Tšihhatšov oma luurajate ning sala- 
meeste silmade läbi juba aegsasti teada; selle sõnumi 
saatis ta oma käskjalaga ka tatarlaste murzale, 
nimega Bulat Murssoi, kes oma nelja sotnja ehk 
sadakonna ratsanikuga oli Padise ümber hulkumas. 
Seda kuuldes ei julgenud Bulat Murssoi enam jääda 
oma senisele rohumaale, vaid, käsutanud mehed 
hobustele, ratsutas kogu oma väega teise paika. 
Asunud Padisest poole penikoorma kaugusele ka- 
gusse, Padise jõe vasakule kaldale, valis Bulat 
Murssoi vastu Aruküla, nimega ka Orrendal, oma 
väele uue peatuspaiga. See oli suur rohumaa — 
ühte külge pidi ulatus ta nelisada sammu läänepool- 
setest rabadest itta, kus lõppes Padise jõe kõrge kal- 
daga, ja kuussada sammu ulatus ta lõunapoolsest 
metsast ja rägast põhja poole, kus piiras teda kitsas 
oja, mille taga asetses kõrge kuusemets. Et siin oli 
nende külg tallinlaste eest jõega hästi kaitstud, siis 
seesugune laagripaik oli tatarlasile nagu loodud. 

Ja tõesti, sakslased ja rootslased, kes tulid suure 
kära ja tralliga, ei võinudki vaenlast siit metsade ja 
rägade vahelt leida; nad liikusid ainult mööda suuri 
teid ja käratsesid ning paugutasid mitte vaenlase 
hirmutamiseks, vaid et eneste juurest kartust eemale 
peletada. 

Jõudnud kohale, võtsid tatarlased oma hobuseilt 
sadulad, mille all hoidsid nad veriseid lihatükke, et 
need ratsutamisel hõõrduksid hästi pehmeks. Süü- 
danud laagrilõkked, hakkasid nad lühikestel kõve- 
ratel jatagaanidel küpsetama hobusehigist haisevat 
liha, mida nad aplasti sõid; teised lüpsid oma mära- 
sid, kelle piima nad hapendasid sadula küljes rippu- 
vais nahklähkreis, kuni ta hakkas käärima; joonud 
seda haisevat piima, nimega kumõss, jäid nad sellest 
tihtigi"purju ja heitsid magama oma hobuste kapjade 
kõrvale, toetades pea mahavõetud sadulale. Oma 
murzale tõmbasid nad lahti ning seadsid keset laagrit 
üles kollase vilttelgi ehk jurta. 

Kuid kõik tatarlased ei heitnudki esialgu magama, 
vaid nad alustasid omavahelist sikumängu. Selleks 
hüpati saduldamatuile hobuseile ja hakati odadega 
veeretama ning püüdma sikupead, mille üks sarv oli 
eelmiste mängude ajal murdunud. Igaüks neist püü- 
dis torgata sikupead oma piigi otsa ja siis seda kii- 
resti viia laagri servale nelinurkselt harkidele aseta- 
tud tõkkelattide taha. Kuid selleks ei antud kellelegi 
mahti, vaid tormati hagijaina peadviiva ratsaniku 
kannul ja kisti talt sikupea; selles suures rüsinas 
kaotasid paljud oma nahkadega ääristatud mütsi, 
millega katsid nad oma siledakspügatud pealage. 

Lõpuks oli üks suur ning tugev tatarlane tõstnud 

sikupea oma piigiga üles ja kihutas sellega nii kii- 
resti, kuis ta mära suutis joosta, latt-tara poole; iga 
ratsanikku, kes püüdis talle läheneda, oskas ta osa- 
vasti põigeldes enesest maha jätta. Siis aga tormas 
üks vilgas ratsanik kärmesti talle järele ja, napsanud 
nobedasti oma piigiga teise piigilt sikupea, kihutas 
sellega tara poole edasi. Kuid suur tatarlane oli 
tigedasti tal kannul, nad kihutasid nii metsikult, et 
maa põrumine ja müdin oli kuulda penikoorma kau- 
gusele, kuna teised kaasmängijad jäid seisma ja püü- 
des võistlejaid ergutada röökisid päris elaja kombel; 
see kisa ajas Bulat Murssoigi oma asemelt jalule, ja 
ta ilmus oma punases Zipuunis ehk kuues telgi 
lävele. 

Juba sirutas suur tatarlane oma käe, et tagasi kis- 
kuda kaotatud sikupea, kuid selle viija jõudis ta 
heita üle tara, olgugi et ta hobune sai selle vastu 
riivates tublisti viga. Nüüd, milla! mäng oli lõppe- 
nud, ratsutas võitja oma lonkaval hobusel bojaari 
juurde, kus see ütles talle kiitva sõna. 

Sakslased ja rootslased, kes liikusid mööda suuri 
teid, ei leidnud neid pakkuläinud tatarlasi ega puu- 
tunud ka ühegi hulkuva venelasega kokku; seega 
pidid nad lõpuks tühjade kätega pöörduma Tallin- 
nasse tagasi. 

Vabadikud ei usaldanud oma väikese salgaga lii- 
kuda mööda lahtisi teid ja lagendikke, vaid nende 
ninameheks hakanud Tont vedas neid mööda võsasid 
ja räga, mis asetsesid lõuna pool Keila teed. Kui 
nad kaks ööd ja ühe päeva olid tähtede ning taeva- 
kaarte järgi teed valides rännanud edasi ja lõpuks 
läinud kitsast kohast üle Padise jõe, siis pärast poole 

penikoorma edasisammumist heitsid nad vastu hom- 
Mikut võsasse puhkama. 

Kui vabadikud teeväsimusest ikkagi veel pikuta- 
sid, siis tundsid nad õhtu eel, et äkki hakkas maa 
imelikul kombel müdisedes põruma. Kähku oldi 
jalul, ja kui siis pisteti võsast pea, nähti kohkudes, 
et põhja poolt tuleb maailmatu suur tatarlaste kari, 
kes on asumas laagrisse; neid oli nii jäledasti palju, 
et vabadikud lõid kartma ega julgenud enam liigu- 
tadagi võsas. Ka Tont jäi sõnatuks ja ainult vahtis, 
kuna ta kõrisõlm tuksatas kuuldavalt, kui ta juhtus 
neelatama. 


— Veljed, pöörame otsa ümber...! sosistati. 
— Hobusteta ei lähe...! kostis Tont. 


— Eks katsu võtta, põletad näpud! kosteti. 

Kuid nüüd ei julgenud keegi ka lahkuda oma 
varjupaigast, sest mine sa tea kus ja kui palju on 
neid tatarlasi ümberringi hulkumas. Ja mehed hak- 
kasid kahetsema, et nad olid võtnud kuulda Tondi 
petlikke lubadusi ning tulnud kergel käel mängima 
oma eluga. Nüüd nad kükitasid rägas ja vahtisid 
hirmunult tatarlaste tembutusi ja nalja. 

Oli juba pimedik, kui tatarlased, lõpetanud oma 
vigurdamised, lasksid hobused rohumaale sööma ja 
heitsid ise rahulikult magama. Ainult kaks vahi- 
meest jäeti jõe kaldale, kus nad pärast mahaistumist 
hakkasid teraselt vahtima üle jõe Aruküla poole. 

— Magage, magage — varsti näitame teile ham- 
baid! urises Tont. 

— Meie — oma pisku väega...?! sõnati imes- 
tudes. 

— Pealegi kus meil on ainult kuusteistkümmend 
toru, lisas Rapp kaheldes. 

-— Pisuke mätas lööb vahel koorma enne ümber 
kui suur! kostis Tont. 

— Kuidas sa ikka lööd, nii suurele väele ära 
mine ligi! 

— Ega hunt nii suur ep ole, kui teda sõnadega 
tehakse! 

— Mis siin enam sõnadega... see ju silmaga 
näha, et neid on enam kui pool tuhat meest! 

— Aga Rootsi omasid pidi olema ju kaugelt üle 
tuhande, ütles Tont. 

— Mis abi on meil rootslastest...? 


— Küllap on, kostis Tont, — egas tatarlased 
asjatult pugenud võsade vahele pakku, kui nad neid 
ei kardaks. ' 

— Sinu jutt on segane ja segasemaks ta läheb, 
sõnati pearaputusel. 

— Kui teie eneste meel ei võta kinni, siis ep ole 
mina selles süüdi, tusastus Tont. — Praegu on tatar- 
lane arg, kui meie talle une pealt kallale kargame ja 
tõstame kära, siis mõtleb ta kohe, et Rootsi omad on 
kukkunud kaela, ja paneb plehku. 


Seesugune kavalus näis mehi algul rabavat, nii 
et nad jäid suuril silmil Tondile otsa vahtima, kuni 
lõpuks Rapp võttis sõnada: 

— Ütled, et paneb plehku, aga kui ta ei tee seda 
mitte? 

— Küllap ta juba teeb! kinnitas Tont. 

— Kust sina seda nii kangekaelselt tead? küsis 
Kirr, kuna samal ajal ohkas Tõss: 

— Ei vabadiku eest pane plehku keegi muu kui 
ainult jänes! 

— Kust nad pimedas teavad, et meie oleme ainult 
tühipaljad vabadikud? küsis omakorda Tont. — 
Praegu on nende silmad pärani täis sakste hirmu! 

— No meid nad juba saksteks ei pea! püüdsid 
mehed Tonti kimbatusse ajada. 

— Küllap nad peavad...! 

— Ei tea miks...? 

— Miks, kordas Tont; — tõstame sakste kombel 
kära! 

— Sakste kombel...?! 

— Nojah, igaüks karjub neid saksa sõnu, mida 
ta teab, ja mis talle aga pähe tuleb, sest egas tatar- 
lanegi saksa keelt kuigi hästi mõista. 

— Egas paljas kära veel maha löö! kaheldi. 

— Ainult käraga me ei lepigi, seletas Tont edasi. 
— Paugutame püsse ja tormame nende keskele, kuna 
nad pimeduses ei suuda näha, palju meid on ja kes 
me oleme, siis seesugusest lärmamisest puistavad nad 
ise oma laagri segamini ja pistavad plehku, sest hir- 
mul on suured silmad! 

Nii meelitas Tont mehi oma nõusse; olgugi et tal 
eneselgi oli pea täis kahtlusi, ei tundnud ta siiski 
hirmu. Meestele tundus ta nõu aga päris kavalana 
ja sel võis olla õnnegi, kuid... ja siin hakkasid nad 
kahtlema, et kui äpardub, mis sünnib siis? 

— Eks siis igaüks jookse pakku, kes aga jääb 
neile pihku, sel tuleb leppida sirge surmaga, arvas 
Tont. 

— Ei tatarlane lepi ainult poomisega! ja vabadi- 
kud vangutasid murelikult päid. 

— Aga mehed, mehed, mis on meil nutta või 
kahetseda?! 


— Ja mehed tundes, et tõesti ep ole neil kao- 
tada enam kui nälgiv elu, kuna võita aga vaenlase 
lihavad ruunad ja märad, andsid end Tondi nõusse. 
Nad laskusid tema ümber maoli maha või üksteise 
kukile ja hakkasid hoolega kuulama ning tähele 
panema tapluse kavalust, mida Tont neile seletas. 


Aeg oli nihkunud juba üle kesköö ja ümbrus oli 
pime. Tatarlaste lõkketuled olid jõudnud juba kus- 
tuda, sest neid ei tahetud hoida põlemisel, kuna nad 
võisid juhatada vaenlasele teed; pealegi oli vaikne 
ja soe suveöö. .Vastaskaldal asetsevast Arukülast 
oli jäänud ainult vare ning seal ep olnud ühtki hinge- 
list, kes oleks läinud tatarlaste üle rootslasile sõna 
viima. Unised laagrivahid lonkisid piki jõekallast 
edasi-tagasi, ja kui siis aeg-ajalt vilksatas pilvesagara 
tagant kuu, jäid nad mõtlikult vahtima selle peegel- 
duvat helki tumedal veel, mis meenutas neile kauget 
Irtõši jõge. 


Samal ajal hiilisid vabadikud hanereas läbi jõe- 
äärse räga, mille kaudu võimaldus neil nägematult 
läheneda tatarlaste laagrile kuni paarisaja sammuni; 
esimesina sammusid toru- ehk püssimehed, ja alles 
nende järel tulid kirve-, vikati- ja tuuramehed. 
Kõige ees astus Tont, kelle märguandel jäid mehed 
räga serval peatuma. Nüüd pöörduti seljaga vaen- 
lase poole ja täksiti raudvõreliga räni küljest tuld, 
et siis väriseva käega läita püssitael. Kui siis kõigi 
torudel oli tuli juba hakkamas, pöördusid vabadikud 
ümber, hiilisid veel mõned sammud võsast välja 

EESTI ÜLIÕPILASTE SELTSI 
RAAMATUKOGU 


jõudmiseks edasi ja suunasid oma tuletorud magava 
laagri poole. 

— Kirvemehed, olge hakkamas..! manitses Tont 
ja vajutas siis esimesena hõõguva tahi rohupannile. 

Käis kõmakas, mis kajas läbi pimeda metsa, ära- 
tas puhkavad linnud ja pani laskja jalust tuikuma; 
samas turtsahtas puhmastes tuli ja kostis teisigi rak- 
sahtusi. Matsi tuletoru surises ja särtsus, ilma et 
ta oleks teinud pauku, kuid maha ei visanud Mats 
teda ka mitte, vaid tormas susiseva ja sädemeid pil- 
duva püssiga edasi. Metsast kajavad paugud ja 
sähvivad tulejoad lõid aga tatarlaste laagri kihama 
ning tõid sinna segaduse. Vabadikud tormasid oma 
kirveste, vikatite, ahingite, tuurade ja püssidega 
tatarlastele kaela, ise kisades ja röökides: 

— Ick sla Dick... die höllische Saüe... ein 
stumpfer Kopf! ja palju muid sakste suust nopitud 
sõnu, mida sakslased ise oleksid suure naeruga pealt 
kuulanud, sest nii halvasti ütles neid talupoja pain- 
dumatu keel. 

Kuid häda ei lase häbeneda — nüüd kraamiti 
oma kasin saksa keele vara välja; kes seda aga sugugi 
ei mõistnud, see kisendas päris maakeeli, nii kuidas 
oskas ja sai. Unised tatarlased ei jõudnud veel sil- 
migi avada, kui juba vabadikud olid oma lärma- 
misega nende keskel. Ainult ühe tatarlase sai Tont 
virutada püssipäraga pikali, siis olid nad valjusti 
ulgudes joosnud pakku. Hobused hirnusid, tram- 
pisid ja jooksid norsates ringi. Tatarlaste õnnetu- 
seks kadus kuu pilve taha varjule, nii et nad ei näi- 
nudki vaenlast. .Vabadikud, olles sattunud keset 
seda möllamist, oleksid saanud viimseni otsa, kui 

tatarlastel oleks vähegi olnud julgust ja aru. Kuid 
nad olid nii heitunud, et kadusid koos oma bojaaride 
ning murzadega võsasse ja rägasse, nii et laager jäi 
neist päris tühjaks. 

Kui siis kuu vaatas uuesti pilve serva tagant välja, 
nägid vabadikud, et tatarlaste laager oli jäänud 
nende päralt. Hobused olid kuhjunud trobikonda- 
dena kokku ja näisid muutuvat rahulikumaks, sest 
paugutamisi ep olnud enam. Peamehe telk oli tal- 
latud maha, nii et vabadikud ei näinud temast enam 
kui suurt vildikuhja. Kuid nüüd ep olnud laagri 
uurimiseks aega, sest tatarlased võisid toibuda ja 
pöörduda tagasi. Igaüks haaras enesele hobuse, 
mõni isegi kaks, ja hüppasid selga kihutades tulema. 
Tont, Mats ja Rapp ei leppinud aga mitte ainuüksi 
märaga, vaid nad võtsid ka sadulad kaasa, kuna 
mõõku, mida laagriväljal vedeles maas, ei jätnud pea 
ükski vabadik tõstmata. 

Ühtekokku said vabadikud tatarlastelt kaheksa- 
kümmend ruuna ja mära, ja leppisid sellega, sest 
suurem Osa neist ep olnud varem kunagi omanud 
hobust. Tondil oli küll tahtmine kõiki neid tatar- 
laste hobuseid, keda seal oli üle neljasaja, ajada enes- 
tega kaasa ning seega võtta vaenlaselt tagaajamis- 
võimalus, kuid vabadikel ep olnud kannatust: kes 
hobuse sai, see selga kargas ja pühkis tulema. Olek- 
sid nad aga vähegi olnud südikamad, siis oleksid 
kõik need tatarlased pidanud jääma jalameesteks. 

Tont manitses küll, et mehed lahkumisega ei rut- 
taks, kuid üldises tuhinas ei võetud teda kuulda ning 
peeti oma nõu paremaks. Kui siis Tont ja Mats 
nägid, et nad on veel ainukesed tatarlaste leeris, 

hüppasid nemadki sadulasse ja kihutasid teistele 
järele. 

Tagasivaatamatult ratsutati nii kiiresti, et ei 
saadud algul arugi oma õnnest. Kui siis hommi- 
kuses koiduvalguses hakkas Keila kirikutorn paistma 
ning vabadikud võisid pisut seletada ümbrust, vähe- 
nes neis ka tagaajamisekartus. Ja nüüd suutes juba 
rahulikumalt mõtelda, ei tahtnud nad algul uskuda 
iseennastki, et kas nad ikka tõega on seesuguse tem- 
buga toime tulnud?! 

— Jah, kes kõik nõmmed kõnnib, see kõik mar- 
jad maitseb! sõnati. 

— Veidi enam hakkamist, ja kõik need toredad 
loomad oleksid nüüd meil kaasas! ütles Tont. 

— Ah, aitab meile sellestki, sõnati talle vastu; 
— suur tükk ajab suu lõhki..! 

Keila kiriku juures pöördus Tont kaaslasile mär- 
kamatult suurelt teelt kõrvale ja ratsutas põhja 
poole, kuna vabadikud kihutasid oma näpatud hobus- 
tega otse edasi Tallinnasse, kus neid nende naised 
olid suure kartusega oodanud, aga nüüd rõõmuga 
vastu võtsid. 

Kui nüüd taplusest tulnud vabadikud kuulsid, et 
saksad olevat juba möödunud ööl pöördunud tühjade 
kätega tagasi, siis tekkis kahjurõõmus irvitus nende 
näole ja nad sõnasid: 

— Või saks tuli tühjalt, aga näe, vabadik tõi..! 

— Mille poolest see sakski parem on, hooples 
Rapp, — eks tema p...e haise samuti kui meie oma! 

— Muidugi haiseb, siunati nüüd saksa, — ja 
vahest veel hullemini kui vabadikul..! 

Seesugune imelik lugu, et maamehed on kiskunud 
vaenlaselt toredaid ruunasid ja märasid, kandus üle 
linnamüüride ja ulatus peatselt ka sõjasulaste ja 
mõisameeste kõrvu. Et aga kohtlased talupojad on 
olnud kangemad kui nemad, seda ei tahtnud nad 
kuidagi uskuda ja tulid seepärast nüüd oma silmaga 
vaatama. Kui aga mõisamehed nägid, et seesugune 
jutt ep olnud mitte vale ega pettus, siis ei pidanud 
nad paljuks isegi vabadikega juttu ajada, järele 
pärides nende teekonna üle ja kiites nende toredaid 
hobuseid. Kuuldes, et vabadikud ep olnud mitte 
läinud mööda suurt sissetallatud teed, vaid liikudes 
läbi räga ja võsa sattunud päris ootamatul kombel 
tatarlastele kaela, peletanud neid suure kisa ning 
lärmamisega metsa ja võtnud neilt nende hobused, 
said mõisamehed seesuguse kavaluse üle kadedaks; 
nad otsustasid juba järgmisel päeval minna uuesti 
välja ja katsuda seesugusel kombel oma õnne. 

Lõpuks tahtsid mõisamehed talupojelt nende ho- 
bused ära kiskuda, sest maarahval ep olevat rööv- 
vara võtmiseks õigust. Kuid imelikul kombel olid 
maamehed muutunud toredaks ja upsakusest uhkeks, 
nii et nad hakkasid vastu punnima; hoides oma 
hobuste päitseist tugevasti kinni, olid nad nende 
pärast valmis hakkama sakstega kas või tap- 
lema. Kui siis mõisamehed nägid, et talunikud 
oma hobuseid heaga ei anna, läksid nad oma pea- 
mehele Hans Wachtmeistrile kaebama. See aga hur- 
jutas nad läbi, et mis rüütlid nad veel on, kui ei 
saa enam tühistest talunikest jagu. 

Samas liikus ka mündisell Ivo Schenkenberg, kes 
hulkus nüüd kodutult ringi, sest oma isamajja ei 

tohtinud ega tihanud ta enam minna. Ta astus vaba- 
dike kaitseks südisti välja, üteldes, et mis taplusega 
võetud, see kuulub täie õigusega võitjale, ja ep olevat, 
aus tegu hakata seda temalt ära kiskuma. 

— Võitjale muidugi, kostsid mõisamehed, — kuid 
egas vabadikud ole ometi kellegi võitjad, sest nad ei 
kuulu sõjameheseisusse ega tohi kanda mõõka; nad 
ep ole neid hobuseid mitte võitnud, vaid varastanud! 
Ja nad irvitasid Ivogi üle, et egas temagagi lugu 
palju teisiti ole, sest tühipaljas sellimõõk ei tegevat 
kedagi sõjameheks ja ärgu ta toppigu oma nina 
sinna, kus seda ep olevat vaja. 

Tõssil juhtus olema kõige toredam ruun, mis 
meeldis ühele mõisamehele nii pööraselt, et ta haa- 
ras selle päitsetest kinni; kuid Tõss ei lasknud oma 
hobust mitte lahti ja sõnas: 

— Käi minema, mõisamees, mina oma ruuna 
sulle ei anna! 

Et nad kumbki ei mõistnud teineteise keelt, siis 
ajasid nad vaieldes kõiki keelemurdeid kokku ja 
väänasid ning porssisid sõnu igasugusel kombel, 
kuid siiski ei saanud teineteisest aru. Kes teab, 
milliseks oleks arenenud mõisameeste ja vabadike 
vaheline tüli, kuid vaheajal oli Ivo kutsunud raatman 
Michael Klütigi kohale, ja see ütles mõisameestele 
nõnda: 

— Vabadikud on linna kaitse all ja seega otsus- 
tab mende röövvara üle magistraat, ja ta nõudis 
kindla sõnaga, et mõisamehed jätaksid neid rahule. 

Kuid mõisamehed ei pannud teda tähelegi ning 
jätkasid oma kiusamist talupoegade kallal seni, kui 
nende peamees oli rae nõudmisel sunnitud neid selles 

keelama; talupoegade teo lubas aga magistraat võtta 
hiljem selgitusele. 

Nüüdsest ei tihanud vabadikud oma hobuseid 
silma alt enam kuhugi jätta ning olid nende pärast 
suuresti mures; magama heites köitsid nad neid ohe- 
likuga oma käe külge, ja kui nad päevalgi puhkasid, 
siis ikka valvasid teise silmaga oma looma. Kui nad 
aga linna ääres liikusid, siis ei käinud nad enam 
jalgsi, vaid kihutasid ringi nagu ratsamehed kunagi. 


4. 


Pöördunud suurelt teelt, ratsutas Tont Almu- 
telas piki Keila jõe kallast oma kodu poole, Et 
Emm ja ta poeg oleksid veel elus ning terved, seda 
ei uskunud ta enam; kuid teadmatus andis jällenäge- 
miseks põgusat lootust, nii et ta hing ei leidnud pai- 
galpüsimisest rahu. 

Päike kõndis juba kõrgel, kui Tont astus üle 
oma rusudeksvajunud värava õue, kus ootaja Emm 
oli alati tõtanud talle vastu, kui ta oli tulnud mere- 
rannalt kaladega või toonud metsast paeltesse sattu- 
nud linde ja jäneseid. Nüüd aga võttis teda siin 
vastu ainult nukker mahajäetus. 

Köitnud hobuse aialati külge, astus Tont rahutu 
ärevusega üle oma tahmase läve; jäänud pooleldi- 
pimedas tares seisma, pidi ta aga nägema, et asjatu 
oli olnud ta lootus, et vahest Emm on tulnud tagasi: 
tare oli tühi ning elutu. 

— Kui keegi ütleks — võtaks sõnada..! ja Tont 
vajus raskesti järile, pilk kiindunud tühjalt rippu- 
vasse hälli. 

Kuid seinad, mis nägid kõike seda valu, ei suut- 
nud kõnelda; tummalt kuulasid nad peremehe kurt- 
mist ega teinud häält. 

— Kui ainult teaksin..! kurtis Tont edasi. 

— Poja pärast ära kurda, tema elab ja on terve: 
kuulis äkki Tont majaseina inimese häälega kõne- 
levat. 

Olgugi et Tont ep olnud argade killast, ehmus ta 
nüüd seeüle nii hullusti, et kargas püsti ja jäi pärani 
silmil kohmetunult vahtima kerisele, mille juurest 
oli ta kuulnud inimese häält. 

— Poeg ep ole mitte soekarjas, jätkas tundmatu 
kõnelust ja ühteaegu kolisesid kerisekivid, kuna räbal- 
dunud vanaeit ronis neilt alla. — Valupisaraid ära 
poja pärast vala, Jäätmaa peremees, kähistas vana- 
eit läbi oma hambutu suu. 

Ja nüüd tundis Tont, et kõneleja ep olnud keegi 
muu kui tuntseldaja Mall, kelle abi oli vähendanud 
Emmagi vaeva, kui ta sünnitusvaludes oli lavatsil 
kisendanud. Tont haaras tuntseldaja käe, kuid et 
tal oli palju küsimusi ühteaegu kargamas keelel, siis 
ei suutnud ta sõnada enam kui ainult: 

— Mall! ja alles pärast enese kogumist: — Mall, 
sina võid mulle kosta?! 

Kuid tuntseldaja ep olnud sõnadega kitsi, ta rää- 
kis, et kuuldes väljast jalaastumist roninud ta eh- 
mununa kerisele peitu, kus värisenud suurest kartu- 
sest ning hirmust; kuid nähes, et tulija ep olegi röö- 
vel, vaid Almutelas ise, olnud ta... 

— Kus on Emm ja mu poeg? katkestas Tont 
vanaeide juttu. 

— Kus ta on, kordas Mall, — eks soekarjas mui- 
dugi, aga poju puhkab rahulikult kitsenahal, ei tema 
tea maailma muredest ja hädast veel midagi. 

— Ära kõnele segaseid sõnu ega tarvita kavalat 
keelt — räägi selgemini! ja Tont oli täis kannata- 
matust. 

Ilma et nad oleksid istunud, pajatas küla tuntsel- 
daja kõigest, mis ta teadis; algas ta sellega, kuis ta 
kevadel olnud metsas korjamas ülekäija- ja kaetis- 
rohtu, kui põõsa taga kükitades äkki näinud, kuis 
kari venelasi viinud hobuse selga köidetud naist, kes 
ep olevat olnud keegi muu kui Jäätmaa perenaine 
Emm. Seda nähes ehmunud ta nii hullusti, et jää- 
nud samasse paika oimetuks. Hiljem toibudes tulnud 
ta siis Jäätmaale vaatama, et kas ta lihalik silm ep 
ole teda mitte petnud. Kuid tare olnud tühi, ainult 
laps vingunud hällis nagu mahajäetud hundikutsikas. 
Olles ise suures kartuses ning hirmus, võtnud ta 
lapse oma metsaonni kaasa, kus kasvatavat teda 
kitsepiimaga. 

— Et aga sina oled elus ning terve, seda ma küll 
ei lootnud, lõpetas Mall oma seletuse. 

Et vähemalt ta poegki elab, see oli Tondile suu- 
reks lohutuseks, kuid kuulnud Emma kurba saatust, 
tekkis tema südamesse endisest veel suurem valu; 
pärast toibumist laskis Tont Mallel seda lugu veel 
kord suure põhjalikkusega pajatada. Kui tuntsel- 
daja eit oli seda teinud ja juhatanud teegi, mida 
mööda nad liikunud, hakkas Tont kippuma metsa- 
eide onni, et näha oma poega. Etta aga tahtis veelgi 
kuulata Malle pajatusi, siis ei tihanud ta üksinda 
asuda teele, vaid kutsus eite istuma enese taha ho- 

buse selga. Küll tõrkus Mall seda tegemast, kuid 
lõpuks andis ta Tondi tahtmisele järele ja laskis 
tõsta end hobusele. 

— Ära sa aga lase väledat sammu, hoiatas Mall, 
— raputad mu vanad kondid segamini! 

Kui nad mööda kitsast metsarada olid mõnisada 
sammu aeglaselt edasi liikunud, hakkas Tondi tatar- 
laselt võetud hobune oma harjunud kombe järgi 
sörki jooksma, kuna Mall, hoides Tondist kõvasti 
kinni, kukkus hädaldama. Et aga Tont ei pannud 
seda tähelegi, vaid laskis hobusel joosta meelevald- 
set sammu, siis hakkas Mall sajatama, ähvardas 
tuntseldada ta hobuse seaks. See mõjus — Tont 
kiskus hobuse lõuad rinnale ning tasandas ta sammu. 

Malle metsaonn asetses keset padrikut nii suurte 
puhmaste varjul, et isegi möödasammuja ep oleks 
suutnud teda märgata. Kuid Tont teadis ta asu- 
kohta, sest kord oli ta siin käinud. Hüpanud hobu- 
selt, tõstis Tont ka vanaeide maha ja ruttas esime- 
sena onni, kus pimedusega harjudes suutis seletada 
ühes nurgas oheliku otsa köidetud kitse ja teises 
nurgas mahalaotatud kitsenahal magavat last — oma 
poega. Õnneliku isana haaras Tont oma jälleleitud 
poja, kuid samas märkas, et ta oli ohelikuga köidetud 
seina külge. 

— Et ta ei roomaks oma asemelt... seletas Mall 
ja päästis sõlme lahti. 

Kaua vaatles Tont oma poega ja ütles siis 
tõsiselt: 

— Olgu sul nimeks Illo, nagu tahtis seda su ema 
oma kadunud isa mälestuseks! ja asetanud poja 
tagasi ta sängi, sõnas ta Mallele: — Kui minu silm 

teda enam ei näe ega käsi suuda kaitsta, siis kasvata 
teda nii nagu mõistad ja nimeta Illoks; kui aga tulen 
tagasi, siis tasun su vaeva! 

— Kas sa siis oma kotta elama ei asugi? imestus 
Mall, 

— Mitte enne, kui olen leidnud Emma! 

— Leidnud... aga maailm on ju avar, kust sina 
oskad teda leida?! 

— Lähen kas või venekatele nende maale järele, 
aga ma pean ta leidma! 


— Venekate maale — Peipsi taha..! imestus 
Mall. — Kas sa aga tead ka, et enne kui sinna jõuad, 
tuleb sul läbi sammuda peninukkide maast; ja sinna 
pääsemiseks pead sa üle ronima taga Virumaad asu- 
vast klaasmäest, mis on libe nagu jää. 


Et Tont kuulas vaikides, siis Mall jätkas, et see 
klaasmägi olevat penikoonlasile suureks takistuseks, 
nii et nad kõik ei pääsevatki tulema siia puistama, 
vaid libisevat juba pärast poolde mäkke ronimist 
tagurpidi tagasi; kes aga pääsevat sellest üle, need 
olevat siin venelasile suurteks abimeesteks, pidades 
nendega sõprust. 

— Kui venekas pääseb üle, eks siis pääse minagi, 
kostis Tont. 

Siis aga teadis Mall pajatada, et tema nägemist 
mööda olnud Emma viijad mitte venekad, vaid peni- 
koonlased ise, sest kõik nad olnud ühesilmalised ja 
karvadega kaetud. Seesugune teade ep olnud Ton- 
dile mitte rõõmuks, vaid tegi talle kaunikesti hirmu, 
sest peninukk mitte ainuüksi ei tapa, vaid pistab ka 
nahka. Kuid siiski võttis ta selles kahelda, et kas 

peninukk tõesti sõidab ratsa, nagu seda Mall teadis 
kinnitada. 

Kui siis Tont jäi oma otsuse juurde kindlaks, 
hakkas Mall talle tarka nõu andma, kuidas end peni- 
nuki eest tuleks peita: selleks olevat vaja ainult 
ronida toominga otsa ja pugeda selle lehtede varju, 
nii et peninukk ei küüniks nägema, siis kaotavat ta 
haisujäljed, sest toomingapuul olevat inimesega ühe- 
sugune hais. Kas aga ka peninukkide maal kasvab 
toomingaid, sellest ei teadnud Mall midagi pajatada. 

Puhanud saabuva öö oma poja juures metsaeide 
onnis, alustas Tont järgmisel varahommikul oma tee- 
konda. Ta kõhnalt rippuva vöörkoti täitis Mall kui- 
vatatud kaladega, millega rannanaised tasusid talle 
ta tohterdamise vaeva ning posimiste eest. 

Ja siis alustas Tont pikka teed, et minna läbi peni- 
nukkide maa suure Peipsi järve taha otsima oma 
naist. — — — — —- —- oo cc Oo - 


Kui Tont oli juba poolteist päeva läbi metsa ida 
poole ratsutanud, siis sattus ta tihnikusse, kust läbi- 
pääsemine oli raske. Roninud sadulast, hakkas Tont 
hobust käekõrval talutades edasi liikuma. Kui ta 
nii sihitult oli juba palju aega vantsinud, siis tundes 
väsimust istus ta mättale, najatus seljaga vastu puu- 
tüve ja sulges silmad. Kuid põgeniku elu oli muut- 
nud ta erkaks, enam ei põõnutanud ta kunagi ras- 
kesti magada nagu varem, vaid vaevalt suutis 
hobune oma pehmete mokkadega puudutada ta 
karustunud põske, kui ta juba avas silmad. Häda- 
ohtu aga ep olnud kuskil, ümberringi oli metsarahu 
ja ainult väike pöidlasuurune sinilind laskus hädi- 

selt sirtsudes mööda krobelist männikamarat alla- 
poole; ta oli nii tibatilluke, et ei osanud peljatagi 
nii suuri olevusi, nagu olid seda Tont ja ta hobune. 

Nukra naeratusega jälgis Tont sirtsuvat sinilindu, 
kuni ta kõrvu hakkas kostma ka mingi teine peenike 
hääl; näis nagu nutaks laps, kuid see kostis kuskilt 
kaugelt. Kuulatanud teraselt, tõusis Tont püsti ja. . 
haaranud hobuse päitsed, hakkas ta liikuma sinna- 
poole, kust kostis lapse hääl ning kus pidi asuma 
inimesi. Kuid tal ei tulnudki paljut sammuda, sest 
peagi leidis ta kahe mätta vahelt väikese poisikese, 
keda kattis samblavärvi pruun hame. Nähes võõ- 
rast ratsanikku, ehmus laps ja pistes pöidla suhu jäi 
hirmunult vahtima. 

Kui siis Tont laskus ta kõrvale kummargile ja 
hakkas kõnelema, ei vastanud poisike sõnagi, vaid 
tahtes end peita, varjas kätega näo. 

Võtnud lapse sülle, vahtis Tont nõutult ringi, kuid 
ühtki inimest ei hakanud talle silma; et nad aga 
peaksid siin ligiläheduses asuma, selles oli ta kindel, 
sest nii väike laps ei suudaks kõndida pikka teed. 
Ja ta ei leidnud targemat nõu, kui et tõstis käe suu 
juurde ja kisendas niipalju kui oli jaksu. Et aga 
keegi ei vastanud talle, siis hakkas ta umbropsu 
edasi sammuma. Nüüd aga hüppas põõsastest 
punaste kõõrudega ilustatud räpikus ja kolmetopi- 
list mütsi kandev naine ja hakkas manguma, et võõ- 
ras ratsamees ei rööviks talt last; kuid ligilähedusse 
ei tihanud ta siiski tulla. 

Asetanud poisikese murule, kostis Tont, et ta ei 
taha teda mitte röövida, vaid viia tagasi isale, et 
teda siin metsloomad nahka ei pistaks. 

— Ep ole tal enam isa, selle saatsid sissid soe- 
karja..! 

Kui nüüd Tont küsis, et kas ka siin on hulkumas 
sisse, siis kostis naine nõnda: 

— Sissid tulid siia maale, panid käsi kammit- 
sasse, vana naise naridesse..! 

Nähes et võõras ratsamees ei tee paha, annab 
tagasi lapse ja kõnetab teda veel maarahva keeles, 
hakkas maanaine Tonti ikka enam usaldama, jul- 
gedes lõpuks talle läheneda. Kui siis külanaise 
kahtlus ning umbusk oli täiesti kadunud, lubas ta 
Tondil enesega kaasa tulla. 

Keset padrikut väikesel metsalagendikul asusidki 
külarahva paosaunad, mis ep olnud muud kui maasse 
uuristatud ja pealt mätastega kaetud urkad, kus 
vaevaliselt ning pooleldi nälgides elasid pakkupuge- 
nud talunikud. Sealt leidis Tont tosina mehi, hulga 
naisi ja suure karja lapsi, kes olid oma paourgaste 
ees pikutamas, kuid teda nähes kargasid nüüd püsti 
ja kadusid metsa. Kui aga külamehed nägid, et 
tulija oli üksik ratsanik, kes hooletult heitis end 
maha, ja et nende oma inimene kõneles temaga üsna 
kartmatult, siis julgesid nad oma peidikust välja tulla 
ja ta ümber asuda. 

Kui siis Tont oli kurtnud neile oma häda, rapu- 
tasid nad päid ja ütlesid, et nende lugu ep ole mitte 
parem: 

— Kõik meie vara ning vili jäi külasse, kus nüüd 
sissid selle kallal möllavad, priiskavad ning õgivad! 

Ja Tont kuulis, et ühel õhtul tulnud suur kari 
sisse nende külla, kus seni elatud vaiksesti, sest las- 
tud kõik sinnatoovad teed ning rajad rohtuda ja 

võsaga kinni kasvada, et võõras vägi ei leiaks kü- 
lasse teed. Kuid ometi leidnud sissijad nende asu- 
paiga ja tormanud külla, kust rahvas tõstes lärmi 
pagenud metsa. Palju lapsi jäänud aga maha, ja 
need olevat nüüd surnuks notitud, nagu arvas küla- 
rahvas nende kisast, mis kostnud kaugele metsa; 
seega püüdnud sissid külarahvast tagasi meelitada, 
et siis neid õnneks võtta. Nüüd aga istuvat röövlid 
külas ja ootavat, et millal külarahvas tuleb oma 
reduleerist välja. Ja põgenikud lõpetasid oma kurva 
loo: 

— Külasse tulles tuhnisid nad selle läbi, jõid 
piima ja koore nahka, söötsid põllult valmiva odra, 
kaera ning vilja oma hobustele, kuna ise lakuvad ja 
prassivad meie õllest endid purju! 

— Palju neid külas on? päris Tont. 


— Palju, ja talunikud kehitasid õlgu; — eks 
tosina ümber ikka..! 

— Ainult tosin, imestus Tont, — ja teie ei haka- 
nud vastu! 

— Vastu, kosteti mõrult; — nad ju sõjamehe 
kombel rõivas — raudsärgid ümber ja pikad mõõ- 


gad tolgendamas vööl, nii et kuis sa tohid... parem 
katsu, et saad hingega tulema...! 

— Sissidega oleme olnud juba kimbus ennegi, 
hakkas nüüd üks seni vaikinud põgenik jutustama, 
ise tõrjudes eemale lapsi, kes karjusid ta ümber; 
— käivad nüüd teised suure nutu ajal igal pool riisu- 
mas ja tapmas. Kord kui tulin metsast koju, siis 
oli mul naine nii ära kratsitud ja sinine, et ei tahtnud 
teist enam äragi tunda; ise ta aga kaebas nuttes, et 
vahepeal tikkunud sissid tarre, piitsutanud teise läbi 

ja pistnud lõpuks peadpidi kirstukaane vahele, kuna 
üks istunud seniks otsa, kuni teised tares tuhninud. 
Enne äraminekut võtnud nad ta veel korraks kinni 
ja pigistanud kordamööda õige valusasti, nii et pä- 
rast sündiski tal tütar, — ja tõstes lähiduses küki- 
tava mustajuukselise tüdrukukese põlvele, lisas kõne- 
leja: — Seesama ongi mul see tütar, kes on sissijast 
sündinud! 

Kõike seda kuuldes täitis Tonti meelepaha ja ta 
ütles põgenike vastu nõnda: 

— Kannatate nälga, lasete riisuda oma vara ja 
teotada oma naisi, aga ei hakka vastu, ja kui põgeni- 
kud ei osanud talle vastata: — Hulk mehi teid koos, 
võtke vikatid ja vardad ning andke sissidele vem- 
malt! 

Mehed raputasid ainult päid, sest ka hulgana ei 
saavat talunikud sõjameeste vastu. 

— Nojah, mida enam koeri koos, seda vedelam 
on lake, tusastus Tont; — üksinda hakatakse vastu, 
aga karjana joostakse metsa! 

Mehed vaikisid ega ütelnud enam sõnagi, sest see 
külamees kõneles sõgedaid sõnu. 

Ja nüüd jutustas Tont, kuis ta poolesaja vabadi- 
kuga käinud Aruküla juures puistamas tatarlaste 
leeri, kus nad peletanud ligemale pool tuhat tatar- 
last metsa ja toonud sealt nii palju ruunasid ja mä- 
rasid kui aga keegi seda tahtis; ja ta osutas oma 
hobusele, et seegi olevat tatarlaste oma. 

Mehed kuulasid ja jäid mõttesse; kui siis Tont 
neid veelgi oli ergutanud, heitsid nad lõpuks temaga 
nõusse ning olid valmis katsuma oma õnne. Paaril 
mehel olid ka kirved, mille asemel teised raiusid 

enestele tublid malgad, millega võis purustada isegi 
härjal pea. 

Tont ei täidinud oma hobust maha jätta, vaid 
võttis ta kaasa; sellega ep olnud mehed aga nõus, 
kartes et ta oma hobusega pistab enneaegu plehku 
ning jätab neid hätta. Kui siis Tont sõnas, et neist 
ei lahku ta enne tapluse lõppu kuhugi, jätkasid 
mehed vaikides sammu. Kokku oli teeleminejaid 
seekord kolmteistkümmend meest. 

Päike näitas juba viimast veerandit, kui metsa 
vahelt hakkas paistma külamaju ning onne. Küla 
ise oli aga täis vaikust, ei ühtki hingelist ep olnud 
seal peale hobuste, kes kammitsetud jalgadega lon- 
kisid äratallatud viljaväljadel, kuna kaarnakarjad 
keerlesid kisades ümber aiateivaste, millel ripnesid 
verised äranokitud lihatombud. Sissid ise olid jooma- 
väsimusest taredes puhkamas. 

— Ikka veel külas..! sosistasid mehed metsa 
ääres luurates. 

— Siis jõudsime õigel ajal, kostis Tont, hakates 
puu külge köitma hobust, et hiilida jalamehena külla. 

— Külamees, sosistasid nüüd talunikud, — vahest 
cn parem, kui läheme tagasi — meist ep ole nende 
vastu hakkajat! 

— Neid ep ole ju palju, kostis Tont, hakates 
loendama sisside hobuseid, keda oli kaheksateist- 
kümmend pead. 

Kui siis vaikides oli veelgi luuratud, sõnas Tont: 

— Mehed, hakkame peale?! 

— Kuis sa hakkad, ei tea ju, missugustes tare- 
des nad istuvad! 

See oli õigus: külas oli neliteistkümmend maja, 
missuguses aga asusid sissid, seda ei teadnud keegi. 
Siiski jõuti ühisele arvamusele, et eks nad kõige 
suuremais ikka asu. 

Nüüd hingati veel kord sügavasti, kusjuures iga 
mees tundis, kuis süda peksis valjusti tal põues. Siis 
mindi robinal, kuid suurema kärata küla poole. Ve- 
nelasist sissid olid aga kahe maja ungastesse aseta- 
nud vahid, kes nüüd lähenejaid nähes hakkasid 
kätega vehklema ja tõstes lärmi karjusid tundmatus 
keeles, mis talunikele kuuldus nõnda: 

— Koiter unda, — ja — koiter unda! 

Tont oli jaotanud talunike salga kaheks; üks neist 
tormas ühte majja ja ta ise oma salgaga teise. Tare- 
uksed olid aga nii kitsad, et mehed mahtusid neist 
ainult ükshaaval läbi. Tare, kuhu Tont esimesena 
sisse kargas, ep olnud mitte täiesti pime, sest paja- 
luuk oli lükatud eest. Tare ise oli aga täis õlle, higi 
ja rooja haisu, kuna põrandale laotatud pahmas ma- 
gas mehi ja naisi segamini koos. Naistel olid rinnad 
kistud paljaks ja need ehitud röövitud kaelaehete 
ja kannarahadega. Üks tüdruk magas ahjul, kuna ta 
valged juuksed rippusid üle ahjuserva alla. 


Vahtimiseks ep olnud nüüd aga aega: külamehed 
nottisid ja nuiasid sissijad ilma valikuta ja armu- 
andmata maha ega hoolinud nende elajalikust rööki- 
misest ning hädakisast; pärast toodi vahid katuse- 
ungastest alla ja nuiati needki surnuks. 

Nii tehti kummaski majas, mis tapluse lõppedes 
olid täis röövlite verd, mis ojadena voolas savipõ- 
randail ja mille pritsmed katsid seinu. 

Nüüd ep olnud meestel vaja pugeda tagasi 
metsa, vaid nad saatsid naistele sõna, et tulgu ka 
nemad järele. Sissijailt saadi aga nii palju saaki, et 
kahju, mis nad olid teinud, oli seega tasutud. 

Tont kiskus venelasilt enesele paremaid rõivaid, 
täitis vöörkoti külast saadud leivaga ja valmistus 
juba samal õhtul jätkama oma pikka teed. Küll 
manitsesid mehed teda vastu ööd paigale jääma ja 
puhkama külas, kuid Tont ei võtnud neid kuulda. 

Külamehed vahtisid nüüd sissijate hobuseid, kes 
uitasid põllul, kuid lähemale ei tihanud neist ükski 
minna, sest nende arvates pidid sissijate loomad 
olema mitte harilikud hobused, vaid et nad ajavat 
ristiinimesi mööda haisujälgi taga. 

— Tühi jutt! sõnas Tont seda kuuldes ja läks 
üsna kartmatult nende põrgulisteks-peetud hobuste 
keskele ja kargas isegi ühele neist selga. 

Kui siis külamehed nägid, et need on ikka päris 
harilikud ruunad ja märad, tihkasid nemadki tulla 
lõpuks lähemale ja hakkasid igaüks valima enesele 
hobust. Tont aga pidades oma looma paremaks, ei 
võtnud sisside omist ühtegi, ja ratsutas tulema. Va- 
badikud vahtisid talle aga järele ja vangutasid päid, 
et on see aga imelik mees, jookseb venelasile suisa 
suhu! 

KUUES PEATÜKK. 


Venelaste ja tatarlaste nuuskimised läksid juba 
nii sagedaks, et nad ei leppinud mässamisega Järvas, 
Harjus ja teistes maakondades, vaid kippusid vahel 
isegi päise päeva ajal Tallinna alla, viisid paljusid 
talupoegade naisi ja neitsisid oma leeridesse vangi, 
ja tassides ringi vaevasid neid häbematul kom- . 
bel. Ja siis ep olnud enam ei öösi ega päeva vahet, 
kunas nad ei käinud Tallinna all lärmi löömas, nõnda 
et linna hädakellad ja -pasunad oma vahetpidamatu 
hüüdmisega peletasid kodanikelt rahu. 


Mõisameestest ep olnud vaenlase vastu suurt abi, 
sest seal, kus sõrmi põletamata oli midagi võtta, olid 
nad küll suure suuga sõjamehed, kus aga tuli tulle 
pista vahel ka pea, seal ep olnud neid kuskil. Maa- 
sulased ehk palgasõdurid olid küll veidi hakkajamad 
mehed, kuid nende ülalpidamine oli liialt kallis ja 
nemad ep olnud kuigi kohased jäneseküti kombel iga 
põõsa taha kargama, vaid neid tuli kasutada ainult 

linnuste ning mjade võtmisel; pealegi oli palgamaks- 
mistel nendega alati häda, sest kui kuu oli saanud 
täis ja ei jõutud neile kohe raha anda, siis lõid nad 
jälle oma hirmsa kisa lahti. Paljusid neist oli nuri- 
semiste puhul viidud teiste hirmuks ning rahustuseks 
Jeruusalemma mäele ja kistud seal võllasse, kuid 
seegi ei toonud neile mõistust pähe ega parandanud 
nende sõgedat meelt. 

Kui siis häda läks juba õige suureks, tuli Toom- 
pea maja väepealikul Carolus Hinrikseni abiülemal 
ehk leitnandil Hans Erikson Finnel pähe imelik 
mõte, millest ta rääkis ka oma käsuandjale; ta arvas. 
et kui lubada Harju talupoegadel käia rüüstamas 
moskoviidi maid ja tuua neil sealt röövsaaki, siis 
see vähemalt ohjendaks venelasi niipalju, et nad ei 
käiks nii tihti Tallinna all lärmamas. Selle mõttega 
oli päri nii Carolus Hinriksen kui ka tema isa ning 
asehaldur Hinrik Klaussen Horn. Ainult Tallinna 
raat, kui talle anti nõu koondada linna äärde põge- 
nenud talupojad ühte kindlasse salka, kahtles kaua, 
et kas kohtlasist talupojest on selleks ka asja, sest 
neile olevat sõjamehe-amet tundmatu ning oma suure 
arguse tõttu ep olevat nad sõdimiseks kuigi kohased. 
Kuid et seesugune tahtmine oli Toompea valitsejail, 
siis ei tahtnud linna magistraat selle vastu sõnada. 
Pealegi olid vabadikud linnale suureks tüliks, nii et 
raat oli üsna rõõmus ning ütles, et las see talupoe- 
gade lipkond möllab pealegi moskoviidi maadel, kui 
tast on asja, kui aga ep ole, siis on ikkagi parem, 
kui nad lõpevad kuskil mujal, aga mitte linna vallide 
ääres, sest linna timukal oli lõpnud loomaraibete 
korjamisega isegi küllalt tööd. 

Siis hakati valima ning määrama talupoegadele 
peameest, kes pidi olema kas sakslane või rootslane, 
kuna vabadik selleks ep olnud kohane; ati, et 
vabadikud omapead minnes taplusse” Ši 
pidada eneste seas korda ja jookseksid » s ise 
kaarde laiali. Kuid paraja peamehe leidmine ep 
olnudki kerge, sest mõni hakkajam sõjasulane oleks 
olnud selleks päris paslik ning kohane, kuid ting- 
sõdurile olid siinsed olud tundmatud ja nad ei osa- 
nud maarahva keelt. Lõpuks tehti ühele mõisa- 
mehele Asmus von der Soltwedelile ettepanek hakata 
talupoegade salga peameheks;: kuid see uhke ning 
tore saks, pidades säärast ametit enesele häbistavaks, 
muutus tulivihaseks ning hakkas seesuguse pilkamise 
üle vanduma, et miks tahetakse teda alandada, mää- 
rates teda pastlameeste ninameheks, nagu ta enam 
sõjateenistuseks ei kõlbaks. 

Seega olid rootsi väeülemad sobiva peamehe mitte- 
leidmisel kaunikesti hädas. 

Siis aga tuli mõisameeste peamehel Hans Wacht- 
meistril meelde Tallinna mündisell Ivo Schenken- 
berg, kes, olgugi et ta oli sakste soost ning verest, 
oli astunud talupoegade eest välja ning kutsunud 
isegi raatmani neile mõisameeste vastu abiks; see 
lugu oli Hans Wachtmeistril veel nüüdki meeles ja 
ta leidis olevat paraja juhuse, et sellele upsakale 
sellile ta ninatarkust kätte tasuda, ja ta andis Toom- 
pea väeülemale nõu määrata see kohtlane sell pastla- 
meeste ninameheks. Sellest mõttest haarasid Tal- 
linna kubernerid kinni ja lasksid otsida toda selli, 
kes kõikjal käis ning luusis »sõjamehena ringi ja oli 
ratsutajatega alati kaasas. 

Suure otsimise järel leiti see kohtlane sell Tö- 
nismäe kõrtsist, kus ta parajasti oli oma viimaseid 
killinggid maha joomas. Kuna ta oma isamajale oli 
to ult teotust ning häbi, siis ei viinud ta sinna 
ena jalga. Kui see purjutaja sell nüüd rae- 
heeroldite vahel Toompeale toodi ja seal talle ära 
seletati, milline nõu on väeülemail temaga, siis oli 
ta mõisameeste imestuseks kahel käel nõus hakkama 
vabadike ninameheks, miska suur mure veeres rootsi 
väeülemate südameilt. 

Nüüd laskis raat oma heeroldite suu läbi kuulu- 
tada turgudel, kõrtsides ning peatushoovides, õuedes 
ja kõikjal, kus aga maarahvast leidus, et kõik adra- 
talunikud, vabadikud ja ainasjalad, kes asuvad lin- 
nas ja ka selle ümbruses ja kes neist on juba 
sirgunud meheks ning suudab püstijalu kõndida. 
koonduksid linna Suurele turule kokku. 

Seesugune käsk tõi aga talupoegadele uut muret 
ning ahastamist kaela, sest nad ei teadnud mitte, 
missugust iket tahetakse nüüd neile panna; nad pist- 
sid pead kokku ja hakkasid salamahti sosistades 
arutlema ning nõu pidama, kuid kokkukutsumise 
õiget põhjust ei osanud neist keegi seletada; ja siis 
tuldigi ühisele arvamusele, et ega ei tahetagi neilt 
muud, kui hakatakse nõudma tatarlasilt näpatud 
ruunasid. e 

Mats oli parajasti linnusekraavis oma jalgu lopu- 
tamas, kui temalegi toodi kokkutulemise käsk; kähku 
mähkis ta jalad tallukatesse, kiskus toorest veise- 
nahast suuad jalga, tõmbas tärkmete paelad koo- 
male, ajas nad hoormatest läbi ja sidudes tugevasti 
sõlme, tegi oma jalad teekonna vastu kindlaks. Kuid 

ära lipata ei saanud talupoegadest enam keegi, sest 
" kõik heeroldid, sandikupjad ja raesõdurid olid talu- 
poegade püüdmiseks välja aetud, ja need talutasid 
neid kõiki eneste vahel raekoja ette. 


Hirmunud nägudega ning kartlikult jäid talu- 
pojad seisma Suurele turule otse raekoja ette, kuhu 
ilmus ka palju väeülemaid, raatmane, pürjermeist- 
reid, linna peamees ning munserdaja Klaus Holste, 
seadusetundja ehk sündik ja rae kirjutaja Lauren- 
tius Schmidt, kes oskas päris hästi ka maarahva 
keelt. Kõik nad hakkasid uurima talupoegi ja saat- 
sid neist tagasi mitmed, kes olid vanadusest tudi- 
kesed, ja need, kes poisikesina ei väärinud veel mehe 
nime. Pärast seesugust tuulamist jäi sinna talupoegi 
veel ligi paarsada meest, kes olid päris kartlikud ja 
mõtlesid hirmuga, et mis neist nüüd küll saab. 

Lõpuks laskis Carolus Hinriksen raekirjutaja suu 
läbi vabadikele kuulutada, et Toompea väepealikud 
ning head isandad olles arvamisel, et talupoegadest 
võib saada päris tublisid sõjamehi, on otsustanud 
ning lubanud neid ühiseks salgaks ehk lipkonnaks 
kokku korjata, ning neile antakse vaba voli tuua 
venelase maadest röövvara ja teha seal moskoviidile 
igasugusel kombel häda ning kahju. Sellele lisati 
veelgi, et armulised Rootsi valitsejad ning härrad 
on otsustanud lubada neile seda au, kuid nad ei sunni 
neid selleks mitte, nii et kes tahab, see mingu kas või 
praegu siit minema ega ärgu kuulugu sellesse lip- 
konda. 

Talunikud vahtisid vaikides üksteisele otsa, kuid 
lahkumiseks ei teinud nad sammugi. 

— Nii siis ei tõrgu teist keegi...? hüüdis tõlkija 
ringi Vahtides. 

Ainult vaikus oli talle vastuseks. 

— Armuline Toompea valitseja ning väeülem Ca- 
rolus Hinriksen on teie eest hoolitsenud veelgi, mää- 
rates teile ühe tubli sakslase peameheks, lisas rae- 
kirjutaja Laurentius Schmidt. 

Tasane nurin läbis nüüd trobikondades seisvaid 
talupoegi, kuna nende seast kuuldus ka üksikuid 
hüüdeid: 

— Meie ei taha saksa enestele peameheks, ei 
taha..! 

Seesugune sõge nurin tundus raatmanele, kes 
maarahva keelest pisut ikkagi aru said, päris nurja- 
tuna, et need kohtlased talupojad julgevad seesugu- 
sest aust lahti ütelda. 

— Ei taha saksa, las Tont olla meile peameheks! 
nurisesid talupojad edasi. 

— Kes on see Tont? päriti tõlkija kaudu. 

Talupojad vahtisid ümber, hõikasid Tondi ehk 
Timotheuse nime, kuid teda ennast ep olnud kuskil 
näha. 

— Kes teab kus ta nüüd liigutab oma latvu?! uri- 
ses Rapp, kui nägi, et Tondi otsimine on asjatu. 

Kuid nüüd lõppes väeülemate kannatus ja nad 
ei pannud rumalate talupoegade sõgedat tahtmist 
enam tähele, vaid lasksid Ivo Schenkenbergil tulla 
ette ja ütlesid vabadikele, et toosama sakslane on 
nüüdsest nende peamees ning väeülem, kelle sõna 
nad peavad kuulma. 

Pärast kõiki neid kuulutusi anti Ivo Schenken- 
bergile kaks sõjasulast esialgu abiks, ja siis lasti neil 

minna linnast välja. Ivo kogus oma vastseltvärva- 
tud sõjarahva kinnimüüritud Harjuvärava taha Bar- 
bara kalmistu äärde, kus hakkas neid raesõdurite 
abil loendama, jagama poolesajamehelisteks rühma- 
deks ja andma neile relvi, mida Carolus Hinriksen 
laskis tuua Rootsi sõjaväe arsenalist. Samas sel- 
gus, et talupojel oli pea pooltel hobused, millest sõja- 
teenistusel on suuresti abi. 

Ja siis algas linna heinamaadel talupoegade mun- 
serdamine — niipalju kui oskas seda Ivo ja temaga 
kaasasolevad sõjasulased. Talupoegadele õpetati, et 
tahilukuga arkebuusi ehk harkpüssi laadimiseks tuleb 
võtta paukuvat tahma mitte enam kui poole kana- 
muna koore täis ja puistata toruotsast sisse, siis 
takkudesse mähitud kuul vajutada järel ning torgata 
vardaga põhja; pärast seda tuli tulerauaga süüdata 
toru päras oleva noka vahele kinnitatud tael, mida 
koos ta hoidjaga pani liikuma kaheharuline vedru, 
mille alumine haru tugines vastu püssi paremal kül- 
jel olevat raudrenni, kuna ülemine surus tahti hoid- 
vat nokka püsti. Sellest imelikust vigurist veidi taga- 
pool asetses väike kang, millele pöidlaga vajutamisel 
kisti vedruharud teineteisega lähestikku kokku, nii 
et tahinokk pöördus ümber oma telje tahapoole ning 
viis hõõguva taela rohupannile. Kui siis pannil 
süttis rohi ehk paukuv tahm põlema, kargas tuli 
läbi väikese augu surtsahtades torru, mille otsast 
ta siis paukudes tormas välja ja viskas kuuli minema. 
Kui raudnoka vahel oli hõõguv käsn, siis pärast lasku 
jäi see veel edasi põlema, kui aga oli leegiga põlev 
taht, siis see kustus paugahtusel sopsti, nii et pidi 
hoitama veelgi teine põlev taht varuks valmis, et 

pärast lasku uuesti tuli tahiluku külge — viia. 
Kuid seesugune tulega mässamine lahtise rohu 
juures oli vägagi hädaohtlik, sest tihti süttis rohi 
laadija käes enneaegu põlema ja kõrvetas ta habeme, 
kuid sagedasti virutas aga ka vastu vahtimist ning 
tõi laskurile ta enese relvast surma, ilma et vaenlase 
käsi oleks siin tegev olnud; seega oli see riistapuu 
vahel mitte enese, vaid koguni vaenlase abimees. 
Seepärast oli mõtelnudki üks Nürnbergi teadja ja 
tundja, nimega Johan Kiefuss juba 1515. aastal välja 
kavaluse, mida kaua aega ei tahetud tarvitusele võtta 
kui kasutut vigurit: see oli rataslukk, mis ise lõi 
tuld ega ep olnud vaja teda süüdata; selleks oli pöör- 
leva ratta külge kinnitatud vasar, mis lüües vastu 
väävlitera tõi sädeme ning süütas pannil rohu nagu 
tuleraudki., Kuid seesuguseid püsse sattus talu- 
poegade pihku õige vähe — neile anti enamasti 
kõik tahilukuga püssid. 

Kõiki neid sõdimise vigureid ning kavalusi olid 
talupojad üsna hakkajad õppima ning neist aru 
saama. Peatselt paugutasid nad Tallinna tühjadel 
niitudel ja metsades ning tegid eneste lõbuks see- 
sugust põrgulärmi, et julgemgi süda oleks hakanud 
seda kuuldes kartlikult värisema. 

Ivo katsus talupoegi ka karakoolina rindridadesse 
seada, kuid sellest ei tulnud suurt midagi välja, sest 
vabadikud ei püsinud kindla korra järgi paigal, vaid 
paugutasid oma püssid juba enneaegu tühjaks ja 
jooksid kisades segamini. 

Seesuguse mässamise, möllamise ja jahtimisega 
unustas Ivo lõpuks neitsi Dorotheagi, kes seni oli 
ühtepuhku mõlkunud tal meeles ning teinud selle 

haigeks. Nüüd oli ta hing ainult täis taplustuhinat, 
nii et kihutades oma sõjarahvaga mööda linna niitu- 
sid ringi, hõiskas ta tihti: 


— Hoi, kus oled sa, vaenlane?! 


Samal ajal, millal Ivo oma sõjarahvast Tallinna 
tornide all munserdas, vahtisid sakslasist mõisame- 
hed seesugust ennenägematut nalja pealt ja naersid 
pilgates, et nüüd olevat sadul sea selga tõmmatud. 


Kui Christoffer Schenkenbergile viidi sõna, et ta 
poeg Ivo olevat hakanud pastlameestest sõjarahva 
ninameheks, siis kostis ta nõnda: 


— Nüüd see hull koer on leidnud enesele paraja 
ameti, ega ta mujale ei kõlba! 


Ja isa Christoffer andis kuldseppade tsunfti 
oldermanele nõudmise, et ta poeg Ivo kustutataks 
mündisellide nimestikust, kuna ta oma kommete ning 
halva ülalpidamisega ei väärivat selli kõrget ja 
aulikku nime ning seisust. 


Peatselt oli Ivo talupojest sõjarahvaga jalul: saja- 
mehelise salgana ratsutasid nad Nehatu mõisa. Kuid 
nüüd ei hiilinud vabadikud mitte mööda kõrvalisi 
metsateid ega püüdnud end venelase eest peita, vaid 
liikusid nii lahtiselt ning julgesti, nagu otsiksid nad 
neid taga. Suurt taplusetahtmist neil seekord ep 
olnudki, sest nad olid tulnud ainult nuuskimiseks 
välja; kui aga mõni väiksem salk venelasi oleks olnud 
kuskil lonkimas, siis sellele tahtsid nad kindlasti kal- 
lale karata ning võtta neilt hobused, sest pooled 
mehed olid veel jalgsi. 

Talupoegade pikad kahepoolega vöörkotid, mis 
rippusid neil õlal, olid seks puhuks leivaga kasinasti 
täidetud, 

Ei tormatud nüüd uisapäisa rumalasti, nagu seda 
kohtlasist talupojest ja nende sellist-ninamehest oleks 
kergesti võidud arvata, vaid nende ees viiesaja 
sammu kaugusel ratsutas kaheksameheline salk, et 
vaenlane ootamatul kombel ei kukuks kaela. 

Kui talupojad olid läbinud juba mitmeid külasid, 
mis olid elaniketa ning tühjad, kuna paljud neist olid 
ahervartes, siis lõpuks jõudsidki nad Nehatu mõisa. 
Mõisa piirav kõrge pistandik oli puutumatu ning 
peaaegu terve ja ta hoonete õlgkatuseisse viimata 
tuli. . Et aga kõik laudad, tallid, keldrid, aidad ja 
panipaigad olid tühjad, siis oli see mõis ikkagi maha 
jäetud, aga võib olla, et ka venelane oli olnud siin 
külaliseks sees, sest kõik toad ja nurgad olid roo- 
jaga rüvetatud ja täis äranäritud loomakonte. 

Vaevalt olid vabadikud karanud sadulast ja ha- 
kanud ammutama mõisa kaevust vett, kui kaugemale 
ratsutanud silmamehed tulid tagasi ja teadsid paja- 
tada, et lähemast külast on nad leidnud inimesi, kes 
aga kõik olevat surnud ning tapetud, ja nad kutsusid 
peameest enestega kaasa. 

Kuna seni oli nähtud ainult elaniketa külasid, kuid 
nüüd aga leitud ka inimesi, olgugi et ainult surnuid, 
siis kippusid kõik edasi minema, sest senine tühipal- 
jas munserdamine oli muutunud kõigile igavaks. 

Uuesti hüpati sadulasse ja pärast lühikest ratsu- 
tamist mööda metsateed jõutigi silmameeste juhti- 
misel ühte väikesesse metsakülla, mille keskel kas- 
vas toomingaid ja pihlakaid. Kuid samas pidid 

mehed jubedusega nägema, et pihlaka küljes rippus 
juukseid pidi neli paljakskistud naist; nende keha- 
desse oli lastud mitmeid nooli, mille haavadest nõr- 
guv veri oli määrinud neid triibulisiks, kuna nende 
küljest lõigatud rinnad olid heidetud nende ette 
maha. 

— See on tatarlaste temp, sõnasid mehed pärast 
vaikimist, nemad armastavad kõige enam pilduda 
nooli! 

Ühel naisel oli kistud laps ihust, mis seejärel oli 
täidetud püssirohuga ja lastud puruks, nii et tahmu- 
nud lihatükke oli kogu külavahe täis. Ja nüüd nägid 
talupojad ikka üha hullemat: hällides olid lapsed 
pistetud mõõkadega läbi, mitmed neist torgatud 
suud- ja tagumikkupidi aiateivastesse, mõni riputa- 
tud kaevuvalta külge, ja kui lõpuks heideti pilk küla 
kaevu, siis nähti, et see oli kubinal täis inimesi, kes 
olid purustatud, tapetud ning üleni verised, nii et 
kaevuvesi oli sellest punane. 

Kõike seda nähes sattusid isegi vintsutustega 
harjunud vabadikud suurde vapustusse ja hakkasid 
kuuldavalt nutma, öeldes, et nii kaob maarahvas soo- 
tuks. Ivo aga seisis nende hirmsate valudega huka- 
tud külanaiste ees, kuna ta pale kahvatus neid nähes 
koolja sarnaseks; lõpuks käskis ta oma sõjarahval 
võtta neid puult, kanda majadesse ja pista külale 
tuli otsa, et need koolnud ei jääks raisalindudele ja 
metsloomadele roaks. 

Nende ihu on ju veel päris soe! hüüdis Tõss, kui 
ta kaaslastega asus hukatuid puult maha võtma. 

Seega selgus, et tapatöö on alles hiljuti tehtud 
ning nüüd peaksid tatarlased olema veel ligilähedu- 

ses; ja kui vabadikud hakkasid uurima teid, siis leid- 
sidki nad nende hobuste kapjade jäljed, mis viisid 
ikka ida poole. 

— Kas läheme järele? kaheldi algul, kuid peat- 
selt leidsid mehed ühise keele ning olid sellega nõus. 

Talupojad hüppasid sadulasse, haarasid pihku 
oma vardad, orad, mõõgad ja püssid, olles iga silma- 
pilk tapluseks valmis. Ivo aga kannustas oma 
hobust nii hullusti, et talupojad suutsid oma ruunade 
ja märadega vaevu temaga sammu pidada. Ivo, kes 
kihutas lahtise mõõgaga ees, liikus nii uisapäisa 
hooletult, nagu oleks ta valmis tormama vaenlasele 
otse suhu. 

— Peamees, vaata ümber! hüüdis äkki Rapp 
eeskihutavale Ivole ja osutas käega vasakule, kus 
metsavahelisel lagendikul põõnutas ning pikutas 
trobikond venelasi, kõigil karvased kõhud paljad ja 
pööratud vastu päikest, kuna nende ruunad lonki- 
sid rohtu süües ringi. 

Suures tuhinas oli Ivo ratsutanud neist mööda, 
mille tõttu tuli tal nüüd oma hobune ümber pöörata. 
Seesuguse ootamatu ning äkilise kohtamise üle olid 
vabadikud nii üllatunud, et nad ei osanud teha muud 
kui jätta oma hobused teele seisma; kuid veel enam 
olid imestunud venelased, kes ei osanud enam karata 
püstigi, vaid põõnutades maas vahtisid tulnukaid. 

— Torma otsa! kisendas nüüd Ivo ja kargas oma 
hobusega esimesena kallale. 

Kuid Ivo kannustas oma hobust nii ägedasti ning 
valusalt, et see norsatas ja ajades end tagumisile 
jalgele püsti, ei liikunud paigast. Talupojad aga 
tormasid venelasile rüsinal otsa, raiusid neid kirves- 

tega, pistsid ahingite ja odadega läbi ning sõtkusid 
hobuste kapjade alla. Küll kargasid venelased püsti, 
haarasid oma vardadki pihku, kuid kõik see oli hilja: 
enne kui vabadikud suutsid vaadata ringi, olid nad 
kõik need nelikümmend karvast venelast maha löö- 
nud ning nottinud. 

Kui siis vabadikud kargasid sadulast ja hakkasid 
puistama venelaste laagrit, leidsid nad ühe pedaka 
alt käsist köidetud tüdruku, kelle sassis juuksed kat- 
sid ta nägu, kuna ta rõivarebendite vahelt paistis 
näritud ja purukskraabitud ihu. Kui tüdruku silm- 
näolt lükati juuksed, siis nähti, et ta oli surnud. 

— Ka sinu hing on läinud nende himudele söö- 
daks! ütles Tõss ja paljastas korraks oma pea. 

Laagri puistamisel leidsid vabadikud kägistatud 
tüdruku lähedalt ühe venelase, kes vigurdas, nagu 
oleks ta juba surnuks notitud, olgugi et ta oli taprist 
puutumatu ning terve. Mehed võtsid ta eneste kes- 
kele ja tahtsid maha lüüa, kuid Ivo jõudis jaole, et 
vahest saab vangilt kasulikke sõnumeid. Nähes 
peameest, kukkus venelane käntsatades Ivo ette põl- 
vili ja hakkas oma võõramaises keeles anuma, et 
talle kingitaks elu. 

— Patustasin, isake, patustasin, vingus venelane 
ja tagus otsmikuga maad; — heida armu patusele! 

Olgugi et Ivo ei saanud venelase kõnelusest aru, 
oleks ta võtnud teda kas või Tallinnasse kaasa, 
et lasta seal üle kuulata, kuid samas silmates tape- 
tud ning äranaerdud tüdrukut, süttis ta viha leegit- 
sedes põlema ja ta kisendas: 


— Oksa! — ja kui mehed ei saanud algul tema 

tahtmisest aru, siis lisas ta tigedasti: — Ärgu rüve- 
tagu ta enam ilmavalgust, vaid rippugu oksas! 

— He-hee, venekas, teeme sullegi sirget surma! 
hüüdsid nüüd vabadikud ja haarasid venelasest 
kinni. 

Algul ei saanud venelane talupoegade tahtmisest 
aru, kui ta aga nägi, et teotatud tüdrukult võeti ta 
pussak, millega venelased olid köitnud teda käsist, 
ja hakkasid seda sõlmima silmuseks, siis tehes enese 
kohal ristimärke, lällutas ta tundmatus keeles, et 
oldagu kristlased ning ärgu saadetagu teda ilma 
jumalaarmuta hukka. 

— Vingu, vingu, sõnas Tõss, — katsu kui hea on 
olla põrgus, kuhu sa armastasid maarahvast saata! 

Kiskunud venelaselt ta kollased juhtnahksed saa- 
pad ja ka rõivad seljast, nii et ta jäi päris alasti talu- 
poegade ette, heitsid vabadikud silmuse talle kaela, 
viskasid selle otsa üle pedaka oksa ja hakkasid siis 
venelast maa küljest lahti vinnama. Kui poodava 
jalad kerkisid õhku, siis tungis ta suust vali rögin, 
ta ajas käed püsti nagu tahtes haarata hingepigista- 
vast paelast, kuid samas kadus neist jõud ning nad 
langesid rammetult alla. Venelase silmad pungitu- 
sid pärani, keel vajus suust ripakile välja, keha sir- 
gus pikaks ja hakkas väänlema; karvane rind laienes 
ja kiskus kramplikult tuksatades kokku, nagu oleks 
rabelev hing otsinud sealt väljapääsu. Seda nähes 
pöörasid paljud vabadikud oma silmnäo kõrvale. 

— Kas pussak ei katke? kahtles Ivo. 

Vastuse asemel kargas Rapp venelase turjale ja 
kiskudes oma jalad kõverasse kokku, jäi ta poodu 
külge rippuma tõestuseks, et tüdruku pussak kannab 

isegi kahte meest; selle kahekordse raskuse all vajus 
oks tublisti kaardu ja venelase kael venis soolikana 
pikaks, kuid silmus pidas vastu ja poodu pea ei kat- 
kenud mitte otsast. 

Nüüd hakati kokku koondama venelaste vara, 
mida oli nelikümmend saduldatud hobust ja peagu 
sama palju lühikesi trehtritaoliste otstega musketeid, 
rohusarvi, vardaid ja mõõku. Venelaste seas oli see- 
kord ainult kolm ammukütti, kes oma nooletuped 
olid pildunud tühjaks. 

Kui vabadikud olid võtnud löödud vaenlaselt ka 
saapad ja rõivad, asusid nad saadud ruunade ja 
varaga tagasiteele, sest Tallinnas oli neil veel palju 
jalamehi. 

Venelane aga jäetigi teiste hirmuks ja ähvardu- 
seks rippuma silmusesse. 


Seekord asus Ivo oma sõjarahvaga Nehatu mõi- 
sas, mille kaugus Tallinnast oli veidi üle ühe peni- 
koorma teepikkust. Ta sõjarahvas oli nüüd kaks- 
sada kolmkümmend pead suur ja nende hulgas ep 
olnud enam kuigi palju jalamehi. 

Mehed asusid koos oma hobustega küünides, 
tallides ja suures rehetoas segamini koos, pidades 
siiski eneste vahel head korda. Kuid alati ep olnud 
see ka nõnda, sest ühel hommikul äratas Ivot koletu 
kisa, mis kostis rehetoast; kähku oli ta jalul ja tõt- 
tas mehi vaigistama, sest nüüd tuli tal olla neile ka 
kohtunikuks. Õues olidki mehed kuhjunud trobi- 

konda kokku ja sõnelesid päris ägedasti, sest viis 
vabadikku ei leidnud oma püsse. Süüdistati teine- 
teist ja välgutati isegi vardaid, sest püssi omanda- 
mine ep olnud kerge ja sel oli talumeeste silmis suur 
väärtus. Kuid mitte ainult püssid, vaid mitmel 
mehel olid ka kaatsad läinud kaduma, ja selle üle 
ei osatud muud kui ainult imestuda, sest kaatsad 
olid ju igal mehel eneselgi olemas. 

Varastada oma mehi — see oli vabadike silmis 
häbiväärne tegu. 

Peatselt jõuti aga arvamusele, et küllap tuleto- 
rud on jalameeste käes, sest need olid läinud enne 
päevatõusu välja, et katsuda muretseda enestelegi 
hobuseid, kuna nad ei tahtnud kauem olla jalamees- 
tena teiste omataoliste seas. Kuid kaatsad, kuhu 
jäid kaatsad, kas võtsid jalamehed needki kaasa, et 
jätta ratsamehi paljaste kintsudega? 


Olgugi et jalamehed olid võtnud püssid salamahti 
kaasa, kuid kaatsade kadumises ep olnud nad mitte 
süüdi, vaid seda olid hobused, kes meeste soolase 
higiga läbiimbunud kaatsad olid pistnud nahka, nagu 
seda tõestasid üksikud rebendid, mida kaatsadest veel 
leiti. Seesugune pahandus oleks jäänud siis tule- 
mata, kui vabadikud oleksid tihanud jätta hobused 
koplisse, kuid igaüks tahtis hoida oma looma hästi 
enese lähedal, kuna koplis võis murda teda hunt. 
Kogu see äpardus tekitas nüüd aga paljudele nalja, 
nii et Kirr hakkas laulma: 


»Pill pinu taga, 
Toru toa taga, 
Susi sauna taga. 

Üks kaats kirstus, 
Seegi sõge sääreta!“ 

Nüüd hakkasid mehed jällegi sööma, sest nad ei 
pidanud söömisel enam vahet, vaid alati lõkendasid 
nende padade all tuled. Nad olid käinud venelase 
mõisadest näppamas loomi ja ajanud neid enestele 
suure hulga kokku, nii et kogu Nehatu mõisa õu oli 
nüüd äranäritud loomakonte täis. Pärast söömist 
pikutati ning lasti leiba luusse, ja siis hakati jällegi 
uue isuga sööma. 

Isegi suure vaenuväega kokkupõrgetest ep oleks 
nüüd mehed hoolinud, kuid Ivo tahtis neid selleks 
veel munserdada ning harjutada tapluses kuulma 
sõna, sest palja suisa pealehakkamisega võib ta sõja- 
rahvas korraga otsa saada, nagu üks arukas väeülem 
oli Tallinnas talle nõu andes ütelnud. Kuid teedel 
käidi juba varitsemas ning isegi üks venelaste killa- 
voor oli nabitud kinni. 

Õhtu eel jõudsid jalamehed tagasi, kuid neil ep 
olnud seekord rohkem õnne, kui et ainult ühe mosko- 
viidi sõnaviija olid püüdnud kinni, lastes ta alt 
hobuse vigaseks. 

Istunud uksepakule, hakkas Ivo usutlema vangi, 
kelle keelest ei saanud ta aga sõnagi aru. Lõpuks 
leidus vabadike seas mehi, kes olid elanud ka vene- 
laste hulgas pikemat aega ning seega mõistsid pors- 
sida nende keelt; kuid suuremat keelemeest ep olnud 
neist ühestki, nii et mitme mehega saadi lõpuks 
venelasest ainult nii palju aru, et ta tulevat Padise 
majast noorema väepealiku Mihhail Sitski läkitusel, 
et viia Rakvere majasse peatselt saabuvale suure väe 
ülemvojevoodale knjäss Feodor Ivanovitš Mstislavs- 

kile ühe salajase gramota ehk kirja. Kõike seda 
tunnistas venelane alles pärast seda, kui teda oli 
ähvardatud surmaga, ja siis andis ta ühtlasi ka 
kokkukeeratud gramota Ivole üle. 

Kui nüüd venelaselt kangele pressimisele vaata- 
mata ei saadud enam ühtki teadet, hakati pidama 
nõu, et mida vangiga ette võtta. Meelsasti oleksid 
vabadikud pistnud ta samas surnuks, kuid Ivo taht- 
mist mööda läks kaks meest teda Tallinnasse viima, 
et tehku seal väejuhatus temaga, mida tahab. 

Peatselt ilmusid aga ümbruses nuuskimisel käi- 
nud ratsamehed tagasi ja hüpates hobuselt hüüdsid 
juba eemalt: 

— Tõime vangi, on teine küll veneka sulgedes, 
aga kõneleb maarahva keeles ning ütleb ennast meie 
suguvenna olevat; tõime ta elavana kaasa, et vahest 
sina, peamees, võtad seda asja seletada. 

"-— Mis mees sa oled, kust tuled, kuhu lähed? 
küsis Ivo vangilt, keda kätest kinni hoiti. 

— Tulen sealt, kust tõuseb nutt, lähen sinna, 
kuhu ta kaob, ruttan klaasist mäe juurde, et minna 
suure järve taha! 

— Sinu kõne on imelik ning segane, kostis Ivo. 

— Vaevatud mehel ep ole ta kunagi libe! 

Heitnud tundmatule pealaest jalatallani pilgu, 
küsis Ivo: 

— Miks ehid end võõraste sulgedega? 

— Et hanti hundinahaga petta! 

— Sinu sõnad on julged, kostis Ivo, — aga kes 
sind südamesse näeb ja sinu tegusid teab? Hulkuv 
hunt ajab mitu karva, kargaja koer haugub mitut 
moodi...! 

— Eks siis köida kinni, tiri tapapingile ja 
vääna luid! 


Enne aga kui Ivo jõudis langetada otsust, trügis: 


teisigi mehi lähemale, ja äkki hüüdis Mats: 

— Tont, Tont, — see oled ju sina?! 

Nüüd tundsid veel mitmedki vabadikud Tonti ja 
nad olid selle ootamatu jällenägemise üle üpris 
rõõmsad. 


— Siis ole kiidetud, sõnas Ivo, — ja jätka rahuga 


oma teed! 

— Kuhu sa, Tont, tõttad, sõnas nüüd Mats; 
— parem heida meiega ühte! 

— Selleks ep ole mul aega, kostis Tont pearapu- 
tusel, teekond on mul pikk! ja ta seletas, et on võt- 
nud nõuks minna Peipsi taha venekate maale otsima 
oma varastatud naist. 

— Asjatult sinna kipud, sõnas Rapp, — venekate 
maa on nii suur, et võid sinna eksida ning kaotada 
tagasitulemise tee, vähemalt veel leida naist, keda 
venekas ei hakkagi nii kaugele viima, vaid hukutab 
iuba siinsamas! 

Olgugi et Tont ei pööranud oma tahtmist, lubas 
ta selle öö siiski puhata siin suguvendade seas, et 
siis hommikul uue rammuga jätkata teed. Kui siis 
Tont laskis pilgul ümber uidata, sõnas ta imestunult: 

— Siin ju puha maarahvas koos! 

— Ainult sulased, vabadikud ning orjaja rah- 
vas. kosteti. 

Magama heites jutustas Tont rehetoa pahmas 
pikutades vabadikele oma taplusest sissidega, kuna 
ta hobune oli nüüd koos kõigi vabadike hobustega 
metsavahelisel karjamaal, kus kümmekond püssi- 

kütti kaitses neid huntide eest, olles ühtlasi ka vene- 
laste tuleku vastu valvel. Pika rehetoa nurgas jutus- 
tasid aga nuuskimiselt tulnud salamehed, kes olid 
otsaga käinud isegi Paide maja all, milliseid toredaid 
ruunasid ja lojuseid nad seal näinud müüri ääres 
kõndimas; nad ütlesid: 

— Oleks meid olnud veidigi enam, siis oleksime 
toonud nende karja kaasa! 

See oli muidugi ainult tühine hooplemine, kuid 
paljud jäid seda ka uskuma, nii et nad pidid ütlema: 

— Kui Tallinna sõjaülemad oleksid määranud 
meile hakkajama peamehe, siis oleksid kõik venelaste 
lojused olnud meil ammu juba käes ega hulguks 
enam nende karjamaadel ringi. Kas nad tõesti ei 
leidnud meile hakkajamat saksa? 

— Ära kae koera karvast, vaid hambast! kosteti 
nurisejaile vastu. — Peamees kasvatab enne 
rammu..! 

— Ei tea kust talle rammugi tuleb, kui ta ise 
veneka kombel paastub! 

— Alati ei asu ramm käes, vaid meeles, sõnas 
nüüd Kirr. 

— Ega saksa meel meid ka rammusaks tee, kostis 
Rapp; — saksa meel on loodud ainult uhkuseks ja 
toreduseks! 

— Keda siis sina oleksid tahtnud peameheks, kas 
rootslast? 

— Ei, rootslane on kangekaelne! arvas Rapp. 

— Tahad tannemarki? 

— Tannemark kiusleb! 

— Või pohlakat? 

— See jonnib! 

— Siis soomlast? 

— On kange keelega! 

— Või valid veneka? arvas Kirr. 

— Haiseb! 

— Tahad türklast? 

— Türklane on kuri! 

Kui Kirr oli kõik talle teada olevad rahvused nii 
ette lugenud, siis pärast nende mahalaitmist võttis 
Rapp sõnada: 

— Ep ole meil vaja ühtki peameest, vaid teeme 
ise, kuidas mõtleme, läheme, kuhu tahame, kargame 
soojalt suhu ja palavalt parda! 

— Laiad oleme sisse minema, aga kitsad välja 
tulema! kostis Tõss elutargalt ja vangutas pead. 

— Endal sul habe rinnuni, aga ühtepuhku hali- 
sed nagu vana naine! hurjutas Rapp. 

— Mina ei halise, vaid see on tõsi — maarahvast 
on alati võetud õnneks! 

— Toh-oh-uiah, kas siis meie ep olegi mehed?! 
ägestus nüüd Rapp. 

— Mida suudame meie, ja veel ilma peameheta, 
venekatele teha? 

— Sinu jutt ei kõlba soelegi, vihastus Rapp, 
ma naeran sind välja, ja ta hakkaski kuuldavalt 
naerma. 

— Naera, naera, kostis Tõss rahuga, — viima- 
sena naerja naerab paremini..! 

— Selle hambad aga jäävad irvi! sõnas Rapp. 

— Ainult siis laota nahka, kui ta selleks küünib, 
urises Tõss ja puges põhku. 

— Parem sõjas soputada kui külmas kükitada! ja 
seega lõpetas Rapp oma õhtuse vaidluse. 

Ivol aga ei tulnud und silma; ta jalutas õitsi- 
tulede juurde, ajas vahimeestega juttu, kuulas metsa 
kohisemist ja vahtis kuuvalguses kihutavaid pilvi, 
mis näisid hiiglaratsanikena, kes ajasid üksteist taga. 
Vahtides neid kaugusse kaduvaid pilvi, sosistas Ivo 
üksi olles: 

— Oh tuul, vii sinagi talle tervitusi, pilved aga 
pikka iga! 

Kui ta nüüd vaatles kuud, siis äkki tekkis temas 
kentsakas mõte: kui see neitsi peaks nüüd kuskilgi 
veel elama ja juhtuks praegusel silmapilgul nägema 
kuud, siis kindlasti ristleksid nende pilgud seal kõr- 
gel kuu pinnal, kuna kuu ise näeb neid mõlemaid. 

— Ülle, kuu, ütle, kus asub ta praegu? ja Ivole 
tundus, nagu oleks kuu inimene, kes näeb, kuuleb ja 
võib kosta. 

Kuu aga vaikis ja irvitas. 

— Sa näed ju teda, näed nagu mindki..! anus 
Ivo. 

— Hi-hii, irvitas kuu nüüd kuuldavalt, — näen. 
aga ei ma ütle! 

— Ei ütle? kordas Ivo ja tõmbas musketi ratas- 
hoova naksudes vinna. 

Kuu hambutu suu kihistas ainult naerda, nagu 
oleks ta tahtnud pilgata seesinast maailma. 

Terava kõlksahtusega langes püssi raudnokk 
vastu vääveltera, mis aga ci andnud seekord sädet 
ning pauku ei tulnud teps mitte. Ivo aga ehmus 
sellest nii hirmsasti, et ta pillas püssi ja kukkus 
kummuli maha, sest Jumala käsi oli seganud ennast 
ta meeletusele vahele. 

Põrutatult lamas Ivo rohumaal ikka edasi, kuna 
rahutud mõtted ja kurjad aimused närisid ta kallal 
nagu ussid. Dorothea, tema pärast puistaks ta kas 
või kogu maailma segamini, tema pärast teeks ta 
isegi pattu; kui ta ainult teaks, kus ta asub, siis 
kihutaks ta talle kas või põrgusse järele, tooks ta 
isegi taevaväravate vahelt tagasi. 

Samal ajal norisesid vabadikud mõisa rehealuses 
magada; nad olid võtnud jalast suuad ja tallukad 
ning riputanud need seinapalkide vahele löödud pul- 
gast varnadele, kust nad levitasid vänget higihaisu. 

Mats, kes eelmisel ööl oli olnud vahina väljas 
ning seega tublisti väsinud, ärkas kukelaulu kuuldes 
üles; otse tema pea kohal üleval katusealusel penni- 
puul istus must kukk, olles teadmata kust tulnud ja 
kuidas sinna sattunud. Nüüd varajase hommiku- 
tunni lähenemisega lõi see kukk oma laulujoru lahti 
ning äratas peaaegu kogu magava sõjarahva, kes 
varem oli harjunud kukelauluga tõusma. 

— Õts lindu..! peletas Mats. 

Kuid kukk ei teinud vaigistajast väljagi, vaid 
jätkas endiselt oma laulujoru. Mats hatsus uinuda, 
kuid vaevu suutnud suigahtada, peletas kukk 
uuesti une. Nüüd haaras Mats oma seinalrippuva 
suua ja viskas sellega, kuid suug vihises kukest 
mööda ja kukkus teises seinas latsahtades maha. 

— Oh sind tüütavat lindu..! kirus Mats ja võttis 
enese kõrvalt püssi, süütas tulerauaga tahi põlema 
ja pööras otsa vastu lage. 

Kui siis kukk uuesti tegi häält, vajutas Mats, 
hoolimata et ta päris hästi ei näinud sihtimistera, 
tahikangi alla; kostis vali mürtsahtus ja kogu rehe- 

alune täitus püssirohusuitsu ning vänge väävli- 
haisuga, kuna koos kukega sadas katusealusest palju 
risu ning pahna magajaile kaela. Vabadikud kar- 
gasid püsti ja tõstsid lärmi, sest arvati, et venelane 
on kukkunud kaela. Kõige enam heitus aga Mats, 
sest ta ei võinud aimata, et ühest tühisest paugust 
võib tõusta seesugune koletu lärm. Ta mattis suit- 
seva püssi pahna alla ja heitis uuesti pikali. 

Alles siis suutsid vabadikud jääda rahule, kui 
Mats neile seletas, et vaenuväge ep olevat kuskil, 
vaid ta ainult karistanud kukke. 

— Ja selle tühipalja kuke pärast hakkasid tegema 
pauku ning ehmatama rahvast? siunati. 

Kirr aga hüüdis uuesti magama heites: 

— Püssipauk läks välja, sirk metsa ja susi suure 
kuuse alla! 

Veelgi siunati seda varajast paugutajat, kuid 
lõpuks tuli uni uuesti, nii et mehed jäid norisedes 
magama, kuna kukk lebas suure sulepuntrana Matsi 
jalgade juures. 


Tolsamal Issanda aastal 1576 oli kogu sügis hirm- 
sate tormide vintsutada. Tuulte kiunumised ja mere 
kohisemised olid nii valjud, nayu seda ükski inimene 
ep olnud varem kunagi kuulnud. Vahel läks torm 
isegi nii tigedaks, et ta Kalamaja puukirikul puhus 
torni ümber, sadama pulvärgid kiskus maha ja Tal- 
linna reidile ilmunud kaubalaevad ning -kuudid 
päiskas täie lastiga vastu rannakivisid puruks, nii et 

tallinlased jäid suuremast osast neile saadetavatest 
kaupadest ilma. Äraarvamatu sügav lumi tuli aga 
juba enne mardipäeva Tallinnas ja mõni penikoorem 
selle ümbruses maha, nii et kes alustas Tallinnasse 
või sealt välja oma teed, palju aga vaeseid ranna- 
vabadike naisi, kes tahtsid oma pisikesi lapsi tuua 
linna ristimisele, said sügavas lumes otsa. Märga- 
tes häda, jätsid aga paljud rannamehed oma reed 
kõige soola ja muu tarbevaraga, mis neil juhtus koor- 
mas olema, teele ja tänasid Jumalat, et vähemalt 
hobuse või härjaga pääsesid tulema. Ja keegi ei 
võinud siis mõni nädal kuhugi reisida ega pääsenud 
üks naaber teise juurde. 

Selsamal ajal sai Tallinna: truu ning jumalakart- 
lik kuberner ehk asevalitseja Hinrik Klaussen Horn, 
Kankase rüütel, vana harjunud sõjakangelane, ja 
tema poeg Carolus Hinriksen kindlaid teateid, et 
moskoviit kavatseb juba sel talvel kogu oma oskuse, 
kavaluse ja jõuga tulla Tallinna alla leeri ning pii- 
rata linna, kuni see langeb. 

Seepärast olid nüüd Tallinna omad piiramise kar- 
tusel suures hirmus ning hädas, ja nad saatsid abi- 
palveid küll Rootsi ja Soome. Ja Rootsi kuningas 
Johan III, tundes tallinlaste kui oma alamate häda, 
määraski neile veel kaks tuhat sõjameest, kes pidid 
saabuma Soomest. Kuid suurte tormide tõttu lükati 
Soomes sõjasulaste väljasõit ikka edasi, kuni lõpuks 
mere külmudes jäidki nad tulemata. Ka Lüübekist 
olid tallinlased palganud ükssada kakskümmend 
püssikütti, kes samuti ootasid ilmade paranemist 
ega saanud lõpuks tulla. Rootsist olid asunud mõned 
laevad moona, rohu ja tinaga Tallinna poole teele, 

kuid torm paiskas nad kogu koormaga vastu Rootsi 
kaljusaari puruks ja ainult üks neist laevadest jõu- 
dis igasugu tarbevaraga õnnelikult Tallinna reidile, 
kuhu õhtul jäi pulvärgi taha paigale; öösi aga jook- 
sis ta tormist aetuna randa, kus läks kivide vahel 
üksi-pulgi tükkideks, nõnda et tallinlased ei saanud 
ka sellest mingit kasu. 

Hansalinnade liidu koosolekul Lüübekis olid tal- 
linlased saanud Dantske isandailt tõotuse, et nemad 
tahavad tallinlastele raha, vilja ja meestega appi 
tulla. Selle lubatud toetuse äratoomiseks saatsid 
tallinlased ühe laeva Dantskesse, aga kui laeva kip- 
par sinna jõudis, siis leidis ta Dantske omad sama- 
suguses hädas, nagu olid seda tallinlasedki, sest 
nemad olid oma uue isandaga — Pohla kuninga 
Stephan Bathory'ga sattunud sõjajalale, ja nüüd olid 
nad juba ise piiramise pärast suuresti hirmul. Ei 
võinud siis üks hädaline tulla abistama teist ning 
ulatada talle kätt. 

Kõik need äpardused, mis kogu selle sügise kes- 
tel juhtusid, panid tallinlasi päris tõsiselt mõtlema 
ja nad olid kaunikesti hirmul. 

Imelikul kombel oli aga moskoviit jäänud nüüd 
üsna vagaseks ega käinud enam Tallinna all lärmi 
löömas, nii et ka palju talupoegi võis rahulisti minna 
tagasi oma taludesse, kui need olid jäänud neil veel 
terveks. Kuid kõik see oli ainult tühipaljas vene- 
lase vigur, sest ta ei tahtnud alalise möllamisega 
hoida tallinlasi hirmul, vaid lootis, et nad rahulisi 
päevi elades muutuvad üsna hooletuks ning loiuks, 
mille tõttu oleks tal kerge saada linna oma meele- 
valda. 

Peatselt pärast jõulu kargasid Tallinnast kaks 
äraandjat — Diderik Muntsart, ühe Tartu sepa poeg, 
ja Hans Kock, Põltsamaalt pärit, kes olid mõisa- 
meestena kaua aega ringi ratsutanud -ja seega olid 
kogu linna seisukorrast teadlikud, moskoviidi juurde 
ning viisid talle kasulikke teateid. 

Olgugi et see kõik tähendas tallinlastele paha 
ning laskis aimata halba, ei kahelnud nad Jumala 
armus ning abis ometi mitte. Kui tallinlased olek- 
sid kõik need ilmlikud abid kätte saanud, siis oleksid 
nad kogu oma lootuse pannud ainult neile ning oma 
sõgedas hoolimatuses ning julguses unustanud risti- 
inimese hädaankru — südamliku palve Kõigeväge- 
vama Jumala poole. 

Ja nüüd kinnitas peatselt saabuv raske katsumine 
tallinlaste südamed kõvaks ning kangeks, nii et nad 
olid täies jumalaäratundmises ning kindlas usus 
temasse minemas vastu oma raskele tunnile. Jumal 
aga võttis nende härdaid palveid kirikutes kuulda 
ning oli oma nägematu abiga alati nende ligidal. 

Samal ajal oli Tallinnas neli tuhat Rootsi maa- 
sulast ja rüütlit, üle kolmesaja mõisamehe, ükssada 
kakskümmend raesõdurit, hulk sellisid, ratsastatud 
meistreid ja püha Mauritsiuse ehk Mustpeade ven- 
naskonna liikmeid, kes taplusis olid vägagi osavad 
ning hakkajad; peale selle oli veel kuulamisel ning 
vaenlase valvamiseks väljas kolmsada relvastatud 
talupoega ehk Ivo Schenkenbergi sõjameest, nii et 
seekord oli Tallinnal kaugelt üle kuue tuhande sõja- 
mehe koos. 

Õnneks juhtusid sel ajal olema Tallinnal truud 
ning jumalakartlikud valitsejad ning raatmanid, kes 

koos püssimeister Hindrich Hartmaniga pidasid linna 
arsenali täies korras. Toompea lossis asuv kuberner 
Hinrik Klaussen ja tema poeg Carolus Hinriksen ei 
jätnud omalt poolt midagi tegemata ega lasknud 
puududa, nagu see truudele ja jumalakartlikele ku- 
bernerele on sünnis; ei pidanud nad viina, õlut ja 
magamist enamaks kui ülevaatust ja valitsejate 
muret, vaid seadsid suure hoolega nii päeval kui ka 
öösi, olles magamata, vahte nende kohtadele ja 
nõudsid, et nende eeskuju järgi teeksid ka kõik tei- 
sed pealikud ja liht-sõjasulased; niisama hoolikalt 
talitas ka Tallinna raat. 

Nüüd lasksid need nimetatud kubernerid kõik 
Toompea lossi ja linna müürid, tornid ja rondeelid 
vägevasti kindlustada, ehitada müüri äärde blokhause 
ja ambražuuride ehk laskeavade kohale üles seada 
uusi nägusaid kuninglike vapega ehitud suurtükke; 
seni oli neid hoitud Rüütli tänavas asetsevas linna 
arsenalis ehk relvade panipaigas luku taga, mille 
tõttu iga tallinlane ei võinud teadagi, et linnal on 
nii vägevaid suurtükke tagavaraks ning et Tallinn 
on nüüd nende poolest kindel. 

Rondeelidesse ehk ümmargustesse tornidesse, mis 
olid ehitatud ringmüüri kurtiinist hästi väljapoole, 
asetati lühikesetorulisi müüsreid, mis võisid piki 
müüri puistata väikesi kuule, purukshakitud naelu 
ja teravaid kivikilde. Tornide ülemistele lagedele, 
kust ulatus laskma üle müürikaitse muldvallide, ase- 
tati kartaune ja kulevriine, mis võisid juba õige kau- 
gele lasta. Müüri banketile ehk kaitsekäigule seati 
aga palju vähemaid suurtükke, mis lasksid ainult 
a est kuule. 

Et vallipealsetes kaponiirides ep olnud suurtük- 
kide pööramiseks küllaldaselt ruumi, siis hakati neidki 
suure rutuga laiendama. Kodanikud aga ei pida- 
nud nüüd muretsema ainuüksi selle eest, et nad olek- 
sid korraldanud sagedasi laskeharjutusi, vaid nüüd 
seati «ka neile vallidel ja müüridel järjekorraline 
vahiteenistus sisse. 

Et aga vaenlasel ep oleks piiramise puhul kuskil 
peavarju ning ulualust, siis laskis Hinrik Klaussen 
kogu Tallinna ümbrusest kiskuda kõik aidad, küünid, 
kõrtsid ning peatusõued ja kodanike suvimajad 
maani maha; ja vähe sellest, nüüd tuli väejuhatuse 
otsust mööda ka kogu Kalamaja eeslinn, mis oli 
enamasti vaeste mündrikkude ja kalurite asupaigaks, 
lammutada, nagu seda tehti ka Habersti lahe ääres 
asetsevate kalurite onnidega. Ainult Tartu tee ääres 
asetsev püha Jaani hospidal, kus asusid katku, pida- 
lit ja prantsushaigust põdevad tõbised, jäeti koos 
Seegi veskiga püsima, sest neid“haigeid ei võidud 
tõve kartusel tuua linna ega jätta ka lageda taeva 
alla lumehangedesse surema. Veel jäeti püsima 

leekmäe kõrval asetsev Mihkli veski, Ülemiste järve 
äärne veski ja järvest tuleva veerenni keskjooksul 
'asõtsev veemaja, mida tallinlased ei täidinud lõh- 
kuda. * Kä'linna võllad jäeti Kaagimäele ja Jeruusa- 
lemma mäe juurde püsti. 

Et seega jäid eeslinna elanikud, nagu voorime- 
hed, kalurid, mündrikud ehk paadimehed, majatee- 
nijad ja palju teisi alamate ametite tsunfti liikmeid 
koos oma naiste ja lastega päris lageda taeva alla, 
siis mahutas raat oma paigutusisandate kaudu osa 
neist Vanal turul asetsevasse linna süurde kraami- 

aita, kuna osal neist tuli ulualusega läbi ajada linna 
vangikodades. 

Ka tingsõdureid koos nende ulualuseta jäänud 
naistega toodi nüüd linna, kus paigutusisandad maju- 
tasid neid naistsistertslaste püha Mihkli kloostri tüh- 
jadesse viljaaitadesse ja tarberuumidesse, kõdanike 
mitteköetavaisse kambritesse, raele kuuluvatesse 
hoonetesse, aga paljusid neist võttis kuberner üles 
Toompea lossi, kus samutigi kaitse oli vajalik. Ting- 
sõdurid üksinda oleksid vahest päris lahedasti mah- 
tunud Tallinnas elama, kuid et nendega oli kaasas 
ka palju naisi ja lapsi, siis nende majutamine nõu- 
dis rae paigutusisandailt juba kaunikesti peamurd- 
mist ning hoolt. 

Linna ääres asetsevates kuurides ja küünides ela- 
nud talupojad, enamjagu aga nende naised ja lapsed, 
nii ka raugad, kes kõik olid moskoviidi tallamise 
kartusel tulnud Tallinna alla varju, jäid nüüd ees- 
linna ja ulualuste mahakiskumisega lageda taeva 
alla, kust nende kisendamised ning kurvad abipalved 
kuuldusid päris selgesti linna. Et pakane oli para- 
jasti vali, siis oleksid nad kindlasti saanud seal küm- 
nete sadadena otsa, kui mitte raat ep oleks tundnud 
kristlikku halastust ning lasknud neid linnaväravast 
sisse. Et Tallinnasse oli juba varem koondunud 
palju põgenikke — aadlikke ja kirikuõpetajaid koos 
oma perekondadega, samuti toodud sinna igasugust 
sõjarahvast rohkem kui kunagi varem, siis nüüd 
hulga talu- ja eeslinnarahvast sisse lastes tekkis seal 
nii suur kitsikus, et tänavad hakkasid inimrohkusest 
ummistuma. Ja ep olnud nüüd linna põliste! kodani- 
kel enam ruumi kuhugi astuda, rääkimata siis talu- 

rahvast, sest kõik õued ja nurgatagused olid inimesi 
kubinal täis. Kuid et paljas linnasolemine ei anna 
kellelegi veel peavarju, siis kandsid vabadikud müüri 
taga lammutatud majade ja küünide rusudelt palke, 
pakuotsi ja kisklaudu kokku, et nendest püstitada 
enestele onnisid, saunasid ja pinukodasid. Kus siis 
vähegi oli leidumas jalatäis lagedat maad, nagu Suu- 
rel ja Vanal turul, Saunaõues ja dominikaanlaste ehk 
Issanda koerte Mungahoovi varemete vahel — sinna 
kõikjale ehitasid vabadikud oma püstkojad ja onnid, 
neid lumega paksult kattes. Seesugused ulualused 
olid küll tuulevarjuks, kuid sooja ei andnud nad teps 
mitte. 

Kuid imelikul kombel ep olnud moskoviidist 
veel midagi kuulda, olgugi et ta oli ähvardanud tulla 
ja kiitnud suure suuga, et tema suurvürst ning tsaar 
Ivan Vassiljevitš on nii kange ning vägev, et võib 
pidada sõda ning ette võtta rasket piiramist mitte 
ainuüksi suvel, vaid ka talvel ning isegi kõige külme- 
mal ajal. 

Samal ajal ei istunud Ivo oma sõjarahvaga 
Nehatu mõisas mitte paigal, vaid olgugi et ümber- 
ringi oli suur ning läbipääsematu lumi, nuuskisid ta 
salgad maad mööda ringi; siiski ei kolanud nad 
enam niipalju saagiotsimise pärast kui Tallinnast 
toodud käsku mööda, et venelane olevat suure väega 
Rakvere poolt tulemas, mille tõttu tulevat neil nüüd 
hoida oma silmad-kõrvad hästi lahti, et Tallinnale ei 
juhtuks ootamatult halba. 

Ühel tuhapäeva-eelsel hommikul asusid kuus 
vabadikku Nehatu mõisast Rakvere poole teele. Nad 

olid oma hundinahksed tuisumütsid tõmmanud sil- 
mini pähe, nii et luurav pilk pääses ainult mütsikar- 
vade vahelt piiluma. Nende seas oli ka Mats ja 
Tont Almutelas, kes suure lume tõttu oli jätnud oma 
Venemaale ratsutamise nõu pooleli. Ainult kahel 
neist olid kaasas ka tuletorud, kuna teravad kirved 
olid neil kõigil, sest kui seesuguse pakasega ei leita 
ulualust, siis ilma lõkketa võtaks külm neid päris 
kindlasti õnneks. 

Hanereas liikudes jõudsid luurajad üsna pikalda- 
selt edasi, sest kohati ulatus lumi hobustele rinnuni; 
seega väsisid esimesed hobused ruttu ja neid pidid 
asendama tagumised, kes siis omakorda hakkasid 
läbi lume rinnaga teed murdma. 

Vali pakane oli oma näpistamisega jõudnud juba 
palju kurja teha: tee ääres vedeles laotuse alt maha- 
kukkunud linde, kelle tiiva- ja sabaroots paistis veel 
lumest. Aga palju oli ka neid linde, enamasti püü- 
sid, kes otsisid enestele lume alt varju; kui nüüd 
hobused läbi hangede edasi rühkisid, siis ühtepuhku 
tõusis nende nina eest linnuparvesid võrinal lendu. 

Vaevase tee tõttu suutsid Tont ja tema järel tule- 
vad vabadikud edasi liikuda ainult sammu, kuid 
sellele vaatamata puristasid nende hobused hulle- 
mini kui koorma vedamisel ja olid kangesti vahus, 
mis samas tardus valgeks härmatiseks ning laskis 
paista, nagu oleksid nad lund täis tuisanud. 

Et venelasi ep olnud kuskil veel näha, siis rühki- 
sid kuulajad ikka edasi, kuni vastu õhtut hakkasid 
hangede vahelt katuse unkalauad neile silma. Ulu- 
alune — see oli väsinud luurajaile nüüd nagu juma- 
last saadetud and. 

Pöörduti külla, kus karati sadulaist ja nõuti sisse- 
laskmist; külarahvas oli ratsamehi nähes nii kohku- 
nud ning hirmul, et ta oleks meelsasti pagenud metsa, 
kuid seesuguse pakasega ei julgetud hinge välja viia. 
Kui aga läideti piirg ja nähti, et tulijad ei tee halba 
ning kõnelevad mitte võõrast, vaid päris oma maa- 
rahva keelt, siis muututi veidi julgemaks. 

— Kustpoolt mehi...? küsis peremees, kelle 
tarre Mats koos Tondiga sisse astus. 

Tulijad ei seletanud algul aga midagi, sest nende 
lõuapärad olid külmast kanged; nad heitsid vöörko- 
tid seljast, viisid hobused ulualustesse ja asusid siis 
paarikaupa majadesse, mida selles külas oli ainult 
kolm ja mis olid üsna väikesed. 

— Kustpoolt tulete? päris nüüd peremees uuesti 
ja vahtis oma rippuvate kulmukarvade alt meestele 
kahtlevalt otsa, kuna perenaine istus uuesti nurka 
oma Viipsiku taha. 

— Oleme sealtpoolt...! kostis nüüd Tont ja vii- 
pas käega Tallinna poole. 

— Ega äkki sõdijad talupojad...? päris taat. 

— Küllap oleme samu mehi! 

— Siis see on ikka tõsi, ütles talunik. — Sõnum 
ulatus juba otsaga siia, et meie oma maarahvas ole- 
vat kukkunud tuhinasse ja ratsutavat nüüd sõdijate 


kombel maad mööda ringi, — ja kui ta nägi, et 
mehed olid oma kostmistega üsna sõbralikud, siis 
jätkas: — Mõtlesin ise seda lugu kuuldes nii, et süda 


läks päris raskeks, et no kas meil veel sõdijaid on 
vähe — nüüd hakkab siis ka oma suguveli riisujaks! 

Asjatult püüdis Tont seletada. et vabadikud ep 
ole mitte ainuüksi riisumise pärast hakanud sõdima, 

vaid ikka selleks, et peletada venelasi eemale; kuigi 
nad aga vahel näppavat, milleta sõjamees ei saavat 
kunagi läbi, siis ainult seda, mis kuulub venelasile 
või on nende meelevallas. 

— Sõjamees ja riisuja — see on ikka üks ning 
sama! kostis külamees ja hakkas siis rögisedes 
kõhima: — Häh-hee-höh! 

— On sul ka tõbi rinnus, sõnas Tont, kui vana- 
mehe köhahoog ei tahtnud vaibuda. 

— Jah, kostis köhija läbi rögina, — inimene 
läheb vanemaks, aga tõbi nooremaks! 

— Sinna ep ole midagi parata... 

Kui külalised olid lahti harutamas oma tallukaid, 
küsis neist Mats ringi vahtides: 

— Kas siin majas enam rahvast ep olegi? 

— Ep ole enam suvest saadik, kostis peremees, 
kükitades lõukakivile; — kolm tütart oli mul, aga 
kõik nad uputasid end rappa; ja vanamees hakkas 
uuesti köhima. 

— Rappa? imestusid sõjamehed ja jäid vaikides 
kuulama. 

Et aga läkastushoo lõppedes taat ei jätkanud 
enam endist juttu, nagu oleks ta selle otsa kaotanud, 
siis hakkas Tont oma pärimisega teda ergutama: 

-- Miks nad siis rappa jooksid? 

— Eks nüüd ole seesugune pruuk, kostis talu- 
taat; — vanasti kannatati välja, aga praegu ep ole 
inimestel enam pikka meelt. Oleks mul olnud ükski 
poeg, ja jutustaja heitis oma naisele kõõrdi pilgu, — 
siis temagi oleks võinud nüüd teie kombel ratsu- 
tada ringi ning ajada kokku vara, aga Jumal õnnis- 
tas naist ainult tütardega, ja need ei kannatanud 

kasakate tooreid tempusid välja, et nüüd päästku 
mülgas. Olid nad mul küll väledad nagu hirved, 
aga pikka meelt ep olnud sugugi: kannatanud välja, 
mis seal siis on — noore seljas nahk venib, ainult 
vanal ta rebeneb! 

Ja siis jutustas pereema läbi pisarate, kuidas ia 
tütrekesed pagenud rabasse: kui kasakad olevat mu!- 
lusel suvel lähenenud nende külale, mille nimi Pä- 
rila, siis olevat kogu küla neitsid — kokku kaheksa 
hinge, tõmmanud enestele paremad rõivad ümber, 
pannud pärjad pähe ja joosnud venelaste eest 
rabasse. Naised olevat küll keelanud neil kätt enese 
külge panemast, sest see olevat Jumala meelest väga 
jõle tegu, kuid tüdrukud ep olevat võtnud neid 
kuulda ja olnud valmis ennem surema, kui et kuk- 
kuda tigedate kasakate küüsi. . Mülkale lähenedes 
pööranud tüdrukud ümber ja siis liikunud tagurpidi, 
et mitte näha eneste hauda, ja ise kogu aeg seejuu- 
res leelutades ning lauldes vajunud nad üksteise 
järele sügavasse mudasse. 


Seesugust juttu kuuldes muutus Tont päris vaik- 
seks, sest tahtmatult pidi ta jällegi mõtlema oma 
Emmale; lõpuks siiski söandas ta perenaiselt küsida, 
et kas on kuuldud, et venelased oleksid mõnele tüd- 
rukule jätnud ka elu. 

— Kui ta nägu on rõugeist rikutud, siis tapavad 
kohe, aga muidu vaevavad kaua! 


Kiskunud oma venelaselt võetud saapad jalast, 
valmistus Tont puhkusele, sest juba teise kukelaulu 
ajal pidid nad olema jalul. Ka Mats tõusis järilt 
ja viis oma tallukad kerisele kuivama; võtnud pila- 

kult tule, hakkas ta tallukatele parajat kohta otsima, 
kuna kerisekivid olid veel liialt tulised. 

— On su kerisel aga ümmargused kivid, imestus 
Mats, — justkui kuulid! 

— Egas need mul õiged kivid olegi, naeratas 
peremees kavalasti, — neli-viis aastat tagasi leidsin 
nad metsast. 

— Ep ole õiged kivid...? ja Tontki ruttas lähe- 
male. 

Nüüd jutustas talutaat, kuis ta tee äärest leid- 
nud need suurtükikuulid, mis venelaste kuulivankri 
purunedes oli jäetud sinna maha. 

— Aga head kerisekivid sain — lähevad ruttu 
kuumaks, nii et vahel kipuvad isegi hõõguma! lõpe- 
tas külamees oma seletuse. 

— No seda imet ep ole ma veel näinud, et suur- 
tükikuulidest teeb keegi enesele kerise! sõnas Tont. 

Lõpuks jäädi: mahalaotatud pahnale väsinult 
magama, kuna hobused konutasid üksteise vastu 
kokkusurutuna tallis. 

Teisel päeval läbiti ka Jõelehtme ja jõuti pea 
Kuusaluni välja, kuid venelasist ep olnud kuskil 
midagi kuulda, Meestel tekkis juba kahtlus, et kas 
see jutt suurest vaenuväe lähenemisest ongi õige, 
vaid ainult tühipaljas sakste lora. 

— Sakste silmad on alati suured nägema! arvas 
ka Rapp. 

Kui kuulajad veelgi edasi sõitsid, siis tabas pime- 
dus neid keset suurt ning mühavat kuusemetsa. 
Enam ep olnud mahti hakata otsima ulualust, mida 
siinses ümbruses ei puutunud kuskilt silma. Roninud 
sadulast, köitsid mehed oma hobused puude külge 

kinni, nii et nad võisid igasse kaarde näha ning hun- 
tide ilmudes teha häält; siis haarasid nad kirved ja 
hakkasid puid maha raiuma. 

Langetati kaheksa parajat kuuske, laasiti need 
oksadest lagedaks, sõtkuti lumi kokku ja laotati 
peenemad oksad maha. Kuusetüved veeretati aga 
paaristikku ritta, pöörati nende vaigused küljed 
kokku ja suuri vaevu läideti nende vahele tuli, mis 
seal kogu öö hingitses kustumatult ega paisunud ka 
kunagi suureks. Luurajad heitsid hõõguvate palkide 
vahele pikutama, kuna üks neist pidas kordamööda 
vahti, et hundid ei kipuks ootamatult kallale. 

— Ega nüüd suurt hirmu ep ole vaja tunda, 
sõnas Rapp pikali heites, — venekas tukub Rakveres 
ja imeb seal oma käppa! 

— Ära enneaegu hõiska, kostis Tont, — ööl on 
üheksa poega, ja meie ei tea mitte, missugune neist 
võib meile külla tulla! 

— Seda eitea, kinnitas Tõss, — võib olla, et juba 
enne kukke on venekas meil kaelas! 

— Mis sa soest kutsud, noomiti Tõssi, — vaata 
et viimati tulebki...?! 


Tallinnas läks aga elu oma rada, olgugi et nii 
tihedat ning kitsast elamist ep olnud varem kunagi 
nähtud. Kolksudes liikus Pühavaimu kiriku tornis 
ülesvinnatud ajamõõtja oma puurataste ja raud- 
hoobadega, pannes iga tunni tagant liikuma vasara, 
mis raudsagaraga kinnitus tornikella külge; selle 

kella oli valanud Lüübeki kuulus valumeister Mer- 
ten Leifert aastal 1433. Seesugune kell, mille heli 
kostis üle linna, oli tallinlasile hädasti vajalik, sest 
tema kuulutamist mööda korraldati oma elu, nagu 
seda soovis ka kellale valatud pealkiri: 

»ik sla rechte 

der maghet als deme knechte 

der vrouwen als dem heren 

des en kan mi nemant von keren.“ 

Kui siis õhtuti seesinase tornikella vasar lõi 
kaheksa hoopi, hakkasid tänavail öövahid hüüdma: 

— Kaheksa lööki vastu keskööd, ning nüüd lähe- 
vad kõik ausad kodanikud ja sulased Issanda rahus 
puhkama! — ja nad sulgesid tänavad ahelate, nöö- 
ride ja puuvaldastega, et hulgustel ning päevavaras- 
tel ep oleks võimalust vabalt ringi lonkida. 

Kuid nüüd ei pandud öövahte tähelegi, sest linn 
kihas kokkutulnud rahvast nagu vaablase pesa ning 
kõnesumin ei tahtnud tänavail vaibuda. Kitsikusele 
seltsis linnas veel üleannetus ning omavoli: nii rüüs- 
tasid tingsõdurid Saiakangi alt kõik pagaripoed tüh- 
jaks, mille tõttu leivaküpsetajad ei julgenudki avada 
oma poode, ja elanikel tekkis seega palju pahandust 
ning tüli. 

Alles hiljuti oli Viruväravast ratsutanud sisse 
Ivo Schenkenberg suure osaga oma sõjarahvast, kel 
ep olnud kuskilt leida ulualust. Et aga sõdijaist 
talupojest oli linnal suuresti kasu, siis võttis raat ise 
nende eest hoolitseda ning paigutas nad Rüütli 
tänava taha MAarstali torni alla linna suurtesse 
hobusetallidesse. Paljud kodanikud tõttasid nüüd 
vabadikelt pärima teateid moskoviidi üle, näidates 

seejuures nende vastu suurt lugupidamist ning sõp- 
rust. Kuid vabadikud ei teadnud uudishimulike!e 
tallinlasile seekord suurt midagi pajatada, sest nende 
salamehed ning kuulajad olid veel teel. 

Jõudnud Tallinnasse, ei läinud Ivo enam oma 
isakoju, kus teda nüüd põlati, vaid magas koos oma 
sõjarahvaga suures tallis. Teisel päeval, kui ta lin- 
nas ringi lonkis, viisid ta jalad teda läbi Rataskaevu 
tänava ja jätsid Volrabi maja ette seisma. Siin aga 
haaras Ivo uksekoputi pihku ja kolistas sellega nii 
ägedasti, et elatanud majateenija seesuguse müra üle 
kohkus ega julgenud avada ust, sest linna oli nüüd 
siginenud palju hulguseid ning kõlvatuid inimesi, 
kelle eest tuli alati hoida riivid kinni. Kui aga Ivo 
oma koputamist ei jätnud, siis lõpuks söandas vana- 
eit paotada ukse. 

— Kas neitsi Dorothea on ennast juba näidanud? 
päris Ivo ukse vahelt vahtivalt elatanud mamslilt. 

Et Ivo ep olnud selles majas päris tundmatu, siis 
mamsel Catharina avas tema ees ukse ja kostis 
ohates: 

— Issand ise olgu armuline ta hingekesele — 
teda näha ma enam ei looda! 

Nüüd haaras Ivo vanaeide randme ja surudes 
seda tugevasti üties kurjalt: 

— Ütle, et ta tuleb, ütle — ta on ju sinu emand 
ning käskija! 

— Seda loodan minagi, minagi loodan...! koge- 
les ehmunud ümmardaja, sest Ivo pigistamine tegi 
talle haiget. 

— Näita mulle tema tuba! soovis Ivo äkki. 

Kui mamsel Catharina tõrkus seda tegemast, 
astus Ivo vägisi Volrabi maja kotta, tõrjudes seejuu- 
res mamsli kõrvale. 

— Seda ei tohi ma mitte, sest käskijat ep ole 
kodus! püüdis vanaeit vastu punnida. 

— Näita! ja Ivo hääl oli vali nagu raud. 

See mees on kas hull või liialt palju viina joo- 
nud, arvas ümmardaja, kui ta mööda treppi tõusis 
teisele elule, 

Kui nad ühes hämaras toas olid jäänud peatuma. 
siis kuulis Ivo, et seesama olevatki neitsi Dorothea 
tuba. 

Nüüd võttis Ivo oma sõjakübara peast ja hakkas 
härdunult ringi vahtima, haistes seejuures talle tut- 
tavat roosilõhna, mis tungis ta sõõrmetesse nagu 
ammune mälestis muretust ajast. 

Kõige esmalt hakkas talle silma laual olev klaas- 
karp, milles asetses kullast tõld kahe jooksva täkuga, 
kuna tõllaaknast vahtis välja keegi emand koos oma 
tütrega. Tõlla kõrval oli hall pikasarveline sikk, 
selle seljas istus pussaku vahele kinnitatud press- 
rauaga rätsep, kel olid punased kaatsad jalas. Toa- 
nurgas kõrgel puualusel seisis liivakell, mille üle- 
mine klaaspugu oli joosnud tühjaks. 

Veel palju imelikke vigureid ja asjakesi oli näha 
selles toas, ja neile kõigile ei osanud Ivo anda õiget 
nimegi. Seinal rippus ülekullatud krutsifiks ehk ris- 
tile löödud Õnnistegija kuju, mille ees Ivo luges nüüd 
vaikse issameie, sest neitsi Dorothea oli selle ees ju 
lugenud oma õhtu- ja hommikupalved. 

Lõpuks jäi Ivo vahtima suure korjuga tooli, mil- 


lele ta ei söandanud istuda, vaid libistas ainult käe 
e 

üle tooli tugipuu. Ja nüüd tundus Ivole, et neitsi 
Dorothea on selles toas, asub nägematuna tema ligi- 
läheduses. 

Kui siis mamsel Catharina oli muutunud veidi 
julgemaks, kuulis temalt Ivo, et Dorothea olevat 
kadunud Denhardi sõjastleitud tütar. Tema teadmise 
järgi olevat sellest kuus- või seitseteistkümmend 
aastat tagasi, kui suur vene vägi tunginud Pihkvast 
Liivimaale; siis olevat üks pohlakast sõjamees vene- 
laste tagant leidnud või näpanud pisikese tüdruku, 
keda ta müünud paari peekri viina eest ühele marki- 
tandile, ja see müünud ta edasi Dauid Denhardile, 
kes toonud ta Stokholmi. Tüdruk hakanud Denhar- 
dile aga nii südame külge, et ta kasvatanudki ta oma 
tütrena üles. 

— Siis on ta ikka tõega venelase tõust? päris 
Ivo. 

— Jah, selle üle olen ma tihtigi mõtelnud, et 
venelane ta sünnitas ja venelane võttis talt hinge! 

Veel kuulis Ivo, et tüdrukukese kaelas rippunud 
ristike, millele olnud lõigatud kiri: ,,Darja Fede- 
rovna 7068“, ning selle tõttu olevat ristitudki ta 
Dorotheaks. 

Nüüd laskus Ivo toolile ja jäi sügavasse mõtisk- 
lusse, kuna Pühavaimu tornikell kuulutas kolmandat 
pealelõunast tundi. 

— Palju ta nüüd lõi, — lausus Catharina, — kas 
kolm või neli? 

— Kolm! kostis Ivo ja mõtles edasi. 

Ta mõtles Dorothea käharjuustele, mida sasis 
tuul, kui ta teda esmakordselt nägi linnatagusel turul; 
ta tuletas meelde tema häält, mõtles tema huultele, 

mis nüüd kõik on venelase päralt, venelase — kes 
ep ole mitte väärt köitma tema kingapaelu, suudlema 
ta jalajälgi, ja vähemalt siis veel hoidma teda oma 
meelevallas kinni. 

Nii nad istusid — Ivo ja elatanud Catharina, 
kumbki tegeldes vaikides oma mõtetega, kuni täitus 
uus tund ja tornikell lõi neli lööki. 

— Palju ta hull nüüd lõi, kas neli või viis? küsis 
Catharina pead tõstes; kui aga Ivo midagi ei kost- 
nud, siis ta jätkas: 

— See Pühavaimu kell on päris rikkis — meii 
Dantskes kuulutas ta alati õiget aega. Raehärrad 
peaksid kutsuma Dantske kellameistri siia... 

— Sina ainult lobised...! sõnas Ivo püsti tõus- 
tes ja lahkus sellest majast, mis hakkas sisendama 
talle raskeid aimusi ning kurbi mõtteid. 

Oma isamajast ei suutnud ta rahulisti mööduda. 
vaid jäänud ukse juures seisma, haaras koputi pihku; 
kuid samas langes ta käsi jõuetult alla ja ta pöör- 
dus tulema, et minna tagasi oma sõjarahva juurde. 
Siis aga kisti majauks lahti ja Ivo ema seisis lävel. 

— Poeg, miks tahad sa minna mööda oma isa- 
kojast, miks põlgad sa oma elatanud vanemate 
armastust? ja nukker etteheide kuuldus ema hääles. 

Nüüd pöördus Ivo ja lähenedes emale surus vaik- 
selt ta kätt, ise öeldes: 

— Isa on keelanud mul astuda üle tema läve! 

— Poeg, seda ei ole ta mitte teinud; häbi, mis 
sinu mõtlematu ärajooksmine meile tõi, on nüüd 
unustatud! 

Pärast väikest kõhklemist astuski Ivo oma isa 
kotta, kus teda võeti vastu nagu jälleleitud poega. 

Isa suudles teda otsaesisele märgiks, et kõik, mis 
olnud, olgu nüüdsest unustatud. Ta katkestas isegi 
oma päevatöö ja tuli koos temaga eluruumi. Pärast 
kui veel sellidki olid imetledes tulnud teda tervi- 
tama, pidi ta ühtepuhku jutustama kodustele lugusid 
oma sõjasõidust. 


— Ole ettevaatlik, poeg, manitses nüüd ema, — 
vaata, et sa oma otsasaamisega ei lisa muret mu hal- 
lile peale! 

— Venelane olevat tige sõjamees, võttis nüüd 
Jacobus sõnada, — kui esimese hoobiga ei võta talt 
hinge, siis suremisel närivat veel vaenlase säärt! 


— Seda ma ei tea, kostis Ivo, — nii ägedas tap- 
luses ep ole ma veel olnud! 


— Ega see suur tapluski enam mägede taga ole, 
arvas Jacobus, — vaata et täna-homme on venelane 
juba väravate taga! 

— Kutsu sa oma lobisemisega linnale õnnetust 
kaela, pahandus nüüd Claus ja heitis tigeda pilgu 
Jacobusele; — sinu sõna ep ole muud kui äratege- 
mine, sest mispärast ma täna enesele näpu pihta lõin 
— ainult sinu sõna pärast! 


Nüüd jäigi Ivo oma vanemate armastuse juurde. 


Viimaks ometi, see oli 1577. aasta 22. jaanuaril 
üheksanda löögi ajal vastu keskööd, kui vabadikest 
kuulajad jõudsid Tallinna ja tõid kindla sõnumi, et 
moskoviit olevat samal päeval ilmunud suure väe 
ning täie jõuga Jõelehtmesse, mis asetseb kolm peni- 
koormat Narva teed mööda Tallinnast. 

Kuulamiselt tulnud mehed olid külmunud ja puru- 
väsinud, nii et raat, tundes halastust ja näidates oma 
hoolitsemist, laskis anda igaühele neist kortli viina 
ja saatis nad seejärel sauna, kus linna habemeajaja 
ning tohter lõikas mitmel mehel ta külmavõetud var- 
bad maha. 


Samal ajal läksid aga kaks pürjermeistrit — Fre- 
derik Sandtstede ja Diderik Korfmaker Suurele 
turule, kus hoolimata hilisest ajast lasksid linna 
trompeteril puhuda pasunat ja trummide põrinaga 
kutsudes rahvast kokku kuulutasid, et nüüd olevat 
vaenlane ligidal ja et seepärast kandku igaüks oma 
asjade eest hästi hoolt. Kõigil kodanikel käskisid 
nad aga valmis seada oma püssid, kuulid ja rohu, ja 
magades lahtiriietumatult saata öö valvamisega 
mööda, trummide põrisedes tulla aga joostes kokku. 
Seejärel läksid raatmanid raekotta, kus nõu pidades 
istusid kogu öö. 


Linna müüri bankettidele saadeti nüüd aga juba 
suuremal arvul püssikütte valvama, sest vaenlane 
võis igal silmapilgul ilmuda linna alla. Rae käsul 
korraldasid õpetajad veel samal ööl kirikutes palve- 
tunde, kuhu rahvast tuli õige suurel hulgal kokku. 
Kuid palju oli Tallinnas ka neid, kes viinakeldrites 
jäidki oma peekrite ja õllekannude taha istuma, lüües 
vaenlast oma hoopleva suuga ja juues kannude viisi 
venelasi üksteisele ette. Kuid nende julgus ning sõge 
südikus kadus kohe, kui viinaaur hakkas lahtuma 
peast; siis olid nad kõige rohkem hirmul ja kisenda- 
sid Jumalat appi, olgugi et ta siis, kui nad viina- 
peekrite taga röökisid, ei tulnud neil meelde. 

Järgmisest päevast alates seati aga läheneva 
vaenlase silmaspidamiseks üks tubli vahimees püha 
Olavi kiriku torni, kus ta istus valgest kuni pime- 
dani ja iga tunni tagant viskas alla kirja, millesse ta 
oma tähelepanekud oli märkinud. 

Nii ootasid tallinlased lähenevaid moskoviite, 
kellelt oli karta rasket piiramist ning paina. 


EESTI ÜLIÕPILASTE SELTS 


[RAAMATUKOGU] 

